
Keby som bola tebou je vzruujici a provo-

kativny pribeh, z ktorého sa vam rozbusi srdce.





Lisa Renee Jones

IF I WERE YOU

Copyright © 2012 by Julie Patra Publishing, Inc. 
Translation © 2013 by Lujza Lotková 
Jacket photo © by Nuno Silva 
Slovak edition © 2013 by Ikar

ISBN 978-80-551-3620-2

Tento príbeh venujem tebe, Diego.
Všetko najlepšie k narodeninám!

POĎAKOVANIE

Prajem všetko najlepšie k narodeninám Tine, môjmu anjelovi strážnemu a spriaznenej duši. Nebyť jej láskavosti a opory, už dávno by som pri tomto výnimočnom projekte prišla o nervy. Ďakujem všetkým dievčatám z The Underground Angels za ich nesmiernu podporu. Milé dámy, vďaka vám lietam v oblakoch. Veľké ďakujem patrí mojim milým čitateľkám, ktoré mi umožňujú robiť to, čo milujem, a vďaka aj ľuďom, ktorí mi tento príbeh pomohli šíriť ďalej. A určite nesmiem zabudnúť ani na všetky blogerky. Tie tiež poriadne prispeli k tomu, aby sa o knižke vedelo.

Vnutrom mi prebehla Sialend ziadostivost. Tiazila som ho mat vo svojej
blizkosti, cheela som citif jecho dotyky a opétovat mu ich. Lenze teraz
uzviem, ze bezjeho dovolenia nantho nesmiem ani siahnut. A viem tiez,
7¢ ho nesmiem o dovolenie prosit.

Nau¢ili ma to nase predchidzajice stretnutia. Zrdmtelnost zufalej
prosby si uziva az privelmi. Rad mi odopiera rozkos, az kym mnou cel-
kom nelomcuje vasen. Az kym nie som len ¢ire slzy a pot. Paci sa mu,
ze md nado mnou takt moc. Paci sa mu, ze ma dplne ovlada. Preco ho
nedokizem nenavidiet? Niekedy sa mi zda, ze ho milujem.

Paska na o¢i ma mala varovat, ze sa ritim tam, odkial nict navratu.
Ked sa nad tym spitne zamyslim, tsim ma aj varovala. V okamihu, ked
ju hodil na postel, som pocitila vizva a nato mi nabehli zimomriavky.
Predstava, ze nebudem vidiet, ¢o sa deje, ma mala vzrusic, a tak sa aj

stalo. Zaroven ma vsak vystrasila, ale viedy som eSte nevedela preco.

Streda 7. marca 2012

Nebezpečný.

Už celé mesiace sa mi sníva o tom, ako dokonale stelesňuje slovo nebezpečný. Sú to hotové nočné mory. Vidím ho vo sne, ako by som potrebovala náhradu za realitu, cítim jeho pižmovú, mužnú vôňu, cítim, ako sa ku mne pritíska pevným telom. Chutí sladko a zmyselne ako lahodná mliečna čokoláda, ktorej sa nedokážem nabažiť a neviem odolať ďalšiemu kúsku. A potom ďalšiemu. Je taký slastný, že celkom zabúdam na to, že prejedanie sa má svoju cenu. Isteže má. Vždy sa zaň draho platí. Túto životnú lekciu mi pripomenula sobotňajšia noc. Teraz už viem, že nech hovorí alebo robí čokoľvek, nemôžem ho viac vidieť, už ho nesmiem vidieť.

Ten večer sa začal ako všetky naše ostatné erotické dobrodružstvá. Nevyspytateľne. Vzrušujúco. Ani neviem, kedy sa to začalo kaziť. Kedy nastal ten temný zvrat.

Prikázal mi, aby som sa vyzliekla a sadla si na posteľ, aby som sa oprela o čelo postele a naširoko rozkročila nohy, aby sa mohol na mňa pozerať. Sedela som pred ním nahá, žiadostivá, bola som zraniteľná a chvela som sa túžbou. Doteraz mi nijaký muž nič neprikazoval a určite by mi nikdy nenapadlo, že by ma vôbec dokázalo niečo rozochvieť. Ale kvôli nemu som sa chvela.

V sobotu v noci som si uvedomila jedno – keď som s ním, v moci jeho kúzla, môže si zažiadať čokoľvek a ja mu to dám. Môže ma dotlačiť až na samý kraj, na neuveriteľné miesta, o ktorých by sa mi ani nesnívalo. Lenže práve preto ho už nikdy nesmiem vidieť. Ako by vo mne prebúdzal posadnutosť a najhoršie na tom je, že mne sa tá posadnutosť páči. Niečo také nemôžem dopustiť, aj keď bez toho nedokážem vydržať. No keď som v sobotu videla konca postele to jeho svalnaté a pevné telo so vztýčeným údom, telo mi spaľovala túžba.

Bol nádherný. Ten najúžasnejší chlap, akého som kedy stretla, naozaj. Vnútrom mi prebehla šialená žiadostivosť. Túžila som ho mať vo svojej blízkosti, chcela som cítiť jeho dotyky a opätovať mu ich. Lenže teraz už viem, že bez jeho dovolenia naňho nesmiem ani siahnuť. A viem tiež, že ho nesmiem o dovolenie prosiť.

Naučili ma to naše predchádzajúce stretnutia. Zraniteľnosť zúfalej prosby si užíva až priveľmi. Rád mi odopiera rozkoš, až kým mnou celkom nelomcuje vášeň. Až kým nie som len číre slzy a pot. Páči sa mu, že má nado mnou takú moc. Páči sa mu, že ma úplne ovláda. Prečo ho nedokážem nenávidieť? Niekedy sa mi zdá, že ho milujem.

Páska na oči ma mala varovať, že sa rútim tam, odkiaľ niet návratu. Keď sa nad tým spätne zamyslím, tuším ma aj varovala. V okamihu, keď ju hodil na posteľ, som pocítila výzvu a nato mi nabehli zimomriavky. Predstava, že nebudem vidieť, čo sa deje, ma mala vzrušiť, a tak sa aj stalo. Zároveň ma však vystrašila, ale vtedy som ešte nevedela prečo. Mala som strach a váhala som.

To sa mu nepáčilo. Dal mi to najavo hlbokým, sýtym barytónom, z ktorého som sa celkom roztriasla. Nemohla som odolať pokušeniu vyhovieť mu. Previazala som si páskou oči.

Odmenou mi bol akýsi pohyb na posteli. Blížil sa ku mne. Vedela som, že rozkoš na seba nedá dlho čakať. Rukami mi majetnícky kĺzal po lýtkach a vyšiel až celkom hore na stehná, kde… Dopekla s ním, zastal milimeter od toho najcitlivejšieho miesta.

Ďalej si spomínam len na spleť tajuplných dojmov. Obrátil ma na chrbát a uložil na posteľ. Vedela som, že sa čoskoro dočkám uspokojenia. Čoskoro do mňa vnikne. Čoskoro si prídem na svoje. No on sa na moje zhrozenie odtiahol.

Práve vtedy som celkom určite začula cvaknutie zámky. Tak ma to prekvapilo, až som si sadla a zo strachu, že nedajbože odchádza, som zvolala jeho meno. Bola som si istá, že som spravila niečo zlé. Len čo som zakrátko zacítila na brušku jeho ruku, upokojila som sa. To cvaknutie sa mi len zdalo. Muselo. Ale nemohla som sa tiež zbaviť pocitu, že sa čosi zmenilo, izba akoby bola plná surovej túžby a nebezpečenstva, ktoré sa mi k nemu nehodili. Keď sa mi však zvalil medzi stehná, silnými rukami mi pritisol paže nad hlavu a ja som zacítila na krku jeho teplý dych, moje pochybnosti boli razom preč – telo mal ťažké, dokonalé.

Nejako sa mu podarilo omotať mi okolo zápästí hodvábnu kravatu a priviazať mi ruky o rám postele. Vôbec mi nenapadlo, že sám by niečo také nedokázal urobiť. Bol predsa na mne a s rukami nemohol robiť nič. Lenže vtedy ma už pevne držal v hrsti, nedokázala som slobodne myslieť ani konať. Bola som len obeť, ktorá sa mu ochotne podvoľovala.

Nato zo mňa vstal a zo zúfalstva, že ho nijakým spôsobom nemôžem zadržať, som až zakňučala. Zase nastalo ticho. Potom som začula zašušťanie látky. Nato ďalšie čudné zvuky. Prešli dlhočizné sekundy a ja si spomínam, ako mi nabehla husia koža. Spomínam si na ten hrozný pocit, čo ma ťažil až kdesi v žalúdku.

Vtom to prišlo. Na tú chvíľu do smrti nezabudnem. Na chvíľu, keď som na perách zacítila oceľ čepele. Na chvíľu, keď mi sľúbil, že bolesť prinesie rozkoš. Na chvíľu, keď mi čepeľou mapoval pokožku a sľuboval, že svoje slovo dodrží. Náhle mi došlo, že som sa celý čas mýlila. Nebol nebezpečný. Nebol ani ako slastná čokoláda. Bol ničivý, bol ako droga a mňa premkol strach…

K

lopanie na dvere ma tak vytrhne z dráždivých slov v denníku, ktorý práve čítam, že ho takmer hodím cez plece. Previnilo ho zaklapnem a položím späť na jednoduchý čajový stolík, kde ho včera večer nechala moja susedka a blízka priateľka Ella Fergusonová. Nemala som v úmysle čítať si z neho. Skrátka tam len tak… ležal. Na mojom stolíku. Zamyslená som ho náhodou otvorila a jeho obsah ma tak prekvapil, až som nemohla uveriť tomu, že to písala moja milá a taká blízka Ella. Čítala som teda ďalej. Nedokázala som prestať a neviem prečo. Nedáva to zmysel. Ja, Sara McMillanová, som učiteľka na strednej škole a nepletiem sa ľuďom do súkromia a ani sa nevyžívam v textoch, ako je tento. Keď tak kráčam k dverám, stále si to opakujem, ale pulzovanie hlboko dole nemôžem ignorovať.

Skôr než návštevníkovi otvorím, zastavím sa, priložím si ruky na líca, ktoré sú istotne celé červené, a dúfam, že nech už je za dverami ktokoľvek, odíde. Sľúbim si, že ak odíde, ten denník viac neotvorím, ale hlboko tam dole cítim, že pokušenie bude neznesiteľné. Bože dobrý, tuším sa cítim presne ako Ella, keď to celé sama prežívala, ako keby som ja čakala na ďalší dráždivý moment a potom ešte jeden. Dvadsaťosemročné ženy by očividne nemali ostávať celé mesiace bez sexu. Lenže najhoršie na tom je, že som nabúrala súkromie niekoho, na kom mi záleží.

Ozve sa ďalšie zaklopanie a je mi jasné, že návštevník sa nechystá odísť. V duchu sa otrasiem, potiahnem lem jednoduchých svetlomodrých šiat, ktoré som mala aj na dnešnej záverečnej letnej hodine angličtiny desiateho ročníka. Zhlboka sa nadýchnem, otvorím dvere a vpustím dnu chladný vánok večerného San Francisca, ktorý sa mi zahrá s niekoľkými prameňmi tmavohnedých vlasov, uvoľnených z uzla na zátylku. Vďakabohu, schladí aj moju pokožku rozhorúčenú od vzrušenia. Čo je to so mnou? Ako to, že ma tak rozhádzal nejaký denník?

Ella ani nečaká na moje pozvanie, a keď prebehne okolo mňa, zaregistrujem len jej poskakujúce červené kučery a závan vanilkového parfumu.

„Tu je,“ poteší sa Ella a schmatne denník z čajového stolíka. „Tušila som, že som ho včera nechala tu.“

Zavriem dvere a znova si uvedomím, že viem o Ellinom pohlavnom živote viac, ako by som mala, a že mi z toho znova horia líca. Stále netuším, čo ma donútilo otvoriť ten denník a prečo som ho nedokázala zavrieť. A prečo si ho ešte aj teraz túžim znova čítať.

„Nevšimla som si,“ utrúsim a len čo zo mňa tá lož vyletí, želám si, aby som ju nikdy nebola vypustila z úst. Nemám rada klamstvá. Stretla som pár ľudí, ktorí s klamstvom nemali problém, a veľmi dobre viem, ako tým dokázali ublížiť. Skutočne sa mi nepáči, s akou ľahkosťou mi vykĺzla z úst táto lož. Veď je to predsa Ella, dievča, ktoré sa mi za posledný rok, čo býva vedľa mňa, stalo dôverníčkou a mladšou sestrou, po ktorej som vždy túžila. Tvoríme rodinu, ktorú žiadna z nás nemá, alebo skôr, ku ktorej sa nepriznáva. Nie je mi z toho najlepšie, a tak veselo táram ďalej, čo je u mňa typický prejav nervozity a zjavne aj pocitu viny. „To bol dnes teda dlhý deň,“ dodám, „ešte aj tie nekonečné kopy papierov si na mňa počkali. Musela som ich všetky dokončiť. Máš šťastie, že si sa tomu tento rok vyhla, aj keď niektoré decká som si fakt obľúbila.“ Stisnem pery. Mala by som s tým prestať, no neviem sa zdržať. „Vrátila som sa len pred pár minútami.“

„No, vďakabohu, že si teraz trochu oddýchneš,“ poteší sa Ella a zoberie denník. „Priniesla som ho sem včera večer, keď sme sa chystali pozerať ten film pre ženy. Chcela som ti pár úryvkov prečítať. Lenže potom zavolal David a vieš, ako sa to celé skončilo.“ Kútiky pier jej trochu ovisnú a v hlase zaznie previnilý tón. „Nechala som ťa tu ako tá najhoršia kamarátka.“

David je jej sexi priateľ, lekár. Ella mu leží pri nohách a plní všetky jeho priania. A teraz tomu tuším začínam rozumieť. Chvíľku Ellu pozorujem. Má sviežu, mladistvú pleť a na sebe vyšúchané džínsy a fialové tričko. Vyzerá skôr ako jedna z mojich žiačok než dvadsaťpäťročná učiteľka. „Ale veď som aj tak bola unavená,“ ubezpečím ju, ale bojím sa, že to s tým mužom starším o desať rokov trochu preháňa. „Musela som ísť rýchlo do postele, aby som bola na dnešné hodiny fit.“

„Ale teraz je už po nich, juchú,“ ukáže na denník. „Som nekonečne šťastná, že som sa k tejto vecičke dnes dostala skôr ako k Davidovi.“ Nadvihne obočie. „Mienim z neho urobiť našu predohru a bude sa mu to ohromne páčiť. Ten text má grády.“

V totálnom pomykove vyvaľujem oči. „Ty mu čítaš vlastný denník?“ Nikdy by som nemala odvahu čítať chlapovi také intímne myšlienky, a už vôbec nie, keby sa týkali jeho. „Ako predohru?“

Ella sa zamračí. „To nie je môj denník. Čo si nepamätáš? Včera som ti to vravela. Našla som ho v tých skladoch, ktoré som začiatkom leta kúpila na dražbe.“

„Aha, ozaj,“ prikývnem, hoci si vôbec nepamätám, že by sa mi Ella niekedy o denníku zmienila. Vlastne, keby sa bola zmienila, isto-iste by som si to pamätala. „Veru áno, tie dražby skladov, ktorými si od relácie Vojny skladov taká posadnutá. Stále nechápem, načo si ľudia dávajú veci do skladov, za ktoré nezaplatia a potom ich čo najvýhodnejšie vydražia.“

„No vidíš, a aj tak to robia,“ odvetí mi Ella. „A nie som tým posadnutá.“

Zdvihnem obrvy.

„No dobre, možno trochu som,“ priznáva, „ale zarobím na tom dvakrát toľko ako za hodiny v letnej škole. Naozaj by si mala pouvažovať nad tým, či na ďalšiu dražbu nepôjdeš so mnou. Dva sklady z troch, ktoré som kúpila, mi už vyniesli celkom slušný balík.“ Zodvihne denník. „Toto som našla v tom poslednom a zatiaľ je to najväčší úlovok. Je to umelecké dielo a čosi mi hovorí, že by sa z toho dali vytĺcť poriadne peniaze. Zatiaľ som našla tri takéto denníky a úplne ma nadchli. Panebože, veď ja sa od nich vôbec nedokážem odtrhnúť. Tá baba začínala tak ako ja alebo ty, lenže ju vtiahlo nejaké vášnivé a temné miesto, a tam sa začína vážne erotické šialenstvo.“

Má pravdu a len čo sa mi vybavia slová z denníka, nemôžem potlačiť jemné pulzovanie v podbrušku. Takmer počujem jemný, zvodný ženský hlas, ktorý mi šepká do ucha svoj príbeh. Snažím sa sústrediť na to, čo mi Ella hovorí, ale namiesto toho premýšľam o tej žene. Kto to môže byť a odkiaľ je?

„No to ma podrž!“ zvýskne Ella. „Veď ty sa červenáš. Ty si ten denník čítala, však?“

Zblednem. „Čo? Ja…“ odrazu stratím reč. Je mi trápne a bezmocne sa vnáram do čalúneného hnedého kresla oproti Elle, prichytená v sieti vlastnej lži. „Ja… áno. Čítala som to.“

Ella schmatne vankúšik z pohovky a zabodne do mňa zelené oči. „Hádam si si nemyslela, že som to písala ja?“

Váhavo na ňu pozriem. „Nuž…“

„Tak toto je gól,“ zvolá a očividne moju odpoveď, alebo skôr jej neprítomnosť, vníma ako áno. „Ty si si myslela…“ neveriacky krúti hlavou. „Neviem, čo na to povedať. Nemohla si čítať tie dobré pasáže, inak by ti ani nenapadlo, že som to písala ja… Lenže si červená, ako keby si čítala tie dobré pasáže.“

„Čítala som nejakú časť, ktorá bola, povedzme, dosť podrobná.“

Odfrkne. „A napadlo ti, že som to písala ja,“ znova pokrúti hlavou. „Myslela som, že ma poznáš trochu lepšie, ale vieš čo, strašne rada by som aspoň na jednu noc bola na jej mieste. V živote tej ženy je taká magická erotika, ktorá je skrátka…“ strasie ju, „neodbytná. Podmaňuje si ma. Ona si ma podmaňuje.“

Zistenie, že slová na ňu pôsobia rovnako silno, ma trošičku upokojí, hoci netuším z akého dôvodu. Prečo by ma to, preboha, malo upokojovať? To nemá logiku. Moja reakcia na záhadnú neznámu nemá logiku.

„Keď si ho s Davidom celý prečítame,“ pokračuje Ella a vtiahne ma späť do rozhovoru, „naskenujeme pár intímnych stránok pre potenciálnych zákazníkov a hodíme ho na eBay. Vynesie to balík. Cítim to v kostiach.“

Pri tomto nápade len vyvalím oči. „Ty by si vážne bola schopná predať intímne myšlienky tej baby na eBayi? To hádam nemyslíš vážne!“

„To si píš, že myslím,“ odvrkne mi. „Zarábam, tak sa tomu hovorí. Napokon, pre nás je to len fikcia.“

Jej slová sú chladné, a to ma prekvapí. Takúto Ellu nepoznám. „Ale Ella, hovoríme o najtajnejších myšlienkach neznámej ženy. Iste nechceš zarábať na jej bolesti.“

Zachmúri sa. „O akej bolesti hovoríš? Mne sa skôr zdá, že si riadne užíva.“

„O všetko, čo má, prišla na dražbe. Pochybujem, že si ktovieako užíva.“

„Podľa mňa ju ten jej bohatý nabijak uniesol na nejaké exotické miesto a žijú si na veľkej nohe.“ Hlas jej zvážnie. „Musím uvažovať takto, ak chcem podniknúť niečo také, Sara. Prosím ťa, nevyvolávaj vo mne výčitky svedomia. Tie peniaze potrebujem, a ak to nespravím ja, urobí to niekto iný.“

Chcem jej oponovať, ale dám sa obmäkčiť. Ella je na svete sama ako prst, teda ak nerátame otca alkoholika, ktorý si zväčša nepamätá, ani ako sa volá, nieto aby si pamätal meno vlastnej dcéry. Viem, myslí si, že si potrebuje našetriť na horšie časy. Sama ten pocit veľmi dobre poznám. Tiež som sama. Teda v podstate sama, ale na to teraz nechcem myslieť.

„Prepáč,“ poviem jej a myslím to vážne. „Chápem, že to vnímaš ako šťastnú náhodu, a teším sa, že ti to vychádza.“

Pery sa jej nepatrne skrivia, potom prikývne a postaví sa. Stojíme vedľa seba a ja ju objímem. Usmeje sa a hneď zažiari ako slnko, ktoré tak často prináša do môjho života. Ellu zbožňujem. Fakt.

„Aj my s Davidom sa dnes chystáme trochu si zašantiť,“ zahlási nezbedne. „Musím bežať,“ zasmeje sa a zakýva mi. „Uži si večer, ja si ho užijem určite.“
Ponorím sa späť do kresla a hľadím na zatvárajúce sa dvere.
Klopanie na dvere ma už po druhý raz uvrhne z raja do paniky. Dezorientovaná a grogy sa posadím na posteli a šibnem pohľadom na hodinky. Je sedem hodín ráno môjho prvého voľného dňa.

„Kto to, doparoma, môže byť?“ zašomrem, zhodím zo seba deky a vhupnem do ružových chlpatých papúč, ktoré som minulý rok na Vianoce dostala od jedného žiaka. Zakrútim sa do župana, ktorý síce nie je chlpatý, ale je takisto ružový a na chrbte má ešte aj nápis PINK. Klopanie sa ozve znova.

„Sara, to som ja, Ella!“ začujem, keď sa šuchcem k obývačke. „Čo ti to tak trvá! Pohni si!“

Srdce mi poskočí, nielen preto, lebo Ellu očividne čosi veľmi rozrušilo, ale aj preto, lebo kým ja nerada márnim čo i len sekundu z dňa, Ella z postele nevylezie pred obedom, ak nemusí. Len čo prudko otvorím dvere, hodí sa mi okolo krku a zahlási: „Som na úteku!“

„Na úteku?!“ zalapám po dychu, ustúpim a vtiahnem Ellu dovnútra, aby sme nestáli v chlade skorého rána. Má na sebe to isté čo včera. „Šibe ti? Čo sa deje?“

„David ma včera požiadal o ruku,“ vykríkne nadšene. „Nemôžem tomu uveriť. Dnes ráno letíme do Paríža.“ Mrkne na hodinky a zjačí: „Už o dve hodiny!“

Niečo mi strčí do ruky. „Tu máš kľúče od môjho bytu. Na kuchynskom stole je denník a kľúčik od skladu. Ak ho nevyčistíme do dvoch týždňov, buď sa musí zaplatiť nájomné, alebo znova pôjde na dražbu. Takže ti ho prenechávam. Predaj, čo môžeš, a peniaze si nechaj. Alebo sa naň vykašli. Tak či onak, je to fuk,“ zaškerí sa, „pretože mňa čaká najprv sobáš v Paríži a potom medové týždne v Taliansku!“

Začnem si o Ellu robiť starosti. Nechcem, aby sa popálila, a pravda je, že som ju nikdy nepočula povedať, že Davida miluje. „Žabka, veď ho poznáš len tri mesiace. A ja som sa s ním stretla len raz.“ Keď sme sa mali stretnúť, vždy mu ako na potvoru do toho niečo prišlo.

„Sara, ja ho milujem,“ povie, akoby mi čítala myšlienky. „A je ku mne dobrý, veď to vieš.“

Nie, neviem, ale kým hľadám tie správne slová, ako jej to povedať, už aj kráča k dverám. „Ella…“

„Zavolám ti, keď priletíme do Paríža, maj mobil pri sebe.“

„Počkaj!“ skríknem a chytím ju za plece „Ako dlho budeš preč?“

Oči jej od nadšenia len tak svietia. „Mesiac. Verila by si tomu? Celý mesiac v Taliansku. Splnil sa mi sen.“ Objíme ma a pobozká na líce. „Keďže my stredoškolskí učitelia vďaka dlhším vyučovacím dňom nezačneme skôr ako v októbri, môžem vypadnúť na celý mesiac! Verila by si tomu? Viac ma nikto nebude počuť sťažovať sa na dlhšie vyučovacie dni. Celý mesiac v Taliansku, splnil sa mi sen! Zavolám a po návrate vystrojíme svadobnú hostinu.“

Pohľad jej zmäkne. „Vieš, že som chcela, aby si bola na mojej svadbe, však to vieš? Ale keďže nemám nijakú rodinu, David ma chcel zobrať niekam ďaleko, aby mi to trochu uľahčil.“ Ďobne ma do zvrašteného čela, keď sa zamračím. „Nemrač sa tak, spraví sa ti tam vráska. Som v pohode. Vlastne mi je úplne skvelo.“

„Len aby,“ poviem a snažím sa nasadiť čo najprísnejší učiteľský tón, ale hrdlo mám také stiahnuté, že zo mňa vylezie len zachrípnuté upozornenie. „Ohlás sa mi, hneď ako doletíte, aby som sa o teba nebála. A pošli fotky. Celú hŕbu fotiek.“

Ella sa žiarivo usmeje. „Áno, slečna McMillanová.“ Zvrtne sa a uháňa preč, no kým zahne za roh, ešte mi v poslednej chvíli zakýva. Je preč a ja sa musím popasovať so slzami, ktoré ma zaskočili.

Teším sa z Elly, ale zároveň si o ňu robím starosti. Cítim sa… Nie som si istá, ako sa cítim. Možno stratená. Zovriem v prstoch kľúče a odrazu si uvedomím, že som práve zdedila sklad aj s denníkmi. A to som sa zaprisahala, že ich viac nebudem nečítať.

Vtom to prišlo. Na tú chvíľu do smrti nezabudnem. Na chvíľu, keď som na perách zacítila oceľ čepele. Na chvíľu, keď mi sľúbil, že bolesť prinesie rozkoš.

N

eskôr poobede, v ten istý deň, keď sa Ella tak narýchlo zbalila, sa mi stále vracajú tieto slová z denníka. Desia ma tak, že pri pomyslení na ne ma zamrazí. Ony ma dohnali až sem, do skladu s regulovanou teplotou vo veľkosti menšej garáže, ktorý si svojho času prenajala autorka denníka. Teda aspoň si to myslím. Našťastie tu svieti tlmené svetlo a okolie sa zdá príjemné. Stojím tu a neviem, čo skôr prezrieť, a ani predstava, že sa prehrabávam v cudzích veciach, mi nie je príjemná.

Na chvíľu, keď mi sľúbil, že bolesť prinesie rozkoš.

Znova si z ničoho nič premietnem v hlave tie slová. Strasie ma a nielen preto, lebo denník je vyslovene dráždivý. Nemala by som byť vzrušená. Určite nie z predstavy bolestnej rozkoše a zväzovania. Odmietam byť vzrušená. Robím si starosti o tú tajomnú ženu. Navyše som dcérou svojho otca, tak ako bola moja mama jeho manželkou. Spravil si z nás servilné bábky, ktoré sa mu neodvážili vzdorovať. Mamu vyslobodila až smrť a ja som sa v deň jej pohrebu rozhodla vynechať ho zo svojho života. Hoci je to už päť rokov, ešte stále cítim jeho ťažkú ruku.

Pri tých spomienkach zatnem zuby. Nechápem, ako mi myseľ odbehla na miesta, na ktoré sa snažím zabudnúť. Silou vôle upriamim pozornosť na úhľadne zoradený nábytok a škatule popri stene a tiež na čosi, čo vyzerá ako dobre zabalené umelecké dielo. Opustený život, zabudnutý. Kto urobil niečo také? Kto by opustil veci, na ktorých mu očividne záležalo až tak, že si dal námahu takto ich zabaliť a úhľadne poukladať. Tú ženu nijaký milenec do exotickej krajiny neuniesol. Nikto, kto by nepredvídal nešťastie alebo dokonca tragédiu, by to nespravil. Nemienim tej žene pridávať na nešťastí tým, že jej rozpredám veci. Teda, nie žene, opravím sa. Volá sa Rebecca Masonová. To je napísané v papieroch a vedenie mi vraj nemôže poskytnúť jej telefónne číslo a údajne „aj tak nefunguje“.

„Ja už niečo vymyslím, aby som ťa našla a vrátila ti veci,“ zašepkám, akoby som sa rozprávala s Rebeccou, až ma z toho zamrazí na chrbte. Zdá sa mi, že je tu, že sa s ňou zhováram… a poriadne ma z toho strasie. Akosi ma to ešte väčšmi utvrdí v tom, že ju chcem nájsť.

Keď si uvedomím, čo môj sľub vlastne znamená, povzdychnem si. Musím jej nabúrať súkromie a prehrabať sa jej vo veciach. Inak nezistím, ako ju kontaktovať, a nevrátim jej, čo po nej zostalo. A možno už ani nežije, napadne mi ponurá myšlienka a objímem si ramená.

„Prestaň,“ zamrmlem karhavo. Myšlienky na smrť sa ku mne vôbec nehodia. Nemám rada ani horory. Nechápem, načo je dobré vymýšľať príšery, veď po svete ich chodí viac než dosť.

Možno naozaj existuje nejaký pekný dôvod, prečo Rebecca nechala všetko tak. Možno vyhrala v lotérii. No jasné. Pravdaže. To je krásny dôvod, aby sa človek na všetko vykašľal. Nie je to síce veľmi pravdepodobné, no určite nie nemožné. Pravdepodobnosť je asi jedna k desiatim miliónom, ale predsa len existuje. Ale prečo potom tá predstava vôbec neuberá na desivosti a prázdnote tej miestnosti?

Chcela by som to mať čím skôr za sebou, položím teda na zem kabelku, prejdem si rukami po trochu vyšúchaných džínsach, prečešem pohľadom okolité veci a potom mi zrak padne na škatuľu s úhľadným označením OSOBNÉ DOKUMENTY. Tak tam by som mohla niečo nájsť.

O dve hodiny sedím opretá o stenu a listujem v údajoch, do ktorých ma nič nie je. Vysvedčenia, účty, právna administratíva týkajúca sa toho mála peňazí, ktoré Rebecca pred troma rokmi zdedila po smrti svojej matky, poslednej žijúcej príbuznej. Vynoria sa mi spomienky na moju vlastnú mamu, na ženu, ktorá robila všetko pre to, aby ma uchránila pred otcom, ale nespravila nič, aby pomohla sama sebe. Silno zatvorím oči a zamyslím sa, či bolesť z jej straty niekedy pominie. Či vôbec niekedy pominie. Bola mojou najlepšou priateľkou, mojou najbližšou dôverníčkou. Premýšľam nad tým, či si aj Rebecca s mamou boli také blízke. Či aj ju tá strata zabolela tak ako mňa, a stále bolí.

So sebazaprením sa opäť pozriem do dokumentov a napadne mi, že Rebecca nemá žiadnych príbuzných, cez ktorých by som sa k nej dostala. Našťastie je tu však hŕba výpisov z bankového účtu, takže mám aspoň adresu, hoci ktovie, či bude správna.

Nemám pocit, že by som v úlohe nájsť Rebeccu nejako pokročila, ale aj tak vopchám všetko späť do škatule a postavím sa. Som celá dolámaná a stuhnutá.

„Pozrite sa do bielizníka,“ ozve sa za mnou mužský hlas.

Zjajknem, zvrtnem sa a zbadám vo dverách muža v zamestnaneckej košeli. Vlasy na šiji sa mi zježia, moje nervové zakončenia sa ma snažia varovať. Je to príťažlivý, asi tridsaťpäťročný muž. Je nahladko oholený a má krátke, ostré plavé vlasy, ale znepokojuje ma ten temný záujem v hlbokých očiach. Už beztak malá izba sa ešte väčšmi scvrkne a obkľúči ma ten desivý pocit, ktorého som sa nemohla zbaviť, sadne si na moju hruď a plecia ako neviditeľná záťaž. Tú ťarchu priam cítim.

„Do bielizníka?“ zachripím navzdory suchu v ústach.

„Každý má nejakú tajnú zásuvku v spálni,“ vysvetlí. Hlas sa mu prehĺbi a znie zastreto. „Miesto, prinajmenšom také osobné ako duša.“

Zmeraviem a prebehnú mnou ďalšie rozpaky. Už tu bol. Hovorí mi to každučký kúsok môjho ja. Hrabal sa Rebecce vo veciach. Vedel, čo je v tej zásuvke. Tento chlap sa mi nepáči a odrazu si uvedomím, že som s ním sama, hlavná cesta je na kilometre vzdialená a nablízku nie je nijaký zákazník, teda aspoň som zatiaľ nikoho nezazrela ani nepočula.

„Jej tajomstvá ma nezaujímajú,“ odvetím rázne a divím sa, že sa mi netrasie hlas, lebo kolená sa mi podlamujú. „Chcem ju nájsť a vrátiť jej veci.“

Dlhú chvíľu ma pozoruje prenikavým pohľadom. Je rovnako silný ako rozpaky, čo sa vo mne stále väčšmi prehlbujú. No nakoniec, keď už mám pocit, že ma to ticho udusí, povie: „Ako som povedal. Pozrite sa do bielizníka.“ Na perách sa mu objaví akýsi cynický úškľabok a odtiahne sa od stĺpika zárubne. „Vonkajšiu budovu budem zamykať o deviatej. Dovtedy musíte odísť.“ Potom zmizne.

Nehýbem sa. Nemôžem sa hýbať. Chcela by som zatresnúť dvere, ale keďže sa zamykajú zvonku, neodvážim sa, tá myšlienka ma desí. Sekundy ubiehajú a ja čakám a počúvam zvuk krokov muža miznúceho v diaľke. Zmiznúť. Áno. Zmiznúť. Musím odtiaľto ihneď vypadnúť. Vyrazím k lesklému mahagónovému bielizníku oproti stene a otvorím zásuvku vpravo hore – ako sa len dá. Bože, srdce sa mi rozbúchalo tak silno, že ma azda zadusí. Zastavím sa a donútim sa zhlboka nadýchnuť a potom pomaly vydýchnuť. Trasiem sa. Som nepochopiteľne vyplašená. Rátam do tridsať a dýchanie sa mi ustáli. Som pokojnejšia. Všetko je opäť v poriadku. Otvorím ľavú zásuvku a dych, ktorý som konečne nabrala, mi znova vyrazí jej obsah. Hladím na neveľkú zamatovú kazetu so zámkou, červený hodvábny šál a tri denníky viazané v červenej koži.

Zahryznem si do spodnej pery. Šibnem pohľadom do haly a potom späť k zásuvke. Napriek nervozite som zvedavá, ale bojím sa, že sa ten čudák zase vráti.

Rýchlo upriamim pozornosť späť na zásuvku. Musím nájsť kľúčik od kazety. Určite tam bude nejaký kontakt. Takže nie som len chorobne zvedavá. Prelistujem denníky a zatrasiem nimi, či z nich nevypadne nejaká voľná strana alebo kľúčik. Z jedného z nich vypadne brožúrka, odsuniem ju nabok. Je ich tam však ešte niekoľko.

Vezmem jednu do rúk, stojí na nej Galéria Allure, San Francisco. Všetky brožúrky sú z Allure. V San Franciscu je galérií neúrekom a Allure je jedna z tých najväčších a najprestížnejších. Napadne mi, že Ella spomínala, ako v sklade našla pár umeleckých kúskov. Zdá sa, že hoci môj ľúbostný život je od toho Rebeccinho na míle vzdialený, spája nás láska k umeniu. Milujem všetko okolo umenia, od dejín až po tvorivý proces. Kedysi by som si bola dala aj do kolena vŕtať, len aby som mohla pracovať v umeleckej oblasti. Preto som šla študovať, bol to môj sen. Sen, ktorého som sa vzdala už pred rokmi, keď ho nahradil bežný život, účty a povinnosti.

Kdesi zvonku sa ozve poriadna rana a mňa skoro vystrie. Priložím si ruku na hruď a dúfam, že mi cez ňu nevyskočí srdce. Hrom. Bol to úder hromu. Blíži sa búrka. Stenami prenikne ďalšie hlasné dunenie. Všetko sa tu ozýva. Cítim sa ako v jaskyni. Určite je to znamenie, že mám, dofrasa, pohnúť kostrou. Bože dobrý, z predstavivosti mi už začína trochu šibať, mala by som si vziať tie obavy k srdcu.

Zhrabnem kabelku, denníky si naskladám do náručia. Nie som na to hrdá, ale je to moja jediná nádej, ako zistiť, kde by Rebecca mohla byť. Už som takmer na odchode, keď trochu zaváham, ale potom sa predsa len rozbehnem k bielizníku a vytiahnem z neho aj kazetu. Ruky sa mi trasú, snažím sa udržať všetky veci naraz a pritom dočiahnuť na zámku od skladu.

Náhlim sa úzkou, chabo osvetlenou halou, míňam rad pozamykaných skladov, celkom takých, z akého som práve odišla. Cítim sa ako Alica v krajine zázrakov, ktorú už-už ide zhltnúť králičia nora. Vyjdem z brány, ktorá vyzerá ako garážová, a ocitnem sa na tmavom parkovisku, ktoré pôsobí pre schyľujúcu sa búrku ešte temnejšie. Ako to, že mi tu čas tak rýchlo ubehol?

Vďaka teniskám Nike kráčam tichučko, miestami bežím a čoraz väčšmi sa tak približujem k striebornému Fordu Focus. Kľúče mám stále v kabelke a nechápem, prečo som ich až doteraz nevytiahla. Chcem vyložiť všetko, čo držím v rukách, na kapotu a prehrabať sa v kabelke, no zrazu mi jeden z denníkov spadne. Zohnem sa poň a vypadne mi ďalší.

„Dočerta,“ zamumlem, kľuknem si, aby som ich pozbierala, keď sa mi vtom vlasy na šiji znova zježia. Hoci mi na čelo padajú studené dažďové kvapky, nepostavím sa. Pohľad mi padne na tieň neďaleko otvorených garážových dverí, no nikoho tam nevidím. So zovretým žalúdkom sa rýchlo postavím. Sadaj do auta. Sadaj do auta. Na čo ešte čakáš?

Trasúcimi sa rukami vytiahnem kľúče a nadávam na paranoju, ktorá mi vôbec nie je vlastná a neviem sa jej zbaviť. Prudko otvorím dvere, hodím kabelku dovnútra, vstúpim a denníky spolu s kazetou si nemotorne vložím do lona. Neviem sa dočkať, kedy už zamknem dvere. Len čo začujem kliknutie, ktorým sa odpojím od vonkajšieho sveta, zhlboka si vydýchnem a halabala hodím denníky i kazetu na sedadlo spolujazdca.

Chystám sa naštartovať, no vtom mi pohľad, ani neviem prečo, padne na bočnú stenu budovy, z ktorej som práve vyšla, a zalapám po dychu. V tieni, pod tenkou plátennou markízou, stojí chlap, ktorý sa mi pred pár minútami prihovoril, a jednou nohou sa zapiera do steny. Pozoruje ma.

Naštartujem motor. Naskočí a ja v duchu ďakujem Bohu. Už aby som bola preč.

Asi na polceste začne búrka vyčíňať naplno a zasiahne mesto besnením padajúcich kvapiek a oslepujúcim blýskaním. To bude iste dôvod, prečo neviem nájsť v blízkosti svojho činžiaka ani jedno voľné parkovacie miesto, a to je piatok večer. Vďakabohu, že som oznámkovala toľko písomiek. Aspoň som si musela kúpiť kabelu vo veľkosti menšieho kufra. Napchám do nej kazetu a denníky, aby som ich ochránila pred lejakom. Rýchlo prebehnem cez dážď, zasvietim v byte, z vecí a vlasov mi stekajú prúdy vody. Aj teraz mi zatváranie a zamykanie dverí trvá nekonečne dlho, celkom ako v skladoch.

Možno sa dávam z celej tejto záhady okolo Rebeccy Masonovej trochu uniesť predstavivosťou, ale mám pocit, akoby ma niekto sledoval. Ten chlapík pri sklade mi nahnal strach. Strasie ma už len pri pomyslení na neho. Navyše som celá premočená, a hoci je august, podľa správ je vonku chladných jedenásť stupňov.

Okolo nôh sa mi robí mláčka. Vytiahnem radšej z premoknutej kapsy kazetu a denníky a položím ich na suchý koberec. Rovno v chodbe sa celkom povyzliekam. Na mojom svetlohnedom koberci vidieť každú smietku, ale keď bývate v podnájme, nemôžete veľmi vyskakovať. Cestou do kúpeľne zaváham a vrátim sa po telefón. Skrátka, cítim sa istejšie, keď ho mám poruke, ale nahováram si, že je to preto, aby som zavolala Elle. Napustím si horúcu vodu a vytočím jej číslo. Azda bude vedieť, kde by som Rebeccu mohla nájsť. Aspoň sa uistím, že docestovala v poriadku a je šťastná. V telefóne sa ozve rýchly obsadzovací tón. Je mimo dosahu, vôbec ma to neupokojuje. Som jedno veľké klbko nervov a idem z toho zošalieť.

O trištvrte hodiny som čerstvo vykúpaná a oblečená v ružových boxerkách a tričku rovnakej farby. Jemné a suché vlasy mi rozvoniavajú obľúbeným šampónom s arómou ruží. Asi som to prehnala. Vyberiem sa k chladničke a vezmem si riešenie na všetky problémy – polkilové balenie smotanovej zmrzliny Ben & Jerry’s Boston.

Zrak mi padne na Rebeccine osobné veci, ktoré ležia aj s kôpkou môjho oblečenia ešte stále pri dverách. Nemala som zo skladu odísť bez nejakej konkrétnej informácie. Teraz aby som sa niečo o nej dozvedela z tých denníkov. Alebo z kazety… ktorú ani nemám ako otvoriť. Nechápem, načo som ju zobrala.

Usadím sa na gauč aj so svojimi dobrými priateľmi Benom a Jerrym, s kôpkou denníkov a kazetou na čajovom stolíku. Neviem, ako by som ju mohla otvoriť a pritom ju nezničiť.

Nemám na výber, natiahnem sa za denníkom a otvorím ho. Drobným ženským písmom je v ňom napísané: 2011. Žiadny mesiac. Uvažujem, či bol tento zápis napísaný skôr alebo neskôr ako ten včerajší.

Listujem stránkami. Musí tu byť niečo, čo súvisí s jej prácou a pomôže mi spraviť si obraz o jej živote. Noc bola horúca a moje telo smädné. Nadýchnem sa. Evidentne som narazila na niečo omnoho osobnejšie, ako je pracovisko, a obrátim list. Tá baba má poriadne kvetnatý a nezvyčajný štýl. Kto takto píše? Môj život sa zmenil v deň, keď som vstúpila do galérie. Fajn, toto by sa mi mohlo hodiť. Rebeccu by som zrejme mala hľadať práve v galérii. Lenže načo tam šla? Pracovala tam či nakupovala? Možno je to umelkyňa.

Čítam ďalej a hľadám odpovede. Zmenila som sa. Zmenilo ma to. Tento svet ma zmenil. Hovorí, že mi len pomohol odhaliť moje skutočné ja. Veď ja už ani neviem, kto skutočne som.
„Kto jej to hovoril?“ zašepkám.

Tam, kam teraz chodím, je to z psychickej aj fyzickej stránky nebezpečné, temné. Hoci to viem, aj tak za ním, za nimi, idem.

Zamračím sa. V pasáži, ktorú som čítala včera, niekto vošiel do miestnosti, kým bola Rebecca s páskou na očiach priviazaná k posteli.
Ako to, že ma strach vzrušuje? Ako to, že vo mne vyvoláva spaľujúcu túžbu, priam potrebu? No jednako chcem, potrebujem a trúfam si robiť veci, o ktorých sa mi ani nesnívalo, že by som ich bola schopná. Vari je toto moje skutočné ja? Pomyslenie na to ma desí do špiku kostí. To predsa nemôžem byť ja. Ja takáto nie som. Lenže ešte väčšmi ako to, že som niekto, niekto skutočne cudzí, ma desí predstava, že tým niekým nie som, že sa vrátim do starých koľají. Opäť bude zo mňa bezproblémové dievča s nudným životom, ktoré od deviatej do piatej sedí v kancelárii. Nešťastné, nespokojné. Teraz cítim aspoň niečo. Nával strachu je omnoho príjemnejší ako predstava, že som sa stala otrokom stereotypu. To vzrušenie, keď neviem, čo ma čaká, sa nedá porovnať s pocitom, že zajtrajšok mi prinesie presne to isté čo včerajšok. Žiadne očakávania, žiadne pocity. Nie. Už niet cesty späť. Tak prečo sa tak bojím pokračovať?
Zaburáca hrom a ja sa strhnem. Pozriem na okno, na ktoré bubnuje dážď, zamyslene sa schúlim v rohu gauča a uvažujem nad tým, čo som si práve prečítala. Som celkom iná ako žena, ktorá písala tieto riadky, no jej slová sa ma tak či tak dotýkajú. Zbožňujem svojich žiakov, ale keď ich mám povzbudzovať, aby šli za svojimi snami, bolí ma to, lebo viem, že ja sama som svoje nenasledovala. Pripadám si ako pokrytec. Viem, aké to je, keď ubieha deň za dňom a sny nie sú o nič bližšie. Pracovných príležitostí v umeleckom odvetví je ako šafranu a platy sú také zúfalé, že si jednoducho nemôžem dovoliť zmeniť zamestnanie.

Z hrdla sa mi vyderie ťažký, ľútostivý povzdych a znova sa začítam. Strácam sa vo svete, ktorý nie je môj a ani nikdy nemôže byť, ale v tejto chvíli mi predsa len patrí.

O tri hodiny sa dážď zmení na mrholenie. Už nie som na gauči. Nejako sa mi podarilo prečítať všetky tri denníky, v ktorých sa udalosti vyvíjali od zmyselných radovánok cez napätie až po skutočnú hrôzu. Teraz vzpriamene sedím, pripravená na posledný zápis.

Musím ísť preč. Toto už nemá s návalom strachu nič spoločné. Už to nie je vzrušujúce. Lenže on ma nepustí. Nenechá ma odísť. A ja netuším, ako mu uniknúť. Dnes bol na premietaní, pozoroval ma, sledoval. Chcela som utiecť. Chcela som sa skryť. Ale neurobila som to. Nemohla som. V jednej chvíli som sa rozprávala so zákazníkom a v ďalšej sme už boli spolu v tmavom kúte a on do mňa hlboko vrážal. Keď sme skončili, pohladil ma po vlasoch a sľúbil, že sa uvidíme neskôr. Dnes v noci. Len čo som osamela, utekala som do nahrávacej miestnosti vytiahnuť pásku, aby si ju neprisvojil a mňa s ňou. Lenže bola preč. Zobral ju skôr ako ja. A teraz…

To bolo všetko. Nič viac. Akoby ju niekto alebo niečo vyrušilo a prestala písať. Hľadím na prázdnu stranu, srdce mi tlčie ako o život. Kedy napísala tieto tri denníky? Predtým alebo potom ako ten včerajší? Nedá mi to pokoj. Keby boli napísané predtým, mala by som istotu, že Rebecca je v poriadku. Vytočím Ellino číslo a znova sa ozve rýchly obsadzovací tón, o ktorý vôbec nemám záujem.

Nespokojne sa postavím, chodím po izbe a prehrabávam sa v už aj tak strapatých vlasoch. Rebecca Masonová musela odísť z mesta, preto má veci v sklade. Ale prečo sa po ne nevrátila? A prečo za sklad nezaplatila? Zatínam päste. Musím ich opäť otvoriť, či chcem alebo nie. Prinútim sa uvoľniť. Snažím sa upokojiť logickou úvahou. Nemá význam hneď robiť závery. Jednoducho zavolám do galérie, opýtam sa na Rebeccu, zistím, či je všetko v poriadku, a vrátim jej veci. To je celé. Bodka. Skvelé. Nuž a potom sa zase pustím do letných doučovaní.

Načiahnem sa za telefónom na čajovom stolíku, no vzápätí sa zastavím. Je po polnoci a ja sa tu snažím dovolať Elle a pritom ani neviem, koľko je v Paríži hodín. A to som mienila volať ešte aj do galérie. Takže toľko k môjmu pokoju a logike.

Niečo z Rebeccy Masonovej prekročilo hranice denníka a stalo sa pre mňa osobným. Keď som čítala tie denníky, stala som sa Rebeccou. Medzi mnou a tou cudzou ženou je také silné intímne puto, až je to zvláštne. A možno je môj život len taký neuveriteľne nudný, že prahnem po troške vzrušenia. Presne tak, ako po ňom prahla Rebecca, skôr než stretla toho muža.

S myšlienkou na to si objímem ramená a zamierim do postele. Denníky zhrabnem a vezmem ich so sebou.

„R

ebecca tu nie je.“
Rovnakú odpoveď som si od toho chlapa vypočula aj pri poslednom zavolaní. A aj pri tom pred ním.

„Je na dovolenke,“ doplním ho. „To ste mi hovorili celý týždeň. Dnes je piatok. Zastihnem ju v pondelok?“

V telefóne zavládne ticho. „Chcete jej nechať nejaký odkaz?“

Už som jej ich pár nechala a fakt neviem, prečo by som jej nechávala ďalší. „Nie, ďakujem.“ Zložím a odchlipnem si z vanilkového latte v kaviarni Barnes & Noble, kde som pred chvíľou doučovala futbalistu, ktorý chce svojich kolegov ohúriť aj niečím iným ako kopaním do lopty.

Z celej tejto Rebeccinej situácie mi čochvíľa preskočí. Už dvakrát som si zisťovala, koľko času mám na vyprázdnenie skladu, keďže Ella sa naozaj neunúvala s vyčerpávajúcimi vysvetleniami. Času veru nie je nazvyš. Zostáva mi len týždeň. Potom ma to vyjde na sto dolárov za mesiac. To by bola ťažká rana pre môj už i tak dosť obmedzený rozpočet. Manažér mi dal jeden týždeň navyše zadarmo, za čo som mu vďačná, ale musím sa dostať k Rebecce. A to hneď.

Do otvoreného a zapnutého laptopu naťukám stránku galérie Allure. Chcem nájsť zoznam zamestnancov, aby som sa uistila, že Rebeccino meno je tam stále. Presne ako som čakala. Rebecca pracuje ako marketingová riaditeľka. Hm. To je dobre. To by mohlo znamenať, že je v poriadku. Či nie?

Na okraji stránky ma zaujme oznámenie o podujatiach. Kliknem naň. V stredu večer sa koná výstava a vôbec nie nejakého niktoša. Pri myšlienke, že uznávaný umelec Ricco Alvarez má výstavu, ma až strasie. Nesmierne ma nadchýna, ako Ricco Alvarez vykreslil svoju domovinu, Mexiko, a hoci sa v umeleckých kruhoch San Francisca vie, že tu niekto jeho formátu vlastní dom, málokedy vystupuje verejne. Lenže teraz má na to dobrý dôvod. Ide o formálny charitatívny večierok, vstup je len so zakúpeným lístkom. Budú sa dražiť Alvarezove diela a výťažok z nich pôjde na podporu detskej nemocnice. Na takom podujatí bude Rebecca pri kormidle.

Poklepem prstami po drevenom stole a zvažujem svoje možnosti. Ak Rebeccu nezoženiem pred akciou, pôjdem tam. V duchu sa na sebe musím zasmiať. Koho tu chcem balamutiť? Ricca Alvareza si pôjdem pozrieť, aj keby som najbližšie dva týždne mala jesť len cestoviny s kečupom, a keďže za lístok chcú sto dolárov, zrejme aj budem. Lenže ja nikdy nerozhadzujem. Hryziem si spodnú peru, sužuje ma to, no skôr než sa tomu stihnem ubrániť, kliknem na KÚPIŤ VSTUPENKU. Ak by sa mi Rebeccu podarilo kontaktovať skôr, tie peniaze mi nikto nevráti, nuž ale s tým sa musím zmieriť. Nedokážem potlačiť úsmev. Niežeby ma myšlienka na stretnutie s Riccom Alvarezom nejako mučila, ale keď ma k tomu vedú takéto dôstojné dôvody, mám zo seba lepší pocit. Ešte keby som sa dovolala Elle a uistila sa, že je v poriadku, tak by som si možno dnes v noci aj pospala.

Je streda večer. Zamestnanci galérie mi oznámili, že Rebecca sa ešte stále „nevrátila“. Chystám sa teda na Alvarezovo podujatie, no keďže mi čosi našepkáva, že niečo na tom Rebeccinom zmiznutí naozaj smrdí, moje nadšenie značne pohaslo. Som z toho celého nervózna a bola by som omnoho pokojnejšia, keby tam šiel niekto so mnou a bol mi oporou, ale radšej to pustím z hlavy. Odmietam hľadať vysvetlenia, prečo sliedim po Rebecce Masonovej, ktorú nepoznám a ktorú, obávam sa, stretol predčasný… ktovie čo. Nebudem v sebe rozvíjať takéto špekulácie. Ani si nebudem potvrdzovať svoje obavy tým, že dám Rebeccine najtajnejšie myšlienky prečítať niekomu inému.

Zaparkujem až pár blokov od galérie. Musím, ale vyhovuje mi to. Len čo otvorím dvere, chladný vietor z neďalekého oceánu mi rozfúka uvoľnené pramienky dlhých vlasov. Na rukách mi naskočí husia koža. Zohnem sa po šál krémovej farby a prehodím si ho cez jednoduché, no elegantné puzdrové šaty po kolená. Dobre, dobre, nie sú moje, sú Elline, aj šál je Ellin, ale my dve si stále niečo požičiavame. Bola by som sa opýtala, či si ich môžem zobrať, keby som sa jej dovolala. Zamknem auto a kľúče vložím do rozkošnej krémovej kabelky, ktorú som si kúpila minulé leto.

Nadýchnem sa sviežeho vzduchu a pokochám sa výhľadom, zvukmi i dianím v umeleckej štvrti SoMa, ktorá je plná ľudí tešiacich sa z obchodíkov, múzeí a galérií. Nechodím sem často. Jednoducho nemôžem. Pripomína mi to tu sny, ktoré som sa nikdy nepokúsila naplniť. Odrazu si uvedomím, že pohľad na scenériu trhov som si nedopriala už poriadne dlho. Architektúra, počnúc ligotavými presklenými novostavbami až po staré sklady prerobené na domy a ateliéry, má rovnaký umelecký náboj ako sochy či maľby na betónových múroch náhodných budov. Toto miesto je pre mňa čímsi výnimočné. Zdá sa mi, že len tu skutočne žijem. Problém je v tom, že len čo odtiaľto odídem, bude mi nanič.

Pri galérii zastanem. Skupinka elegantne nahodených návštevníkov práve vchádza dnu cez dvojité presklené dvere, na túto špeciálnu príležitosť olemované lesklou striebornou páskou. Nad vchodom je červeným ozdobným písmom napísané ALLURE.

Netuším prečo, ale od nervozity sa mi zovrie žalúdok. Zbožňujem súčasnú tvorbu, na ktorú sa táto galéria zameriava, zbožňujem tú zmes lokálneho umenia od neznámych umelcov, ktorých môžem objaviť, ako aj od tých etablovaných, ktorých prácu už viem oceniť. Som sama sebe na smiech. Je pravda, že v tomto svete sa cítim akási nesvoja, na druhej strane, toto predsa nie je môj svet. Je to Rebeccin svet a ona je aj dôvodom, prečo som tu.

Pohľad mi padne na krémové, ručne robené náramkové hodinky, ktoré mám takisto z tejto štvrti. Mám ešte kopu času. Je trištvrte na osem, Alvarez predvedie svoj nový obraz až o pätnásť minút a potom ho vystavia v galérii a v ponuke na tichú aukciu až do konca týždňa. Och, tak rada by som mala niečo od Alvareza, lenže jeho diela nie sú lacná záležitosť. Ale nech, snívať o tom predsa môžem.

Pridávam do kroku a nervozita sa začína miešať s nadšením. Mladá brunetka v jednoduchých čiernych šatách mi pridrží dvere, venuje mi úsmev a privíta ma.

Tiež sa na ňu usmejem, vstúpim do galérie a všimnem si asi dvadsaťročné dievča, z ktorého len tak sála nervózna energia, akoby ňou do celého sveta kričala: „Som tu nová a nemám šajnu, čo mám robiť!“ To určite nebude Rebecca, tá bude odvážne drzá a sebavedomá. Hosteska vo mne prebúdza učiteľské pudy a mám potrebu ju objať a uistiť, že si počína skvelo. Stále potrebujem niekoho objímať. Mám to po mame, tak ako lásku k umeniu, len so štetcom mi to nešlo tak dobre ako jej.

Dievčinu pred mojimi materskými inštinktmi zachráni zvuk klavíra, ktorý sa ozve zo vzdialeného rohu a upriami moju pozornosť na hlavnú výstavnú miestnosť. Som v nemom úžase. Tento div divúci, veľký tristosedemdesiat metrov štvorcových, ktorému sa hovorí galéria Allure, nevidím prvý raz, ale stále ma rovnako fascinuje. Je tu nádherne.

Vchod sa otvára do hlavnej výstavnej sály, zázraku galérie. Jej steny sú snehobiele a dlážka sa trbliece ako žiarivé diamanty. Lesklé deliace priečky sa vlnia v abstraktných vlnách a každá z nich je vyzdobená kontrastným rôznofarebným umeleckým dielom, z ktorého vám prechádza zrak.

Nuž ale najprv práca, potom zábava. Odvrátim sa od výstavnej sály a podám lístok hosteske za pódiom. Je to vysoká, elegantná žena s dlhými havraními vlasmi. „Vy ste Rebecca?“ opýtam sa s nádejou v hlase.

„Nie, prepáčte,“ odvetí. „Ja som Tesse.“ Zodvihne prst, lebo cez sklenené dvere vidí prichádzať ďalšieho človeka, ktorému sa musí venovať. Trpezlivo čakám a dúfam, že táto slečna ma s Rebeccou skontaktuje. Pozorne počúvam, keď nového hosťa nasmeruje ku krátkemu schodisku vedúcemu k hudbe, kde bude zrejme Ricco Alvarez odhaľovať svoj majstrovský kúsok.

„Prepáčte,“ povie konečne Tesse a venuje mi pozornosť. „Hľadali ste Rebeccu. Bohužiaľ, na dnešnom podujatí nebude. Môžem vám nejako pomôcť ja?“

Sklamalo ma to. Je dosť nepravdepodobné, že by si niekto v Rebeccinom postavení nechal ujsť Alvarezovo podujatie. Len si chcem byť istá, že je Rebecca v poriadku a ak budem vystupovať ako niekto, kto ju nepozná, asi to nezistím. „Moja sestra je Rebeccina stará známa a požiadala ma, aby som ju isto-iste pozdravila a vypýtala si od nej nové telefónne číslo. Asi čakala, že Rebecca na takýchto veľkých podujatiach nesmie chýbať. Bude sklamaná, že som ju nezastihla.“

„Och, to ma veľmi mrzí,“ povie Tesse a tvári sa pritom naozaj ustarostene. „Som tu nová a navyše pracujem, len keď treba, takže o interných záležitostiach nemám prehľad, ale Rebecca si tuším zobrala neplatené voľno. Pán Compton bude vedieť viac.“

„Pán Compton?“

„Tunajší manažér,“ vysvetlí mi. „O chvíľu bude mať plné ruky práce s prezentáciou, ale neskôr vás s ním rada zoznámim.“

Prikývnem. „Buďte taká dobrá. To by bolo skvelé.“

Klavír náhle stíchne. „Už sa to začína,“ informuje ma Tesse. „Mali by ste si uchytiť miesto, kým sa dá. Po prezentácii k vám Marka určite privediem.“

Rozochvejem sa. „Veľmi pekne ďakujem,“ poviem a vyberiem sa ku stoličkám. Nemôžem uveriť tomu, že uvidím Alvarezov originál, ktorý uvedie pán majster osobne.

Na začiatku radu ma privíta uvádzač v smokingu a ponúkne sa, že mi pomôže s hľadaním miesta. Pomoc sa mi ozaj zíde. Pred malým pódiom pri arkierovom okne, ktoré tvorí celú jednu stenu, je zoradených aspoň dvesto stoličiek a takmer každá je obsadená.

Vopchám sa do stredného radu medzi muža, z ktorého len tak srší umelecká rebélia, počnúc dlhými plavými vlasmi až po džínsy a bundu, a nejakú päťdesiatničku, ktorej vôbec nie je po chuti, že ma musí pustiť. Ten muž vyzerá šialene dobre a ja veru nie som z tých, ktorým sa zapáči hocikto. Priveľmi dobre viem, že vonkajšia krása je len škrupina.

„Idete neskoro,“ napomenie ma s priateľským úsmevom na tvári, ako keby sme sa poznali, a v kútikoch nezbedných zelených očí sa mu urobia milé vrásky. Vyzerá na tridsaťpäť rokov. Nie. Tridsaťtri. Vek viem dobre odhadnúť a v ľuďoch sa vcelku vyznám. Decká v škole na to často prišli, keď mali čosi za lubom.

Tiež sa naňho usmejem a cítim sa vedľa neho veľmi príjemne, čo je zvláštne, lebo až na žiakov si od ľudí držím odstup. „A ako tak pozerám, vy ste si tuším zabudli vyzdvihnúť smoking,“ doberám si ho. Vlastne by ma naozaj celkom zaujímalo, ako sa sem takto oblečený dostal.

Prejde si rukou po pieskovoplavom jednodňovom, možno staršom strnisku a povie: „No, ale aspoň že som sa oholil.“

Široko sa usmejem a chystám sa mu odpovedať, ale vtom zapiští mikrofón. Na pódiu sa objaví muž, v ktorom vďaka fotkám spoznám Ricca Alvareza. Postaví sa vedľa vitríny zakrytej látkou. V nej je bezpochyby jeho najnovšie veľdielo. Uhladený a v smokingu, v ktorom vyzerá tak trochu ako James Bond, je dokonalým protikladom muža, ktorý sedí vedľa mňa.

„Vitajte všetci,“ povie hlasom, z ktorého rovnako ako z jeho diel cítiť silné hispánske korene. „Som Ricco Alvarez a ďakujem, že ste si v tento veľký večer našli čas podeliť sa so mnou o moju lásku k umeniu a deťom. Dovoľte mi predstaviť vám dielo, ktoré som nazval Chiquitos alebo vo vašej reči Maličkí.“
Sníme látku a každý zalapá po dychu nad nečakaným umeleckým dielom, ktoré je úplne iné ako jeho ostatná tvorba. Nie je to krajinka, ale portrét troch detí rôznej národnosti, ktoré sa držia za ruky. Je majstrovsky namaľované a hodí sa na túto príležitosť, ale aj tak som tajne dúfala, že to bude krajinka, lebo tie maľuje naozaj geniálne.

Muž vedľa mňa sa oprie lakťom o koleno a tlmeným hlasom sa opýta: „Tak čo na to poviete?“

„Výborne sa to hodí na túto príležitosť,“ odvetím mu obozretne.

„Och, to bola nesmierne diplomatická odpoveď,“ povie a ticho sa zasmeje. „Čakali ste krajinku.“

„Tie maľuje nádherne,“ poviem na svoju obranu.

Uškrnie sa. „Mal spraviť krajinku.“

„A teraz,“ zahlási Ricco, „kým sa začne aukcia, dovoľte mi, aby som sa k vám pripojil a zodpovedal všetky vaše otázky týkajúce sa diel, ktoré sú dnes vystavené. Dúfam, že sa mi podarí zoznámiť sa s väčšinou z vás. Pokojne poďte sem na pódium a obzrite si Chiquitos zblízka.“

Dav sa takmer v tej istej sekunde postaví.

„Idete si ho pozrieť?“ opýtam sa muža vedľa mňa.

„Davy ma veľmi nelákajú,“ povie. „A ani Riccove snahy o portrétovanie.“ Žmurkne na mňa. „Nehladkajte mu ego, ak sa s ním stretnete, už aj tak je namyslený viac než dosť.“ Poberie sa cez uličku k východu. Pozerám za ním, v podbrušku cítim čudné vzrušenie. Kto to môže byť?

Zamračím sa, keď si spomeniem na niektoré časti nášho rozhovoru. Ricco. Nazval Ricca Alvareza familiárne Riccom a hovoril o jeho egu, akoby ho poznal. Už, je priveľmi neskoro, aby som zisťovala, odkiaľ Ricca pozná, a či je to portrét alebo nie, neviem sa dočkať, kedy si ho poobzerám. Ricca som zatiaľ nestretla a hoci portrét namiesto krajinky je tak trochu sklamanie, aj tak sa teším, že mám príležitosť vidieť jeho dielo.

Pomaly sa prechádzam galériou a objavujem celú Alvarezovu vystavenú zbierku. Pohľad mi padne na výstavu Chrisa Merita, jeho práce poznám zo školy. Aj on bol kedysi len miestnym umelcom, ale spomínam si, že sa presťahoval do Paríža. Nadšene sa vyberiem k jeho dielam. Špecializuje sa na veduty miest, najmä na súčasné a dávne San Francisco, a na portréty skutočných ľudí s takou hĺbkou a dušou, až mi vyrážajú dych.

Pripojím sa k staršiemu páru v malej miestnosti. Dohadujú sa, ktorý obraz si kúpia. Nemôžem odolať, musím sa im prihovoriť. „Myslím, že by ste si mali kúpiť všetky.“

Pán sa zasmeje. „Nenavádzajte ju na hlúposti, lebo vďaka vám dvom vyjdem na psí tridsiatok. Môže si vybrať jeden nad kozub.“

„Ty škrob,“ hlesne sivovlasá žena, zo žartu ho uštipne do pleca a potom na mňa mrkne. „Tak čo poviete, zlatko?“ postaví sa medzi dva obrazy. „O ktorom z týchto dvoch sa bude podľa vás lepšie rozprávať?“

Pozorne si oba obzriem, sú čiernobiele, hoci Merit zvyčajne používa farbu. Na jednom je zobrazené centrum mesta počas hurikánu. Na druhom je most Golden Gate zahalený v oblakoch, spoza neho vykúka panoráma mesta.

„To je ťažká voľba,“ poviem zamyslene. „Oba sú fantastické a majú akýsi temný náboj.“ Ukážem na búrkovú scenériu z centra mesta. „Náhodou viem, že tento zobrazuje hurikán Nora z roku 1997 a následky tejto katastrofy. Na tú tému sa podľa mňa dá dlho debatovať a navyše vám do obývačky prinesie aj trocha histórie.“

„Máte svätú pravdu, drahá,“ pritaká mi žena a oči sa jej rozžiaria. „To je on.“ Šibne po manželovi pohľadom plným očakávania. „Je dokonalý a musím ho mať.“

„V tom prípade ho aj dostaneš,“ ubezpečí ju manžel.

Jej radosť mi vyčarí úsmev, ale trochu jej aj závidím. Aj ja by som si nesmierne rada odniesla domov nejaký kúsok.

„Počul som, že chcete so mnou hovoriť,“ ozve sa mi za chrbtom mužský hlas a upriami moju pozornosť ku vchodu do výstavnej sály, kde stojí muž s dokonale pristrihnutými vlasmi. Je vysoký a sála z neho sebavedomie, ale aj akési majetníctvo. Má tie najneobyčajnejšie sivé oči, aké som kedy videla.

„Som Mark Compton,“ predstaví sa, „manažér galérie, a tuším vám dlhujem viac ako len odpoveď na čokoľvek, čo sa chcete opýtať. Očividne by som sa vám mal poďakovať aj za pomoc zákazníkom.“ Pozrie na dvojicu. „Rozumiem tomu tak, že ste si vybrali.“

„Presne tak,“ súhlasí manžel celý šťastný, že sa jeho manželka rozhodla. „Radi by sme si ho odniesli domov ešte dnes, ak je to možné.“

„Výborne,“ povie. „Ak chvíľku počkáte, dám vám ho zabaliť.“

Naznačí mi, aby som šla za ním, ale nesúhlasne pokrútim hlavou. „Neponáhľam sa. Pokojne si vybavte nákup a potom sa zastavte.“

Premeria si ma akosi príliš pozorne. V sivých očiach sa mu zrkadlí záujem a ja sa hneď celá roztrasiem. Je to bezpochyby príťažlivý muž, no vyžaruje z neho aj akási surovosť a sexualita, priam dravosť.

„Dobre teda,“ privolí jemne, „čoskoro si vás nájdem.“ Nie je to síce celkom dvojzmyselná odpoveď, ale aj tak ma trošku zmätie. Pozrie na dvojicu. „Tak poďme, vyúčtujeme to.“

Manželský pár sa mi poďakuje za pomoc a ponáhľa sa za Markom. Len čo odídu a Mark Compton sa stratí z môjho zorného poľa, uvoľním sa. Keď si uvedomím, že som celý čas zatajovala dych, rozochvejem sa. A nie len preto, lebo sa na mňa zahľadel tak… ako? Intímne? Stačí. Z toho denníka mám príliš bujnú fantáziu. Čo ak je to ten muž z denníkov? Živočíšna príťažlivosť, o ktorej sa Rebecca zmieňovala, v ňom nepochybne je. Lenže tá je aj v Riccovi Alvarezovi. Bože dobrý, prídem z toho o rozum.

Chytajú ma ďalšie „pološialené“ myšlienkové pochody, no vtom ma vyruší zamestnanec a zloží na zem kúpený obraz manželského páru. Prinútim sa prestať to celé donekonečna rozoberať. Už som pokojnejšia. Túlam sa pomedzi najnovšie práce Chrisa Merita, ponorená do príjemnej samoty.

„Páči sa vám Merit?“ ozve sa ďalší mužský hlas, no tentoraz mi je povedomý.

Otočím sa a vo dverách zbadám muža, ktorý sedel vedľa mňa počas uvádzania obrazu. Rýchlo a nadšene prikývnem. „Veľmi. Potešili by ma portréty, ale aj výjavy z mesta sú fantastické. A vám sa páči?“

Oprie sa o stenu. „Počul som, že nemá až také veľké ego, takže za to mu dávam pár bodov.“

Nakloním hlavu, skúmavo sa na naňho zahľadím a naladím sa na nenútený rozhovor. „Prečo ste tu, keď nemáte rád Ricca?“

Vo dverách sa objaví Mark Compton. „Vidím, že ste ďaleko nezašli,“ povie a zadíva sa na druhého muža. „Nehovor mi, že sa snažíš streliť vlastné veci na Riccovej akcii,“ preskočí pohľadom na mňa. „Snažil sa niečo predať?“

Civiem s otvorenými ústami. „Ako to myslíte, jeho veci?“ Pozriem na neznámeho nového priateľa, ktorý sa na Chrisa Merita, ako ho poznám z fotiek, vôbec neponáša. „Kto vlastne ste?“

Kútiky úst sa mu trochu nadvihnú. „Muž s jednou červenou topánkou.“ A s týmto nezmyslom sa otočí a odíde.

Pokrútim hlavou. „Čože? Čo tým chcel povedať?“ otočím sa k Markovi. „Čo chcel povedať tým mužom s červenou topánkou?“

„Bohvie,“ povie Mark a nesúhlasne zovrie pery. „Chris má divný zmysel pre humor, ale na plátne sa to, chvalabohu, neprejavuje.“

Padne mi sánka. „Prosím? Chcete povedať, že to bol Chris Merit?“ Premietam si v hlave fotky, na ktorých som ho videla, a pamätám si ho úplne inak. Žeby som si ho s niekým pomýlila?

„Áno, to bol Chris,“ prisvedčí. „A ako vidíte, je naozaj trochu čudný. Príde medzi vlastné obrazy a ani sa nepredstaví.“ Založí si ruky v bok. „Nuž, Tesse mi povedala, že… prepáčte, akože sa voláte?“

„Sara,“ prezradím mu. „Sara McMillanová.“

„Sara,“ zopakuje potichu, akoby moje meno skúšal na jazyku, akoby ma ochutnával. Po pár sekundách mám pocit, že sa malý výstavný priestor ešte väčšmi scvrkol.

„Tesse mala pravdu. Rebecca má dovolenku,“ dodá.

Opäť nasadí vecný tón. Rozmýšľam, či sa mi to len zdá alebo v ňom naozaj počujem podráždenie. Napokon, v konšpiráciách som majster. „Ach tak,“ odpoviem. „Možno ju nejako kontaktovať?“

„Ak prídete na to ako, dajte mi vedieť,“ odvrkne. „Odišla na dvojtýždňovú plavbu s nejakým zazobancom, s ktorým randila, a nakoniec je z toho celé leto. Privolil som, lebo bola šikovná a klienti ju zbožňovali, ale spoliehať sa na brigádničky bez skúseností mi dáva zabrať. Mal by som si nájsť niekoho, kto ju zastúpi a v umení sa aj trochu vyzná.“

„Na celé leto,“ zopakujem znepokojene. Zdá sa mi to zvláštne. Pracujúce dievča si nemôže dovoliť vypadnúť na celé leto. A to, ako sa Mark vyjadril o „zazobancovi“, sa mi tiež nepozdáva, ale možno z neho hovoril len hnev, lebo si Rebecca predĺžila dovolenku. Ale čo ak… čo ak na toho boháča žiarli? Zamračím sa. „Nechať vás v takej kaši… to sa veľmi nehodí na Rebeccu, ktorú mi opísala sestra.“

„Ľudia sú často iní, ako pôsobia,“ dodá a vyberie sa k vystaveným kúskom Chrisa Merita. „Dielo vždy nevystihuje umelca. A kým sa človeku nedostanete celkom pod kožu, nespoznáte ho.“

Alebo kým sa mu neprehrabete v bielizníku, pomyslím si previnilo. Lenže Rebecca nepôsobila ako niekto, kto by len tak nechal prácu. Milovala to tu. No možno sa mýlim. Poriadne sa zamilovala do sveta, ktorý si tu vytvorila, ale bola aj vystrašená. A mňa by ohromne zaujímalo prečo. Čo je za tou šialenou posadnutosťou, za tým strachom?

Neuveriteľná zvedavosť zistiť, čo je vo veci, ako aj túžba odniesť si dnes aj čosi viac ma celkom premáha. Bez rozmýšľania vyhŕknem: „Môžem do konca leta za Rebeccu zaskočiť. Som učiteľka, takže teraz mám voľno. Študovala som na Umeleckom inštitúte a mám aj titul bakalára z ekonomiky. Tri roky som praxovala v Múzeu moderného umenia a v umení sa vyznám. Spýtajte sa, na čo len chcete.“

Na moment prižmúri oči a na pár dlhočizných sekúnd medzi nami zavládne ticho. „Ste prijatá, Sara McMillanová. Začínate v pondelok. Teraz si užite zvyšok večera,“ stlmí hlas, „ale potom budete len moja.“ Otočí sa a odíde.

Ohromene zažmurkám. Práve ma bez jedinej otázky prijal. A mne ani nenapadlo opýtať sa na pracovný čas či plat. Prudko dýcham. Prišla som sem nájsť Rebeccu a ubezpečiť sa, že je v poriadku a nažive. Namiesto toho sa chystám Rebeccou stať alebo lepšie povedané chystám sa stať marketingovou riaditeľkou galérie. Nuž, možno mi to v pátraní po nej pomôže, napadne mi. Rebecce sa niečo prihodilo a ja prídem na to, čo. Som tu len preto. Z nijakého iného dôvodu.

tále neveriacky stojím v strede výstavnej miestnosti Chrisa Merita. Niečo sa vo mne zlomilo. Som zmätená, zaplavuje ma teplo a mám pocit, akoby sa všetko okolo mňa krútilo. Minula som kopu peňazí, ktoré ani nemám, aby som sa sem dostala, ale teraz sa neviem dočkať, kedy z galérie vypadnem. Mám chuť sa rozbehnúť k dverám, a veľa mi nechýba. Ten nával tepla sa nedá vysvetliť, lebo v galérii je chladno, no ja zúfalo potrebujem vzduch. Potrebujem nad všetkým popremýšľať. Nespoznávam sa. Musím si ujasniť, čo sa to so mnou deje.

Na ulici ma obklopí vytúžený svieži vzduch. Rýchlo sa zvrtnem doľava a namierim k autu, ale zrazu sa mi o tehlový obklad budovy zachytí ramienko kabelky. Tá sa otvorí a všetko sa z nej vysype. Rozčúlene si čupnem a začnem veci zbierať. To som celá ja a tá stará známa nemotornosť ma trochu upokojí. Už sa zase spoznávam. Zachytiť sa kabelkou o múr, to sa môže podariť naozaj len mne. „Pomôžem vám?“

Zdvihnem hlavu a moje oči sa stretnú priamo s pohľadom Chrisa Merita. Chvíľku od nervozity vôbec neviem, ako zdvorilo odmietnuť. Vnútri som sa v jeho blízkosti cítila príjemne, ale teraz, keď už viem, kto to je, som roztržitá. Je úžasný. Je tiež neuveriteľne príťažlivý a čupí pri zemi spolu so mnou, čo sa mi nezdá v poriadku. Dnešný večer je taký čudný, až mám pocit, že som sem spadla z inej planéty.

„Ja… ehm… nie,“ vykokcem napokon. „Ďakujem. Už to mám. Je to len taká kabelôčka, veľa sa mi do nej nevojde.“ Schmatnem rúž, drobnú peňaženku, vopchám si ich do kabelky a rýchlo sa postavím.

Zodvihne mi kľúče a tiež vstane, pričom moju postavu vysokú asi meter šesťdesiat prevýši o dobrých tridsať centimetrov. Keď na Riccovej prezentácii sedel vedľa mňa, vôbec som si nevšimla, že je taký vysoký. Aj jeho zemitá a nádherne mužná vôňa mi unikla, no teraz, keď trošku zafúkalo, ma pošteklí jeho vôňa v nose. Je iný ako Mark, nie je taký uhladený a šarmantný. Je skôr nenútený a áno, presne ako jeho vôňa, zemitý.

Znova mi venuje jeden z tých svojich nádherných úsmevov, ktoré na mňa skúšal už v galérii, a zaštrngá kľúčmi vo vzduchu. „Nech sa už ponáhľate kamkoľvek, toto by sa vám mohlo zísť.“

„Ďakujem,“ odvetím a zoberiem si ich. Pri dotyku našich prstov mi ramenom prejde triaška, ktorá postúpi ďalej až do hrude a načisto mi vyrazí dych. Zahľadíme sa jeden druhému do očí a ja si v zelených hĺbkach jeho pohľadu všimnem záujem. Len si nie som istá, či je to ten istý záujem, ktorý cítim aj ja. Možno ho zaujalo len to, ako sa pred ním všemožne snažím zakryť vlastné pocity a som mu na smiech.

„Dlho ste sa nezdržali,“ poznamená, ruky si zaprie o boky a bunda sa mu pritom rozovrie natoľko, že mi neunikne jeho pôsobivá hruď obopnutá čiernym tričkom. Má pozoruhodný hrudník. Určite by so mnou súhlasil aj zvyšok ženskej populácie.

„Veru nie,“ prikývnem a zapozerám sa na jeho tvár, na plné pery, ktoré mi trochu vyrážajú dych, no na druhej strane, čo mi dnes večer nevyráža dych? „Musím ísť domov.“

„Môžem vás odprevadiť k autu?“

Chce ísť so mnou. Nechápem, čo mu to napadlo. Veď ma ani nepozná. Cíti aj on to vzrušenie, či sa na mne len zabáva a ešte nemá dosť? Mark spomínal, že má čudný zmysel pre humor. „Prečo ste mi nepovedali, kto ste?“ vyhŕknem, lebo neznesiem myšlienku, že som niekomu na smiech.

Našpúli pery. „Lebo potom by ste mi povedali, že sa vám moje diela páčia, aj keby ste, sa na ne nemohli ani pozrieť.“

Zvraštím obočie. Neviem, čo si mám o tom myslieť. „Aké rafinované.“

„Aspoň ste sa nemuseli trápne pretvarovať.“

„Nepotrebujem sa pretvarovať. Páčia sa mi a hotovo.“

„A mne sa páči, že sa vám páčia,“ prikyvuje a z očí mu vyžaruje srdečnosť. „Tak ako? Môžem vás odprevadiť k autu?“

Asi sa mi nepodarí nenápadne vypariť, ale už sa mi to nezdá až také zlé. „Dobre teda,“ zapištím. Stratený hlas ma samu nepríjemne prekvapí. Na rande nechodím veľmi často a mám na to objektívny dôvod. Bývam na nich totálne nemožná. Prepadávam sa od hanby a vyberám si nesprávnych mužov, ktorí to využívajú. Vyberám si dominantných manipulátorov, ktorí ma v spálni síce rozpália, ale v reálnom živote dusia. Zrejme v tom má prsty genetika. Keby som mala sestru, istotne by bola v oblasti mužov rovnako hlúpa, ako som ja a ako bola aj moja mama. Je pravda, že Chris na prvý pohľad nevyzerá arogantný a dominantný, ale nepredstavil sa mi hneď na začiatku preto, aby tak trochu ovládal moje reakcie. Niežeby som si myslela, že má o mňa záujem. Viem, že to celé len zbytočne rozpitvávam. Chris Merit si môže vyberať a myslím, že si aj vyberá. Moju bezvýznamnú maličkosť na zozname naozaj nepotrebuje.

„Vy už moje meno poznáte,“ povie a vytrhne ma zo zasnenia. „Bolo by fér, keby ste mi prezradili svoje.“

„Ja som Sara, Sara McMillanová.“

„Teší ma, Sara.“

„To by som vám mala povedať skôr ja,“ poviem. „Keď som vravela, že sa mi vaše umenie páči, myslela som to vážne. Učila som sa o vás v škole.“

„Teraz sa cítim ako dedko.“

„Tak to zasa nie,“ chlácholím ho. „Veď maľovať ste začali už v puberte.“

Úkosom na mňa pozrie. „Tuším ste sa učili poctivo.“

„Umenie bol môj hlavný odbor.“

„A čo robíte teraz?“

Uf, tak toto je úder pod pás. „Učím.“

„Umenie?“

„Nie,“ hlesnem. „Učím angličtinu na strednej škole.“

„Tak načo ste študovali umenie?“

„Pretože ho milujem.“

„A aj napriek tomu učíte angličtinu?“

„A čo je na tom zlé?“ zareagujem a nedokážem potlačiť obranný postoj v hlase.

Zastane a otočí sa ku mne. „Vôbec nič na tom nie je zlé, len nemám pocit, že vás to celkom napĺňa.“

„Na takéto závery ma poznáte trochu prikrátko. Vlastne ma nepoznáte vôbec.“

„Ale to nadšenie, ktoré som vám videl v galérii v očiach, poznám veľmi dobre.“

„To nepopieram.“ Odrazu sa zdvihne vietor a mne naskočí husia koža. Nemám záujem byť pod drobnohľadom. Tento človek do mňa priveľmi vidí. „Mali by sme ísť.“

Zhodí zo seba bundu a ani neviem ako, už ju mám na pleciach a celá sa kúpem v tej zemitej, drsnej vôni. Mám na sebe bundu Chrisa Merita a opäť som celá hotová. Ruky pridrží na chlopniach a pozerá na mňa. Každučký centimeter pravej ruky mu pokrýva fantastické farebné tetovanie. Nikdy som nechodila s mužom, ktorý by mal tetovanie, a ani ma také typy nepriťahovali. Napriek tomu sa pristihnem, ako uvažujem, kde všade ich môže mať.

„Videl som, že ste sa rozprávali s Markom,“ nadhodí. „Niečo ste si kúpili?“

„Ale kdeže,“ poviem a odfrknem. Tento neženský zvuk, ktorý zo mňa vyjde, ani neviem ako, ma stiahne z oblakov späť na zem. Sme skrátka každý z iného sveta. On zo sveta splnených snov a ja zo sveta tých nesplniteľných. „Nemohla by som si dovoliť asi ani váš štetec, nieto ešte celý obraz.“

Prižmúri oči. „Nemali by ste utekať od toho, čo vás zaujalo.“ Hlas má síce chrapľavý ako brúsny papier, ale aj tak mám pocit, že mi ním hladí nervové zakončenia.

Odrazu som na pochybách, či ešte stále hovoríme o umení, a v hrdle mi vyschne. Sťažka preglgnem a hoci som si ešte ani poriadne nepremyslela, či do toho vážne idem, vyhŕknem: „Cez leto budem robiť tu v galérii.“

Zdvihne plavé obočie. „Naozaj?“

„Áno,“ prisvedčím, a len čo to dopoviem, viem, že je to tak. Som už rozhodnutá, vezmem to miesto. „Zaskočím za Rebeccu, kým sa nevráti.“ Sledujem, ako sa pritom zatvári, ale nereaguje vôbec. Je naozaj taký nepreniknuteľný alebo som v jeho blízkosti úplne vykoľajená a nič nevidím?

Ruky má stále na chlopniach bundy a dlhú chvíľu sa ani nepohne. Nechcem, aby sa hýbal. Chcem, aby… Naozaj…? Ale áno, chcem. Chcem, aby ma pobozkal. Je to hlúpy, no čarovný okamih, a ja sa začervenám. To má určite na svedomí ten denník. Uhnem pohľadom, pretože sa mi zdá, že ma spáli to teplo sršiace z jeho očí. Kývnem k svojmu autu, a zhrozím sa, keď zistím, že je len meter od nás. „To je moje.“

Pomaly pustí ruky z bundy, z jeho bundy. Ihneď sa vyberiem k autu a dávam si naozaj pozor, aby som si zase nevysypala kabelku. Odomknem, zrazu zaváham. Zvrtnem sa a on stojí celkom blízko mňa. Z tej jeho vône sa idem zblázniť a v podbrušku sa mi rozlieva teplo.

„Ďakujem za odprevadenie a bundu.“ Vyzlečiem si ju.

Načiahne ruku a vezme si ju a ja dúfam, no zároveň sa desím, že sa ma dotkne. Vôbec sa neviem ovládať a som celá popletená.

Zelené oči má ako v ohni, ale napokon len mäkko povie: „Bolo mi cťou… Sara.“ Potom sa otočí a bez ďalšieho slova zmizne.

O pár hodín neskôr sedím s prekríženými nohami na posteli v boxerkách a tielku a predo mnou leží kazeta a skrutkovač. Neviem, prečo mám pocit, že teraz, keď som zobrala to miesto v galérii, ju nevyhnutne musím otvoriť. Ale myslím si to a urobím to. Vrchnák je ozdobený rubínmi a v strede má vyrezaný abstraktný motív. Zámka na kazete vyzerá starodávne a nebude ťažké ju zlomiť. Je rovnako krásne zdobená ako zvyšok kazety.

„Aký umelecký kúsok,“ zamrmlem si a prstami prejdem po motíve. Ničenie krásnych vecí sa ku mne veľmi nehodí, rovnako ako fakt, že sa chystám nabúrať Rebeccino súkromie. Tak prečo, prečo, prečo ju chcem otvoriť? Prečo musím vedieť, čo je vnútri? „Sara, moja milá, kto je zvedavý, bude skoro starý,“ poviem si.

Ale akoby mi to bolo jedno. Ruky si robia po svojom a púšťajú sa do práce. Vopchám plochý koniec skrutkovača medzi vrchnák a telo kazety a zatlačím. Zámka sa ľahko poddá.

Do krvi sa mi vyplaví adrenalín a srdce sa mi prudko rozbúcha. Netuším, prečo mi na tom tak záleží, prečo mám pocit, že táto kazeta je dôležitá. Pomaličky otvorím vrchnák a do oka mi padne luxusný červený zamat. Keď si uvedomím, čo sa v tom zamate skrýva, zhlboka sa nadýchnem a znova sa mi rozbúši srdce.

aklipkám očami nad nečakaným obsahom. V kazete je štetec a polovica roztrhnutej fotky, na ktorej je žena – Rebecca. Prečo mi nebolo divné, že som pri prehrabávaní v sklade s jej osobnými vecami nenašla žiadnu fotku? Ani na stránke galérie nijakú nemá. Azda som si to predtým neuvedomila preto, lebo podvedome som nechcela vedieť, ako vyzerá.

Vytiahnem fotku, pridržím ju medzi prstami a prezerám si ju, pohľadom skúmam Rebeccu. Je to nádherné drobné žieňa s dlhými pieskovohnedými vlasmi a na tvári má žiarivý úsmev, ktorý prezrádza, že vo chvíli, keď ju niekto odfotil, bola neuveriteľne šťastná. Farbu očí neviem rozoznať, tuším je zelená. Ja mám hnedé oči. Som ňou očarená. Prečo ten obrázok roztrhla? Kto bol na fotke s ňou a kto tú druhú polovicu zobral? A čo už naozaj nechápem, je to, prečo si takúto roztrhnutú fotku nechala.

Keď mi pohľad padne na štetec, zvraštím obočie. Také čosi sa ozaj pred svetom neukrýva, na druhej strane však ani polovica fotky. Zoberiem štetec do ruky a prstami prejdem po štetinách, ktoré majú na koncoch trochu žltej farby. Na drevenej rúčke nie je žiadna značka ani logo. Ide zjavne o nejaký sentimentálny kúsok, čo nie je až také nezvyčajné, keďže pracovala v galérii. Žeby bol ten muž z denníkov maliar? Možností je neúrekom. Keď si pomyslím na Chrisa, zovrie mi žalúdok. Naňho a na jeho sýtozelené oči myslím stále.

Vložím fotku a štetec späť do kazety a položím ju na nočný stolík. Na posteli mám aj laptop, zapnem ho a naťukám do vyhľadávacej lišty ‚Chris Merit’. Kliknem na obrázky. Takmer okamžite sa mi zobrazia fotky dvoch rozdielnych ľudí. Jeden z nich vyzerá ako Chrisova staršia verzia. Jeho otec bol slávny pianista a žil v Paríži. Ako som mohla na niečo také podstatné zabudnúť a ako som si mohla pomýliť otca so synom, aj keď sa neuveriteľne podobajú?

Napíšem Chrisovo meno do googlu a vyhodí mi stránku Wikipedie. Má tridsaťpäť rokov, takže nie tridsaťtri, chodil s niekoľkými modelkami a jednou herečkou. Jasné. Tie patria do úplne, ale úplne inej ligy ako ja, takže nechápem, čo som si to namýšľala. Zovriem pery pri zistení, že ešte nebol ženatý. Napadnú mi mamine slová. Chlap, čo sa neožení do tridsaťpäťky, je buď teplý, alebo má v skrini nejaké strašné tajomstvo. V hrdle sa mi spraví guča. Och bože, ako mi chýba, ako veľmi by som chcela, aby žila a aby som jej teraz mohla zavolať. Nuž, asi by som jej nevolala preto, aby som jej vysvetlila, prečo som taká posadnutá pohlavným životom cudzej ženy. Zahryznem si do pery. Naozaj som posadnutá sexuálnym životom inej ženy? Nie, rozkážem si okamžite a zavrhnem tú myšlienku. Ak som niečím posadnutá, tak je to jej bezpečie.

A čo ak má Chris v skrini nejaké tajomstvo a Rebecca to zistila a stala sa nepohodlnou? Znie to ako z nejakého románu. Musím sa zasmiať. Navyše, ako tak čítam ďalej, zisťujem, že Chris naozaj žije v Paríži. Asi je tu len na návšteve. Už je možno aj fuč.

Nevdojak pocítim sklamanie. Chris je prvý chlap, ktorý ma po dobrých dvoch rokoch zaujal. Naposledy to bol Michael Knight, výkonný riaditeľ veľkej počítačovej spoločnosti, ktorého som stretla na jednom charitatívnom večierku. Veľmi rýchlo som si uvedomila, že ma priťahuje presne pre tie nesprávne dôvody. Bol to ten dominantný a rozhodný typ, pri ktorom sa cítite tak žensky a v bezpečí. Až kým z vášho vlastného ja neostanú iba črepiny. Dodnes neviem, prečo sa mi vlastne páčil alebo prečo ma priťahujú muži ako Mark, z ktorých vyžaruje ten druh sily. Viem len to, že muži, ktorí vyzerajú citliví a starostliví, mi veľmi neimponujú. Chris síce nevyzeral ako chlap, ktorý si vás musí úplne omotať okolo prsta, ako trebárs Mark, ale ktovie, či ho ešte niekedy uvidím. Načiahnem sa za jedným z denníkov a začítam sa.

Oznámila som mu, že ho viac nechcem vidieť. Povedal, že o tom rozhodne on. Mala som skrátka vedieť, že treba odísť. Mala som vedieť, že sa po mňa vráti, a keďže som slabá, nebudem mu vedieť odolať. Ani som si nestihla uvedomiť, čo sa deje, a už som bola za jasného bieleho dňa v skladisku a neďaleko nás stáli ľudia.

Sotil ma k stene a stiahol mi nohavičky. Perami sa mi pritisol k uchu. Na krku som zacítila jeho horúci dych, keď povedal: „Poznáš pravidlá, vieš, že ťa musím potrestať.“ Pravidlá poznám, a preto som prudko zažmúrila oči. Ale nejde len o to, že ich poznám, ja sama som túžila po treste. Toto sa zo mňa stalo, to zo mňa urobil. Bola som vlhká a roztúžená, pripravená bezmyšlienkovite prosiť o jediné, po čom som túžila… o trest.

Keď ma prvý raz šľahol po zadku, strašne to zabolelo, ale nevykríkla som. Nemohla som. Mohol ma predsa niekto počuť. Lenže tak ako predtým, aj teraz sa bolesť zmenila na rozkoš. Prudko, nenásytne som po ňom túžila. Keď do mňa vošiel, ledva som ovládla vlastný výkrik, vlastnú potrebu. Prudko do mňa vrážal, ale mne to nestačilo. Z rozkoše, ktorú mi spôsobovala jeho prítomnosť, som bola úplne omráčená.

Keď bolo po všetkom, otočil si ma, strhol zo mňa šaty aj podprsenku, pripevnil mi na bradavky svorku a prikázal mi znášať bolesť pätnásť minút. Ubezpečoval ma, že ak si ich dám dolu skôr, dozvie sa to. Nato odišiel. Hľadela som za ním a pohlavie mi pulzovalo od orgazmu, ktorý mi radšej nemal poskytnúť. Každučké nervové zakončenie môjho tela vnímalo pálenie na zadku a bolesť, ktorú mi spôsobujú svorky zahryznuté do bradaviek. Nedokážem to zastaviť, nedokážem potlačiť túžbu po ňom. Som bezmocná. Som zhrozene vzrušená.

V pondelok ráno stojím v kúpeľni s druhou šálkou kávy na poličke a prihládzam si dlhé hnedé vlasy do hodvábnej masy. Je osem hodín ráno a čoskoro musím odísť do galérie. Na vetu ,Môžete začať v pondelok‘ som asi mala zareagovať otázkou ,O koľkej?‘. Pretože som však nemala toľko rozumu, pred spaním som si zaumienila, že vstanem tak, aby som sa do galérie dostavila tridsať minút pred otvorením.

Dokončím si mejkap a vhupnem do oblečenia, ktoré nosím na špeciálne príležitosti – smaragdovozelené puzdrové šaty, čierne sako a čierne lodičky na opätku. To isté som mala oblečené, keď som pred rokmi išla na pohovor na prácu učiteľky. Aj vtedy bolo mojím cieľom vyzerať profesionálne. Chcem vyzerať ako zrelá žena, nie ako stredoškoláčka v džínsach a tričku. Džínsy som nikdy nenosila, hoci niektorí moji kolegovia áno. Môj mladistvý vzhľad si vyžadoval zastrašujúci účinok vysokých opätkov a sukne. Rešpekt sa vám pri stredoškolákoch môže naozaj zísť. Uznanlivo sa poobzerám vo veľkom zrkadle za dverami. Chanel ani Dior, na ktorých by klientela galérie skočila, to síce nie je, ale vzhľadom na môj rozpočet to bude musieť stačiť.

Dopijem kávu a zamierim k autu. Som presne taká nervózna ako moji žiaci v prvý školský deň. Nemôžem uveriť, že som tú prácu zobrala. Som vyplašená i nadšená zároveň. „Ale netáraj,“ poviem si v duchu. „Veď bolo od začiatku jasné, že to zoberieš.“

Pri myšlienke, že Rebeccino potenciálne nešťastie by mohlo byť mojím šťastím, sa mi od pocitu viny zovrie žalúdok. Neviem, či s tou myšlienkou dokážem žiť. Snažím sa sama seba presvedčiť, že nikoho nepostihlo nešťastie. Určite čoskoro zistím, že Rebecca sa má fantasticky a je šťastná, a ja budem schopná prijať tento svet, ktorý milujem, aj keby to malo byť len na malú chvíľu.

O pätnásť minút zastanem pred galériou. Už znova si robím o Rebeccu starosti. Možno sa jej nič nestalo, je šťastná a nič si nevzala preto, lebo odcestovala na nejaké exotické miesto – viac-menej navždy. Prečo si v galérii myslia, že sa vráti?

Vždy som túžila tráviť dni obklopená krásnym umením a viem, že keď budem musieť tento svet opustiť a vrátiť sa tam, odkiaľ som prišla, bude to rana. Ale teraz som na tejto ceste a vnútri cítim, že robím správnu vec. Zaparkujem za galériou, vystúpim z auta a srdce mi ide stále vyskočiť z hrude.

Prejdem cez malé parkovisko pre zamestnancov a skúsim otvoriť dvere. Sú zavreté. Zaklopem.

Objaví sa dievčina, ktorú som v sobotu mala sto chutí povzbudivo vystískať, milo sa usmeje na privítanie a otvorí sklené dvere. „Vy budete isto Sara.“

„Presne tak,“ prisvedčím a tiež sa usmejem. „Asi vám povedali, že prídem, však?“

„Áno, a som veľmi šťastná, že ste tu.“ Má na sebe svetloružové šaty a sponku v tmavých vlasoch, takže vyzerá ešte mladšie, ako keď som ju prvý raz stretla. „Zamestnanci nám ozaj chýbajú, takže vy ste pre nás požehnaním.“

Vstúpim a dvere sa za mnou zatvoria. Žena, alebo skôr dievča, sa netrápi tým, aby ich znova zamkla, čo mi trochu robí starosti. Táto galéria je možno malá, ale zato jedna z najprestížnejších, s nanajvýš vyhľadávaným umením, takže v jej priestoroch je kopa peňazí.

„Ja som Amanda,“ zahlási. „Som tu na ročnej stáži a pracujem ako recepčná.“

„Teší ma, Amanda, a môžeme si aj tykať, nie?“ navrhnem jej.

„Jasné,“ usmeje sa a naznačí hlavou ku chodbe. „Mark raňajkuje s Riccom, preberajú ten piatkový večer. Ukážem ti zatiaľ kanceláriu.“

Zaváham a hoci riskujem, že Amandu urazím, otočím sa a zamknem dvere. Potom ju nasledujem. Ospravedlňujúco sa na ňu usmejem. „Prepáč, som fanatik umenia a z predstavy, že by sa sem niekto vlámal a niečo potiahol, mi je úplne zle.“

Viditeľne zbledne. „Ďakujem. Mark by riadne zúril, keby zistil, že nie je zamknuté.“

Úzkosť a skutočný strach, ktorý sa jej zračí na tvári, ma znepokojí. Hneď mi je jasné, že tá potreba ochraňovať ju, ktorú som cítila už v sobotu, bude na dennom poriadku.

Kráčam za Amandou úzkou chodbou poza vystavené diela. „Mark je asi prísny šéf, však?“

Úkosom na mňa pozrie. „Má veľa peňazí, dobre vyzerá a je v podstate dokonalý. To isté čaká aj od iných. Lenže ja až taká dokonalá nie som.“

„Dokonalosť je len dojem, ktorý si vytvárame o iných, keď pochybujeme sami o sebe,“ povzbudím ju, ale v hĺbke duše súhlasím s jej hodnotením, hoci s Markom som mala tú česť naozaj len na chvíľu. Až na tie peniaze. Ak nejaké má, tak určite nie preto, lebo šéfuje galérii.

„Mhm,“ zamrmle Amanda skepticky, „myslím, že v jeho prítomnosti o sebe pochybujem, ale to len preto, lebo z neho ide taká hrôza. Stačí, že sa na mňa pozrie, a ja som už na prášky.“

Spomeniem si na prenikavý pohľad jeho sivých očí a už len predstava, že sa mám s Markom znova stretnúť, mi zvýši hladinu adrenalínu, no momentálne sama sebe nerozumiem až natoľko, aby som dokázala vysvetliť prečo. Keďže nemám najmenšiu chuť vešať to Amande na nos, len sa povzbudivo usmejem. „Stavím sa, že ak budeme držať spolu, nebude sa nám zdať až taký hrozivý.“

Žiarivo sa na mňa usmeje. „Skvelý nápad.“

Jej reakcia ma zahreje pri srdci a prebudí vo mne učiteľku a vychovávateľku. Vezmem ju pod svoje ochranné krídla.

Prejdeme do ďalšej chodby, ktorú lemuje viacero umeleckých diel, a ja prejdem okolo nich bez povšimnutia len s veľkým sebazaprením. Obzriem si ich neskôr.

„Ostatným ťa predstavím, keď prídu,“ informuje ma Amanda. „Okrem teba je tu ešte sedem ľudí, z toho dve stážistky sú na polovičný úväzok. Všetci prídu neskôr, lebo včera sme tu mali jedno podujatie, tak sme ťahali do noci.“

„Čo tu teda robíš tak skoro?“ opýtam sa, keď sa zastavíme pred dverami, ktoré zrejme vedú do kancelárií.

Úkosom na mňa pozrie. „Aaale… pri ochutnávke som vínom obliala jedného z našich veľmi dôležitých klientov. Tak to mám za trest.“

Zamračím sa a po chrbte mi prebehne mráz. „Za trest?“

Skôr ako mi odpovie, zadá kód do vstupného panelu. Po jej úsmeve už niet ani stopy. „Mark si potrpí na tresty.“ Vykročí ďalej, čím ma donúti nasledovať ju, a je očividné, že sa jej o tom nechce hovoriť.

Míňame niekoľko tmavých kancelári. Zrazu zastane a zasvieti. „Budeš zatiaľ v Rebeccinej kancelárii.“

Ani sa nepohnem. Len tam tak stojím a hlavou mi preletí denníkový zápis zo včera večera. Strasie ma. Poznáš pravidlá, vieš, že ťa musím potrestať.
6

[image: image6.jpg]



V

stúpim do Rebeccinej kancelárie a do nosa mi udrie silná vôňa ruží. Poobzerám sa okolo seba a pohľad mi padne na malú vonnú sviečku na lesklom stole z čerešňového dreva, a hoci nie je zapálená, predpokladám, že sladká kvetinová vôňa vychádza z nej. Tento malý doplnok, ktorý sem zrejme dala Rebecca, mi pripomenie, že som tu preto, aby som ju našla. Vnímam ho ako symbol jej návratu, no namiesto toho, aby ma povzbudil, akoby ma niekto štuchol medzi rebrá. Pokúšam sa na to naladiť, a tak hľadám ďalšie Rebeccine osobné veci. Na poličkách vpravo sú na stojanoch viaceré knihy o umení a zo desať ich leží v poličke, no nenachádzam nič, čoho by sa dalo chytiť.

„Keď stlačíš červené tlačidlo na telefóne, prepojíš sa ku mne na recepciu,“ zamrmle Amanda.

„Super,“ poviem, prestupujem za stolom z nohy na nohu a snažím sa napchať kabelku do zásuvky. Akoby mi čosi bránilo sadnúť si na stoličku potiahnutú červenou kožou. Jej stoličku. „Akú mám klapku?“ vyzvedám a naťahujem čas, aby som nejako prekonala ten nepríjemný pocit. 
„Štyri,“ prezradí mi Amanda.

Zdvihnem zrak. Na stene rovno predo mnou je maľba, ktorá mi vyrazí dych. Amanda tuším ešte čosi hovorí, ale vôbec ju nepočujem. Stojím ako prikovaná a hľadím na fenomenálne jemné ťahy, ktoré nemá na svedomí nikto iný ako geniálna americká maliarka Georgia O’Nayová. Teraz mi je už jasné, prečo sa pred vstupom do zadných kancelárií musí zadávať heslo, a aj vonná sviečka mi odrazu dáva väčší zmysel. Na tej nádhernej olejomaľbe sú totiž znázornené červené a biele ruže. Musí stáť aspoň tridsaťtisíc dolárov, a keďže je tu v galérii, neverím, že je to len reprodukcia. Je to nádherný kúsok a visí na stene, ktorú budem mať denne pred očami. Na stene, na ktorú aj Rebecca kedysi hľadela každý deň.

„Tá olejomaľba je z Markovej súkromnej zbierky,“ informuje ma Amanda, zaiste jej neušlo, že z nej neviem spustiť zrak. „V každej kancelárii má nejaký kúsok.“

Trhne ma, pozriem smerom k nej a vidím, že sa opiera o zárubňu. „Z osobnej zbierky?“

Prikývne. „Jeho rodina vlastní niekoľko galérií a aukčný dom Riptide v New Yorku,“ vysvetlí mi. „Každých pár mesiacov obrazy vymieňa. Vlastne sa u nás nájdu aj klienti, ktorí si dohodnú stretnutie, len aby videli, čo zase priniesol.“ Tie správy ma ohromia a pri zmienke o jednom z najelitnejších aukčných domov vôbec, v ktorom sa sortiment rôzni od nábytku celebrít až po krásne umenie, opäť stratím reč.

Neveselo, trochu stiesnene sa zasmeje. „Každý by si chcel z neho uchmatnúť kúsok pre seba.“

Neujde mi, s akým dôrazom vyslovila slovo ‚každý‘, a tak nakloním hlavu, aby som si ju lepšie prezrela. „Aj ty, Amanda?“

Nad tou myšlienkou len mávne rukou. „Jemu i väčšine našich zákazníkov nesiaham ani po členky.“

Jej neistota vo mne prebudí staré pocity, ktoré sa mi nepáčia, ale s ktorými sa viem stotožniť. „Nie je pravda, že jemu alebo komukoľvek inému nesiahaš ani po členky.“

„Ďakujem, ale toto leto som pochopila, že patrím na geológiu a náleziská vykopávok. Trochu prachu a slnko mi urobí lepšie ako šampanské a výtvarné umenie.“

„Nerob takéto rozhodnutia len preto, lebo sa cítiš menejcenná kvôli Markovi.“

Zvážnie. „Nie je to preto…“ zdá sa, že zvažuje, čo povedať, ale nakoniec sa rozhodne nechať to tak a iba mávne rukou. „Poď, ukážem ti oddychovú miestnosť. Musím uvariť kávu a ty zas musíš vyplniť nejaké papiere. Kým ju pripravím, vysvetlím ti, čo a ako.“

Amanda mi ukáže presné množstvo kávy, aké si Mark želá, keby som náhodou niekedy prišla prvá. Sedím na drobnom drevenom stolíku oproti nej a ona dávkuje kávu do dvoch keramických šálok. Nemajú tu plastové poháre, na aké som zvyknutá v oddychovej miestnosti pre učiteľov v škole.

„Ako dlho je Rebecca preč?“ opýtam sa.

Amanda si sadne oproti mne. „No,“ zamyslí sa, nasype si do kávy cukor a ja sa zatiaľ načiahnem za instantnou smotanou. „Ja som nastúpila pred dvoma mesiacmi a vtedy už bola preč, takže minimálne tie dva mesiace.“

„Ktovie, čo sa jej prihodilo, asi niečo vážne.“

„O tom nič neviem, aspoň mi nikto nič také nepovedal. Pre mňa je dôležité, že sa Mark pozrel na letný rozpis a došlo mu, že potrebujeme posilu.“ Posunie ku mne kúsok papiera. „To je letný rozpis.“

Preletím kalendárom, a keď vidím, že sa tu každý týždeň konajú nejaké ochutnávky vín, že sa chystá prezentácia niekoľkých skvelých umelcov a zopár súkromných večierkov, rastie vo mne nadšenie. Presne o tomto som snívala, odkedy… nuž, odkedy si pamätám.

„Je to poriadne nabité, čo?“ opýta sa Amanda a dožaduje sa môjho súhlasu.

„Poriadne, ale tak to má byť.“

„Nie, keď za väčšinu z nich zodpovedala Rebecca, a hoci to Mark veľmi dobre vedel, nikoho neprijal, aj keď mal na pohovore zo pätnásť ľudí. Takže nech si ho presvedčila čímkoľvek, vďakabohu za to. Pomôžem rada, ale už toho mám vyše hlavy.“

Nech už som ho presvedčila čímkoľvek? Vôbec som ho nepresviedčala, prijal ma bez jedinej otázky. Prečo? Lebo som sa pýtala na Rebeccu? Pretože som predstierala, že ju poznám? Dofrasa. Nahovorila som mu, že mám sestru. Presne pre toto nenávidím klamstvá. Vždy sa vrátia ako bumerang a sú s nimi potom len problémy. Keď si predstavím, že ma touto lžou zaženie do kúta a ja sa prezradím, rozbúcha sa mi srdce. Stále ešte uvažujem, ako sa z toho vymotať. Amanda posunie po stole fascikel a ja neviem, čo si mám o tom myslieť.

„To sú papiere pre novoprijatých ľudí a test, ktorý máš urobiť. To povedal Mark.“

„Test?“

„Áno, test. Máte s tým nejaký problém, slečna McMillanová?“

Keď začujem Markov zlovestný a panovačný hlas, otočím sa a pohľad naňho takmer neprežijem – môj nový šéf vyzerá fantasticky. Má na sebe svetlosivý oblek, ktorý ešte väčšmi zdôrazňuje nezvyčajnú striebornú farbu jeho očí. Pri tomto osvetlení sa však zdajú skôr svetlomodré ako sivé. Má krásne rezané črty tváre, plnú spodnú peru a pevnú sánku. Je vysokej a vyšportovanej postavy a svetlé vlasy má úhľadne začesané. Je… nádherný.

„Som učiteľka, pán Compton,“ dostanem zo seba nakoniec. „Dobré testy viem oceniť, iba som zvedavá, z čoho ma budete testovať.“

„Začneme základmi a potom uvidím, čo ďalej,“ povie a šibne pohľadom po Amande. „Papierovačky so slečnou McMillanovou dokončím sám, Amanda.“ Je strohý, autoritatívny. Hrozivý. Hrozivo sexi.

„Jasné,“ povie Amanda a vyskočí ako panáčik zo škatuľky, ktorému práve natiahli strunku. Vôbec nezveličovala, keď vravela, že jej naháňa hrôzu, a keď tu tak pri ňom sedím, ani sa jej nedivím.

„Mimochodom, káva je hotová,“ ohlási mu a vyžaruje z nej stiesnenosť a túžba po uznaní, na ktoré však čaká márne. Schmatne šálku, vyberie sa k nemu, on jej trochu ustúpi, aby mohla prejsť, no pritom zo mňa nespúšťa oči. Pohľad má chladný nečitateľný. Odrazu sa ozve moje staré, zakríknuté ja, ktoré zneužil aj Michael. To staré ja je presne ako Amanda. Žilami sa mi rozprúdi horúčosť, ktorú sa silou vôle snažím prekonať. Ako málo stačí, aby som mala potrebu vyhovieť mu. Keď si uvedomím, že toho ešte stále nemám dosť, zhrozím sa.

Už nie si tá, čo chodila s Michaelom. Nie si naivná. Nie si neskúsená. Nedám sa predsa opantať silou tohto muža, jeho prítomnosťou, hoci je neuveriteľne príťažlivý Viem sa ovládať. Napokon, nie je to môj milenec, ale šéf.

Pomaly prejde ku kanvici s kávou, naplní šálku a bez opýtania doleje aj mne. Skôr než sa pohne, stretnú sa nám pohľady a ja mu v očiach zazriem oceľ a v tom naoko zdvorilom geste rozoznám pachuť prevahy. Neopýtal sa, či si ešte dám. Jednoducho za mňa rozhodol a ja sa musím prispôsobiť. Musím si pri ňom stanoviť medze a najlepšie hneď. Tej šálky sa ani nedotknem.

Po chvíli sa usadí na stoličku oproti mne na konci miestnosti. Pozerám mu do tých sivých očí a netrúfam si uhnúť pohľadom. Teraz prišiel čas ukázať svoju silu, ale hlboko vnútri viem, že si ma podmanil, donútil ma neuhnúť pred ním pohľadom.

„Nebol som si istý, či sa dnes ukážete,“ prehovorí napokon.

„Prečo by som sa neukázala?“

Po pár sekundách stisne pery, natiahne sa za fasciklom a podá mi kúsok papiera a ceruzku. „Prijal som vás bez toho, aby som si vás nejako overil, čisto inštinktívne. Moje inštinkty ma málokedy sklamú, slečna McMillanová. Bol by som rád, keby ste ma o tom presvedčili.“ Natiahne sa za instantnou smotanou.

Preletím očami po papieri s desiatimi otázkami, ktoré veľmi rýchlo zaradím do obdobia stredovekého umenia.

„Začnite,“ prikáže mi jemne.

Opäť sa na neho pozriem a vidím, že si znova sadá, nepochybne ma bude pri písaní testu pozorovať. Chce ma vystrašiť, ale ja sa nedám. Zatnem zuby a načiahnem sa za ceruzkou. Cítim, že ma sleduje, a zhrozene si uvedomím, že sa mi ruka jemne trasie. Mužom, ako je on, takéto detaily neuniknú. Vie, že sa trasiem. Vie, že ma vyvádza z rovnováhy.

Musím zachovať rozvahu a sústrediť sa na otázky, ktoré síce nie sú najľahšie, ale zvládnem ich. Rýchlo test vypracujem a posuniem ho k nemu na prekontrolovanie.

Stále sa pohodlne opiera o operadlo stoličky. Je naoko nenútený, cez privreté viečka ma pozoruje, výraz tváre má opäť ľahostajný. Namiesto toho, aby sa načiahol za testom, upriami pozornosť na moju šálku.

„Nechutí vám, slečna McMillanová?“

„Dnes som už dosiahla svoj limit.“

„Limity sú na to, aby sa posúvali.“

„Priveľa kofeínu mi nerobí dobre.“ Vyhŕknem tú lož, skôr ako si ju vôbec stihnem premyslieť. Odkiaľ sa všetky tie klamstvá vo mne berú?

Nakloní sa dopredu a ja zacítim jeho čistú, korenistú, mužnú vôňu. „Ak si spolu dáme kávu,“ povie, „nebude to tak trochu ako prípitok k novej spolupráci?“

Vo vzduchu odrazu visí výzva, ako aj akási ďalšia iskra, z ktorej mi v hrdle navrie guča a prudko sa mi rozbúši srdce. Áno, je to len káva, ale ja mám aj tak pocit, že tu ide o čosi viac, že je to ďalší test, ktorý nemá nič spoločné s tým, čo viem, ale skôr s ním. So mnou. Neviem, prečo mám potrebu mu vyhovieť, ulahodiť. Vlastne, čo by som nevedela. Tento človek očakáva, že každý bude robiť to, čo povie. Ostať tu a ísť proti jeho vôli je nemožné. Len preto sa mu podvoľujem a robím, čo si želá. Určite to nemá nič spoločné s mojou slabosťou, má pod palcom toto pracovné miesto, nie mňa. Načiahnem sa za kávou.

dchlipnem si z takmer studeného nápoja a spod mihalníc pozorujem, ako mi môj nový šéf kontroluje test. Je to silný, dominantný, arogantný muž. Predstavuje všetko, čo vo svojom živote z celej duše odmietam, no jednako pijem túto kávu len preto, aby som mu vyhovela. Keby to bolo len preto, lebo je to môj nový šéf, nebolo by na tom prakticky nič zlé. Ibaže to nie je ten dôvod. Hlboko vnútri viem, že ma opantal on aj toto miesto. Zaujíma ma spôsobom, akým by nemal, z toho totiž nemôže vzísť nič dobré.

Znova si odchlipnem z kávy a jej horkú chuť sa snažím dokonale vychutnať a využiť na to, aby som si pripomenula, ako zle na mňa takéto typy chlapov pôsobia. Odrazu ma tá horkosť na jazyku priam zaštípe a mám dosť. Zvyšok dopijem na dúšok.

Práve v tej chvíli sa na mňa pozrie a ja len-len že zadržím grimasu. Pevné ústa sa mu nepatrne zvlnia a v očiach mu zažiari niečo, čo neviem presne identifikovať, no želám si, aby som tak neprahla po tom, aby to bolo uznanie. „Blahoželám, slečna McMillanová. Prvým testom ste prešli!“

Som si istá, že nemá na mysli test na papieri, ale niečo celkom iné. Má na mysli to, že som vyhovela jeho „žiadosti“ a vypila kávu, hoci mi vôbec nechutila. Som si tým takmer istá.

„Pochybovali ste o mne?“ neodpustím si otázku. Hovorím o dotazníku, nie o káve.

„Prijal som vás bez pohovoru.“

„To je pravda,“ odvetím a žalúdok sa mi zovrie zo strachu, že ma prijal iba preto, lebo som sa pýtala na Rebeccu, že ma vidí ako jej nasledovníčku. Nie som si istá, či je to dobre, vlastne som si celkom istá, že to nie je dobre. Nedám to najavo a naďalej som odhodlaná byť odvážna. „A prečo vlastne? Nevyzeráte na človeka, čo robí unáhlené rozhodnutia.“

„A prečo ste vy zobrali miesto bez toho, aby ste sa opýtali na plat alebo na pracovný čas, slečna McMillanová?“

Na chvíľu sa mi zastaví srdce, ale odmietam sa pred týmto mužom alebo iným človekom krčiť od strachu. Toho som mala v živote viac než dosť. „Lebo milujem umenie a mám voľno. A keďže viem o galérii viac, ako vy viete o mne, nebolo to zase až také nepremyslené rozhodnutie. Takže teraz je rad na vás, pán Compton. Prečo ste ma prijali bez pohovoru?“

Nezdá sa, že by ho môj protiútok pobavil. Vlastne si nie som istá, či som ho tým trochu nepopudila. Nekonečnú chvíľu ma pozoruje a pod tým upreným pohľadom sivých očí sa roztápam a vzápätí zase mrznem. Znervózňuje ma. Nechcem, aby ma dokázal znervózniť.

„Chcete vedieť, prečo som vás prijal?“

„Nečakala som to.“

„Prečo ponúkate svoje služby, keď nečakáte, že ich prijmú?“

„Dala som sa uniesť vášňou pre umenie,“ priznám. „A mám voľné leto.“

Jemne pokrčí bradou, zrejme na súhlas. „Tú vášeň som z vás vycítil. Oslovila ma.“

Tie slová sú plné dvojzmyslu a mne pri nich okamžite vyschne v krku a vzduch oťažie prenikavým, hustým záujmom. Určite sa mi to len zdá, odmietam ho. Nie je pre mňa. Ani toto miesto nie je pre mňa. Je Rebeccino.

„Urobili ste na mňa dojem, slečna McMillanová,“ dodá nonšalantne, „a to sa nestáva často.“

Týmito slovami mi takmer vyrazí dych a nemôžem uveriť, že napriek nedávnym myšlienkam nedokážem byť ľahostajná voči uznaniu tohto muža, že túžim po tom, aby ma o ňom ubezpečil. Nechcem po tom túžiť. Nechcem cítiť tú potrebu. No jednako… potrebujem. Srdce sa mi po chvíľke utíši a opýtam sa na to, čo musím vedieť.

„A ako sa mi to za takú krátku chvíľu podarilo?“ Hlas už nemám taký pevný ako predtým a jemu to určite neuniklo. Na to je až príliš všímavý.

„Určite viete, že tak ako v mnohých iných galériách, aj v tejto máme kamery. Videl som, ako ste svojím nadšením pre umenie očarili ten manželský pár pri Meritových dielach. Nebyť vás, možno by odišli domov s tým, že si to ešte premyslia.“

Pri tomto komplimente ma vnútri zaleje teplo a nedokáže tomu zabrániť dokonca ani predstava, že ma pozoroval na kamere, nech už je akokoľvek znepokojujúca. Dokonale vystihuje Amandin opis, vlastne je v, ňom aj čosi viac. Je úspešný, no zároveň patrí do sveta, ktorý som si síce len požičala, ale ktorého súčasťou túžim byť aj ja. Ach áno. Tak veľmi čakám na jeho uznanie a nenávidím sa za to. Nenávidím. To je naozaj silné slovo, ale vzhľadom na svoju minulosť mi v tejto chvíli príde čertovsky vhod.

„Skutočné nadšenie sa hľadá omnoho ťažšie ako vedomosti a schopnosti,“ dodá a každým slovom ma čoraz väčšmi vťahuje do svojej moci. „Myslím, že vo vás je, a práve preto vám neviem celkom prísť na koreň.“

„Prísť mi na koreň?“ opýtam sa a trochu zbystrím pozornosť, znepokojená myšlienkou, že sa možno dostaneme k môjmu tvrdeniu, že poznám Rebeccu. Prípadne k sestre, ktorú nemám a ešte som si ani poriadne nepremyslela, aká je a čo robí.

Znova sa oprie, pozorne ma sleduje, lakťami sa opiera o operadla a končeky prstov má spojené do špica. „Prečo niekto, kto je svetom umenia taký uchvátený, učí v škole?“

„A čo je na tom zlé?“ opýtam sa rovnako, ako som sa vtedy opýtala Chrisa Merita. 
„Absolútne nič.“

Čakám, ako zareaguje, ale on je ticho. Len na mňa pozerá a vnímavo ma sleduje, až mám chuť sa na stoličke zavrtieť.

„Učenie ma baví,“ vyhlásim.

Namiesto odpovede len skepticky zdvihne obočie.

„Naozaj,“ trvám na svojom, no rýchlo a neochotne dodám, „ale máte pravdu, nie je to moja skutočná vášeň.“

Neodpovie mi hneď. Najprv si ma trochu podusí. „Opýtam sa teda ešte raz,“ povie nakoniec. „Prečo učíte v škole?“

Chvíľu rozmýšľam nad nejakou kvetnatou odpoveďou, ktorou by som sa vyhla pravde, ale napadne mi, že uňho mi to neprejde. Keď si priznám niečo, čo skrývam sama pred sebou, zovrie mi hruď. Je to niečo, čo som doteraz nikomu neprezradila, ale chystám sa to povedať jemu. Možno ma to oslobodí. Možno to musím vypovedať nahlas raz a navždy. Fakt, že učenie ma dostatočne nenapĺňa, vo mne vyvoláva strašný pocit viny. Malo by ma napĺňať. „Lebo,“ začnem a hlas sa mi na moje zdesenie trochu zlomí, „z lásky k umeniu sa nenajem.“

Ak si aj všimol moje rozpaky, nedal to najavo. Tvár má znova apatickú, nečitateľnú. „Nuž, to ma opäť núti opýtať sa na niečo, čo sme dnes už preberali. Prečo ste sa neopýtali na plat?“

„Viem o platoch v tomto odvetví dosť na to, aby som vedela, prečo to bude len letná brigáda a nie práca na plný pracovný úväzok.“ Trochu ma to rozčúli a mám chuť sa brániť. „A navyše ste odišli, skôr ako som vôbec mala šancu opýtať sa.“

Zasmeje sa a prekvapí ma tým väčšmi ako čímkoľvek doteraz. „Asi áno.“ Hneď zase zvážnie a pozoruje ma tak dlho a tak intenzívne, až mám pocit, že z toho prídem o rozum. Na čo myslí? Čo chce povedať? Posudzuje ma a ja to viem. Nepoznám ho dostatočne dlho, nemalo by mi na jeho názore záležať, ale tak ako mi nie je ľahostajné jeho uznanie, nie je mi ľahostajný ani jeho názor. Je zo sveta, do ktorého tak túžim patriť.

„Možno,“ povie, „som vám nechcel dať čas na odmietnutie.“

„Je viac než očividné, že vy radšej odmietate,“ vyhŕknem bez rozmyslenia.

Znova sa zasmeje, narovná sa na stoličke a pošúcha si nahladko oholenú sánku: „Vy si nedávate servítku pred ústa, však?“ 
Zavrtím hlavou. „Dnes nie.“

Úsmev sa mu rozšíri a je taký krásny a príťažlivý, že by roztopil čokoládu. „Tak sa pozrime, čo je na tom pravdy. Kto sú vaši traja najobľúbenejší talianski maliari?“

Vystriem sa, krv sa mi rozprúdi a som okamžite v strehu. Odpoviem bez rozmýšľania. „Zo súčasných je to maliar a sochár Marco Perego, ďalej Pino Daeni a jeho jemné, romantické postavy a napokon súčasný taliansky veľmajster Francesco Clemente, jeden z najzvučnejších európskych transavantgardných umelcov dneška.“

Zdvihne obočie. „A nie Da Vinci?“

„Ten patrí do samostatnej kategórie, ale taká odpoveď by vám nepovedala nič o mojom osobnom vkuse.“

Oči sa mu rozžiaria. S mojou odpoveďou môže byť spokojný.

„Damien Hirst,“ nadhodí meno známeho umelca.

Som vo svojom živle a s ľahkosťou odpovedám. „Má asi štyridsať a už teraz patrí medzi najuznávanejších žijúcich súčasných umelcov. Jeho diela majú hodnotu približne miliardu dolárov. V roku 2008 predal cez aukčný dom Riptide, ktorý vlastní vaša rodina, celú zbierku Beautiful Inside my Head Forever – 223 diel za 198 miliónov dolárov, čím zlomil rekord. Bola to najdrahšia aukcia jedného umelca.“

Na tvári sa mu stále zračí úsmev, na tej istej tvári, na ktorú sa nedokážem prestať dívať, akoby ma čosi posadlo. Ale teraz mu určite vidím v očiach uznanie. Znova ma zaleje teplo, znova mi to dodá energiu. Cítim sa tak uvoľnene, ako som sa dosiaľ v jeho prítomnosti necítila.

„Pôsobivé, slečna McMillanová.“

Usmejem sa a ani sa nesnažím zatajiť hrdosť, ktorú vo mne jeho slová vyvolávajú. „Chcela som vás uspokojiť.“

„Áno, napadlo mi to a páči sa mi to.“ Hovorí potichu, hlas má jemný. „Nesmierne sa mi to páči.“

Odrazu vzduch naplní náboj, ktorý mi vyrazí dych. Oči mu akoby stmavnú a zaleskne sa v nich čosi dravé. Moje telo bez dovolenia zareaguje a zachveje sa záujmom, ktorý cítim, aj keď nechcem. Som znechutená sama zo seba, lebo ma priťahuje muž, s ktorým si nedovolím nič začať. Muž, ktorý je pre mňa nebezpečný, ktorý bol možno nebezpečný aj pre Rebeccu.

„Prepáčte, pán Compton,“ preruší nás Amanda od dverí. „Máte telefón.“

„Nech mi nechajú odkaz,“ odsekne a vôbec pri tom zo mňa nespustí zrak. A hoci som si to zakázala, aj tak som ochromená farbou a prenikavosťou jeho očí.

Amanda si jemne odkašle. „Je to pani Comptonová a volá vo veci aukcie, ktorá sa o hodinu začne v Riptide.“

Pani Comptonová? Čaro je preč. Len vyjavene pozerám. Vyslovene zízam. Nemôžem si pomôcť.

Vzdychne si a šibne pohľadom na Amandu. „Zavolám jej o päť minút.“

„Prízvukovala mi, že chce s vami hovoriť hneď.“

„Zavolám jej späť,“ povie už trochu ostrejšie. 
„Dobre,“ pochopí konečne Amanda a vyzerá zmätene. „Odkážem jej to.“

Len čo Amanda odíde, môj nový šéf upriami pozornosť späť na mňa. „Pani Comptonová je moja mama,“ vysvetlí a v očiach má bezpochyby pobavenie. „A aby vám bolo jasné, to je jediná žena, ktorá mi tu môže rozkazovať. Bohužiaľ, keďže je manažérka Riptidu, v rozkazovaní jej niet rovného.“

„Ach tak,“ poviem prekvapene a odrazu sa mi ani náhodou nezdá taký desivý ako predtým. „Vaša mama,“ znova sa usmejem. Chce mať všetko pod palcom, to som už zistila, ale možno nebude až taký zlý ako som sa obávala. Neunikla mi srdečnosť v jeho hlase, z ktorej sa dá tušiť, že svoju mamu má rád. Vždy som mala pocit, že to o mužovi niečo prezrádza. „Takže tá zručnosť v komandovaní nemá ani náhodou nič spoločné s materinským putom?“ doberám si ho spontánne. Nedokážem sa ovládať.

„A možno aj má,“ pripustí. Príjemne ma prekvapuje, že týmto priznaním poodhalil trochu zo svojej zraniteľnosti.

Zaklapne fascikel. „V tomto fascikli na vás čaká nemálo čítania. Amanda vám pomôže s počítačom a pred vami sú ďalšie online testy. Ak ich zvládnete, uvidíme, čo by sme tu pre vás mali. A ak navyše viete ako na veľké ryby a zvládnete aj kvalitné transakcie, môžete mi veriť, peniaze nebudú problém.“

Pri týchto správach sa mi rozbúši srdce. Vari sa to naozaj deje? Naozaj práve dostávam šancu uchytiť sa v umeleckom priemysle? „Hneď sa do tých testov pustím.“

Nakloní sa bližšie ku mne. „Mám pocit, že ste niečím výnimočná, slečna McMillanová. Dúfam, že mi to potvrdíte.“ Potom sa bez slova postaví a odíde. Uprene za ním hľadím, hryziem si spodnú peru a srdce mám až kdesi v krku. Síce som sa nedozvedela, koľko mi zaplatí, ale naznačil mi dosť veľkú sumu. Najviac som však na seba nahnevaná za to, že som sa neopýtala na Rebeccu. Veď sa ešte určite opýtam, keď nastane správna chvíľa. Určite.

tridsať minút neskôr už sedím vo svojej novej kancelárii, ktorá je, pravdaže, len dočasne vypožičaná od Rebeccy. Na to nesmiem zabúdať. Amanda ma prihlásila do počítača a vrátila sa na recepciu. Som sama, dvere sú zavreté a môžem sa pustiť do práce.

Otvorím si nový e-mail a nájdem správu od Marka či skôr od pána Comptona. Zaujímalo by ma, či mieni ostať v mojom prípade taký formálny, keďže Amande tyká. Otvorím ju.

Vítam Vás, slečna McMillanová,

nižšie nájdete odkazy na niekoľko testov. Všetky sú hodnotené podľa rýchlosti vyhotovenia, aby sme si boli istí, že si nepomáhate vyhľadávaním odpovedí na internete. Hoci som presvedčený, že Vám by niečo také nikdy nenapadlo.

Nech šťastie stojí vždy na Vašej strane.

Mark Compton

Pri odkaze na vetu z knihy Hry o život sa pousmejem. Môj nový šéf má zmysel pre humor, to je teda príjemné prekvapenie. Bože, aká som len bola počas pohovoru s ním neistá a vyplašená. Cítim sa pre to hlúpo. Pravdaže, môže za to najmä očarenie týmto svetom a moja túžba patriť doň. Oňho nešlo. Išlo a ide jedine o mňa, moju minulosť, duchov a o tajomstvá, s ktorými musím bojovať už len preto, lebo sedím za týmto stolom. A, pravdaže, ide aj o tie denníky. Pripomenie mi ich jemná vôňa ruží, ktorú si teraz spájam s Rebeccou.

V zásuvke napravo nájdem zapaľovač a zapálim sviečku. Plamienok sa rozblčí a ja sa zahľadím na olejomaľbu na stene, na nádherné farby ruží. Predstavím si Rebeccu, ako tu sedí a odrazu sa mi zdá, že mi stojí za chrbtom, ale nevydesí ma to. Vlastne mi je to celkom príjemné, ako keby bol ten tancujúci plamienok sviečky znamením, že je nažive a má sa fajn. Premkne ma nádej, že sa vráti a nájde v tomto svete miesto aj pre mňa. Skutočne začínam veriť, že dokážem ísť za svojím snom, že sa uživím? Nadšenie a nádej vo mne rastú. Chcem to tak veľmi, až ma to bolí a desí. Viem, prečo som sa na to doteraz nikdy neodvážila. Ak som to správne pochopila, tak jeden z dôvodov, ten finančný, by mohli vyriešiť provízie z predaja. Ibaže ďalší dôvod je až hrozivo veľký. Ak to nevyjde, ak sa budem musieť vrátiť k životu učiteľky, neprežijem to.

„Musíš to skúsiť,“ zašepkám do prázdnej miestnosti. „Musíš.“

Predsavzatie je na svete a ja strasiem zo seba strach. Ak tu mám zostať, ak mám dokázať, že existuje dôvod, aby si ma nechali, musím sa pustiť do práce. Začnem rýchlo vypĺňať testy a hoci otázky sú náročné, poteší ma, že prvé z nich mi nerobia vôbec problém. Na konci štvrtého testu sa trochu ponaťahujem a premýšľam nad ďalšou kávou, tentoraz studenou. Vtom ktosi zaklope.

„Ďalej,“ zvolám a neviem prečo, ale očakávanie hosťa ma príjemne znervózni. Už dávno som nezažila toľko nečakaných situácií v jeden deň.

Vo dverách sa objaví ani nie tridsaťročný mladík ázijského pôvodu. „Ja som Ralph a moja maličkosť tu má pod palcom účtovníctvo.“

„Takže Ralph,“ súhlasne prikývnem a slovo maličkosť a červený motýlik na žiarivo bielej košeli mi vyčaria úsmev na perách. Pôsobí priateľsky. Páči sa mi.
„Áno, áno, chápem,“ povie a očividne vie, prečo sa usmievam. „Nevyzerám ako bežný Ralph. Moji rodičia nechceli, aby som v Amerike vytŕčal z davu, ale keďže Ameriku zase až tak nepoznali, netušili, že Ralph je veľmi tuctové meno. Ale páči sa mi, že každého prekvapí. Ľudia sa hneď uvoľnia a usmejú, presne ako vy.“

„To je milé,“ poviem a ešte viac sa usmejem. „S takým menom by ste mali pracovať v odbyte. Zarobili by ste na ňom.“

Odfrkne si. „To by som sa musel večne stretávať s arogantnými boháčmi, ktorí sem chodia. Ďakujem, neprosím.“ Potom potichu dodá: „Vystojím len Marka.“

Zasmejem sa. „Tak to mi budete musieť povedať, ako to robíte.“

„Najbližšie vás pozvem na kávu a prezradím vám všetky jeho tajomstvá.“

„Beriem vás za slovo.“

Zamáva mi, zavrie dvere a ja sa vrátim k testom. O hodinu sa testy zmenia na nepoznanie a ja už nie som energická, ale vyčerpaná. Je mi jasné, že ak mám spolupracovať s Riptidom, musia si ma preskúšať z náhodne vybraných zberateľských predmetov, ale čo má moja práca spoločné s vínom, operou alebo klasickou hudbou? O týchto veciach, ktoré s výtvarným umením priamo nesúvisia, neviem vôbec nič. Možno je načase zistiť, ako to tu funguje s obedmi.

Vyberiem sa do foyer. Na recepcii stojí Amanda s veľmi peknou Afroameričankou asi v jej veku. „Ahoj, Sara,“ pozdraví ma. „Som Lynn, letná stážistka.“

Lynn má dokonale upravené vlasy a mejkap a na sebe krémový kostým, pôsobí príjemne a nenútene. Chvíľku sa zhováram s ňou a s Tesse, tiež stážistky, a časom sa k nám pridá aj dievčina, ktorá v sobotu stála pri vstupe. Všetci sú mi sympatickí, a to ma teší.

V kruhu týchto ľudí sa cítim príjemne. Žiaľ, pekná a dosť moletná plavovlasá obchodná zástupkyňa Mary, asi v mojom veku, má toľko práce, že mi len narýchlo zamáva a pozdraví ma.

„Takže, Amanda,“ obrátim sa na ňu, keď sme konečne samy. „Je normálne, že ak tu chcem pracovať, musia ma preskúšať aj z oblasti hudby a vína?“

Prikývne. „Mávame tu toľko podujatí, že Mark podľa týchto testov zisťuje, kde budeme najosožnejšie. Vlastne jednu ochutnávku máme aj tento piatok.“

Žalúdok sa mi stiahne. Hádam mi to všetko nepokazí víno?

„Prepáčte,“ objaví sa pri recepcii žena v okuliaroch s tmavým rámom. „Mohol by mi niekto pomôcť s dielom od Chrisa Merita?“

Pred očami sa mi vybaví Chris, ako ma zohrieva vlastnou bundou, a srdce mi poskočí. „Som vám k službám,“ ponúknem sa a len tak horím od šťastia, že sa môžem priblížiť k jeho dielam.

Amanda je zhrozená. Asi preto, lebo v teréne ešte nemám čo hľadať. Tvárim sa, že som si nič nevšimla, a idem na to.

O hodinu neskôr si žena odnáša dielo za šesťcifernú sumu a ja som nadšená a rozjarená z faktu, že som jej ho predala práve ja.

Ralph na mňa zažmurká, keď prechádzam okolo jeho kancelárie. Má ju hneď vedľa mojej, vlastne Rebeccinej. V žalúdku mi zaškvŕka a uvedomím si, že som sa nestihla najesť. Pozriem na neuveriteľne nádherné a šialene drahé starodávne hodiny v hale. Už sú dve. Prepánajána, čas tu tak letí!

Otočím sa, aby som zašla späť na recepciu a opýtala sa Amandy, či si môžem odbehnúť, a narazím na Marka. Je vyšší, ako som si pamätala, a ak mu chcem hľadieť rovno do očí, musím natiahnuť krk. „Slečna McMillanová,“ povie prísne a mne je hneď jasné, že mu čosi sadlo na nos. Čo sa mu nepáči? Práve som galérii zarobila šesťciferné číslo.

„Áno, pán Compton,“ poviem.

„Prečo ste ešte nedokončili testy?“

„Ja som, mhm, pomáhala zákazníkom.“

„Kázal som vám pomáhať zákazníkom?“

Nervózne si obliznem pery a on na ne zabodne pohľad. Znervózni ma to. Zase ma znervózňuje. „Myslela som si…“

„Nemyslite, slečna McMillanová,“ odsekne. „Robte, čo vám kážem.“

Doľahnú na mňa staré známe pocity, pocity nedostatočnosti a potreby vyhovieť. Pripadám si ako moľa poletujúca okolo plameňa, ktorý ju isto-iste spáli zaživa. Vzopriem sa tomu a narovnám sa. „Spravila som všetky testy, ktoré som bola schopná spraviť. Vo víne, v opere či klasickej hudbe sa nevyznám. Ale tie, ktoré majú niečo spoločné s touto pracovnou pozíciou, sa vám určite budú zdať ukážkové.“

„Tohto pracovného miesta sa týkajú všetky testy,“ opraví ma, „teda za predpokladu, že máte záujem o vyššiu pracovnú úroveň, čo som z vašich slov pochopil. Alebo som sa mýlil, slečna McMillanová?“

Moje meno nečakane jemne zdôrazní. Stojíme pred Ralphovou otvorenou kanceláriou a on všetko vidí a počuje.

„Nie,“ odvetím mäkko, no rozhodne. „Nemýlili ste sa, pán Compton,“ a s hrôzou zisťujem, že jeho meno tiež jemne zdôrazním. Je vo mne rebel, ktorý nechce pripustiť, aby som sa vrátila na staré chodníčky, a náhle ma zaplaví pýcha. „Ale je predsa hlúposť písať testy z niečoho, čo neviem.“

„Podľa testov zistím, v čom máte medzery,“ vysvetlí mi.

„Víno samo osebe je pre mňa jedna veľká medzera,“ priznám. „Dokážem rozoznať len červené od bieleho, a aj to až vtedy, keď ho mám naliate v pohári.“

Nadvihne svetlé obočie. „Vážne? Je to až také zlé?“

„Veru, až také zlé,“ prisvedčím.

Chvíľu si ma premeriava. Premeriavať si ma a zaháňať do kúta, to mu ide a iste to robí zámerne. „Máte laptop?“ opýta sa nakoniec. 
Zamračím sa, lebo neviem, kam tým mieri. „Áno.“

„A máte ho so sebou?“

„Áno.“

„Takže ho viete používať?“

Tá uštipačná otázka ma poriadne nahnevá. Stíšim hlas a nedokážem sa zdržať odpovede. „To je asi ako opýtať sa bohatého a arogantného majiteľa galérie, či vie o svojom bohatstve a arogancii.“

Oči sa mu pobavením rozžiaria. „Nuž, som bohatý a arogantný, slečna McMillanová. A veľmi si to užívam. Mal som dojem, že aj vy chcete byť bohatá. Mýlil som sa?“

V hrdle mi vyschne. Bohatá? Strieľa si zo mňa? „Nespomínam si, že by ste sa o takej možnosti zmienili.“

„Tá možnosť sa ani nenaskytne, kým nebudete vedieť, čo od vás potrebujem. Keďže sa nemôžem spoľahnúť, že ostanete zatvorená v kancelárii, zoberte si laptop do kaviarne. Amanda vám dá študijný materiál, takže môžete napraviť svoje… nedostatky.“

Prižmúrim oči. Zjavne si ma doberá. Nebudem mu odporovať.

Iba prikývnem. „Samozrejme, pán Compton. Hneď sa do toho pustím.“

Šklbne mu perou. „A zastavte sa za mnou, než pôjdete domov. Preskúšam si vás.“

O pätnásť minút neskôr vojdem do kaviarne Cup O’Café hneď vedľa galérie a do nosa mi ihneď udrie omamná vôňa kávy a niečoho čokoládového. Ak tu káva chutí tak dobre, ako vonia, budem to tu zbožňovať. A to už ani nehovorím o zariadení. Teplé hnedé tóny, koža a podlaha z tvrdého dreva sú upokojujúce a zároveň v protiklade s energiou, ktorú ľudia v káve vyhľadávajú. Ale pokoj mi teraz naozaj príde vhod.

Všade okolo seba vidím množstvo neobsadených rozkošných okrúhlych stolíkov a zdá sa, že miesta na sedenie sú aj za vitrínou s múčnikmi. Rada pozorujem ľudí, sadnem si do stredu kaviarne, aby som videla, čo sa okolo mňa deje. Niežeby som mala čas na pozorovanie ľudí, tuším som si sem prišla niečo naštudovať. Aká irónia – učiteľka si musí niečo naštudovať. Pri tom pomyslení si jemne odfrknem a hneď sa zháčim. S týmto neženským odfrkávaním musím raz a navždy prestať.

U čašníka, asi stredoškoláka, si hneď objednám mokka s bielou čokoládou, a keďže je už po druhej a ešte som nejedla, mám právo dať si k nej aj obrovitánsky čokoládový mafin. Túto kalorickú bombu vyvážim ľahkou večerou – nízkotučnými pukancami. Sľubujem. Konečne teda sedím za stolom, čakám na kávu a zobkám z čokoládového potešenia. Ľútostivo si vyberiem netbook a zatúžim po inom, vysnívanom značkovom počítači. Hádam si ho raz budem môcť dovoliť.

Zapnem ho, položím na stôl sprievodcu testovaním vĺn. Preletím ním a zistím, že je písaný aspoň pre mierne pokročilých. Naťukám stránku Amazonu a napíšem do vyhľadávača názov knižky Vína pre hlupákov. Ide o známu edíciu príručiek „pre hlupákov“ a vyhodí mi hneď niekoľko možností. Jednu si vyberiem a chystám sa pustiť do čítania. Vtom mi donesú kávu a ja si odchlipnem z horúcej sladkej zmesi. Je božská. V duchu si vyhrniem rukávy a začítam sa.

Nemám poňatia, ako dlho som čítala, ale som asi tak v polovici príručky pre hlupákov a stále sa necítim múdrejšia. „Vy musíte byť Sara,“ ozve sa zrazu za mnou.

Zdvihnem zrak. Predo mnou stojí nádherná tridsiatnička hispánskeho pôvodu s veľkými, nádherne hnedými očami. Má na sebe zásteru. Asi tu pracuje.

„Áno,“ prikývnem. „Som Sara.“

„Ja som Ava, majiteľka tejto kaviarne.“ Položí mi na stôl šálku. „Nech sa páči, biela mokka. Corey, ten chlapec za pokladnicou mi povedal, čo si si objednala,“ začne priateľsky. „Volal mi Mark. Mám ti priniesť čokoľvek, na čo máš chuť. Všetko ide na účet galérie ako odmena za fantastický výkon.“ Rozosmeje ju to. „To znie sexi.“

Zagúľam očami. „Ak je skúška zo všetkého, počnúc umením až po operu sexi, tak ma hneď teraz zastreľ.“

Zasmeje sa. „Mohlo mi to napadnúť. Ľudí od vedľa poznám veľmi dobre, takže viem, že začiatky si všetci oddreli.“

„Ako dlho ich poznáš?“ opýtam sa a myslím na Rebeccu.

„Kaviareň mám otvorenú už päť rokov, a tak dlho poznám aj Marka.“ Zdvihne obočie. „Prečo? Zaujímajú ťa nejaké klebety?“

To ma preberie. „A máš nejaké?“

„Zlatko, ja mám vždy nejaké klebety.“ Vtom zazvoní telefón a ona naň hodí pohľad ponad plece. „Corey má prestávku. Hneď sa vrátim.“

Odbehne. Cítim zrazu zvláštne mravčenie na krku a upriem pohľad naľavo od pultu s múčnikmi. Roztvorím pery v úžase nad neuveriteľne príťažlivým mužom, ktorý sedí pár metrov odo mňa. A nie je to hocijaký neuveriteľne príťažlivý muž, ale presne ten, ktorý mi posledných dvadsaťštyri hodín nedá pokoja takmer ako Rebecca. Chris Merit. Nemôžem tomu uveriť. Stretnú sa nám pohľady. Na tvári sa mu zjaví pobavenie a mne z toho v žalúdku zatrepocú motýle. Nielenže je tu, ale som si istá, že ma pozoroval. Ako dlho, to netuším.

Prečo sa nepristavil? Prečo sa nepristaví teraz? Mala by som ísť za ním?

„Tak som tu,“ vyhlási Ava, skôr než sa rozhodnem, čo mám robiť. Nedokážem však od Chrisa odtrhnúť zrak. Hoci sa mi to napokon podarí, on ma pozorovať neprestáva. Cítim to každým kúsočkom svojho tela. Som z neho absolútne namäkko. Avu ani poriadne nevnímam. Existuje pre mňa len Chris.

zve sa zvonček na dverách kaviarne, no počujem ho ako vo sne. Nespúšťam oči z Chrisa a on nespúšťa oči zo mňa. Pohľad má rozpálený a ja som ešte rozpálenejšia. Poznám množstvo skvelo vyzerajúcich mužov, ale teraz nejde len o zovňajšok, rozochvieva mi každučký nerv v tele.

„Chodí sem takmer každý deň,“ pošepne mi Ava. Obrátim sa k nej a pozriem za ňu. Práve sa vrátil jej zamestnanec.

„Kto? Chris Merit?“ opýtam sa a len tak horím zvedavosťou získať informácie zo súkromného života tohto umelca. 
„Niečo na ňom je, že?“

„Veru,“ úprimne s ňou súhlasím.

„Je taký tajomný. Nech robím čo robím, neviem s ním nadviazať rozhovor na žiadnu tému. Navyše, čo si budeme klamať, v tých džínsoch a koži by ozaj stál za hriech.“

Znova sa ozve zvonček a do kaviarne sa vovalí skupina ľudí. Ava si vzdychne. „Nuž, musím sa vrátiť k práci. Poklebetíme si neskôr.“

Stále cítim Chrisov pohľad a neprestávam sa chvieť. Usmejem sa teda. „Zdá sa, že sa už ani ja nemám na čo vyhovoriť a musím sa zase pustiť do domácich úloh,“ poviem s úsmevom.

„Do domácich úloh,“ zopakuje a zagúľa očami. „Mark by sa teda ozaj hodil za prísneho učiteľa s ukazovadlom v ruke. Úbohí zamestnanci. Čo keby sme spolu tento týždeň zašli na obed? Dohodneme sa, keď budeš na odchode.“

„Áno, to by bolo super,“ súhlasím bez váhania. Ava vyzerá veľmi milá a určite poznala Rebeccu. Teda, pozná. Nijaký minulý čas. Rebecca je v poriadku. „Budem sa tešiť.“

Zazvoní mi mobil a Ava odbieha za zákazníkmi, ktorých je odrazu celá hŕba. Vytiahnem mobil z kabelky a keď zočím Ellino číslo, zvyšok sveta pre mňa prestane existovať. „Ella?“ zodvihnem celá bez seba.

V telefóne to zapraská. „Sara!“

„Ella?!“

Praskotu je čoraz viac.

„Som v poriadku. Cesta…“ praskot „… som… výlet… nádhera…“ Praská to čoraz väčšmi a odrazu je ticho. Telefón je hluchý.

Vzdychnem si, položím telefón vedľa počítača a zazerám naň. Prečo ma zvuk Ellinho hlasu, ktorý ma uisťoval, že je v poriadku, vôbec neupokojil? Bojím sa o ňu ako blázon. Všetko je akési… divné.

„Stalo sa niečo?“

Pozriem hore. Predo mnou stojí Chris. Prekvapene zažmurkám a na všetky starosti razom zabudnem. Plavé vlasy má rozstrapatené, ako keby si cez ne prešiel prstami, a oblečené má tmavomodré priliehavé tričko a tmavomodré džínsy. Nie je príťažlivý tým klasickým spôsobom ako Mark, je v ňom skôr čosi mužne dráždivé. Vyzerá fantasticky a keď k tomu pridám ešte jeho talent, ktorý na mňa tak pôsobí, okamžite zneistiem. Snažím sa uchlácholiť tým, že ma nevidel urobiť nič smiešne ani hlúpe. Aj keď tým obrovským mafinom som sa nenapchávala práve najženskejšie, to je viac než isté.

„Či sa niečo stalo?“ opýtam sa chrapľavým, strojeným hlasom. Pri tomto mužovi nedokážem predstierať pokoj, vlastne to nedokážem pri žiadnom, ale pri tomto obzvlášť.

„Vyzeráte, akoby vás ten telefonát rozrušil.“

„Ale, nie,“ ubezpečím ho rýchlo. Nielenže ma sledoval, dokonca sa k tomu ani nehanbí priznať. „Volala mi kamarátka z Paríža a spojenie bolo zlé. Veľmi som chcela vedieť, ako sa má.“ Musím sa chopiť príležitosti a zistiť, ako dlho sa Chris zdrží v San Franciscu. „Nežijete aj vy náhodou v Paríži?“

Ukáže na stoličku. „Môžem si prisadnúť?“

„Áno, pravdaže. Prepáčte, mala som vám to navrhnúť sama.“

„Áno,“ prisvedčí a sadne si na stoličku oproti mne. „Mám v Paríži byt, ale bývam striedavo v San Franciscu a v Paríži. San Francisco ma inšpiruje. Nemôžem byť dlho preč.“

Pri zistení, že tu žije a pri narážke na jeho tvorbu sa celá rozklepem. Tak rada by som sa ho opýtala na jeho prácu, ale keď mi Ava prezradila, že je uzavretý, zaváham. Navyše stolík je malý a mne opäť udrie do nosa tá jeho omamná zemitá vôňa. Nie som si istá, či som schopná klásť inteligentné otázky. Lepšie urobím, ak zvolím bezpečnejšie pole nezáväznej konverzácie. „Vôbec som netušila, že tu bývate, ale napokon, posledných pár rokov som sa o umeleckú scénu nezaujímala.“

„Ale už ste zase späť.“

„Do konca leta,“ súhlasím a nespúšťam z neho zrak. „Kým sa Rebecca nevráti,“ dodám. 
Zvraští obočie. „Ona sa vráti?“

„Myslíte, že nie?“

Pokrčí plecami. „Netuším. Ani ju poriadne nepoznám, ale je preč už tak dlho, až mám pocit, že si našla inú prácu.“

„Mark vravel, že si vzala neplatené voľno. Z toho, čo som pochopila, odišla na cesty po svete s nejakým bohatým priateľom.“

„A vy vôbec netušíte, kedy sa mieni vrátiť?“

„Vystihli ste to správne. Som tu, kým tu ona nie je.“ Ale ak ukážem, že som hodná toho, aby si ma nechali aj po jej návrate, môžem tu zostať.

„Hmmm,“ zamrmle. „Takáto dovolenka na neurčitý čas je trochu… čudná.“

„Asi patrí k výnimočným zamestnancom.“

„Zrejme áno. Inak si to neviem vysvetliť.“

Neunikne mi náznak cynizmu v jeho hlase a som presvedčená, že nemá rád Marka minimálne tak ako Mark jeho.

„Vína?“ opýta sa a jemným zodvihnutím brady ukáže na knihu na stole.

„Ak chcem predávať umenie, zjavne mi nestačí vedieť niečo o umení. Musím sa vyznať vo vinách, v opere a klasickej hudbe, a o tých neviem ani ň. Musím prejsť nejakými testami, ale keďže si z času na čas doprajem pohár vína, nie je to až také strašné.“

Nesúhlasne zošpúli pery. „Ak chcete predávať umenie, nepotrebujete sa vyznať v ničom inom.“

„Hoci s vami z celej duše súhlasím, som otrokom Markových požiadaviek.“ V hlave sa mi ozve Rebeccin text a zaskočí ma. Vieš, že ťa musím potrestať. Okamžite sa začnem cítiť nepríjemne a znova upadnem do zmätenej nervozity, asi aby som nevyšla z cviku. „Moje vedomosti o opere a klasickej hudbe sa rovnajú absolútnej nule a ak mám byť úprimná, ani ma ktovieako nezaujímajú.“ Odrazu si uvedomím, čo som práve povedala, a cítim, ako blednem. Jeho otec bol predsa slávny pianista. „Panebože, prepáčte. Váš otec…“

„Bol úžasný,“ povie. Výraz tváre má nečitateľný a tón hlasu bez akéhokoľvek zafarbenia. „Ale tak ako všetko ostatné, aj klasickú hudbu si môžete časom obľúbiť. Takže vy neviete o víne naozaj vôbec nič?“

Prekvapí ma tá náhla zmena témy, ale som priveľmi zmätená, aby som dokázala kontrolovať vlastné odpovede. „Nuž, viem ukázať na názov nejakého vína vo vínnej karte, a to potom čašník prinesie.“

Zelené oči sa mu pobavene zablysnú a nálada sa mu hneď zmení z napätej na uvoľnenú. „A podľa čoho si vyberáte víno, na ktoré ukážete prstom?“

„Používam na to veľmi komplikovanú metódu. Najprv si určím, na aké mám náladu. Chcem červené alebo biele víno? Keď si to ujasním, postupujem ďalej do kategórie chladené alebo nechladené. Napokon sa dostanem až ku kroku tri, čo je bod, pri ktorom vyberám to najlacnejšie víno spĺňajúce kritériá z krokov číslo jeden a dva.“ Usmieva sa, ale nesmeje sa na mne, čo ma očarí a zároveň mi to lichotí.

„Viete, že žijete vo vinohradníckej oblasti, však?“ uťahuje si zo mňa. V hlase sa mu ozve zmyselná koketéria, ktorú si, dúfam, len nenamýšľam.

„Ani môj byt, ani škola, kde učím, sa nemôže popýšiť vinicou v záhrade. Tuším som strašne nekultivovaná.“

Zvážnie. „Nie ste nekultivovaná, to ani zďaleka, ale problém bude asi v tom, že tak o sebe zmýšľate. Mark nájde vašu slabinu a potom ju použije proti vám. Ale nedostatok vedomostí v oblasti vína bude slabinou len vtedy, ak to vy sama pripustíte.“

Nakloním hlavu a zadívam sa naňho. „Vy asi Marka nemáte rád, však?“

„Nezáleží na tom, či ho mám rád. Hlavne, že robí svoju robotu.“ 
Takže nemá Marka rád. „Snažil sa nájsť aj vašu slabinu?“

„Snaží sa ju nájsť v každom.“

Vyhýba sa priamej odpovedi a neviem, ako sa opýtať znovu. „Obávam sa, že moju slabinu alebo skôr slabiny objavil veľmi jednoducho.“

„Najlepšie urobíte, ak budete prikyvovať na všetko, čo povedia vaši klienti. Budú si pripadať ako odborníci a pohladká im to egá. Vy sa zamerajte len na umenie a bude z vás hviezda.“

„To je famózny plán, lepší som ani nepočula.“

Usmeje sa. „Famózny? Zaujímavé slovo, páči sa mi.“

Zošpúlim pery. „Veď aj vaše diela musí každú chvíľu niekto označiť za famózne.“

„Humbug okolo svojho mena neregistrujem. Navyše, famózne veci veľmi rýchlo niekto skritizuje.“

Chvíľku pozorujem jeho silnú sánku, inteligentné zelené oči. Po mojej nervozite sa akoby zľahla zem. Odrazu som maximálne uvoľnená. Zdá sa, že Chrisovi sa podarilo prebudiť všetky moje hormóny, ba aj tie, o ktorých som ani netušila. „Dnes som predala ďalšie dva vaše obrazy.“

Pohľad mu zmäkne a zvrúcnie zároveň. „Bez toho, aby ste vedeli niečo o víne či opere. Neverím!“

Uvoľnene sa zasmejem. Potešilo ma to. Až doteraz som vlastné napätie a nervozitu takmer neregistrovala a fascinuje ma, že človek predo mnou, ktorého sotva poznám, ma upokojuje. Náš smiech prejde do elektrizujúceho napätia, vyrazí mi dych. Uprene na seba hľadíme a ja cítim dole vzrušenie. Chcem ho, ale som úplne mimo jeho ligy. Je mi to jasné, ale môjmu telu je to, zdá sa, fuk. Som len okoloidúce auto, učiteľka na ceste späť do triedy, a on je šialene talentovaný, chlap na úrovni, čo videl veci, o ktorých som ja len čítala.

„Vy ste jeden z tých vínnych snobov?“ opýtam sa a celá horím od zvedavosti, čo ten jeho talent motivuje.

Nálada sa mu v okamihu zmení, pohľad mu stvrdne a napätie vo vzduchu by sa dalo krájať. Ľutujem, že som vôbec otvorila ústa, aj keď netuším, čím som ho mohla nahnevať.

„Vo vinách sa vyznám,“ odvetí rozhodne a mrkne na hrubé kožené hodinky, ktoré by sa mi väčšmi hodili k motorkárovi ako k milionárovi jeho formátu. Znova pozrie na mňa. „Mám sa stretnúť s vaším šéfom. Už budem musieť ísť.“ Chvíľku ma uprene pozoruje a pohľad mu znova zmäkne, priam vidím, ako sa predo mnou topia ľady. „Nepristúpte na jeho hru, Sara, a nikdy vás neporazí.“ Postaví sa. „Tak zase nabudúce.“

„Tak nabudúce,“ zopakujem ticho. Ktovie, či nejaké nabudúce ešte bude. Odkráča k svojmu stolu, schmatne kožený batoh a koženú bundu. Má obuté čierne kožené motorkárske čižmy so striebornými prackami. Vždy sa mi páčili skôr uhladení muži v oblekoch, áno, muži ako Mark. Chris je úplne iný a predsa ma v každom smere fascinuje.

Čakám, kedy prejde okolo môjho stola, tajím dych, vyčkávam a premýšľam nad nejakou duchaplnou, skvelou poznámkou, ktorú by som mu mohla povedať, a zvažujem, čo mi asi na ňu odpovie. Lenže on sa vyparí zadnou chodbou, ktorá zrejme vedie k východu. Je preč a ja premýšľam, či je to navždy alebo ho ešte niekedy uvidím.

Hodinu po mojom stretnutí s Chrisom mi zazvoní mobil. Mark ma volá späť do galérie. Ako poslušný vojačik si zbalím veci a som na odchode.

„Takže,“ začne Ava, keď sa pri mne zrazu objaví, „ten obed platí. V živote som Chrisa Merita nevidela rozprávať sa s niekým tak dlho ako s tebou. Musíš mi prezradiť, ako to robíš.“

Zaklipkám očami. Ako to robím? Tak to vôbec netuším, ale aj keby, to krátke stretnutie s Chrisom je moja osobná vec. Nechcem sa o ňu s nikým deliť. „O nič nejde, predala som pár jeho obrazov, tak mi prišiel poďakovať.“

Nadvihne tmavé obočie. „Čiže teraz je ešte bohatší, ako bol. Tak sa chlapi omotávajú okolo prsta. A omotala si si ho riadne, len tak ťa hltal pohľadom. Zajtra ti zavolám, takže si môžeme dohodnúť ten obed, ak sa predtým nezastavíš aj sama.“ Odcupká preč a ja za ňou len vyjavene pozerám.

Hltal pohľadom? Chris ma hltal pohľadom? V hlave si premietnem naše stretnutie a snažím sa spomenúť si na nejaký vášnivý moment, ktorý by si mohla všimnúť. Občas sa mi zazdalo, že to medzi nami iskrí, ale netrúfla som si myslieť, že by to mohlo byť niečo viac ako moje zbožné prianie.

Príde mi správa od Marka. Ja stále čakám. Zaškerím sa. Ten chlap je taký posadnutý rozkazovaním, že by pokojne mohol byť Rebecciným manipulátorom z denníka. Pripadá mi to síce vzrušujúce, ale keďže sa po Rebecce zľahla zem, aj strašidelne. Hlboko vnútri som však presvedčená, že je navždy stratená a celkom zničená.

Strasiem temné myšlienky a poberiem sa späť do galérie, kde to už Amanda pre dnešok balí.

„Mark ťa čaká v kancelárii,“ oznámi mi. 
„A to je kde?“

Uškrnie sa. „To sú tie dvere na konci chodby. Veľa šťastia a naozaj dúfam, že sa zajtra uvidíme.“ 
Zblednem. „Ako to myslíš?“

Zalomí rukami. „Ach nie, tak som to nemyslela. Nechcela som, aby to vyznelo, že ťa chce vyhodiť, ja len dúfam, že sa vrátiš. Viem, že tie testy sú otravné.“

Trošičku sa upokojím. „Vrátim sa.“

Usmeje sa a prehodí si cez plece kabelku. „To je skvelé. Výborné. Môžem ťa potom preskúšať, ak ti to pomôže.“

„Víno, opera a klasická hudba je tvoja parketa?“

„Nie,“ povie, „a ani nechcem, aby boli. Ale to neznamená, že by som ti nemohla s učením pomôcť. Len si myslím, že by bolo fajn mať ťa nablízku. Skrátka, mám taký pocit.“

Na perách sa mi vyčarí úsmev. „Vďaka, Amanda. Cením si tvoju ponuku a rada ju aj využijem.“

„To dúfam,“ prisvedčí. „Takže sa uvidíme ráno.“ A tlmeným hlasom dodá. „Veľa šťastia so šelmou. Tak ho tu voláme. Náramne sa to naňho hodí.“

Zasmejem sa na tej prezývke. Pobavila ma. Neochotne sa vyberiem k dverám napravo od recepcie, ktoré vedú ku kanceláriám. Cítim sa ako chodec na lane, ktorý už-už ide spadnúť. Zaklopem na dvere a zvnútra začujem Markov hlboký hlas: „Vstúpte“. Iní na rozkazy potrebujú rozvitú vetu, ale jemu bohato stačí jedno slovo. Fakt je to poriadne panovačná povaha.

Napravím si kufrík a kabelku na pleci a otvorím dvere. Trochu ľutujem, že som si veci nezhodila u seba. Len čo vstúpim do Markovej kancelárie, na bolestivé pulzovanie bremena na pleci v okamihu zabudnem. Môj pohľad totiž zaujme pozoruhodná oválna miestnosť s masívnym skleneným stolom uprostred. Veľkolepé umelecké kusy napravo i naľavo ma celkom pohltia. Čosi mi hovorí, že Mark chcel, aby som sem prišla, aby som videla jeho moc a aby v strede toho všetkého pôsobil ako kráľ, nie len ako obyčajný muž.

Totálne ma však dostane nevšedná freska na polmesiacovitej stene za „jeho výsosťou“. Očami hladím nádherne namaľovaný motív Eiffelovej veže. Tú techniku poznám, aj meno umelca. Vo freske sa vyníma Chrisova genialita. Tí dvaja boli kedysi priateľmi. Museli byť, no teraz sa nemôžu vystáť.

„Aká bola káva, slečna McMillanová?“

Obrátim pozornosť z maľby na Marka. Ako je možné, že z jeho úst vyznie ešte aj slušná otázka ako rozkaz? Nepristúpte na jeho hru, Sara, a nikdy vás neporazí. Ozvú sa mi v hlave Chrisove slová, rezonujú vo mne, no cítim sa ako v pasci. Kým nezistím, čo sa stalo s Rebeccou, nemôžem sa dať vyhodiť.

„Káva bola vynikajúca a ďakujem aj za druhú. Mala som síce málo času a študijného materiálu viac než dosť, ale určite mi to s chutným nápojom šlo rýchlejšie.“

„Sadnite si a povedzte mi, čo ste si naštudovali a čo ste si z toho odniesli.“ Ukáže na hnedé kožené kreslá pred jeho stolom. Naznačí mi, aby som si sadla napravo. Radšej by som si sadla do kresla naľavo, aj keď viem, že by som ho tým nahnevala. Mám s týmto mužom jednoducho problém. Najprv mu chcem vyhovieť. Potom zase nechcem. S takýmito pánovitými povahami mám už ale svoju skúsenosť a jednoducho mi to nedá. Rozhodnem sa nesadnúť si ani tam, ani tam. Podľa toho, koľko mu dovolím teraz, si ku mne bude dovoľovať neskôr.

Keď sa nepohnem, zdvihne obočie. „To som taký strašný, že si ani nesadnete, slečna McMillanová?“

Zdvihnem bradu a pozriem mu do oceľovosivých očí. „Nie až taký strašný, ako by ste chceli, pán Compton. O vašich testoch to však, bohužiaľ, povedať nemôžem. Rada vás vedomosťami ohúrim neskôr, keď sa poriadne pripravím. Ale medzitým by som chcela robiť v odbyte, s ľuďmi.“

„Nie vždy máme to, čo chceme, slečna McMillanová.“

Z výrazu jeho tváre sa nedá nič vyčítať, ale hlas má tichší, zamatovejší a ja si dnes už neviem koľký raz vôbec nie som istá, či stále hovoríme o práci. „Nikdy nerobím nič len tak. Všetko mám dopredu vykalkulované. Bude lepšie, ak vás na to upozorním hneď. V piatok chystáme ochutnávku vín a nebudeme tu mať žiadne stredoškolské chlapčiská, ale zámožných, vzdelaných klientov na úrovni a s vyberaným vkusom. Potrebujem, aby ste sa na nich pripravili. Chcem, aby sa ste sa zamerali na to podujatie.“

Na úrovni. Chcel povedať, že v porovnaní so mnou majú úroveň? Neviem, či ma chcel uraziť alebo nie, ale výsledok je ten istý. Odrazu sa cítim neschopne, starý nepriateľ, ktorého som už dávno nevidela, je tu a hrozí, že ma zrazí na kolená. Vtom do mňa vojde zlosť a je omnoho ľahšie sa jej podvoliť. „Tak to aby som radšej šla domov a dala sa do štúdia,“ poviem, a hlas sa mi ako zázrakom netrasie.

Oči sa mu zúžia a stmavnú a ja s určitosťou viem, že si uvedomil, že mi zaťal do živého. Musím sa naučiť kontrolovať a tváriť sa odhodlane a neústupne.

„Viete, že Riptide usporadúva ochutnávky vína v spolupráci s niektorými svetovými výrobcami vín?“

Zažmurkám. „Nie, to som nevedela.“

„A viete, že každý rok tu máme charitatívny večierok v spolupráci s Trans-Siberian Orchestra?“

Srdce mi vyletí až kdesi do krku. Prečo som si nespravila poriadny prieskum? „Nie. Nie, to som nevedela.“

„Takže teraz už hádam chápete, že vám chcem len pomôcť, Sara,“ vysvetlí mi. „Mám pocit, že máte na viac ako na malú mestskú galériu. Ale ak som vás zle odhadol, pokojne si od zajtra môžete predávať obrazy, čo vám srdce ráči.“

Hnev sa pominie a ja takmer spanikárim. „Nie. To nechcem. Chcem čosi viac. Mám na to.“

„Tak potom mi dôverujte.“

Sťažka preglgnem. Jeho slová ma prekvapili. „Áno. Ja… dobre. Naučím sa všetko, čo potrebujete.“

Oči mu spokojne zažiaria. „Fajn. Dnes vám už dám pokoj. Bežte domov a pozrite sa do toho. A zajtra hneď ráno si vás preskúšam, nech viem, na čom sme a čo nás ešte čaká.“

S týmito slovami ma prepustí domov. Natiahne sa za telefónom a tým mi naznačí, že sa debata skončila.

„Ďakujem,“ zamrmlem a celá zmätená vyjdem na chodbu. Nejde mi do hlavy, ako sa mohla z letnej brigády stať úpenlivá túžba po novom živote. Lenže čo sa stalo, už sa neodstane. Práca pre Riptide, aj keby to malo byť len prostredníctvom tejto galérie, je moja práca snov. Nikdy som väčšmi po ničom netúžila.

Cestou popri mojej kancelárii zacítim vôňu ruží. Zastavím sa. Vonnú sviečku som nechala celý čas zapálenú. Neviem sa dočkať, kedy už odtiaľto vypadnem a v pokoji domova pouvažujem nad udalosťami dnešného dňa, vlastne nad udalosťami všetkých dní, odkedy som otvorila Rebeccin denník.

Rýchlo sfúknem plamienok. Na stoličke zbadám obálku s mojím menom. To písmo poznám. Ten podpis, ten rukopis som predsa študovala na škole. Prejdem okolo stola, zhrabnem obálku a rozbehnem sa k dverám. Tu ju nechcem otvoriť. Skôr než sa odvážim do obálky pozrieť, chcem byť sama.

Konečne sedím v aute, motor je zapnutý a ja neveriacky hľadím na vlastné meno na žltej obálke. Čo vlastne čakám? Horúčkovito ju otvorím, vytiahnem kúsok kockovaného papiera a vyjavene vypliešťam oči.

Na papieri som ja v hlbokom zamyslení pri kaviarenskom stole a dolu je podpísaný autor. Stala som sa predlohou originálu Chrisa Merita.

emôžeš si stále hovoriť, že všetko je vlastne Rebeccine, inak sa z toho zblázniš, hovorím si, keď si na druhý deň v galérii sadám na kancelársku stoličku. K tomuto záveru som prišla po siahodlhých nočných úvahách v posteli. Síce som dnes preto unavená ako pes, ale aspoň som vyriešila podstatnú vec, a to, že toto miesto je moje. Musí byť, veď ako inak by som potom mohla čeliť výzve, ktorú predo mňa postavil nový šéf? Ako by som mohla po všetkých tých rokoch presviedčania, že to nie je možné, spraviť úspešnú kariéru v umení?

S prísľubom vytvoriť si v galérii svoju novú identitu sa vnáram hlbšie do koženej stoličky. Predo mnou leží spontánny nákup – nový, nádherne zdobený denník v červenej koži, ktorý som si pred chvíľou kúpila u Avy v kaviarni. Keď si začnem zapisovať vlastné myšlienky, hádam prestanem byť taká posadnutá tými Rebeccinými alebo aspoň pochopím, prečo som celý čas taká zmätená.

Chopím sa pera s červenou náplňou, ktoré som si tiež kúpila, a otvorím denník na prvej prázdnej strane, kam napíšem „21. august, druhý deň v galérii.“ Odrazu ma začne hrýzť svedomie a pero znova položím. Nezabúdam na Rebeccu. Jednoducho sa snažím vyčistiť si priestor, aby som ju ľahšie našla.

Zhlboka sa nadýchnem a znova zodvihnem pero, ale keď sa zahľadím na denník, v duchu vidím len môj portrét, ktorý mi tu včera Chris nechal. Lepšie povedané, portrét ženy, ktorá vyzerá ako ja, ale nie som to ja. Nie som predsa typ, ktorý by inšpiroval slávneho umelca, no jednako ho inšpirujem, alebo skôr včera som ho inšpirovala.

Odrazu ma zo zamyslenia vytrhne bzučanie telefónu na stole a automaticky ho zodvihnem. „Prosím, tu Sara McMillanová.“

„Dobré ráno, slečna McMillanová,“ povie môj nový šéf akosi vľúdne a trochu ma upokojí, ale naozaj len nepatrne.

„Pre isté záležitosti v Riptide ma odvolali do New Yorku až do štvrtka.“

Vnútorné napätie sa uvoľní a mne sa hneď ľahšie dýcha. Sláva. Sláva. Sláva.

„To však neznamená, že môžete zdúchnuť dole a predávať obrazy,“ vyhreší ma, ako keby mi čítal myšlienky, skôr ako mi vôbec napadnú. Zatiaľ som na nič podobné nepomyslela, ale zrejme by to bola len otázka času. „Nezabúdajte na piatok, slečna McMillanová. Musíte sa pripraviť tak, aby mi padla sánka. Verím, že ste sa včera usilovne učili, je to tak?“

„O tom vôbec nemusíte pochybovať.“ Chcem sa chopiť tejto príležitosti. Nedopustím, aby mi ju pokazilo niečo také banálne ako nedostatok vedomostí.

„Výborne. Tak sa prihláste na e-mail, kliknite na odkaz, ktorý som vám poslal, a začnite s testom. Tentoraz vás nebudem hodnotiť. Chcem len, aby ste videli, ako postupujete.“

Samé dobré správy. Viem, že na hlase mi počuť, že sa usmievam. „Super, ďakujem!“

„Slečna McMillanová,“ povie prísne a vyzve ma tak k jedinej odpovedi, ktorú mu poslušne poskytnem.

„Áno, pán Compton?“

„Prajem vám pekný deň.“

V telefóne sa ozve cvak a potom ostane hluchý.

O dve hodiny neskôr je už pomaly obed a ja som zrelá na psychiatriu. Mená vinárskych oblastí sa mi pletú s výrobcami, a tak sa rozhodnem pre spoľahlivú medicínu na všetky životné strasti. Rozhodnem sa pre kávu. Tá je môj jediný naozajstný zlozvyk, preto mi napadne, že by nebolo od veci vypiť jej v kaviarni aj zopár litrov. Navyše Ava spomínala, že by sme mohli ísť spolu na obed. Nebola v kaviarni, keď som si kupovala denník, a zatiaľ sa neozvala. Myslím, že sa nič nestane, ak za ňou skočím. Neviem sa dočkať, ako mi vyrozpráva všetko o svete, v ktorom teraz žijem. A hoci som vyhlásila, že táto kancelária a miesto sú teraz moje, viem, že nebudem mať srdce na mieste, kým nezistím niečo o záhade Rebeccinho zmiznutia.

Zájdem teda na recepciu, trochu si nezáväzne poklebetím s Amandou a ďalšími ľuďmi a len-len že zasa neponúknem pomoc zákazníkovi. Amanda mi však pohrozí Markovým hnevom, a tak radšej rýchlo ubziknem do kaviarne. Poobzerám sa po prázdnych stoloch, ale po Chrisovi ani stopy.

Usadím sa teda za stolom, pri ktorom som bola aj včera. Zvyky, veci, ktoré sa zdajú normálne, to je presne to, po čom túžim rovnako silno ako po káve.

Do druhej sa neobjavila ani Ava, ani Chris. Od smädu vypijem dve biele mokky a presedlám na čiernu kávu. Rozhodne by som však mala čosi zjesť, z toľkej kávy som už trochu rozklepaná. Čakanie na obed v nádeji, že sa najem s Avou, sa mi nevyplatilo. Mám však aj dobrú správu, hoci po dávke kofeínu, čo som vypila, to možno vidím trochu ružovo – moje vedomosti o vinách na piatkovú ochutnávku sa rýchlo rozširujú.

Spoza pultu ku mne podíde chlapec a bez opýtania mi uškŕňajúc sa doleje kávu. „Pán Compton povedal, že máme dohliadať na to, aby ste mali šálku stále plnú.“

Správne. Pán Compton povedal. Usmejem sa cez zuby, poďakujem, ale fakt, že mi môj nový šéf monitoruje aj nápoje, sa mi vôbec nepáči. Ako keby sa snažil… hmm, čo? Odpoveď príde okamžite. Kontrolovať ma? Vnútri sa mi ozve zmes pocitov, ktoré sa pomaly rozpínajú. Je naozaj vzrušujúce, že ma chce kontrolovať niekto ako Mark Compton, ale tak či onak, z mnohých dôvodov, ktoré radšej nebudem vyťahovať na svetlo sveta, je mi to aj nepríjemné.

Vôbec to nie je až také nepríjemné, začujem odrazu svoje podvedomie, ktoré sa hlási o slovo. Pravda je, že odkedy som skončila školu, každý deň bol nudne predvídateľný. Teda až na to obdobie, ktoré som strávila s Michaelom. Zaškrípem zubami. Radšej každý deň to isté ako to, čo som si užila s ním.

Pripomeniem si, že musí existovať nejaký spôsob, ako vybočiť z bežných koľají bez toho, aby som musela svoj život spájať s mužmi, ako je Michael… alebo Mark. Správne. Jednoducho nejako inak. Bože, to som si musela prečítať Rebeccin denník a vstúpiť do jej života, aby som zažila trochu vzrušenia? Nie je to smutné? Prudko zavriem oči a napomeniem sa. Toto nie je jej život. Je tvoj.

Dám si predsavzatie. Som odhodlaná pustiť sa do práce, aby dnešný deň stál v mojej novej kariére za to. Otvorím oči, natiahnem sa za knižkou a zhodím zo stola kávu. Tak to je skvelé. Jednoducho skvelé. Káva je porozlievaná po stole, po zemi a, ako inak, chytili to aj moje jediné čierne lodičky, ktoré sa mi hodia k čiernej sukni. Predpokladám, že líca mám ružové ako hodvábnu blúzku, čo mám na sebe.

Schmatnem tých pár obrúskov, ktoré sú na stole, a snažím sa ho poutierať a zachrániť si tak počítač pred osudom obete mojich roztrasených rúk. Keď sa mi to podarí, čupnem si a pustím sa zachraňovať úplne mokrú lodičku a dlážku.

„Zdá sa, že by sa vám zišlo toto.“

Pri zvuku známeho hlasu sa mi rozochvejú nervové zakončenia a na líca mi vystúpi rumenec. Nie, prosím. Bože, nedopusť. Postava sa pričupí ku mne a ja sa zapozerám na pevné stehná, o ktoré si oprie ruky. Sú to silné ruky umelca a podávajú mi vreckovky. Pomaly zdvíham zrak a čoskoro moje oči spočinú na zvodných zelených očiach, ktoré patria Chrisovi Meritovi. Tento slávny, fantastický muž je už zase so mnou na zemi a snaží sa mi pomôcť.

„Máte naozaj neuveriteľné šťastie zjaviť sa vždy včas, aby ste sa stali svedkom mojej nemotornosti,“ obviním ho.

Trochu sa usmeje a v zelených očiach sa mu zajagajú žlté škvrnky. Nie. Sú to skôr trblietavé zlaté zrnká. „Ja to vnímam skôr ako šťastie zjaviť sa vždy včas, aby som vás zachránil,“ opraví ma zachrípnuto a prv než sa pustí do ďalšieho utierania, žmurkne na mňa. Bože dobrý. Vari som si len z Chrisa Merita nespravila údržbára? Opäť na mňa žmurkol. Ja to neprežijem.

Postaví sa, sebavedomým, elegantným mužným krokom sa vyberie ku košu a ja som v momente očarená. Akoby som skamenela. Dokážem za ním len užasnuto hľadieť. Čo nie je ktoviečo, napadne mi, keď si znovu ovládnem zmysly, lebo čupím na zemi v sukni.

Rýchlo sa postavím, zdvihnem nohu a zotriem si zvyšok mokrých škvŕn z lodičky. V okamihu, keď napchám špinavé servítky do prázdneho pohára od kávy, sa vráti a postaví k môjmu stolu. Stojí blízko mňa. Veľmi blízko. Nosné dierky mi dráždi jeho zemitá, nádherná vôňa a prebúdza vo mne túžbu. Milujem vôňu tohto muža a zdá sa, že mám novú záľubu vo vyblednutých džínsach a motorkárskych čižmách, ktorej sa už asi nezbavím. A nech robím, čo robím, nemôžem prehliadnuť, že má na sebe tú istú koženú bundu, ktorou ma v sobotu zohrieval.

„Ďakujem,“ vyjachcem zo seba a znie to presne tak zničene, ako sa cítim. „Cítim sa trápne.“

„Ale čoby.“ Oči má srdečné a pripomínajú mi letnú zelenú trávu, z hlasu mu zaznieva úprimnosť. „Podľa mňa ste roztomilá.“

„Roztomilá,“ zopakujem hlasom ako bez života. „Dievčatá nechcú byť roztomilé.“ To povie muž svojej mladšej sestre alebo dievčaťu, s ktorým nechce ísť na rande. Niežeby som si myslela, že so mnou chce ísť na rande. Neviem, čo som si myslela, čo si myslím.

„A aké chcú byť?“ opýta sa trochu posmešne a ten tón sa mu hodí k výrazu tváre.

Nádherné. Sexi. Pre tohto muža chcem byť buď nádherná, alebo sexi, alebo oboje, ale keďže sa niečo také neodvážim povedať, hlesnem len: „Šikovné.“

„Ste zaujímavá.“

„Zaujímavá?“ opýtam sa. Čo s tou zaujímavosťou stále má? A pán Compton tiež. Asi to bude nejaká umelecká záležitosť a ja zjavne nie som v obraze. „Nuž… To znie lepšie ako nešikovná.“ Ale nie som si istá, či je to lepšie ako roztomilá. Skrátka, neviem.

„Ani toto slovo vám nevonia?“

„Ale nie… je fajn.“

„Inšpirovali ste ma, aby som vás nakreslil.“

„Roztomilo zaujímavá a nešikovná inšpirácia,“ poviem hanblivo, ale hneď mám pre to výčitky svedomia. Zjemním hlas a dodám: „Ďakujem. Lichotí mi, že ste ma nakreslili, a keď som tú obálku otvorila, nemohla som uveriť vlastným očiam.“ Nedokážem potlačiť nahlúply úsmev. „Teraz mám originál od Chrisa Merita.“ Zamračím sa. „Iba ak by ste ho chceli späť.“

Zasmeje sa. „Jasné, že nechcem.“ Zaváha. „Páčil sa vám?“

Naozaj sa mu v hlase ozvala neistota a zračí sa mu rovnaká neistota aj v hĺbke tých nádherných očí? Určite nie. Zarobil na svojich obrazoch milióny. Musí si byť istý aj tou najmenšou kostičkou, ktorú vo svojom úžasnom tele má.

Priložím si ruku na búšiace srdce a zaprisahám sa. „Je nádherný.“ Bohužiaľ, nielen srdce mám rozbehnuté na plné obrátky. V bruchu mi zaškvŕka, a vôbec nie diskrétne. Ozve sa nahlas. Poriadne nahlas. Prudko zavriem oči a cítim, ako mi líca už zase zalieva červeň.

Z úst mu vyjde jemný, príťažlivý smiech. „Ste hladná?“  
Odvážim sa na neho pozrieť a tvárim sa akože nič. „Prečo si to myslíte?“

„Iba tipujem,“ doberá si ma. „Ale keďže ja umieram od hladu, tak som dúfal, že možno aj vy.“

Usmeje sa na mňa s nádejou, že budem súhlasiť, a načisto ma tým dostane. Usmieva sa na mňa, ale nesmeje sa mi. Práve toto sa mi na ňom páči, tá schopnosť vyvádzať ma z miery a zároveň upokojovať.

V bruchu mi opäť zaškvŕka a ja sa zasmejem. „Panebože, tuším som naozaj hladná.“ Pokrútim hlavou. „Neutajím pred vami žiadnu svoju slabinu.“

„Ak je hlad slabinou, tak ju mám aj ja. Máte rada mexickú kuchyňu? Kúsok odtiaľto je reštaurácia Diego Maria’s. Je to taká mexická diera, ale dobre tam varia. Niekedy si tam chodím kresliť na terasu.“

„Podávajú tam víno?“ opýtam sa.

„Asi skôr tequilu a pivo.“

„To ma teší, lebo víno nechcem najbližšiu hodinu vidieť ani len na jedálnom lístku.“

„Mark sa vám ešte stále snaží nanútiť to víno?“

„Ak Markom myslíte pána Comptona, tak áno.“

Zagúľa očami. „Tak pán Compton, to je fuk.“ Trochu nadvihne bradu. „Tak ako? Ideme do Diego Maria’s?“
S úsmevom mu prikývnem a zdá sa, že ho to potešilo, alebo dokonca sa mu uľavilo? Nie. To je hlúposť. Strasiem zo seba ten hlúpy nápad a snažím sa neškeriť ako školáčka. Idem na obed s Chrisom Meritom a môžem sa s ním porozprávať o jeho práci. Prejde k stolu, kde sedel včera, a prehodí si ešte nevybalený batoh cez plece. Odľahne mi. Nerada by som zistila, že ma zase pozoroval a ja som si to ani nevšimla.

Rýchlo si zbalím červenú koženú tašku a práve si ju chcem prehodiť cez plece, keď sa po ňu natiahne. „Odnesiem vám ju.“

Vykrútim peru. „Tú by som si asi naozaj mala odniesť ja. Obávam sa, že moja roztomilá dievčenská taška by vám pokazila imidž super umelca v koži. Navyše, je ľahká. Zvládnem to aj sama, ale ďakujem za ponuku.“

Neochotne spustí ruku. „Ak by ste si to rozmysleli, pokojne budem riskovať svoj imidž super umelca v koži. Ani som nevedel, že ho mám.“

Spontánne sa usmejem. „Ak by som si to rozmyslela, určite si vás aj nakrútim na mobil.“

Ticho sa zasmeje a zvuk toho drsného, mužného smiechu má čudný účinok na moju hruď a vlastne celé telo.

Vyjdeme von, kde ma ovanie studený oceánsky vietor, a ja som vďačná za blúzku s dlhými rukávmi. Snažím sa netriasť od zimy, lebo sa bojím, že mi Chris zase ponúkne bundu, hoci tá predstava mi nie je nepríjemná. Jednoducho len nerozumiem tej dynamike medzi nami a ktovie, či by som vedela normálne uvažovať, keby sa ma dotýkalo čokoľvek, čo mal predtým na sebe tento muž.

Pomaly kráčame k reštaurácii a ja si veľmi jasne uvedomujem, ako je blízko a aký je vysoký. Som z neho taká zmätená. Na jednej strane som ako klbko nervov, na druhej strane sa s ním cítim príjemne. Pod povrchom má čosi, čomu neviem prísť na koreň, ale práve vďaka tomu pôsobí tak bezstarostne. Veľmi by som chcela vedieť, čím to je.

Úkosom na mňa pozrie. „Ako to zatiaľ vyzerá s vaším učením a galériou?“

„Teraz je zo mňa študentka namiesto učiteľky, a to bolo naozaj to posledné, čo som čakala, keď som sa púšťala do tohto nového dobrodružstva.“

„Mysleli ste si, že už o umení viete všetko, však?“

„Presne tak. V umení a umelcoch sa vyznám. Teda, aspoň som si to doteraz myslela. Lebo vás som si ktovie prečo poplietla s vaším otcom.“

Na perách sa mu objaví úškrn a ja mám pocit, že sa baví na nejakom tajnom vtipe. „A teraz si nás už nepletiete?“ opýta sa a pritom ukáže na otvor v terase orámovaný čiernou oceľou. „Môžeme sedieť vonku, niekoho za nami pošlú.“

Keďže je už popoludnie, vonku nie je nik a môžeme si sadnúť k hociktorému zo šiestich stolov. Vyberiem sa k stolu pri zábradlí, takže sa oň môžeme oprieť a kochať sa pohľadom na most Golden Gate a kilometre nádhernej modrej vody. Je to výhľad, ktorý sa mi nikdy nezunuje. Mesto je dosť zastavané, takže často sa ním potešiť nemôžem.

Usadím sa a hneď ma ofúkne vietor. Strasie ma. Keď pozriem hore, vidím, že Chris stojí nado mnou. Vlastne nie. Lepšie povedané, týči sa nado mnou.

„Je vám zima,“ skonštatuje.

„Nie,“ uisťujem ho. „Milujem tento výhľad. Som…“ Prekvapí ma náraz silného vetra a jednoducho nedokážem potlačiť drkotanie zubov. „Tak dobre,“ poviem a odovzdane zdvihnem ruky. „Je mi zima.“

Rukou ma odrazu nežne chytí za zápästie a pomôže mi vstať. Prekvapí ma to. Stojíme bezprostredne blízko seba a ja sa nedokážem ani nadýchnuť. Navzdory chladnej pokožke cítim pod jeho dotykom teplo, ktoré mi pomaly stúpa rukou až k hrudi. Hľadí na mňa a hoci z výrazu jeho tváre nedokážem nič vyčítať, cítim medzi nami príjemné napätie.

Vietor mi fúka do očí pramienky vlasov, on mi uvoľňuje zápästie, nežne mi ich odhrnie a ruka mu pritom ostane na líci. „Tak poďme do tepla.“ Hlas má rovnako nežný ako dotyk prstov na mojej tvári.

Otvorí mi dvere a ja vstúpim dovnútra, pričom sa nervózne snažím vyhnúť očnému kontaktu a silou vôle sa pokúšam spomaliť ten šialený tlkot srdca. Do uší mi dolieha jemná mexická hudba. V miestnosti je desať stolov, len jeden je obsadený.

Bradou ukáže na malý stolík pre dvoch v arkierovom okne. To miesto je tak trochu komorné a vietor tam nefúka. „Tamten stolík je podľa mňa ideálny. Čo poviete?“

Prikývnem. „A ak mi k tomu donesú aj čili papričky na zohriatie, bude to dokonalé.“

„Vy ste taký odvážny jedák?“ opýta sa, keď sa vyberieme k stolíku.

„Jedenie je jediná činnosť, ktorú robím naozaj bez zábran.“

Odtiahne mi stoličku a v očiach sa mu roztancujú šibalské ohníky. „Pre mňa je jedenie jedna z mnohých činností, ktoré robím úplne bez zábran.“

Skôr než to dokážem zastaviť, vyvalím naňho oči a on sa zasmeje a dodá: „Ale nebojte sa, nebudem vám ich prezrádzať, kým sa sama nespýtate.“

Sadnem si a neopýtam sa, aké činnosti má na mysli, no som prekvapená, že veľa nechýbalo a bola by som mu na to skočila. „Takéto otázky patria zrejme skôr k poháriku tequily, ale to by bolo celkom zbytočné. Po tequile by som bola taká pripitá, že by som si nepamätala odpoveď.“

Zavesí mi kufrík aj s kabelkou na operadlo stoličky a prstami mi pohladí ruku. Hodváb nijakovsky nezabráni príjemným pocitom, ktoré vo mne jeho dotyk vyvolá. Zhlboka sa pri tom nadýchnem a niekoľko sekúnd si vymieňame uprené pohľady.

„Takže žiadna tequila nebude,“ vyhlási jemne, poberie sa na svoje miesto, cestou vezme jedálny lístok vedľa obrúskov a podá mi ho.

Rýchlo sa pustím do čítania a zo vzrušujúcej prítomnosti tohto muža sa mi krúti hlava.

„Ak ste naozaj taký odvážny jedák, ako tvrdíte,“ nadhodí, „tak dovoľte, aby som vám odporučil fajita tacos s kuracím mäsom a ohnivou omáčkou.“

„Prijímam vaše odporúčanie,“ súhlasím pohotovo.

Zavalitá čašníčka hispánskeho pôvodu čosi vyše päťdesiatky sa ponáhľa k nášmu stolu a pozdraví Chrisa po španielsky. Trochu ich jazyk ovládam, hoci trochu je v tomto prípade naozaj silné slovo. Musí byť naozaj rada, že Chrisa vidí, keď je taká rozžiarená. Chris ju má očividne tiež veľmi rád a čo sa týka jeho španielčiny, nie je veru žiadny začiatočník.

Tí dvaja sa chvíľku zhovárajú a Chris si vyzlečie bundu. Pohľad mi upúta jeho tetovanie, no rukáv na tričku ho trochu zakrýva.

Zaujme ma vzor a bohaté farby. Je to… mohol by to byť…? Áno. Tuším je to drak.

„Sara,“ osloví ma Chris znova po anglicky a vyruší ma v pozorovaní komplikovaného motívu, „toto je Maria a jej meno tvorí druhú časť názvu tejto reštaurácie. Jej syn Diego tu pracuje ako šéfkuchár.“

Maria sa zasmeje priateľským, nákazlivým smiechom. Je mi sympatická a aj toto miesto je mi sympatické. „Šéfkuchár?“ opýta sa. „Aleba, je to len kuchár. Nepotrebujem, aby si o sebe začal niečo namýšľať a zakladal reštaurácie kade-tade po krajine. Ja som tu doma náramne spokojná.“ Trochu sa ukloní. „A veľmi rada vás spoznávam, Sara.“

„Aj ja vás rada spoznávam, Maria.“

Chris zdvihne ten istý jedálny lístok, čo mám ja. Zatiaľ som ho ani neotvorila. „Takže si dáte tacos, ako som vám poradil?“

Dychtivo prikývnem. „Sí, dame el fuego.“ Alebo po našom: „Áno, sem s tým ohňom.“

Obaja sa zasmejú.

„Hovoríte po španielsky, seňora?“ opýta sa Maria s nádejou.

„Mizerne,“ ubezpečím ju a ona sa usmeje.

„Chodievajte sem častejšie a my vás doškolíme.“

„To by som mohla,“ poviem a myslím to vážne. Táto žena sa mi naozaj páči a viem, že je to preto, lebo je pre každého mama, presne tak, ako bola moja.

„Ja si dám Coronu, Maria,“ objedná si Chris a mrkne na mňa. „Dáte si aj vy?“

„Ale kdeže,“ vyhŕknem. „Takmer nepijem a mám prácu.“ Pozriem na Máriu. „Dám si čaj. Nie. Počkajte. Vypila som litre kávy, musím sa trochu upokojiť. Dám si teda vodu.“

„Corona vás upokojí až-až,“ navrhne Chris.

„Áno, z rozlievania nápojov sa prepracujem k tackaniu,“ zahlásim. „Naozaj nemáte potuchy, ako málo znesiem. Radšej si to odpustím.“

Maria odíde pripraviť našu objednávku a medzitým pred nás ďalší človek postaví lupienky a omáčku salsa a naleje nám do pohárov vodu.

Neviem sa dočkať, kedy sa dozviem o Chrisovi niečo nové. Zaujíma ma nielen ako človek, ale aj ako umelec, a tak len čo osamieme, využijem príležitosť. „Takže vy hovoríte troma jazykmi? Predpokladám, že aj po francúzsky, keď trávite časť roka v Paríži.“

„Je parle espagnol, français, italien, et j’aimerais beaucoup vous dessignez à nouveau. Modèle pour moi, Sara.“

Bože, aký je sexi, keď hovorí po francúzsky, až mi z toho vyschne v hrdle a celá sa rozochvejem. „Vôbec netuším, čo ste povedali.“

„Povedal som, že hovorím po španielsky, francúzsky a po taliansky.“ Prikloní sa ku mne a pozrie mi do očí. „A potom som povedal, že by som vás veľmi rád namaľoval. Pózujte mi, Sara.“

Ch
ris si ma chce znova naskicovať? Nie. Naskicovať nie. Chce ma namaľovať a tuším tým myslí v jeho ateliéri. Neviem, čo mám na to povedať. V hrdle mám guču a nedostanem zo seba ani slovo. Táto mĺkva reakcia na stres, ktorú začínam v sebe rozvíjať, je pre mňa nová, ale čo sa dá robiť, vždy som bola extrémista. Buď som ticho, alebo táram ako zmyslov zbavená. Zdá sa, že zlatá stredná cesta v mojom prípade neexistuje. Stále som ticho, zažmurkám na Chrisa, ktorý ma uprene pozoruje a na tvári sa mu zračí len očakávanie. Čaká na odpoveď. Povedz niečo, prikážem si v mysli. No tak povedz hocičo. Nie, hocičo nie. Povedz niečo vtipné a očarujúce.

Našťastie mi na pomoc s ťažkosťami zosmoliť dokonalú odpoveď príde pivo, ktoré sa znenazdania objaví pred Chrisom. Keď sa pustí do reči s mužom pri našom stole, trochu si vydýchnem. Snažím sa prísť na to, čo na to pózovanie povedať, ale skôr než si zosúladím myšlienky, vtiahnu ma do rozhovoru.

„Sara, zoznámte sa s Diegom,“ vyruší ma v myšlienkach Chris, „s prvou polovicou názvu Diego Maria’s.“
Pokúšam sa sústrediť na rozhovor s Diegom, mužom asi v Chrisovom veku s uhladenou kozou briadkou a milými hnedými očami, ale pohľad mi stále zabieha na Chrisove dlhé prsty, ktorými sa snaží vyžmýkať do Corony limetku. Je vôbec normálne byť takto posadnutá cudzími rukami? Nuž ale, jeho ruky sú predsa výnimočne vzácne. Z jeho charizmy som až malátna, a to ani nehovorím o tom, aká som hladná, takže kým sa tí dvaja zhovárajú, ja ich počúvam len jedným uchom a popritom zobkám chutné, teplé, osolené lupienky so salsa omáčkou. Vyzerá to tak, že Diego sa chystá na výlet do Paríža a chce od Chrisa nejaké tipy na ubytovanie a zábavu. A ten mu ich veľkoryso ponúka. Je až neuveriteľné, ako prirodzene vystupuje tento slávny a bohatý umelec, ako keby nič z toho nebol.

Odrazu sa objaví čašník s jedlom, a tak sa Diego ospravedlní a nechá nás obslúžiť. „Prepáčte,“ ospravedlní sa Chris. „Z Paríža som síce prišiel už pred troma týždňami, ale vždy, keď som sa tu zastavil, mal voľno.“ Ukáže na môj tanier. „Tak čo na to poviete?“

Nadýchnem sa korenistej vône a žalúdok mi od radosti zaplesá. „Vyzerá to aj vonia absolútne božsky.“

Schytí limetku a ukáže na moju na okraji taniera. „Bez limetky to nie je celkom ono,“ a vyžmýka si ju na svoju porciu.

„Na tacos si nikdy nedávam limetku, ale nedbám, môžem to vyskúšať.“

Rýchlo ho napodobním a som rada, že sme sa začali baviť o jedle a nie o mojom pózovaní.

„Ale než sa do toho pustíte, musím vás varovať. Štipľavé je naozaj štipľavé. A to poriadne. Ak si teda nie ste istá, že to zvládnete, tak…“

Na nejaké upozornenia som však príliš hladná. Vezmem si svoje taco a otvorím ústa. Žalúdok sa už nevie dočkať vytúženého jedla.

„Počkajte!“ zvolá, ale aj keby som mala v pláne počkať, je už neskoro.

V ústach mi vzbĺkne plameň a prehryzie sa dole hrdlom. Zalapám po dychu a dobre že sa nezadusím. Bože dobrý, povedala som, aby mi priniesli oheň, ale nemyslela som to doslovne. Pustím taco a jednou rukou schmatnem servítku, ktorú mám v lone, a druhou sa chytím za hrdlo.

Chris mi podá Coronu a ja neváham ani sekundu. Vytrhnem mu pivo a dám si niekoľko dlhých, chladných dúškov, no aj tak sa nemôžem ani poriadne nadýchnuť. Keď to pálenie konečne trochu ustane, sťažka odfúknem. „Ten oheň som si fakt mohla odpustiť.“ Znova si odpijem z piva a jeho horkosť pálenie trochu zmierni. Keď zase prídem k zmyslom, pozriem na poloprázdnu fľašu a potom na Chrisa. Tak najprv spravím zo seba trúbu a takmer sa zadusím a potom mu vypijem aj pivo? Podám mu fľašku. „Prepáčte. Akosi som sa pozabudla.“ Prečo sa pred týmto mužom stále strápňujem?

Zaškerí sa a schuti sa napije. Keď vidím, ako sa mu pri pití napínajú svaly na hrdle, otvorím ústa a prstami zovriem obe strany stola. Okamžite si uvedomím intimitu tohto gesta – mal pery na mieste, ktorého sa len pred chvíľou dotýkali moje. Položí takmer prázdnu fľašu na stôl, pozrie na mňa a ja viem, že myslí na to isté.

„Vy si ma naozaj užijete v tých najtrápnejších momentoch,“ vysúkam zo seba hlasom zastretým od pálenia alebo možno len preto, lebo tento muž vôbec existuje.

„Veď som vám vravel. Vidím to skôr ako momenty, keď vás prichádzam zachrániť.“

Zachrániť. Hoci to povedal už druhý raz, teraz mi význam toho slova prejde až do špiku kostí a prebudí starý známy pocit. Nepotrebujem, aby ma niekto zachraňoval. Alebo azda áno? Slovo ‚zachrániť‘ mi kdesi hlboko vnútri zahralo na citlivú strunu a moje staré ja sa dalo do kriku: ‚áno, áno, áno‘. Potrebuješ, aby ťa niekto zachránil. Chceš, aby ťa zachraňovali. Chceš, aby sa o teba starali. Vystriem prsty a prepletiem si ich v lone. Potichu so sebou bojujem. Nie. Nie. Nie. Nechcem, aby ma zachraňovali. Nepotrebujem, aby ma zachraňovali. Už nie. Už dlho nie. A už nikdy viac.

Chris zamáva rukou ku kuchyni. „Diego,“ zvolá. „Môžete Sare doniesť to tacos bez ohnivej omáčky?“ Skôr než mi Chris začne zase venovať pozornosť, povedia si čosi po španielsky. Uprene ma pozoruje a ja viem, že sa mi snaží z tváre vyčítať nejaký pocit. Nuž, tak veľa šťastia. Ja totiž ani sama neviem, čo vlastne cítim. 
„Ako sú na tom vaše ústa?“

Oliznem si páliace pery, pozoruje ma, oči mu stmavnú a ja rozrušene odpoviem: „Dobre, ale nie vďaka vám. Mali ste ma varovať, že to bude také pikantné.“

„Veď som vás varoval, veľmi dobre si na to spomínam.“

„Mali ste si dať viacej záležať. Vedeli ste, že som hladná ako vlk.“

„Prečo ten minulý čas? Vari už nie ste hladná?“

„Jazyk mám spálený a zrejme už nikdy nebude ako predtým, ale popravde som stále hladná ako vlk.“

„Ja tiež,“ povie nežne. „Dokonca neukojiteľne.“

V hrdle mi vyschne. Ale tentoraz naozaj. Vyschne mi v ňom väčšmi ako toľkokrát predtým. Vo vzduchu je náboj, len tak praská a ja mám pocit, že okolo nás hádam naozaj vidieť lietať iskry. Hoci sa ma tento muž ešte ani nedotkol, ja ho cítim na každom kúsku svojho tela. Nespomínam si, že by som sa takto cítila pri komkoľvek inom. Dúfam, že si to len nenamýšľam. Mám vôbec toľko sebavedomia, aby som s ním bola? Hoci som si myslela, že všetky pochybnosti o sebe mám už za sebou, prestávam si tým byť istá.

Som zúfalá a chcem si trochu oddýchnuť od toho neidentifikovateľného napätia, čo je medzi nami, a hrozí, že ma pohltí, a tak sa snažím odviesť pozornosť na jedlo. „Mali by ste jesť, kým vám to nevychladne.“

„Seňora,“ pri stole sa zjaví Diego a zoberie mi tanier. „Už je vám lepšie? Keď u nás povieme oheň, myslíme to vážne.“ Zazrie na Chrisa. „Myslel som, že seňor vás bude varovať.“

Chris obranne zdvihne ruky. „Ale no tak, ja som jej to predsa hovoril.“

„Až keď som si odhryzla,“ protirečím mu a teším sa, že môžem Diegovi chytiť stranu a trochu ho potrápiť. Tak trochu to zmierňuje moje rozpaky.

„Varoval som vás, skôr ako ste si odhryzli,“ opraví ma.

Diego povie niečo po španielsky a vyzerá to, že je z Chrisa sklamaný. Potom pozrie na mňa. „Mal vám to povedať, skôr ako ste si odhryzli. Mrzí ma to, seňora.“

„Nerobte si o mňa starosti a prestaňte sa ospravedlňovať,“ poprosím ho. „Naozaj. Cítim sa viac než výborne alebo skôr budem sa cítiť výborne, len čo sa vy dvaja prestanete na mňa pozerať, ako keby som mala zhorieť v plameňoch.“

Objaví sa čašník a položí predo mňa nový tanier, potom zoberie od Diega ten starý a odíde.

„Nakázal som im, aby vám dali ako prílohu dve omáčky,“ vysvetľuje Diego. „Tá zelená je jemná a tá červená je stredne štipľavá. Ani jedna vám nepopáli jazyk.“

Vďačne prikývnem. „Gracias, Diego. Mala som tú omáčku vyskúšať, skôr ako som si odhryzla poriadny kus, ale vaše jedlo vyzeralo a voňalo tak nádherne, že som nemohla odolať.“

Pri tom komplimente sa začervená, ale neodíde hneď. Ešte minútu ma zahŕňa starostlivou pozornosťou. Teraz si ma však už pobavene obzerá úžasný a neuveriteľne sexi umelec, ktorý si kvôli mne zatiaľ nedal ani hlt.

„Jedzte už, prosím,“ pobádam ho potichu. „Veď už to musíte mať úplne studené.“

„Najprv ochutnajte, či je to teraz v poriadku.“

„Tak to teda nie,“ vysmejem ho. „Tentoraz nedopustím, aby ste ma pri mojich patáliách pozorovali.“

Tvári sa nezbedne. „Rád vás pozorujem. Inšpirujete ma.“

Pri zmienke o skici sa mi stiahne žalúdok. „Nemôžete ma pozorovať a zároveň jesť.“

„S tým nemôžem celkom súhlasiť, ale keďže chcem, aby ste sa konečne najedli, navrhujem, aby sme sa do toho pustili spolu.“ V tých posledných slovách mi zarezonuje dvojzmysel, ale možno len túžim, aby v nich bol dvojzmysel.

„Tak dobre,“ prisvedčím. „Pustime sa do toho naraz.“

Pery sa mu zvlnia do úsmevu a mne tiež. Nespustíme zo seba zrak a načiahneme sa za tacos, pričom očný kontakt prerušíme až vtedy, keď si odhryzneme. Tentoraz mi v ústach exploduje korenistá, lahodná chuť a ja labužnícky zastonám. Tak toto je buď skvelé jedlo, alebo som priveľmi hladná, aby som to vedela posúdiť.

Chris bez mihnutia oka prehltne ohnivé sústo a celý čas ma pritom pozoruje hladným pohľadom. „To mal byť zvuk uspokojenia?“

Okamžite vo mne vzplanie vlastný oheň, no teraz je v podobe krvi, ktorá sa mi nahrnie do rôznych nevhodných častí tela, najmä však do tváre. „Čo na to povedať?“ vyjachcem. „Hladovanie som zavŕšila vcelku lahodne.“ Naberiem si lyžičkou trochu zelenej omáčky. „A toto je tiež lahodné. Chutí mi to.“

Zodvihne pivo a ponúkne mi ďalší dúšok a ja som si viac než istá, že mi len chce pripomenúť intímnu chvíľku, keď sme sa o nápoj delili. Hľadím na fľašku. Spomeniem si, ako sa naše pery dotýkali toho istého miesta, a potom naňho pozriem. „Nie. Ďakujem.“

Chvíľu si ma premeriava, z výrazu tváre sa mu nedá nič vyčítať. Pomaly si priloží fľašku k ústam a dá si poriadny dúšok. Opäť sledujem, ako sa mu napínajú svaly na hrdle a cítim, že tuhnem v dolných partiách. Čo len tento chlap so mnou stvára?

Položí pivo na stôl, a tak sa rýchlo a previnilo pustím do tacos. Chris urobí to isté a ja premýšľam nad otázkami, ktoré som sa ho túžila opýtať. Kedy maľuje? Kde maľuje? Čo ho inšpiruje? Ktorý je jeho obľúbený štetec? Všetko sú to veci, na ktoré už iste odpovedal aspoň miliónkrát a určite nebude mať na to náladu. Radšej som ticho.

„Odtiaľto sa dajú skvelo pozorovať ľudia,“ poznamená.

Pozriem von, zameriam sa na aktivitu na ulici a napadne mi, ako čiernobielo som sa donútila žiť, keď pritom túžim po farbách. Zamĺkneme v prekvapivo príjemnom tichu a obaja pozorujeme, ako sa ľudia náhlia ulicou. Muž a žena zavesení do seba. Žena, ktorá sa snaží presvedčiť malého chlapčeka, aby si obliekol bundu. Ďalšia žena si tesnejšie utiahne plášť a zdá sa, že plače.

Chris sa obráti a zamyslene na mňa zapozerá. „Každý má nejaký príbeh. Aký je váš, Sara McMillanová?“

Tá otázka ma zaskočí a chvíľu bojujem s odpoveďou, ktorá mi prvá príde na jazyk. Nemám žiadny príbeh, rozhodne nie taký, o ktorý by som sa chcela podeliť. „Som len obyčajné dievča, ktoré žije svoj letný sen a je obklopené milovaným umením.“

„Povedzte mi niečo, čo ešte neviem.“

„Nemám v sebe ani zamak talentu, takže som odsúdená žiť prostredníctvom toho vášho.“

„Dovoľte mi, aby som vás namaľoval a ožijete.“ 
Nespokojne si triem zuby o spodnú peru. „Ja neviem.“

„A to už prečo?“

„Trochu ma desí, že by ma mal maľovať niekto vášho formátu, Chris. To vám predsa musí byť jasné.“

„Som len človek so štetcom, Sara. Nič viac.“

„Nie ste len človek so štetcom.“ Pohľadom mu poláskam asi osemcentimetrovú jazvu na sánke, ktorú som si doteraz nevšimla, a rozmýšľam, ako k nej prišiel. Kto sa môže skrývať pod povrchom tohto umelca? Oči sa nám stretnú a ja sa ponorím do zelených hĺbok jeho pohľadu, ktorý ma už stokrát zviedol. „A čo váš príbeh, Chris?“

„Môj príbeh je na plátne, kde by som rád videl aj vás.“

Prečo tak nalieha? „Môžem… nad tým pouvažovať?“

„Ak vás pri tom uvažovaní môžem stále prehovárať.“

Využijem príležitosť a opýtam sa na niečo, čo naozaj túžim vedieť. „Dokedy sa zdržíte v meste?“

„Dokedy sa mi bude chcieť.“

„Takže si rok nedelíte na parížske a sanfranciské obdobie?“

„Premiestňujem sa podľa toho, ako to cítim, s jedinou výnimkou. V októbri som vždy v Paríži na každoročnom charitatívnom podujatí celebrít v Louvri.“

„Tam, kde je vystavená Mona Líza?“ V hlase mi zaznie smútok. Ani sa ho nesnažím skryť. Ten obraz by som tak veľmi chcela vidieť.

„Presne tak. Už ste ju videli?“

„V živote som nebola mimo Spojených štátov, nieto ešte v parížskom múzeu. Tu mi to úplne vyhovuje a zbožňujem aj svoje rodné mesto v Nevade.“

„To je hlúposť. Život je priveľmi krátky a svet priveľmi veľký a plný vášho milovaného umenia, aby ste nevideli všetko, čo sa dá.“

„Nuž, moje milované umenie má jednu výhodu. Pozorovateľ môže očami niekoho iného vidieť kúsok sveta alebo prežiť príbeh, ktorého nikdy nemôže byť súčasťou. Vašimi očami som si Paríž rozhodne užila.“ Napadne mi freska za Markovým stolom, ale tú myšlienku zavrhnem. Nechcem pokaziť príjemnú atmosféru nášho nezáväzného rozhovoru.

„Ja mám skôr pocit, že sa presviedčate o tom, že cestovať netreba, hoci by ste chceli.“

Au. Takmer ma mykne. Zase zaťal do živého. Najprv mi vyčítal učenie namiesto povolania v umeleckej sfére a teraz toto. „Poniektorí nie sú takí bohatí a slávni, aby si mohli dovoliť lietať po svete, ako sa im uráči.“

„Au,“ povie a zopakuje slovo, na ktoré som sa ja odvážila len pomyslieť. „To bolelo.“

„Tak vám treba, lebo poukazovať na to, že vy na rozdiel odo mňa si môžete dovoliť vidieť svet, sa nepatrí, pán Bohatý a slávny umelec.“

Zastrihá obočím. „… čo vyzerá štýlovo v koženom oblečení.“

„Čo je vám v tomto prípade na dve veci.“

„Mohol by som vám Paríž ukázať.“

Zažmurkám. Naozaj mi práve navrhol, aby som ho prišla do Paríža pozrieť? Nie. Nie. Prekrúcam jeho slová. „Paríž je trochu ďaleko. Rozhodla som sa, že prvé mesto, kam sa vyberiem na potulky, bude New York.“

„Z nejakého špecifického dôvodu?“

„Príležitosť? Mark si myslí, že by som mohla robiť pre Riptide. Preto do mňa chce natlačiť všetky tie veci o víne, opere a o klasickej hudbe.“

Výraz jeho tváre sa nezmení, ale atmosféra áno. Je nabitá napätím. „Mark vám povedal, že by ste mohli robiť pre Riptide?“

„No, skôr to naznačil.“

„A ako to naznačil?“

„Tak vo všeobecnosti povedal, že si myslí, že mám na viac ako len na letnú brigádu v galérii, ale bude si to vyžadovať prípravu na komunikáciu s klientelou, na ktorú sa Riptide zameriava.“ Zamračím sa, keď si všimnem, že klepká prstom po stole. „Stalo sa niečo?“ Práve v tej najnevhodnejšej chvíli mi začne zvoniť telefón. Začnem sa hrabať v kabelke, no pritom nespúšťam z Chrisa oči. Pozriem na displej a pri pohľade na Markovo číslo ma až trhne. Znovu pozriem na Chrisa. „To je…“ Nedopoviem. Markovo meno by asi nebolo najlepšie teraz spomínať. „Nebude vám to prekážať?“ Zodvihnem a okamžite počujem Markov hlas.

„Dali ste výpoveď a ani ste mi to neoznámili, slečna McMillanová?“

Zapozerám sa na tanier a snažím sa pred Chrisom skryť stres a nervozitu z otázky môjho šéfa, ako aj túžbu zastaviť to šialené búšenie srdca. „Šla som na neskorý obed. Bolo už po druhej a ja som celý deň nejedla.“

„Už je po tretej.“

Zahryznem si do pery. Do frasa. Ako som mohla tak zabudnúť na čas? „Hneď som späť.“

„Hneď by bolo fajn, slečna McMillanová. Amanda si s vami potrebuje prejsť detaily piatkového večera. Zavolajte mi, keď budete v galérii.“

„Áno, pravdaže. Ja…“ Zloží. Pozriem na Chrisa. 
„To bol Mark,“ skonštatuje sucho. 
Rozpačito prikývnem. „Meškám.“

Vytiahne z vrecka peňaženku a hodí na stôl stodolárovú bankovku za obed, ktorý mohol stáť tak štyridsať. Oblečie si bundu a zjavne je pripravený ísť, a tak sa rýchlo natiahnem za kabelkou, aby som zaplatila svoju polovicu účtu.

„Nech vám to ani nenapadne,“ zavrčí a po bezstarostnej nálade niet ani stopy. Ruky mi zamrznú na peňaženke, otvorím ústa a chcem protestovať, ale rozmyslím si to. Je podráždený a… nahnevaný? To určite nie. Prečo by bol, preboha, nahnevaný?

„Ďakujem.“ Prehodím si kabelku cez plece.

Postaví sa a poberie k dverám. Tiež sa postavím a dám si na plece kufrík. „Nemusíte sa so mnou vracať.“

V očiach sa mu zaleskne tvrdosť, ktorá sa mu hodí k zovretej čeľusti. „Vraciam sa s vami, Sara.“

Jeho tón je takmer taký tvrdý a nabrúsený ako Markov. Cítim sa nepríjemne, ale poberiem sa k dverám, a keď mi otvorí dvere, neisto sa na opätkoch vypotácam von. Čo sa mu porobilo? Prečo odrazu tak ochladol?

Dáme sa do kroku, tentoraz trochu svižnejšieho ako cestou sem a studený vietor je nič oproti chladu medzi nami. Rozhovor je na bode mrazu a ja netuším, ako by som to ticho mohla prerušiť a či sa vôbec mám o to pokúšať. Párkrát sa mu kradmo pozriem na profil a bojujem s vetrom, ktorý mi fúka vlasy do očí, ale on si to nevšíma. Prečo sa na mňa nepozrie? Viackrát otvorím ústa a chcem niečo povedať, ale jednoducho zo mňa nič nevyjde.

Už sme skoro pri galérii a z predstavy trápnej rozlúčky sa mi v bruchu začína robiť hrča, keď ma odrazu zdrapí a zatiahne do uličky s prázdnymi kancelárskymi priestormi na prenájom. Skôr než si uvedomím, čo sa vlastne deje, stojím pritlačená k stene, mimo dohľadu ulice, a on ma v tom malom priestore obkľučuje. Zažmurkám a pozriem do jeho blčiacich očí. Mám pocit, akoby ma nimi pálil zaživa. Som v zajatí jeho vône, tepla, pevného tela, ale on sám sa ma nedotýka. Chcem, aby sa ma dotýkal.

Namiesto toho, aby mi ruku priložil na telo, oprie sa ňou o betónovú stenu nad mojou hlavou. „Ty sem nepatríš, Sara.“ Taký otvorený a familiárny tón som nečakala a zabolí ma. „Ako prosím? Nerozumiem.“

„Táto práca nie je pre teba.“

Pokrútim hlavou. Nepatrím sem? Z Chrisových úst, z úst renomovaného umelca to znie ako ortieľ menejcennosti, odmietnutia. „Chcel si vedieť, prečo nejdem za svojím srdcom, prečo sa nevenujem tomu, čo milujem. Tak to robím. Presne to teraz robím.“

„Nemyslel som tým práve toto miesto.“

Toto miesto? Čo tým chce povedať? Myslí tým galériu? Toto mesto? Snaží sa mi naznačiť, že pre jeho kruhy nie som dosť dobrá?

„Pozri, Sara.“ Odmlčí sa, zdvihne hlavu k nebu, akoby hľadal tie správne slová a potom sa mi nepokojne zahľadí do očí. „Snažím sa ťa chrániť. Zatúlala si sa do sveta plného zlých, odporných, arogantných tupcov, ktorí sa s tebou budú zahrávať a využívať ťa dovtedy, kým z teba nebude len obyčajná bábka.“

„Aj ty si jeden z tých zlých, odporných, arogantných tupcov?“

Zagáni na mňa a ja nemôžem uveriť, že táto nemilosrdná tvár a lesk v očiach patria tomu istému mužovi, s ktorým som práve bola na obede. Očami mi preletí po perách, zastaví sa na nich a vo mne naliehavo, zdrvujúco rastie túžba. Zodvihne ruku a palcom mi pohladí spodnú peru. Každučký nerv v tele mi na ten dotyk reaguje a jediné, po čom túžim, je dotknúť sa ho, chytiť ho za ruku. Ale niečo mi v tom bráni. Strácam sa v tomto mužovi, v jeho pohľade, v nejakom očarujúcom, temnom víre… čoho? Žiadostivosti, túžby, mučenia? Sekundy sa nekonečne vlečú a aj ticho sa zdá ako večnosť. Chcela by som ho objať a zastaviť to, o čom tuším, že sa blíži, ale nejde to.

„Ja som ešte horší.“ Odtiahne sa od steny a odíde. Zmizol. Zostanem sama pri stene a spaľuje ma oheň, ktorý s naším spoločným obedom nemá nič spoločné. Riasy sa mi chvejú, prstami si hladím pery tam, kde ma pohladil. Snažil sa ma odradiť od Marka, od galérie, od neho, ale nepodarilo sa mu to. Nemôžem od toho upustiť. Som tu a nik ma odtiaľto nedostane.

Všade v mojej izbe sú ruže. Pripadám si ako princezná, čo našla svojho princa. Nie je to síce celkom ten princ, o ktorom som snívala ako dievčatko, ale život vám zmení pohľad na veci. Nemohla som odolať, a tak som zase spočítala vázy. Je ich presne dvanásť a v každej je vyše desať nádherných, rozvoniavajúcich púčikov. Púčiky, ktoré budú čoskoro kvitnúť. A ešte venovanie. Predstav si, ako práve teraz vzdychám. To venovanie je úplne dokonalé. Neviem sa naň vynadívať. Sú jemné a čochvíľa vykvitnú. Presne ako ty, maličká. Ako ja. Tiež si myslím, že sú ako ja. Myslím, že tiež čoskoro vykvitnem, že sa ním dám viesť, kamkoľvek bude chcieť. Niekedy je neľútostný, náročný, ale cítim sa pri ňom v bezpečí. Cítim sa výnimočne. Myslím, že som pripravená zabudnúť na strach z toho, čo odo mňa žiada, a urobiť ďalší krok. Predstava, že sa stane mojím „pánom“, je neuveriteľne dráždivá. Má takú… moc.
Viem, že som dovolila, aby ma premohol strach. Lenže čoho sa vlastne bojím? Neznámych pocitov? Toho, čo mi spraví, keď sa mu celkom odovzdám? Má perverzné chúťky a z predstavy, že mám byť súčasťou tých chúťok, mi vlasy vstávajú dupkom. Čo ak ma zviaže a potom so mnou bude robiť niečo, čo sa mi nebude páčiť? A prečo ma predstava, že sa mu mám odovzdať, vzrušuje? Nespoznávam sa. Nechápem, ako to môžem chcieť, ale viem, že sama pred sebou viac nemôžem utekať a pred ním už vôbec nie. Potrebujem ho. Potrebujem ho tak šialene, že bolesť pri erotických hrách sa oproti bolesti z jeho straty zdá celkom malicherná. Môžem…

„P

redpokladám, že ste na dnešný večer pripravená, slečna McMillanová.“
Myknem sa a odvrátim pohľad od prvého Rebeccinho zápisu, teda prvého z tých, ktoré mám, na Marka vo dverách. Má na sebe oblek s jemným prúžkom a pevnou postavou a širokými ramenami nezaberá len celý klenutý vchod, ale aj všetok môj kyslík. Je piatok večer a odkedy odišiel, vidím ho prvý raz. Z viacerých dôvodov na jeho príchod reagujem o čosi intenzívnejšie. Chris sa neozval. Ella sa tiež neozvala. A ešte aj Ava z kaviarne, čo ma nalákala na klebety, je nezvestná. Mám pocit, akoby som plávala sama medzi žralokmi, čo ma vráti späť k reakcii na jeho nečakaný príchod. On je totiž kráľ žralokov.

Som si viac než istá, že Mark je muž z denníkov. Všetko tomu nasvedčuje. Ruže a ich súvis s Markovou umeleckou zbierkou. Jeho dominantná osobnosť aj bohatstvo, o ktorom sa Rebecca v súvislosti so svojím milencom v mnohých častiach denníka zmieňuje. Mark je stopercentne jej ‚pánom‘ a mám čo robiť, aby som sa nezačervenala, keď si spomeniem na všetky tie intímne momenty, o ktorých som sa dočítala.

Lenže nezáleží na tom, že o tom viem. Nič to so mnou nerobí. Problém je v tom, že si presne uvedomujem, čo na ňom Rebecce imponovalo. Potrebovala, aby všetko, vrátane vlastnej rozkoše a, áno, aj bolesti, mohla nechať na niekoho iného, komu by mohla dôverovať.

„Prečo nič nehovoríte, slečna McMillanová? Znervózňuje ma to,“ vyhreší ma a začne naliehať už o čosi prísnejšie. „Ste na dnes pripravená?“

Líca mi zaleje teplo, keď si uvedomím, že som na neho iba zízala. „Správna odpoveď znie áno, je to tak?“ opýtam sa a nedokážem potlačiť v hlase obavy. Z blížiacej sa ochutnávky som šialene nervózna. Bojím sa, že pred tými odborníkmi budem vyzerať ako trúba.

„Správna odpoveď je áno, slečna McMillanová, najmä keď sa ochutnávka začína o hodinu.“

Obliznem si pery a Mark ma pritom pozoruje, no na rozdiel od Chrisa, pri ktorom som sa v takom prípade cítila príjemne, Markova pozornosť ma vyvádza z miery. „Teda áno,“ odpoviem.

„To nebolo ktovieako presvedčivé.“

Položím ruky na stôl a donútim sa postaviť za to, čomu verím, donútim sa zodpovedať sama za seba a nedať sa manipulovať. Nie som žiadna Rebecca. „Mark,“ spustím, no len čo sa podráždene zachmúri, rozhodnem sa pozmeniť oslovenie. „Pardon, chcela som povedať, pán Compton. Musím k vám byť úprimná. Nerada by som sa tvárila ako odborníčka, keď ňou nie som. A ja ňou jednoducho nie som.“ To mu musí byť jasné. Ten chlap ma celé dni do úmoru prenasledoval e-mailmi, telefonátmi a testami. No teraz nevraví nič. „Obávam sa, že by som mohla stratiť dôveryhodnosť, keď príde na to, čomu sa rozumiem, teda na umenie.“

Pozoruje ma a tá jeho príliš pekná tvár pôsobí ako nepreniknuteľná maska. Sánku má pevne stisnutú. Z výrazu tváre neviem nič vyčítať a keď už sa mi zdá, že ticho trvá naozaj nekonečne dlho, prehovorí: „Chcete, aby som vám prezradil malé tajomstvo, slečna McMillanová?“

Pri slove ,tajomstvo‘ sa mi v súvislosti s Markom vybaví všeličo, ale v tomto konkrétnom okamihu si predstavím, ako v sklade plieska Rebeccu po zadku a potom jej na bradavky pripína svorky. Ako ju trestá a ako chce potrestať aj mňa. Predstavujem si, že ja som Rebecca, pritlačená k stene, s jeho telom na mojom, a nie je to prvý raz. Nemá to logiku, Marka nechcem, ale vymyká sa mi to spod kontroly, padám do hlbokého, temného a nepochopiteľného neznáma.

„Aké tajomstvo?“ opýtam sa nakoniec.

Pozornejšie sa na mňa zahľadí, čo len svedčí, že mu neuniklo ani to pridlhé ticho, ani môj veľavravný, chrapľavý hlas. Moja reakcia ho potešila, ale mňa vtom zamrazí. Predo mnou leží otvorený denník. Ako som to mohla prehliadnuť? Mohol sa dovtípiť, že patrí Rebecce a ja ho teraz čítam. Tuším… tuším to vie. Možno chce, aby som to aj ja vedela.

„Ste pripravená na to prekvapenie, Sara?“

Sara. Oslovil ma Sara. Inštinkt mi hovorí, že to na oficiálnosti nášho vzťahu nič nemení. Chce mi len naznačiť, že on ma môže volať, ako sa mu zapáči, ale ja ho smiem oslovovať pekne priezviskom.

Napriek suchu v krku prehltnem a prikývnem. „Áno,“ vydám zo seba a hoci ide iba o jednoslovnú odpoveď, mám pocit, že vlastný hlas mi dodal silu. Prinajmenšom ma nezradil a neonemela som. Nie som v područí tohto chlapa. Možno, ozve sa podvedomie, ale tvoj sen o práci v tomto priemysle áno. Je v tom kus pravdy a vzplanie vo mne zlosť.

„Nikdy som nerátal s tým, že by ste dnes večer mohli s vinármi držať krok ako jedna z nich,“ zahlási Mark.

Prekvapene zažmurkám. „Nerozumiem. Vraveli ste predsa, že si to mám naštudovať a pripraviť sa.“

„Chcel som vedieť, ako sa k tomu postavíte. Keby ste tú výzvu statočne neprijali, prečo by som vôbec mal uvažovať nad tým, že by z vás mohlo byť niečo viac ako len obyčajná obchodná zástupkyňa?“

Spomeniem si na Chrisovu reakciu na Markove medové motúzy, inými slovami, na možnosť pracovať pre Riptide. Chce mi Mark naozaj pomôcť vypracovať sa na niečo viac, alebo mnou len manipuluje? Nehrá sa náhodou… s mojimi snami? Alebo ma touto myšlienkou nakazil Chris a ja sa teraz kvôli nemu môžem aj zblázniť?

„Tento týždeň ste si počínali veľmi dobre,“ pokračuje. „Dnes večer vám dovolím prezradiť našim klientom, že ste v tejto oblasti nováčik. Jednoducho im dovoľte, aby vás vzdelali. Budú vám zobať z tej vašej peknej rúčky a vy ma za to zasa ohúrite hviezdnym obratom.“

Nechce sa mi veriť, že mi káže robiť presne to isté, čo mi pred pár dňami poradil Chris. Mám zmiešané pocity. A keďže neviem, čo povedať, zapnem autopilota a odpoviem ako poslušný vojačik, ktorý chce vyhovieť novému kapitánovi. „Urobím všetko, čo bude v mojich silách.“

Zatvári sa spokojne. „Neviem sa dočkať, ako mi ukážete, čo vo vás skutočne je, slečna McMillanová.“ Pokrčí perami. „Čosi mi hovorí, že zajtra sa porozprávame o odmene za úspešnú noc.“
„Ale čo ak zlyhám?“ opýtam sa. „Potrestáte ma?“ netuším, kde sa vo mne berie tá drzosť, ale opýtam sa to akosi bez rozmyslenia.

Upriami na mňa pohľad. „Chcete trest?“ Opýta sa tichým, drsným hlasom, z ktorého cítiť skôr sexuálny podtón ako hnev. A možno mám len halucinácie spôsobené kombináciou Chrisovho upozornenia a posadnutosťou denníkmi.

„Nie,“ odvetím, a tentoraz bez akéhokoľvek zaváhania. „Nechcem byť potrestaná.“

„Tak potom sa snažte nezlyhať, Sara,“ podotkne jemne a v hlase mu zaznie náznak spokojnosti aj pokarhania. Mám pocit, akoby bol tento okamih len predzvesťou niečoho ďalšieho, keď povie: „Varoval som vás. Viete, že vás musím potrestať.“

Odlepí sa od zárubne, o ktorú sa doteraz opieral. „Mimochodom, ak by sa to k vám ešte nedostalo, na dnes večer som pre zamestnancov a hostí zabezpečil limuzíny a taxíky. Nechajte si kľúče od auta na recepcii.“

„A ako sa k autu zajtra dostanem?“

„Preplatím vám taxík,“ strieborné oči mu stmavnú na tmavosivo. „To je to najmenej, čo môžem urobiť pre vašu bezpečnosť. Dávam pozor na ľudí, ktorí sú pod mojimi ochrannými krídlami, slečna McMillanová.“ Potom sa otočí a odíde.

O štyridsaťpäť minút neskôr som v hlavnej sále galérie a stresujem sa, či sú servítky a vidličky na všetkých stoloch pred veľkým oválnym oknom úhľadne zarovnané. Miestnosť je tlmene osvetlená a ticho v nej naruší až otvorenie hlavných dverí, keď začne hrať huslista.

Obďaleč sa rozprávajú stážistky a Mary, hlavná obchodná zástupkyňa a jediná osoba z celého personálu, ktorá si odo mňa drží odstup. Nezdajú sa nervózne, ani si stále nehľadajú nejakú robotu ako ja. Srdce mi tlkoce hlasnejšie ako zvon sanfranciských pozemných lanoviek. Nemusím už síce nikomu dokazovať, že som znalkyňa vína, aspoň nie dnes večer, ale Mark sa vyjadril medzi riadkami a mne je celkom jasné, čo tým myslel. Čaká ma veľký test, ktorý nesmiem pokašlať. Znova mrknem na dievčatá. Všetky sú nahodené v blýskavých koktailových šatách, takže sa k nim v obyčajnej čiernej sukni a svetlomodrej hodvábnej blúzke vôbec nehodím.

„Vyzeráš, ako keby si sa chystala skočiť z mosta.“
Objaví sa pri mne Ralph, s ktorým sme sa medzičasom spriatelili. Položím na stôl poslednú vidličku a všimnem si, že si čierneho motýlika, ktorého mal pod krkom celý deň, vymenil za červeného.

„Komplimenty mi vždy urobia dobre,“ poviem ironicky, ale pravda je, že mám rada jeho humor a úprimnosť. „Myslela som, že bývaš radšej zavretý v kancelárii.“

„Lenže ak ma chce šéf nalievať drahým vínom a zaplatiť mi taxík domov, kto som ja, aby som mu protirečil? Časom si tieto žúry obľúbiš. Naša šelma sa rada necháva učičíkať alkoholom a ľuďmi, čo sem prišli rozhadzovať.“ Pozorne sa na mňa zahľadí. „Tak von s tým, čo ťa žerie?“

Úmyselne mu narovnám motýlika. „Tuším sa ku mne nedostal obežník s nariadením, že sa mám dnes obliecť trochu viac šik.“

Šibne pohľadom o pár metrov ďalej, kde je Mary zabratá do dôverného rozhovoru s Markom, a potom znova pozrie na mňa. „Odkedy Rebecca zmizla, personál má na starosti Mary.“

„Zmizla?“ opýtam sa vyplašene.

„Mary si myslela, že teraz, keď je Rebecca preč, mohla by sa šéfovi votrieť do priazne, ale vôbec neuspela,“ pokrčí plecami. „Je nepríjemná a konkurenciu tu nestrpí.“ Ďobne do mňa prstom. „Jej konkurenciou si ty, drahá.“

„Snažíš sa mi povedať, že je do Marka zamilovaná alebo že chce hrať v galérii prvé husle?“

„Je zamilovaná doňho, do jeho peňazí a do svojej práce. Kým Rebecca bola Markova hviezda, ktorá mu pomáhala s Riptidom, Mary ledva pozdraví.“

Pocítim sklamanie. Nech sa snažím, ako chcem, som tu jednoducho iba na leto. „A prečo si pre Riptide vybral Rebeccu a nie Mary?“ A prečo ja a nie Mary? „Mne sa zdá, že Mary je slušná obchodná zástupkyňa.“

„Obchoďákov je na každý prst desať, a nie je nič ľahšie, ako nahradiť ich hocijakou stážistkou, ktorá bude robiť za pár šupiek. Mark si zrejme zaradil Mary do tejto škatuľky.“ Chytí sa za bradu a pozoruje ma. „Lenže ty si iná. Mark na tebe niečo vidí.“ Pokrčí perami. „A aj Mary to vie. Predpokladám, že ťa mieni zašliapnuť ako muchu.“

Vyvalím oči. „Zašliapnuť ma ako muchu?“ Opýtam sa a bojím sa o seba a ešte väčšmi o Rebeccu.

Zagúľa očami. „Už ti niekto povedal, že ten dnešok berieš príliš vážne?“

„Nie,“ priznám sa, no na druhej strane, ešte nikdy som nežila cudzí život. „A tebe to už niekto povedal?“

Žmurkne. „Počúvam to stále. Ale aby som ťa upokojil, Mary ti naozaj môže uškodiť iba ak oblečením. Na viac nemá dosah. V podstate je to len také poslušné šteňa.“

„A ja som čo?“ opýtam sa. Na takého psíčka by som sa hodila až-až. Navyše aj poslušného.

„Ty si odvážny, prekrásny motýľ,“ konštatuje a zamáva prstami vo vzduchu, akoby napodobňoval motýľa.

„Tak to teda nie som,“ poviem a zasmejem sa na tom geste. „A navyše, odkedy sú motýle odvážne?“

Okolo nás prejde čašník s táckou s vinami a zamieri k radu čašníkov a čašníčok, ktorí čakajú pri dverách na otvorenie. Ralph mu dva poháre ukradne. „Odvtedy, čo si sa motýľom stala aj ty,“ zakontruje a podá mi pohár. „Vypi to. Si nervózna ako pes. Musíš sa dať dokopy.“

Odrazu zacítim na pokožke mravčenie a všimnem si, že Mark ma pozoruje. Cítim sa skôr ako srnka na ceste vo svetle reflektorov než ako odvážny motýľ. Pohľadom prejde na pohár, ktorý držím v ruke, nadvihne obočie a potom na súhlas jemne zdvihne kútiky úst. Odobruje mi to. Je spokojný. Nebudem potrestaná. Zdesím sa, keď si uvedomím, akým smerom sa uberajú moje myšlienky. Som si istá, že vie, ako sa cítim, a užíva si moc, ktorú nado mnou má.

Ralph potichu zapíska. „Milá moja, držíš mu gule v hrsti ako žiadna iná.“

Zblednem. „Netáraj! Nemám v hrsti jeho… nie. Ja…“

„Otvárame!“ zvolá Amanda z recepcie. Dopijem víno a podám prázdny pohár Ralphovi.

O hodinu neskôr stojím pri asi šesťdesiatročnom pánovi, ktorý bol kedysi výkonným riaditeľom pomerne veľkej banky, a rozprávame sa o podujatí Ricca Alvareza, na ktorom bol aj on. V miestnosti sa motá asi päťdesiat ľudí, medzi nimi aj čašníci, ktorí si kliesnia cestu pomedzi krásne šaty, drahé obleky a veľké náprsné tašky s ponukou vín. Predala som dva drahé obrazy, no ani jeden nebol od Chrisa. Zrejme preto, lebo miestnosti s jeho obrazmi sa vyhýbam z dôvodov, na ktoré sa mi nechce ani pomyslieť.

Zo vzoriek vína, čo som popila, mám už trochu v hlave a Markov nápad nechať kľúče od auta na recepcii začínam vskutku oceňovať.

„Takže, milá moja,“ pokračuje pán Rider, bývalý výkonný riaditeľ. „Alvarezove diela sa mi páčia, ale mal by som záujem o jednu konkrétnu maľbu, a tú u vás nevidím. Mohli by sme sa dohodnúť na súkromnej prezentácii jeho vzácnejších kusov?“

„Uvidím, čo sa dá urobiť. Môžete sa spoľahnúť,“ ubezpečím ho, aj keď nemám ani šajnu, čo som schopná vybaviť. „Určite viete, že táto galéria má veľa možností.“

„A vy, slečna McMillanová, zaiste patríte medzi jej nové plusy,“ vytiahne z vrecka vizitku. „Zavolajte mi v pondelok, milá moja.“

Jeho slová a predstava, že sa dostanem k Alvarezovej súkromnej zbierke, ma poteší a usmejem sa.

„Predpokladám, že ten úsmev znamená, že všetko šlo ako po masle.“

Doľahne ku mne známy hlas a ja sa okamžite roztrasiem ako osika. Otočím sa a za sebou zbadám Chrisa, ktorý v džínsach a koženej bunde medzi všetkými tými mužmi v oblekoch pôsobí ako rebel. Jeho nečakaný príchod ma rozhodí omnoho viac ako Markov. Každý kúsok tela sa mi pri pohľade naňho rozochveje, no zdá sa, že nielen ja som mu naletela na ten drsne príťažlivý zovňajšok. Okolo nás prejdú dve ženy, hltajú Chrisa očami, sklonia k sebe hlavy a vymenia si na jeho adresu pár poznámok.

„Čo tu robíš?“ opýtam sa a v hlase mi zaznie výčitka. Som na Chrisa nahnevaná a nechápem prečo. Vlastne čo by som nechápala. Hoci mi povedal, že sem nepatrím, celý týždeň som tajne dúfala, že sa ukáže.

Hľadíme si do očí. Ak si môj hnev všimol, nedal to najavo. „Prišiel som ťa morálne podporiť.“

„Prečo by si ma mal podporovať?“ odseknem a snažím sa potlačiť nadšenie, ktoré vo mne ožilo pri myšlienke, že prišiel kvôli mne. „Povedal si…“

„Viem, čo som povedal,“ podíde ku mne a prstami ma chytí za lakeť. Ten dotyk je nečakaný, elektrizujúci. Celá sa zachvejem a bojujem s omamnou letargiou, ktorá by mohla pohltiť hnev aj schopnosť logicky myslieť. Povedal mi, aby som odišla. Povedal, že sem nepatrím.

Opäť ma zaplaví hnev. „Povedal si…“

„Ver mi, ja viem, čo som povedal, a chcel som ťa len chrániť,“ hlas má jemný a drsný zároveň, akoby ma od korienkov vlasov až po končeky prstov príjemne, drapľavo pohládzal.

Zovrie sa mi žalúdok a snažím sa opanovať nával nepríjemných pocitov vyvolaných jeho slovami. Ten dotyk ma priveľmi rozptyľuje, takže nedokážem posúdiť, čo vlastne cítim. „Veď ma ani nepoznáš,“ poviem takmer šeptom.

Oči mu stmavnú a tlmené svetlo miestnosti rozžiari zlaté škvrnky v ich hĺbkach. „A čo keby som to rád zmenil?“

Čakala som všetko, ale toto nie, no jednako to bola jediná odpoveď, po akej som v hĺbke srdca túžila. Som zarazená, potešená a nevychádzam z údivu. Navyše som ešte aj zmätená. Dav ľudí, ich hlasy a cengot pohárov pre tú otázku ani poriadne nepočujem. Vyjavene naňho pozerám, jeho pohľad ma drží v zajatí. Nie, nie jeho pohľad. To on, tento muž, tento umelec, cudzinec, ktorý tvrdí, že ma chce spoznať, ma drží v zajatí. Tiež ho chcem spoznať. Keď ide o neho, som len jedno veľké chcem.

„Vedel si, že toto je spoločenská udalosť, či nie?“

Markov hlas prichádza ako studená sprcha. Otočím sa a vidím, ako do Chrisa zabodáva oceľové oči. Z môjho šéfa vyžaruje moc a maximálne podráždenie, Chris je naopak stelesnením ľahostajnosti, priam radosti z Markovho pohŕdania.

Chris hľadí na Marka, ruky má spustené. „To je moje umelecké vyjadrenie. Nemáš práve to na mne rád?“

Mark stisne pery do úzkej čiary. „Mám radšej, keď sa s tým svojím umeleckým vyjadrením obmedzuješ na plátno.“

„Alebo na tvoj bankový účet,“ zauvažuje Chris nahlas a hoci to hovorí ako žart, nepríjemný podtón dokonale ladiaci s Markovým oceľovým pohľadom sa nedá prehliadnuť.

„Dovolíte na minútku?“ objaví sa pri nás zrazu asi štyridsaťročná žena s manželom, s ktorými som len pred chvíľou zažila pomerne nepríjemný rozhovor, a očividne ich zaujíma Chris. Tá žena je od nadšenia prakticky celá bez seba. „Nie ste náhodou Chris Merit?“ opýta sa a, ježišmária, dobre že sa nezájde od radosti, hoci ku mne sa len pred pätnástimi minútami správala ako arogantná snobka.

Na sekundu to medzi Chrisom a Markom nepríjemne iskrí, čo si manželský pár zrejme vôbec nevšimol, a potom sa Chris otočí k svojim obdivovateľom.

„Údajne na toto meno reagujem,“ odpovie a obdarí ich nádherným úsmevom, ktorý fakt zaberá.

„Och bože!“ zalapá po dychu dáma, odhrnie si z očí červenú lokňu a podá Chrisovi ruku. „Zbožňujem vašu prácu.“

Vyhýbam sa Markovmu pohľadu, lebo mám taký pocit, že by ma z niečoho obvinil, hoci naozaj neviem z čoho. Radšej sledujem Chrisa pri rozhovore. Nakoniec manžel odtrhne manželkinu dlaň od Chrisovej, aby si s ním sám potriasol rukou, a potom urobí to isté s Markom. „Vy naozaj viete, ako prekvapiť svojich hostí, všakže, pán Compton? S našimi peniazmi dnes rozhodne môžete rátať.“

Chris pozrie na Marka a dokonca aj z profilu dokážem vyčítať, že sa ledva zdržiava smiechu. „Veľmi rád som prišiel,“ poznamená Chris, „ale mal som jednu jedinú podmienku.“ Dvojica visí Chrisovi na perách, a hoci Mark nedá na sebe nič znať, som si stopercentne istá, že aj on je pekne zvedavý. „Mal by som tu mať jednu chladenú Coronu.“ Vyzlečie si bundu, čím chce Markovi zrejme naznačiť, že sa nechystá odísť, a čašník mu ju rýchlo zoberie. „Mark ma pozná a vie, že mám pivo rád.“

Manželia vybuchnú smiechom, ku ktorému sa neodvážim pridať, a spýtavo sa zahľadia na Marka. Čo sa asi Marka dotklo väčšmi – to, že ho oslovil krstným menom, alebo že si chce dať pivo. „Ach, prosím vás,“ povie žena, „my by sme si tiež dali Coronu. Keď našim známym povieme, že sme si na ochutnávke vína dali pivo s Chrisom Meritom, tí sa budú smiať.“

„Bohužiaľ,“ pridá sa Mark a dokáže, že si vie poradiť aj s takýmito nepríjemnosťami, „to pivo nám neprišlo.“ Mávne na čašníka, ktorý prebehne okolo nás. „Ale s vínom by určite problém nebol.“

Chris na pive netrvá, pochybujem, že ho vôbec chcel, a čoskoro si všetci vedno pripijeme. „Pripíjam na maľbu od Chrisa Merita, s ktorou dnes odídem,“ zahlási manželka.

„Čo ti to napadlo? Pýtať si pivo…“ zašepkám mu, keď mi zoberie pohár.

Oči mu nezbedne žiaria. „Ver mi, zlatko. Ja som rebel s príčinou.“ Podá naše poháre čašníkovi.

„A čo je tvoja príčina?“ opýtam sa, kým sa Mark rozpráva s manželským párom.

„Momentálne,“ zašepká, „si ňou ty.“

Prekvapene otvorím ústa, ale na odpoveď nie je čas. Celá táto situácia vyvolala pozornosť a odrazu je okolo nás kopa ľudí, ktorí sa chcú s Chrisom zoznámiť. On sa veľmi vľúdne dá do reči s viacerými zákazníkmi a mňa prekvapí a zároveň poteší, že ma každému z nich predstavuje.

Prejde takmer hodina a Chris sa mi venuje rovnako intenzívne ako hosťom. Teraz už všetok predaj robí Chris sám, ale ochutnávka sa neskončila a mne je čoraz jasnejšie, že alkohol budem musieť na takýchto podujatiach vynechať. Trošku sa mi točí hlava a potrebovala by som niečo zjesť.

Mark sa pridá k našej skupinke a Chris sa mu hneď prihovorí. „Našiel by si si minútku?“

Mark nakloní hlavu. „Čo by som neurobil pre hviezdu večera.“ A hoci je pravda, že Chris je hlavnou hviezdou večera, znie to úlisne.

Keď sa Mark otočí a odíde, čaká, že to isté urobí aj Chris. No ten ma namiesto toho chytí za ruku a stiahne so sebou.

ž priveľmi si uvedomujem, ako dôverne máme s Chrisom prepletené ruky, keď kráčame za Markom, alebo lepšie povedané, keď ma za ním ťahá. Je to tak trochu majetnícke gesto a ja mám pocit, že tu ide o čisto pánske súperenie o to, „kto ho má väčšieho“ a ja v ňom figurujem ako nejaký žetón. A to ma vôbec neteší. Popravde, som vyplašená a srdce mi ide vyskočiť z hrude. „O čo ti ide?“ vyzvedám a jemne ťahám Chrisa za ruku. Úkosom na mňa pozrie a ani sa nezastaví. „Ide mi o to, prečo som tu. Chcem ťa chrániť.“

Ten argument sa mi zdá smiešny. Čo stále má s tým ochraňovaním? Odolám nutkaniu zastaviť ho a žiadať vysvetlenie z jediného dôvodu, nemám záujem o scénu na verejnosti. Ako tak uvažujem nad diskrétnym únikovým plánom, odrazu sa ocitnem v jednej z kancelárií v centre ich zjavného konfliktu.

Mark sa znenazdajky zastaví v strede galérie, bokom od asi pätnástich klebetiacich hostí. Aj Chris zastane, a keďže mi stále silno zviera ruku, nemám veľmi na výber.

„Prišiel som dnes Saru trochu podporiť,“ spustí Chris bez okolkov. „A chcem, aby dostala provízie z toho, čo som predal.“ Čože?! ozve sa mi v hlave. Preboha živého. Zbláznil sa? „Finančné vyrovnanie si so slečnou McMillanovou vybavím medzi štyrmi očami,“ odvetí mu Mark mrazivo a ani na mňa nepozrie, čo ma vyplaší. Srdce mám až kdesi v krku. Určite ma vyhodí.

„To je v poriadku,“ pokračuje Chris, „ak sa dohodnete, že jej dáš dvadsaťpäť percent z môjho dnešného predaja.“

Pri tej neuveriteľne vysokej sume aj Chrisovej žiadosti mi príde zle. Keď si uvedomím, čo by celý tento výstup mohol znamenať, zaplaví ma hrôza. Chris ma chce odtiaľto dostať. Povedal predsa, aby som odišla. Nepočúvla som ho, tak ma chce vyštvať. Ale prečo? Prečo to chce?

Mark ma prebodne ľadovým pohľadom a ja som si istá, že ma buď vyrazí na mieste, alebo si to nechá na neskôr. Namiesto toho ma prekvapí a odsekne. „Dobre teda, slečna McMillanová, dvadsaťpäť percent je vašich, ale aby sme si rozumeli, v budúcnosti sa budem na odmenách dohovárať len s vami, alebo vôbec. Je vám to jasné?“

Zažmurkám a nie som schopná slova, hoci vyrátať si, koľko je dvadsaťpäť percent zo zhruba tristotisíc, ktoré dnes Chris zarobil, dokážem. Mark určite práve nesúhlasil s tým, že mi dá päťdesiattisíc.

„Slečna McMillanová,“ okríkne ma. „Je vám to jasné?“

„Áno,“ zachripím. „Áno, ja… pravdaže. Je mi to jasné.“

Mark opäť šibne pohľadom na Chrisa. „Ak je to všetko, mám v sále ľudí, ktorým sa musím venovať a slečna McMillanová tiež.“ Ani nepočká na odpoveď, zvrtne sa a odíde, zatiaľ čo ja v totálnom pomykove premýšľam, čo sa to vlastne stalo. Do krvi sa mi vyplaví adrenalín a celým telom zalomcuje vzdor.

Otočím sa k Chrisovi a nezačnem naňho vrieskať len preto, lebo sa bojím, že by nás mohol niekto počuť. „Čo ti to napadlo?“ zasyčím a čo najnenápadnejšie sa mu snažím vytrhnúť, čo vôbec nie je ľahké, keďže sa celá trasiem. Chris ma však pevne drží.

„Len som mu chcel dať najavo, že si z teba nebude robiť otroka.“

„Ako? Tak, že sa mi postaráš o výpoveď?“ znova šklbnem rukou. „Pusti ma, Chris.“

„Žiadnu výpoveď nedostaneš, Sara.“

„Pusti mi ruku,“ precedím pomedzi zuby.

Zovrie pery a očividne neochotne ma pustí. „Žiadnu výp…“

Odídem, zahnem doľava, do chodby oproti kancelárii a zamierim k nóbl toaletám, aby som sa nerozrevala na verejnosti. Nie som žiadny plačko. Nikdy som nebola, lenže toto bol môj sen, ktorý Chris práve rozdupal na márne kúsky Myslela som si, že by som tu mohla zostať, že sem patrím, že ma chce úžasný, slávny umelec, a ten sa ma pritom iba snažil zničiť. Strápnil ma a ublížil mi. Je mi nanič a bolí to. Chris mi ublížil.

Keď zájdem za roh, dostanem sa do úzkej chodbičky a odrazu je Chris pri mne. Zatlačí ma k stene, pritíska sa na mňa pevnými stehnami.

Inštinktívne mu siahnem na hruď v obtiahnutom tričku. Okamžite si uvedomím, aký dôverný je ten dotyk a ako spontánne reaguje moje telo na muža, ktorý ma zradil. „Netlač ma k ďalšiemu múru a nesnaž sa ma zase zastrašiť, Chris.“

„Nezastrašujem ťa, Sara, snažím sa ťa chrániť,“ rukami mi obopne driek. Ten dotyk ma priam páli. Chytím ho za ruky v snahe prebrať kontrolu nad jeho ďalším konaním. Lenže docielim tým iba to, že mám ruky na jeho rukách, ktoré má zase on na mojom tele.

„Hovor si, čo chceš,“ odvrknem, „ale na to, čo si urobil, si nemal nijaké právo.“

„Musí si uvedomiť, že tvoje sny nie sú v jeho rukách. To peniaze a moje možnosti, ktoré sú ti kedykoľvek k dispozícii, tu majú posledné slovo.“

Tými slovami odrazu zmetie zo stola môj hnev a na jeho miesto nastúpi zmätok. Jeho slová sú v rozpore so skutkami. „Prečo by si mi mal pomáhať? Vravel si, že sem nepatrím.“

„Nebudem sa predsa pozerať, ako si ťa omotáva okolo prsta a ničí ťa.“

Spomeniem si na jeho slová. Už viem, čo tým chcel povedať.

Mám zmeniť galériu, nie profesiu. „Pretože je to podlý, odporný a arogantný tupec, ktorý sa bude so mnou zahrávať a využívať ma dovtedy, kým zo mňa nespraví len obyčajnú bábku.“

„Presne tak.“

„Ale povedal si, že ty si ešte horší.“

Vtom celý stuhne a uhne pohľadom, akoby bojoval sám so sebou. Potom sa však na mňa znova nepokojne pozrie. „Som, Sara, a práve preto by si mala odo mňa zutekať čo najďalej a ja by som ťa mal pustiť a nechať ísť.“

„A prečo to nespravíš?“ zašepkám.

Vpije sa do mňa pohľadom, z očí mu vyžaruje silná túžba, ktorá si ma podmaní. Keď mi priloží dlaň na brucho, zachvejem sa a on to musí cítiť. „Pretože,“ povie tichým, zvodným hlasom a rukou prejde vyššie, „nemôžem prestať myslieť na teba a na to všetko, čo by som chcel s tebou robiť a kde všade by som sa ťa chcel dotýkať.“

Ruku mi pritisne na miesto medzi prsami a bradavky mi pritom od samej túžby po dotyku stvrdnú na kameň. Jeho trúfalosť vo mne rozdúchava čosi zmyselné a hriešne, čo vzdoruje tej dobrej pani učiteľke, a tá je z toho zhrozená. Chcem ho. Chcem ho tu a teraz a je mi jedno ako.

Pohľadom mi prejde k perám, zastaví sa na nich a mne je jasné, že zvažuje, či ma má pobozkať, a ja si z celého srdca želám, aby to urobil.

„Chutíš tak dobre, ako si myslím?“ opýta sa, ale nepočká na odpoveď.

Náhle sa mi prstami zamotá do vlasov a pritisne sa mi na pery. Úplne sa mu podvolím a dám sa unášať touto chvíľou, týmto mužom. Splyniem s ním a jeho pevné telo, ktoré sa na mňa tlačí, mi je príjemné. Keď mi jazykom prejde po pere, keď ma ním dlho a nemravne hladí, zacítim jeho hlad, jeho túžbu. Je to majetnícky bozk, rovnako majetnícky ako to, že ma drží za chrbát a pritíska si ma. Som opojená túžbou po tomto mužovi, po tomto cudzincovi, ktorému nedokážem odolať. Povedal, že ma chce chrániť, no zároveň pripustil, že je nebezpečný. Som v pomykove a tuším by som sa naňho mala skôr hnevať, hoci vôbec netuším prečo.

Odrazu začujem hlasy a kdesi vzadu v hlave sa mi ozve, že nás môžu prichytiť, ale je mi to fuk. Nechcem sa s ním prestať bozkávať, a keď sa Chris odo mňa odtrhne a pritisne mi ústa k uchu, som celá zadýchaná. Nežne ma pohladí po vlasoch a ja zacítim na krku jeho teplý dych. „Choď na toaletu, zlatko, kým nás niekto neuvidí.“

To oslovenie ma trochu prekvapí.

Otočí ma k dverám, rukami mi stále zviera pás a ja zozadu zacítim jeho rozhorúčené a pevné telo. Mám čo robiť, aby som sa k nemu nezaklonila. Pobozká mi krk. „Kašlem na to, či nás niekto uvidí, ale nechcem, aby si sa cítila trápne.“

Hlasy sa ozývajú čoraz silnejšie, na dlaždiciach klopkajú opätky. Odrazu mi to dôjde, a tak vbehnem cez dvere dnu a na Chrisa ani nepozriem.

Vbehnem do kabínky a čakám, kým ženy odídu. Ako tak čupím na toaletnej doske, viem, že by som si mala nadávať za to, ako sa správam, a robiť si starosti o miesto. Namiesto toho však k sebe silno tisnem stehná, cítim zvlhnuté nohavičky a premietam si v hlave ten francúzsky bozk. To je jasný dôkaz toho, ako so mnou Chris zametá. Povedal, že ma chce chrániť, ale vyzerá to skôr, že si na mňa robí nároky. To, ako ma pred Markom držal za ruku, ako nástojil na tom, že sa chce o mňa postarať, ako ma sledoval až k toaletám a potom ma pritlačil k stene. Ako si pritisol pery na moje.

Prejde asi päť minút, keď ženy rapotajúc konečne odídu. Vyjdem z kabínky, zahľadím sa do zrkadla a takmer sa nespoznávam. Mám strapaté vlasy a opuchnuté pery. Oči mám tmavé a vyžaruje z nich neukojená túžba.

Za dverami sa ozvú opätky a pri predstave, že niekto vojde dovnútra, na mňa prídu mdloby. Neviem síce, čo s Chrisom, ako sa zatvárim, keď vyjdem von, ale ani predstava, že si ma niekto bude obzerať, mi nie je po chuti. Prihladím si teda vlasy, vyberiem sa k dverám a keď uvidím, kto je za nimi, veľmi sa prekvapím.

„Ava,“ zažmurkám.

„Sara!“ zvolá a len čo vyjdem na chodbu, vystíska ma. „Dúfala som, že ťa tu ešte zastihnem.“

Pozriem jej ponad plece a hľadám Chrisa, ale nevidím ho. Nie je to príjemné prekvapenie. Určite je niekde nablízku, len sa snaží byť nenápadný.

Ava ma pustí, ja od nej odstúpim a až teraz si všimnem, že je nahodená v zvodných červených šatách a dlhé čierne vlasy má upravené do nádherných lokní. „Vyzeráš fantasticky.“

„Ďakujem. Som strašne rada, že sa môžem vďaka galérii takto vyobliekať, ale takmer som to nestihla. Len dnes som priletela.“

„Ozaj, a kde si bola?“

Pery sa jej zvlnia v nezbednom úsmeve. „Na krátkej a nečakanej romantickej dovolenke. Bolo to skvelé. Počuj, nechcem, aby sa na teba Mark kvôli mne hneval. Viem, že musíš pracovať, takže čo by si povedala, keby sme šli v pondelok spolu na obed?“

Mark. Nazvala ho Markom, to si nik nedovolil. „To by bolo super,“ odvetím. Nepracuje v galérii, takže na formality si zrejme nemusí dávať pozor.

O pár minút neskôr sme už dohodnuté a ja sa vraciam späť do priestorov galérie. Nervózne hľadám očami Chrisa, ale nikde ho nevidím. Mary pomáha nejakému zákazníkovi a Amanda a ostatní sú zjavne vonku a lúčia sa s hosťami. Rýchlo sa pridám k tým, ktorí ešte neodišli, a snažím sa pre Chrisa nešalieť. Lenže šaliem. Je preč. Zneužil ma, aby nahneval Marka, pobozkal a potom sa vyparil. Je mi nanič a už som zase napálená. Posledný zákazník ma stále núka vzorkami vín a tentoraz sa vôbec nebránim. Vyhodia ma. Využili ma, zneužili a ešte aj rozdráždili v chodbe, kde by som sa mala správať slušne. Domov ma odvezú zadarmo, tak čo? Trochu sa napijem.

Keď poslední hostia odídu, zabehnem si po kabelku a sako. Ostatní v rade pri dverách čakajú na taxík. Hučí mi v hlave a je mi zle. Nemám chuť sa s nikým baviť a poslední ľudia, ktorých by som chcela vidieť, sú Mark a Chris. Niežeby sa možnosť vidieť Chrisa ponúkala. Markovi sa však asi nevyhnem, keďže stojí pri dverách a akosi nervózne sa rozpráva s Avou. Je však dosť možné, že po všetkom tom víne sa mi to len zdá a tí dvaja vlastne veselo diškurujú. No to určite. Mark rozhodne nie je typ na veselý rozhovor. Hodí sa k nemu skôr bičík a putá a slová ako „urob mi dobre, cica“. Páni, čo mi to napadá? Z toho pitia mi pekne šibe. Víno vo mne prebudilo odvážneho motýľa, a tak si zaumienim, že bez odpovedí dnes domov nepôjdem.

Neistým krokom, ale s vedomím, že čo je raz stratené, nedá sa stratiť druhý raz, sa vyberiem k Markovi. Panovačne pozrie na Avu a ešte aj tá sa mu podriadi. Zamáva mi a odíde. Celý svet tohto chlapa počúva. Teda, celý svet až na Chrisa.

„Mám padáka?“ opýtam sa a som si istá, že nie je nikto nablízku. Keby som nepila víno, asi by som si to nedovolila, ale momentálne mi je to celkom jedno.

Prekríži si ruky na hrudi a zahľadí sa na mňa. Ako? So záujmom? Podráždene? Fakt netuším. „Prečo by ste mali mať padáka, slečna McMillanová?“

„Kvôli Chrisovi.“

„Chris nám dnes obom zarobil hŕbu peňazí. Zarábanie peňazí predsa nie je dôvod na ukončenie pracovného pomeru. Pravdaže, využívať Chrisa na to, aby mnou pre peniaze manipuloval, je už o inom. Ale to by ste nespravili, všakže?“

„Nie,“ a dovolím si to, čo by som si za normálnych okolností nikdy nedovolila, no napokon, vari sa za posledné dni udialo aj niečo normálne? „A nechcem ani, aby ste ma zaťahovali do svojho konfliktu o to, kto má väčší meč. Zápas dvoch kohútov na jednom smetisku ma nezaujíma. Chcem si len robiť svoju prácu a robiť si ju dobre.“

Zarehoce sa a tuším je to prvý raz, čo ho vidím smiať sa. Hoci naozaj netuším, čo si myslieť o mužovi, ktorý sa nezasmeje, ako je deň dlhý, a náhle ho pobaví moja podgurážená odvaha.

„Veľmi múdro, slečna McMillanová. Keď sa z toho vína vyspíte, navrhujem, aby ste sa znova pustili do učenia. V pondelok si vás preskúšam.“

Otvorím ústa a chcem mu odporovať, ale on len zdvihne obočie. Už som sa naučila, že zdvihnuté obočie pri tomto rodenom autokratovi znamená varovanie. „Pripravím sa,“ zahlásim a ten malý rebel, ktorý vo mne ešte ostal, odrazu ožije, a tak odídem bez rozlúčenia.

„Slečna McMillanová!“

Keď začujem svoje meno, zastanem, cez plece naňho pozriem a preľaknem sa, že možno ešte nie som na odchode, ako som dúfala.

„Pred spaním vypite fľašku vody a dajte si tabletku,“ nariadi mi.

Šéf mi radí, ako sa mám vyvarovať zajtrajšej opice, presne ten, pred ktorým som práve použila slovo meč v súvislosti s kohútmi a so smetiskom, pričom s kohútom, s ktorým je akože na jednom smetisku, som sa bozkávala na verejnej chodbe. Mne sa asi sníva.

„Vykonám, pane,“ poviem len a idem ďalej.

Vyjdem do chladnej noci plnej hviezd a vidím, ako Ralph so zopár stážistkami nasadá do taxíka. Zatajím dych a dúfam, že si ma nevšimnú. Teraz, keď viem, že v galérii ostávam, mi to prehnané pitie prekáža. Podkopáva profesionalitu, ktorú si vážim. Keď sa za Ralphom zavrú dvere, vydýchnem si, no hneď si uvedomím, že naľavo ktosi stojí.

Vyschne mi v hrdle, keď zočím Chrisa už zase v koženej bunde, ako sa opiera o fantastické čierne športové auto, a ja veľmi dobre viem, že je to Porsche 911. Iróniou osudu je, že ani môj otec by si do iného auta nesadol. Je to síce neuveriteľné, ale vďaka Chrisovi porsche vyzerá neskutočne sexi. A neuveriteľné preto, lebo k tomuto autu sa mi viažu celkom iné spomienky.

Usmeje sa, odhora nadol si ma premeriava spaľujúcim pohľadom a niet pochýb, že si prišiel po mňa. Tvrdil, že dnes prišiel kvôli mne, ale očividne majú s Markom medzi sebou rozbehnutú nejakú hru o moc a ja som sa v nej dnes stala žetónom.

Vykročím k nemu a mám čo robiť, aby som sa udržala na nohách. Naozaj mi nejde do hlavy, prečo som si myslela, že víno niečo vyrieši, keď vlastne nikdy nepijem. Sleduje každý môj krok a očami akoby mi hladil celé telo. Spomeniem si na to, ako sa ma dotýkal, na jeho pery a hlboko dole ma pošteklí vzrušenie a rozpáli mi aj stehná. Chcem ho. Aj on to vie, ale už bolo toho zahrávania sa na jednu noc až-až. Čoby na jednu noc. Na celý život, opravím sa.

„Odišiel si,“ obviním ho, keď pri ňom zastanem a len čo mi vánok zaveje do nosa jeho čistú, mužnú vôňu, ešte väčšmi sa mi roztrasú nohy. Trochu ma zakníše smerom k nemu, on ma pridrží rukami okolo pása a pritisne mi boky a nohy o svoje. Zahľadíme sa na seba a len to tak medzi nami iskrí. Som stratená. Takže toľko k tým mojim siláckym rečiam o zahrávaní sa a ako mám toho dosť.

„Ale teraz som tu,“ povie nežne a zoširoka ma chytí za pás.

Mala by som sa od neho odtiahnuť, ale namiesto toho sa ho chcem dotýkať. Potrebujem niečo robiť s rukami, a tak jednu z nich položím na kabelku. Stále sa naňho hnevám za to, že zmizol. „Myslela som, že už sa nevrátiš.“

„Napadlo mi, že by si nechcela ísť domov na bicykli, keď máš sukňu.“

„Ale nespomínal si ani, že by si ma chcel zviezť. Vlastne sme sa nebavili o ničom.“

„Chcel som ťa prehovoriť, a bol by som sa vrátil omnoho skôr, ale mal som tak naponáhlo, až som na seba upozornil políciu, ktorá pre moju rýchlosť nemala pochopenie. Nedala sa obmäkčiť. Dúfam, že s tebou to bude o inom.“

Okamžite je po hneve. Nielenže šiel kvôli mne po auto, ale ešte aj dostal pokutu. Trochu sa mi zamotá hlava a priložím si ruku na čelo. „Nuž, myslím, že pre ten odvoz mi teraz nie je najlepšie.“ Keď si pustím čelo, spontánne mu položím ruku na hruď a cítim, ako mu silno búši srdce. Je to preto, lebo sa ho dotýkam? Azda sa pri mne cíti rovnako ako ja pri ňom?

Zodvihnem zrak a keď uvidím, aké vzrušenie mu srší z očí, viem, že sa nemýlim. Cíti sa rovnako. Ten úžasný, sebavedomý, slávny umelec na mňa berie. „Myslím, že v tejto chvíli ti už došlo, že po tvojom odchode som si ešte trochu vypila.“

„Napadlo mi to,“ odstúpi od auta, poriadne ma chytí za pás, aby ma narovnal, a ja si každým pórom uvedomujem jeho pevné telo. „Čo keby sme ti šli zohnať niečo na jedenie? Poznám jednu skvelú pizzeriu, ak máš chuť na pizzu.“

Myšlienka na úplne obyčajnú pizzu ma upokojí. „Žiadne nóbl jedlo. Žiadne vínne karty. Som za.“

„Tak poďme na pizzu,“ súhlasí a odomkne.

Keď sa usadím do mäkkej kože na sedadle spolujazdca, Chris ma prekvapí a pritisne sa ku mne. Položí mi ruku na koleno. „Pás sa občas zasekáva.“ Nakloní sa cezo mňa, aby naň dočiahol, a kým ma zaisťuje, dôverne sa ma dotýka telom. „Nechceme predsa, aby si si ublížila.“

Nie, ale myslím, že on mi ublíži, a spomeniem si na to, ako ma varoval. Asi si to myslí aj on, no niečo nám obom hovorí, že sme prekročili istú hranicu a už niet cesty späť.

Pohladí ma prstami po líci, zavrie dvere a ja sa ponorím do tmy. Opriem sa o luxusné sedadlo a pokúšam sa zabrániť hlave i žalúdku v tom, aby všetko pokazili.

Chris si sadne vedľa a ako tak sledujem jeho profil, uvažujem, čo si asi tak myslí o mne a o tom, že som opitá. „Nikdy takto nepijem. Zvyčajne viem, kedy mám dosť.“

„Nikdy nehovor nikdy, zlatko,“ odvetí Chris, otočí kľúčikom a vtom drahý motor jemne zapradie.

Zamyslím sa nad tým, čo povedal, zahľadím sa von oknom, no nič nevidím. Aj Rebecca robila so svojím pánom veci, o ktorých sa zaprisahala, že ich nikdy robiť nebude. Čo by asi povedala na Chrisove slová? Tiež by povedala „nikdy nehovor nikdy“?

Ch

ris šikovne zabočí na príjazdovú cestu noblesnej výškovej budovy, ani nie štyri bloky od galérie. Skôr než stihnem povedať, že takto si teda obyčajnú pizzeriu nepredstavujem, už je pri nás chlapík z parkovacej služby a otvára mi dvere.

„Počkaj, pomôžem ti vyjsť,“ povie Chris a letmo ma chytí za plece. Ani nečaká na odpoveď, vysadne a na chvíľu mi zmizne z dohľadu.

Asi si myslí, že z toho vína som úplne neschopná chôdze, keď mi chce pomôcť. Je mi preto trochu trápne, ale zároveň príjemne. A čo je horšie, asi ani nie je tak ďaleko od pravdy. Z tohto dôvodu sa snažím mať alkohol pod kontrolou. Vždy sa akosi obráti proti mne.

Odopnem si pás asi v tom istom okamihu, ako sa Chris objaví pri dverách. Pridŕžam si sukňu a položím nohy na zem, no neujde mi, ako žiadostivo mi hľadí na nohy.

Podá mi ruku a ja sa zhlboka nadýchnem, lebo viem, že len čo sa ma dotkne, zaplavia ma všetky možné pocity. Postaví ma na nohy, na chodník pod markízu a majetnícky ma chytí za zadok. Údmi sa mi rozleje šialená túžba. Žiadny iný muž ma takto nevzrušoval.

Za mnou sa ozve buchnutie dverí, otáčky motora, a 911 vyštartuje. „Nezdá sa mi, že by tu podávali pizzu,“ podotknem, ale vôbec nepozerám na budovu. Všetku svoju pozornosť sústredím na Chrisa.

„Je to o dva bloky ďalej,“ vysvetlí mi. „Môžeme sa tam prejsť, alebo môžeme ísť ku mne hore.“

Takže tu býva, teda aspoň keď je v Štátoch. Je úplne jasné, prečo sme tu.

Dlhými prstami mi občiahne šiju a pritisne mi pery k uchu. „Ale pozor, Sara. Nie som žiadny svätec. Keď ťa dostanem hore, celú ťa povyzliekam a pretiahnem ťa tak, ako som to chcel odvtedy, čo som ťa prvý raz videl.“

To hrubé slovo ma zarazí, no zároveň okamžite zvlhnem a pritisnem stehná k sebe. Chcel ma pretiahnuť už pri našom prvom stretnutí? Chcem, aby ma pretiahol. A ja chcem pretiahnuť jeho. Áno. Pretiahnuť. Chcem zabudnúť na dobré, slušné správanie a jednoducho ho pretiahnuť a dať sa pretiahnuť. Chcem divoký, náruživý sex, nekontrolovateľnú vášeň bez obáv počas neho, a bez ľútosti, keď sa to skončí. Nikdy som si nedovolila takto premýšľať. Zažila som už v živote niečo takéto? Stretla som vôbec niekedy muža, ktorý by ma primäl takto uvažovať?

Zapriem sa mu do hrude, mierne sa odkloním a hľadám jeho oči. „Snažíš sa ma vystrašiť? Totiž… veľmi sa ti to nedarí.“

„Zatiaľ nie,“ povie a z hlasu aj peknučkej tváre mu vyžaruje zlovestná istota. Akoby sa už pohlo súkolesie a viac sa udalosti nedajú zastaviť.

„Vôbec sa ti to nedarí,“ odvrávam mu.

Neodpovie hneď, jeho tvár pripomína tvrdú masku. Sánku má zaťatú, napätú. Pomaly sa mi prstami presunie zo šije na plece, prejde nežne po celej ruke, až si nakoniec prepletie prsty s mojimi. „Nikdy nehovor nikdy, Sara,“ zamumle, vykročí a potiahne ma za sebou.

Keď sa pohneme k automatickým dverám, kde nás pozdraví muž v tmavom obleku s krátkymi vlasmi a so slúchadlom v jednom uchu, zachvejem sa od očakávania.

„Dobrý večer, pán Merit,“ povie a šibne po mne pohľadom. „Dobrý večer, slečna.“

„Dobrý večer, Jacob,“ odpovie mu Chris. „Objednáme si pizzu, tak toho rozvážača veľmi neprehľadávaj.“

„To nie, ale ak to bude dievča, neručím za seba, pane,“ poznamená Jacob a ja mám pocit, že je medzi nimi užšie puto, ako je v takýchto prípadoch bežné.

Nesmelo Jacobovi zamávam. „Ahoj.“

„Zdravím, slečna,“ odpovie a pohľad sa mu trochu zmení. Určite nechcel, aby som si to všimla, ale neujde mi to. Vysvetľujem si to tým, že ho moja prítomnosť prekvapila, a ako jediný dôvod mi napadne, že nie som typ, s ktorým sa Chris zvyčajne vláči. Viem si predstaviť tie plavovlasé sexice, aké si sem vodí, a moje doterajšie nevídané sebavedomie je odrazu v nedohľadne. Hnevám sa pre to na seba, pretože som si sľúbila, že už viac nebudem o sebe pochybovať. Len pred chvíľou som predsa bola veľmi blízko úniku, slobody, po ktorých tak túžim.

Výťah je hneď na konci luxusného foyeru a za kabínou s ochrankou. Chris privolá výťah a dvere sa ihneď otvoria. Vojdem dovnútra a sledujem, ako zadáva kód. Dvere sa zavrú a on si ma k sebe silno pritisne.

Priložím mu ruky na pevnú hruď, pod bundu, a telom sa mi rozleje horúčosť. „Stalo sa niečo?“ chytí ma pevne za boky.

Prsia mám ťažké a bolia ma bradavky. „Ako to myslíš?“

„Len sa nerob. Rozmyslela si si to, Sara?“

V duchu si vynadám, že sa neviem trochu pretvarovať. „Chceš, aby som si to rozmyslela?“

„Nie. Chcem, aby si šla so mnou do bytu a prežila jeden orgazmus za druhým.“

Och, bože. Aj ja to chcem. „Fajn,“ zašepkám, „ale asi ma budeš musieť najskôr nasýtiť.“

Pery sa mu zvlnia v úsmeve, v očiach mu zaplápolajú zlaté škvrnky neskalenej vášne. „A potom nasýtiš ty mňa.“

Zazvoní zvonček a dvere sa začnú otvárať. Chris nezaváha ani minútu, potiahne ma k dverám výťahu a predo mnou sa namiesto chodby zjaví nádherná obývačka. Chris má súkromný výťah a ja práve vstupujem do jeho sveta, do sveta, ktorý je celkom iný ako ten môj.

Pustí ma, pozrie mi do očí a ja viem, že týmto gestom mi chce naznačiť, aby som k nemu vošla svojvoľne, bez nátlaku. Cítim, že len čo vojdem do jeho bytu, zmení ma to. On ma zmení. A mne ešte stále nie je jasné, čo všetko to môže znamenať. Myslím, že to vie, a premýšľam, prečo si je tým taký istý. Čo ja nevidím, čo prehliadam?

Jeho pochybnosti o mne sú teraz nemiestne, rovnako ako boli aj vtedy v galérii. Vidím mu to na očiach, cítim to vo vzduchu. Odmietam sa dať odradiť jeho nedôverou vo mňa, ale aj nedôverou kohokoľvek iného, odmietam si dať diktovať, čo mám alebo nemám robiť. Už som to raz zažila a skončila som na kraji strmého útesu, takmer som z neho spadla a zabila sa. Ale už som z toho vonku a začínam chápať, že zamykať sa pred životom nie je cesta. Je to len skrývanie sa. Nech už sa v galérii stane čokoľvek, so skrývaním som skončila.

Zdvihnem bradu, odvrátim pohľad od Chrisa a vystúpim z výťahu.

Keď opätkami zastanem na bezchybnej lesklej podlahe z tvrdého dreva, naskytne sa mi pohľad na dych vyrážajúci priestor. Za drahým koženým nábytkom zdobiacim zníženú obývačku s obrovským kozubom naľavo je nádherný výhľad. Je za ním okno siahajúce od podlahy až po strop, živý obraz San Francisca, ktorý sa tiahne pozdĺž celej miestnosti.

Fascinovaná podídem bližšie a pohľad na trblietanie nočných svetiel a opar, do ktorého sa ponára most Golden Gate, ma celkom uchváti. Ani neviem, ako som zišla tých pár schodov do obývačky či ako vyzerá nábytok, ktorý míňam. Položím kabelku na čajový stolík, zastavím sa pred oknom a priložím ruky na chladné sklo.

Sme nad mestom, nedotknuteľní, v zámku v oblakoch. Žiť tu a každé ráno sa prebúdzať do tohto výhľadu musí byť nádherné. Svetlá blikajú, akoby sa medzi sebou dorozumievali, akoby sa smiali, pretože prenikli do tej prázdnoty vo mne, ktorú som vo výťahu len sekundu predtým zavrhla.

Sťažka preglgnem, keď sa miestnosťou odrazu ozve pieseň Broken od skupiny Lifehouse, lebo Chris ani len netuší, aká je osobná. I´m falling apart. I´m barely breathing. I´m barely holding on to you.
Keď počujem túto pieseň a jej slová práve teraz, mám pocit, že ma niekto porezal a ja krvácam. Koho som chcela oklamať tým, že sa už viac nebudem skrývať? Pre toto som sa skrývala. Minulosť vo mne začína ožívať. Veľa nechýba a ja si spomeniem, čo všetko je za mojimi pocitmi. Odmietam sa zamýšľať nad textom piesne a snažím sa ho zatlačiť do úzadia. Nechcem si spomenúť. Nesmiem si spomenúť. V snahe neotvárať staré rany, v zúfalstve, aby som zabránila ich rozrývaniu, silno zavriem oči.

Odrazu sa za mnou objaví Chris a nežne mi sníma sako. Uvítam jeho dotyk, a keď mi rukami hladí paže, keď ku mne zozadu tesne pristúpi, túžim cítiť všetko ostatné, len nie to, čo vo mne prebudila táto pieseň so štedrou pomocou vína.

Nakloním sa k nemu a pohltí ma pevné svalstvo. V Chrisovi je sila, tiché sebavedomie, ktoré mu závidím a ktoré ma fascinuje ako ženu.

Prstami, tými talentovanými, slávnymi prstami mi odhŕňa vlasy zo šije, a keď sa mi perami prisaje na citlivé miesto pod nimi, mám zimomriavky po celom tele. Napriek tomu sa však stále sústredím na text piesne a na to, čo mi pripomína.

Akoby cítil, že potrebujem čosi viac, viac niečoho, hocičoho, prosto niečo viac, zvrtne ma k sebe a prstami sa mi priam drsne zamotá do vlasov. To tvrdé potiahnutie mi je príjemné, zmení mi to myšlienky, zameriam sa na iné pocity.

„Ja nie som muž, ktorého privedieš ukázať domov mamičke a ocinkovi, Sara.“

Perami sa takmer dotýka mojich. Celá sa kúpem v jeho čistej, mužskej vôni. „Musím ti to povedať hneď. Musíš vedieť, že sa to nezmení.“

Ale čo sa zmení, je hudba, zrejme počúvame celé cédečko Lifehousu. Začne hrať Nerve Damage. I see through your clothes, your nerve damage shows. Trying not to feel… anything that´s real.
Na tých slovách sa len trpko zasmejem a Chris sa odtiahne a pozoruje ma. Teraz v hĺbke jeho zelených očí naozaj uvidím to, čo som len podvedome cítila. Je rovnako poškodený ako ja, damaged. Máme toho príliš veľa spoločného, aby čokoľvek, čo je medzi nami, bol len sex, a toto zistenie ma oslobodí.

Prstami mu prejdem po jemnom strnisku na brade a to škrabanie mi je príjemné. Nechápem prečo, ale náhle pripustím niečo, čo som doteraz nikdy nahlas nevyslovila. „Len sa neboj, moja mama je mŕtva a otca nenávidím. Obaja si ušetríme rodinnú trápnosť. Pre mňa je podstatné len to, čo je tu a teraz. Táto chvíľa. Tak si, prosím ťa, nechaj tieto dojímavé posteľové rečičky pre niekoho, koho to bude zaujímať. Ak si myslíš, že som krehotinka, tak sa zobuď.“

Skôr ako sa k nemu pritisnem perami, preblysne mu tvárou prekvapenie. Odmení ma zastonaním, ktoré ma absolútne rozpáli a Chris do mňa začne prudko dorážať jazykom. Posunie sa trochu vyššie, prehĺbi spojenie a bozkáva ma tak dravo ako dosiaľ nikto. Napokon, Chrisa predsa naozaj nemôžem porovnávať s nikým, koho som zatiaľ spoznala.

Jazykom sa so mnou necudne pohráva a ja mu neostávam nič dlžná, vnáram sa doňho, snažím sa mu dokázať, že som tu, že som skutočná a nikam nejdem. Za svoje nemé vyhlásenie dostanem odpoveď v podobe dlaní, ktoré mi priloží na zadok a pevne si ma pritisne o tvrdú erekciu. To intímne spojenie ma poteší, prehnem sa k nemu a neviem sa dočkať, kedy už bude vo mne. Pretlačím sa medzi nás rukou a prejdem po tvrdej línii jeho penisu.

Chris sa odo mňa odtrhne, silno ma pritlačí k oknu a mne je jasné, že som práve ohrozila jeho kontrolu. Ja. Bezvýznamná učiteľka Sara McMillanová. Hľadíme na seba, medzi nami horia plamene a aj akási neidentifikovateľná výzva.

Nejasne si uvedomujem, že za mnou je len sklo a že všetko, čo je zo skla, sa môže rozbiť. Aj on si to uvedomuje. Prezrádza ho ten zlovestný lesk v očiach. Chce, aby som sa bála. Tlačí na mňa, skúša ma, snaží sa ma zlomiť. Pretože som rozčerila jeho pokojnú hladinu? Pretože si naozaj myslí, že som mimo svojej ligy? A nech aj som, ale dnes v noci nie. Dnes v noci, presne ako sa spieva v piesni, som možno zlomená, ale prvý raz sa nesnažím zakryť všetky svoje praskliny. Splývam s nimi.

Zodvihnem hlavu a nechám ho kochať sa mojou rebéliou. Prstami mi zakrúži po vrchu hodvábnej blúzky, no hneď nato za ňu rýchlo zatiahne, látka povolí a gombíky sa rozletia na všetky strany. Zavzdychám, túžba, ktorú cítim po tomto cudzincovi, ma spaľuje zaživa, toto som nikdy nezažila.

Otočí ma k oknu, dlaňami sa pritisnem na sklo. Chris nestráca čas, rozopne mi podprsenku a v momente ju zo mňa strhne spolu s blúzkou. Opäť stojí za mnou, hrubou erekciou mi zapadá presne do medzierky zadku.

„Vylož si ruky nad hlavu,“ prikáže mi a pritlačí mi dlane na sklo nado mnou a zatieni ma vlastným telom. „Nehýb sa.“

Tep mi pulzuje ako besný, do krvi sa vyplavuje adrenalín. Už som zažila rozkazy počas sexu aj predtým, ale takým tým sterilným „podrž, podaj“ štýlom, a ja som vždy len samu seba presviedčala, že je to super.

Nebolo. Nenávidela som každú sekundu, každú situáciu. Len som ich trpela. Toto rozkazovanie je celkom iné, je lákavo sľubné, vzrušuje ma tak ako nič predtým. Telo mi na všetko veľmi citlivo reaguje, pulzuje vzrušením. Tam, kde sa ma Chris dotýka, horím, tam, kde sa ma nedotýka, zostávam chladná.

Keď už sa zdá spokojný s tým, ako poslúcham, pomaly mi prejde po rukách, potom dole a zase hore po bokoch a hladí mi krivky pŕs. Nemá naponáhlo, ale ja áno. Keď mi dlaňami zakryje prsia, keď ich začne nemilosrdne stláčať a ťahať za bradavky, doslova sa trasiem. Znova a znova ma štípe, ja vzdychám, lebo tými dotykmi mi spôsobuje rozkoš, ktorá až hraničí s bolesťou, a hudba a spolu s ňou aj minulosť sa pomaly strácajú. Bolesť prináša rozkoš. Spomeniem si odrazu na slová z denníka a tentoraz zarezonujú.

Náhle odtiahne ruky a ja v zúfalstve zalapám po dychu a snažím sa ich stiahnuť späť.

Chris mi schytí ruky a donúti ma pritlačiť ich zase o sklo nad hlavu, pri uchu zacítim jeho teplý dych, pritíska sa ku mne svojím pevným telom. „Ešte raz nimi pohneš a prestanem robiť to, čo robím, nech ti je to akokoľvek príjemné.“

Pri tom dráždivom upozornení sa vnútri zatrasiem a opäť ma prekvapí, ako ma táto naša hra baví. „Ale nezabudni,“ upozorním ho aj ja, stále lapajúc po dychu, stále horím túžbou po jeho dotyku, „že pomsta bude sladká.“

Zubami mi hryzie plece. „Už sa neviem dočkať, zlatko,“ zachripí. „Ani nevieš ako.“

ozopne mi sukňu a stiahne ju cez boky. „Vystúp z nej,“ prikáže a mne sa pri tom rozkaze zovrie ohanbie. Poslušne vystúpim z oblečenia. Teraz stojím natiahnutá pri okne len v nohavičkách, čiernych pančuchách po stehná a lodičkách. Som mu úplne vydaná napospas. Z predstavy, čo všetko so mnou môže robiť, sa idem zošalieť. Nikdy v živote som nebola takáto vzrušená, nikdy som tak neprahla po dotyku. Nemá to logiku. Neznesiem, keď mi niekto niečo prikazuje, hoci by sa našli takí, čo by namietli, že moja minulosť svedčí o opaku. Od Chrisa si však rozkazovať nedám. V kútiku duše viem, že ma k tomu motivujú denníky, ale o dôvodoch radšej pomlčím. Až doteraz. Až kým Chris neotvoril dvere, ktoré som nechávala zapečatené.

„Nádhera,“ zamumle chrapľavým hlasom, z ktorého len tak sála túžba. Rukami mi prechádza po bokoch, dlaňami skúma zadok, prejde po hodvábnom leme nohavičiek a ďalej po oboch polovičkách. Zostupuje nižšie až celkom dole medzi stehná, tam nohavičky zdrapí a roztrhne. Prekvapene otvorím pery a prerývane dýcham. Pritisnem sa bližšie k oknu, bradavkami sa dotýkam studeného skla. Ten chlad je upokojujúci aj dráždivý zároveň.

Pevne mi priloží dlaň na chrbát, tlačí ma k oknu a, ach bože, prstami druhej ruky mi vkĺzne medzi stehná. Ruku mi priloží na pohlavie a prstami sa mi hrá s klitorisom.

„Si skvelá, zlato,“ zamrmle, rozkročí mi nohy, ale neprestáva pritom dráždiť to citlivé, zdurené miesto. „Vlhká a horúca a už sa ma nevieš dočkať. Presne takto si to predstavujem.“ Druhou rukou mi hladí chrbát, prejde k rebrám, ďalej na prsia, prechádza po nich dlaňami a pritom ma ťahá za bradavky.

Stále sa dávam unášať zmyslami, keď sa mi perami prisaje ku krku, pošteklí ma teplým dychom a rukami, ach, rukami a prstami sa mi tak príjemne pohráva s klitorisom a bradavkami, že som na pokraji blaženosti, a to sa ešte ani nevyzliekol.

Hryzie mi lalôčik a ja to cítim až v lone, kde ho túžim mať. „Dnes v noci ťa celú olížem, Sara,“ zapradie zvodne. „Vycmúľam ti bradavky, až z toho budeš šalieť, potom ti roztiahnem nohy, budem ťa lízať, až kým sa neurobíš, a potom to spravím znova. Dám si záležať, aby si si to dnes poriadne užila, až tak, že pre teba sex nadobudne celkom iný význam.“

Pri tých slovách zastonám. Obracia mi svet naruby s takou vulgárnou ľahkosťou, že môžem z toho prísť o rozum. Vyvrcholenie sa blíži, pritláčam sa mu na ruku, zakláňam sa, keď vtom si ku mne zboku kľakne.

Vsunie mi dovnútra dva prsty, zaplní ma, roztiahne, akoby vedel, že presne toto potrebujem. Rastúca túžba ma donúti väčšmi roztiahnuť nohy, vlním sa v sladkom rytme jeho pohybov. Vzdychám a vôbec nie potichu, a je mi to fuk. Odrazu mi vnútro stuhne a dosiahnem orgazmus, ktorý mu prsty zovrie v divokom kŕči a telom mi prejde taká rozkoš, až sa zatrasiem.

Chris sa mi rukou ovinie okolo pása a pridrží ma. Som si istá, že len jeho zásluhou sa mi nepodlomili kolená. Telom mi pulzuje vzrušenie, čas akoby sa zastavil a Chris so mnou prežíva druhú časť vyvrcholenia, dotyky mu znežnejú. Keď sa mi telo konečne upokojí, jazykom mi jemne líže panvovú kosť. Lícom sa mi nežne, dráždivo šúcha o pokožku a moje lono sa opäť začne zvierať. Táto jeho schopnosť byť chvíľu drsný a náročný a hneď nato nežný, mi vyráža dych.

„Nehýb sa,“ prikáže mi a znova sa za mňa postaví. Rukami mi prechádza po chrbte a pery mi pritíska na ucho. „Teraz ťa pretiahnem, Sara, tvrdo a rýchlo, tak ako tu stojíš, a ty sa ani nepohneš a nebudeš sa vzpierať.“

„To ti trvalo,“ zasyčím pomedzi zuby.

Vzduchom zaduní jeho hrdelný smiech, prejde mi od ucha až dole k podbrušku, kde vyvolá vzrušujúce pocity. Vtom sa odo mňa odtiahne a prestane sa ma dotýkať. Vôbec sa mi to nepáči, takmer akoby mi chcel robiť napriek, zámerne si ma doberať. Mám sto chutí zvrtnúť sa a prevziať svoje túžby do vlastných rúk, ale verím tomu, čo mi sľúbil. Verím, že ak pustím ruky zo skla, prestane so všetkým, čo robí.

Keď začujem šuchot oblečenia a trhanie papiera, zrejme vyberá kondóm, uľaví sa mi. Už čoskoro. Už čoskoro bude vo mne. Rukami mi oblapí boky, penis mi tlačí medzi stehná. Svižnými prstami prejde po vlhkom teple môjho tela. Pripravuje si ma a ja som pritom pripravená už dávno.

„Chris, prosím ťa,“ zastonám a tak túžim po naplnení, že to až bolí.

„Už to bude, zlatko,“ odvetí a, ach áno, cítim, ako mi zatlačí medzi stehná. Je hrubý a tvrdý, presne taký, ako potrebujem.

Ale aj tak ešte zdržiava, doberá si ma, trie sa mi erekciou o vlhké teplo môjho zdureného lona. Neverím, že to chce tak veľmi ako ja, inak by to nemohol robiť. Potichu mu za to sľúbim odplatu, a to čoskoro.

„Toto ti vrátim…“

Prudko a hlboko do mňa vrazí. Úplne sa do mňa ponorí a z toho, čo pri tom pocíti, zavzdychá. Ja vzdychám spolu s ním, a keď mi nadvihne boky, aby mohol do mňa preniknúť hlbšie, zalapám po dychu. Nie je čas naplno si vychutnať to, že je vo mne, to spojenie, po ktorom moje telo prahne. Vrazí do mňa znovu a naše telá sa zvíjajú v divokom, hriešnom, zúrivom tanci. Rukami sa ma dotýka úplne všade, penis má vo mne, napĺňa ma, rozpína sa vo mne. Vyvoláva vo mne rozkoš. Niekde vzadu v mysli si spomeniem na sklo, na to, ako naň obaja tlačíme celou váhou. Napadne mi, že môže puknúť, ale kašlem na to. Ak mám zomrieť, tak s týmto mužom vo mne.

Cítim, že sa blíži vrchol, a snažím sa ho oddialiť, nechcem sa vzdať blaženosti, keď už skoro som, ale ešte nie celkom. Ale on do mňa doráža, dotýka sa ma, tlačí sa na mňa a ja som slabá. Stuhnem a pár sekúnd predtým, ako sa zatrasiem, sa nedokážem ani pohnúť, telom mu dosadnem na tvrdý penis a do každej bunky tela sa mi rozlieva neskutočná blaženosť.

Z úst sa mu vyderie hrdelný zvuk, ponorí sa hlboko do môjho sťahujúceho sa pohlavia a trasie sa vlastným vyvrcholením. Chcem sa k nemu pritisnúť, chcem sa podieľať na jeho rozkoši, tak ako sa on podieľal na mojej, ale ešte stále sa chvejem a som slabá z vrcholu sladkobôľneho orgazmu.

Na chvíľu sa svet s nami zatočí a my viac než ľudí pripomíname zvieratá stratené v základnom akte. Akoby neexistovalo nič iné, len telesné uspokojenie. Keď si konečne začnem uvedomovať okolitý svet, padnú mi do oka jagavé svetlá nočného mesta, roztrúsené po oblohe čiernej ako tuš. Chris je stále vo mne, opiera sa o mňa, ruky má na skle vedľa mojich.

Pritíska sa mi o krk. „Dáme si tú pizzu?“

Usmejem sa. „Radšej dve.“

„Ak tým chceš povedať, že keď ich zješ, budeš mať energiu predvádzať to, čo si práve predviedla, kúpim ti ich aj desať.“ Vykĺzne zo mňa a pri tých slovách pocítim uspokojenie.

Hoci sa stále bojím, že vypadnem z okna, otočím sa, celou váhou sa oň opriem a sledujem, ako si sťahuje kondóm a zahadzuje ho do koša pri pohovke. Má rozopnutý zips na džínsoch, ktoré mu trochu spadli na boky, ale inak je oblečený. Ešte aj čižmy má obuté. Radosť ma trochu prejde. Odrazu si omnoho viacej uvedomujem svoju nahotu. „Ani si sa nevyzliekol?“

Zase stojí predo mnou, objíme ma a odhŕňa mi vlasy z očí. „Prebrala si kontrolu, Sara, a to sa nepatrí.“

Keď začujem v jeho hlase bolesť, srdce mi zovrie a zdá sa mi… Zdá sa mi, že ma na tento kratučký okamih potrebuje. A možno ho potrebujem ja. Prejdem mu prstami po líci. „Ja som predsa bola tá s rukami nad hlavou, pritlačenými o sklo, ktoré sa mohlo rozbiť. Vlastne som to stále ja.“

„To sme obaja,“ podotkne. „A to sklo je zaistené proti hurikánom. Nič sa nám nemôže stať.“

Ruku mám na jeho hrudi a pod dlaňou cítim, ako mu pravidelne bije srdce, vďaka čomu sa cítim akosi viac nažive. Prebúdza vo mne život. Odrazu má akúsi ponurejšiu náladu a ja mu ju zatúžim zmeniť, tak ako vtedy on moju.

„Vieš, Chris,“ začnem, „ja mám isté hranice.“

Nadvihne obočie a zahľadí sa na mňa. „Aké hranice máš na mysli?“

„Nemienim ísť domov v podprsenke a s rozopnutou blúzkou. Celú si mi ju rozkmásal.“

Odmení ma sexi nežným úsmevom. Presne takým, akým ma obdaril predtým, keď stál pri porsche. „Vtedy si sa nesťažovala.“

„Prišla som o blúzku. Ak by to nemalo byť z nejakých nanajvýš príjemných dôvodov, tak to teda ďakujem pekne.“

Oči mu nezbedne a necudne zažiaria a zľahka ma uhryzne do spodnej pery. „Nesmierne rád ti kúpim druhú, aby sme si to celé zase mohli zopakovať.“

„Nuž, nateraz postačí, ak mi požičiaš nejakú svoju. Odmietam jesť v lodičkách a pančuchách.“

Zastrihá obočím. „A mne by sa zase náramne páčilo, keby si sa tak najedla.“

„Ani náhodou,“ poviem, zasmejem sa a odkopnem si topánky, aby som ho presvedčila. „To sa nestane.“

„Možno nabudúce,“ prikývne a žmurkne na mňa. Viem, že by ma z dôvodov, o ktorých som sa už zmieňovala, nemala potešiť narážka, že bude nejaké ‚nabudúce‘, o tom, že odchádza do Paríža, ani nehovoriac. Neviem síce, čo sa Chrisovi stalo, ale obaja sme poškodení a navzájom by sme si mohli ublížiť. Nejaké ,nabudúce‘ by nám teda veľmi neprospelo, iba ak… by sme potrebovali viac ako jednu noc.

Chris sa odstrčí od okna, odo mňa a prekvapí ma, keď si cez hlavu stiahne košeľu. Ach bože, nádhera. Svaly na bruchu má dokonalé. Vedela som síce, že bude vyzerať dobre, aj to, že bude vyšportovaný, ale on má každučký centimeter tela pevný ako skala a neuveriteľne vypracovaný. Za to môžu len gény a pravidelné cvičenie. Úplne ma pohltí zložité tetovanie, ktoré sa mu vinie celým pravým ramenom, to, ktoré som si túžila obzrieť zblízka. Kresba draka je fantastická. Je vyrytá tak detailne a s takou zručnosťou, že by som pokojne uverila, že si to vytetoval sám.

„Prešiel som prehliadkou?“ opýta sa potichu.

Natiahnem ruku a chcem sa dotknúť toho tetovania, ale zadrží mi ju.

„Ak sa ma budeš dotýkať a zároveň si ma takto obzerať, nedostaneš pizzu.“

Pristúpi ku mne a pretiahne mi cez hlavu svoju košeľu. Nadýchnem sa jeho sexi vône, ktorá sa z nej šíri a celú ma pohltí. Silno privriem oči a želám si, aby to bol on. „Čo tam po pizzi.“

„Nenechám ťa tu hádam omdlieť od hladu,“ prejde mi prstom pod bradu, nadvihne mi ju a pozrie mi do očí. „Teraz sme obaja do polovice vyzlečení.“ Stíši hlas a dodá. „Na rovnocennej hracej ploche.“

Rovnocennosť. To je to posledné, čo by som čakala od niekoho, kto ma len pred chvíľou absolútne ovládal. To nedáva zmysel. Tí, čo majú moc, nedávajú, len si berú. Ako by teda on mohol robiť obe veci naraz? Poznala som vôbec niekoho, kto by to dokázal?

„Rovnocenné by bolo, keby som ťa pritlačila k oknu, zakázala sa ti hýbať a potom by som ťa nemilosrdne privádzala do varu.“

Oči mu stmavnú, tiene spolu so zlatými škvrnkami sa kúpu v mori jeho zelených očí. „Ak by som mal pocit, že si pripravená na to, kam by to mohlo zájsť, dovolil by som ti to.“

Dovolil? On by mi to dovolil? „O čom to, preboha, točíš, Chris?“

Zodvihne ruku, pohladí mi spodnú peru a hoci je to nežný dotyk, cítim z neho istú drsnosť, ktorú už spoznávam. „Mohol by som ti toho toľko ukázať, Sara, ale ešte nechcem, aby si ušla,“ povie a zdá sa, akoby mu to bolo ľúto.

Mám pocit, že sa odo mňa vzďaľuje no pritom sa vôbec nepohol. Neuveriteľne ho túžim zastaviť. Schmatnem ho za ruku a pristúpim bližšie. „Prečo by som mala utekať?“

„Utečieš,“ odvetí.

Myslí si, že dnešná noc je všetko, čo znesiem? Čo nevidí, že mi to nestačilo? Potrebujem únik. „Mýliš sa.“ 
Pokrúti hlavou. „Nie, nemýlim.“

Chcem mu to vyvrátiť, ale v nohaviciach, aspoň si myslím, mu začne zvoniť telefón. Ako zvonenie má klavírny part a stavila by som sa aj o vlastné auto, že interpretom je jeho otec. Povedala som mu, že ja svojho otca nenávidím. Čo to len do mňa vošlo? Hoci jeho otec je už po smrti, zjavne ho má vo veľkej úcte.

Chris zo spustených džínsov vyberie telefón a ja som si istá, že to zodvihne len preto, aby prerušil náš rozhovor.

„Áno,“ povie. „Ako vždy a počkaj chvíľu…“ pozrie na mňa. „Akú si dáš pizzu?“

Volajú mu z pizzerie? Som zmätená. „Syrovú.“

„Tak tú čo vždy, ale extra veľkú,“ povie do telefónu. „Áno, ďakujem.“ Zloží. „Pizza je na ceste.“

„Tak tomu hovorím služby.“

„Už budú zatvárať, ale Jacob si šiel jednu objednať pre seba a opýtal sa, či som volal.“

„Ako vravím, tomu hovorím služby.“

„Majiteľa poznám už dobrých desať rokov a keďže mu patrí aj obchod s choppermi, kam často chodím, má ma rád. Dohodil som mu už kopu kšeftov.“ Chytí ma za ruku a odvedie k pohovke. „Urob si pohodlie. Donesiem niečo na pitie a taniere a môžeme sa najesť rovno tu.“ Usmeje sa. „Iba ak sa ešte stále chceš pozerať z okna.“

Pokrútim hlavou a usadím sa. Hnedá koža je jemná a trochu studená, a tak sa zachvejem. „To bol dosť nevydarený vtip.“

Zoberie ovládač a plynový kozub napravo zahorí. „Tie mi idú najlepšie.“

„Áno,“ pritakávam a prikryjem sa hnedou dekou, „viem. Ten o Mužovi s červenou topánkou ti tiež nevyšiel.“

„Nemáš rada Toma Hanksa?“

„Je to stará vykopávka.“

„Ja mám klasiku rád,“ prisadne si ku mne, schytí ďalší ovládač a stlačí tlačidlo. Zo stropu nad kozubom sa spustí veľká plochá obrazovka. Podá mi ovládač. „Nech sa páči, tu je kľúč od môjho zámku.“

Nespomínam si, že by ma nejaký muž niekedy tak očaril a bolo mi s ním tak príjemne. Zoberiem si ovládač. „Muž s červenou topánkou patrí medzi filmovú klasiku?“

„Spolu s komédiami o Austinovi Powerovi.“
„Austinovi Powerovi?“ opýtam sa. „Prosím ťa, nehovor mi, že máš tie filmy rád.“

„Videla si nejaký?“

„No, vlastne nie,“ priznám, „ale vyzerajú hrozne stupídne.“

„Veď práve o to ide, zlatúšik. Je to únik z reality.“ Postaví sa. „Idem po to pitie a taniere.“ Zaškerí sa. „Dáš si víno?“

„Nie,“ zamietnem dôrazne. „Víno nechcem.“

„Coronu?“

„Nie. Nič, v čom je alkohol.“

„Takže ti ostáva len minerálka alebo nejaká sladená voda.“

„Voda mi postačí,“ poviem. „Načo sa kalóriami nalievať, keď ich môžem zjesť? Aspoň mi ostane viacej miesta na pizzu.“

„Chápem,“ odvetí a vyzerá pobavený. „Viac pizze, väčšia zábava. Hneď som späť.“

Ponorím sa hlbšie do pohovky a sledujem, ako kráča do obrovskej otvorenej kuchyne, ktorá je nad úrovňou obývačky. Pri chôdzi je ideálom muža s pružným svalstvom a dlhými nohami.

A je to tiež poriadne rozporuplná osobnosť. Je vtipný, očarujúci a zdá sa, že sa vôbec nedal uniesť vlastným egom, a pritom by mal na to všetko právo. Je na ňom však ešte čosi. Je to muž, ktorý sa postavil proti najväčšiemu egu v okolí, Markovi Comptonovi, a vyhral. Je to tiež muž, ktorý ma pritlačil k oknu a zobral si ma s temnou vášňou, ktorá, ako cítim, vychádza z nepokojného miesta niekde hlboko v jeho vnútri. Muž, ktorý mi povedal, že by mi ukázal ešte všeličo, ale nie je pripravený, aby som zutekala. Horím zvedavosťou, aby som zistila, čo tým myslel, čo sa skrýva pod jeho povrchom. A už druhý raz dnes v noci mi napadne, že sme dvaja popletení ľudia, ktorí sa navzájom privedú do záhuby ale ja ani napriek tomu nedokážem odísť. Nie. Nejde o to, že by som nemohla. Jednoducho nechcem.

16

[image: image16.jpg]



L

en čo Chris postaví na stôl taniere a dve fľašky vody čosi čudne zabzučí. Zachmúrim sa. „Čo to bolo?“
„To je môj zvonček,“ povie a uškrnie sa ako chlapec, čo sa vôbec nehodí na toho drsného, ostrého muža, ktorý ma práve dostal na vrchol necudných slastí. „Ak by sa niekomu podarilo prešmyknúť do výťahu, aj tak ho nakoniec musím pustiť dnu ja.“

„Ale to ešte nemôže byť tá pizza, či áno? Veď volali len pred desiatimi minútami.“ Mrkne na masívne strieborné hodinky kombinované s čiernou kožou a mne sa odrazu zdajú strašne sexi.

„Áno, je to presne desať minút,“ potvrdí. „Ale povedal by som, že to riskli a spravili mi moju obľúbenú ešte skôr, ako som zavolal.“ Postaví sa a mocnými rukami si prejde po stehnách. 
„Kde je záchod?“ opýtam sa a postavím. Ukáže na dvere vedľa kozuba a vyberie sa k výťahu. Sledujem ho a uvažujem, ako by som reagovala, keby som bola žena z donáškovej služby a dvere alebo výťah by mi otvoril do pol pása vyzlečený Chris. To tetovanie. Nikdy som si nemyslela, že letím na tetovania, ale to jeho je neskutočne sexi. A možno je Chris jednoducho len chlap, čo ma vie priviesť do varu. Naťuká kód na panel vedľa výťahu a ja nevidím, či je vo vnútri červenajúca sa žena, ale v každom prípade začujem Jacobov hlas a vtom zahrmí Chrisov príťažlivý smiech. Ten zvuk mnou zvláštne pohne, v hrudi zacítim niečo čudné, čo sa objavuje pri neželaných pocitoch. Ach jaj. Stoj, Sara, tam nechoď. Len sa doňho nezamiluj. Toto má byť únik z reality.

Otočí sa a vracia sa ku mne, v rukách nesie dve škatule s pizzami a ja chcem len jediné – aby ma zase pritlačil k oknu a robil so mnou nemravnosti. Trochu poopravím svoju nedávnu domnienku. Je to chlap, čo ma vie totálne priviesť do varu, a to celé ešte treba vynásobiť desiatimi. Odmietam dobrú vec vytesniť emóciami a myšlienkami na zajtrajšok. Keď ma tento muž vzal do náručia, posunul moje hranice, a na iné pocity okrem tých, ktoré vo mne vyvoláva práve on, neostal priestor. Okamžite vyhladnem, ale nemám chuť na pizzu. Túžim po ňom a po tom, čo som s ním zažívala len pred chvíľou.

Nadvihne škatule v rukách. „Priniesli dve. Ak teda musíš ísť na záchod, utekaj hneď. Toto je najlepšia pizza na svete, ale treba ju jesť teplú.“

Usmejem sa. „Na celom svete?“

„Tomu ver, milá moja. Ja musím o pizzách niečo vedieť, v Taliansku som ich zjedol celé tony.“

So smiechom odcupkám do kúpeľne, a keď rozsvietim, naskytne sa mi pohľad na luxusnú miestnosť, oproti ktorej je moja kúpeľňa iba veľká mobilná toaleta. Má ešte aj zapustenú vaňu. Odrazu mi zovrie srdce, opriem sa o dvere a zabudnem na hlad aj na to, že mi treba na záchod. Takýto život, Chrisov život, celé to bohatstvo navôkol som mala v detstve aj ja a očividne mi to pripomenulo vlastnú minulosť. Zacnie sa mi za všetkými tými dievčenskými vecičkami ako pekná vaňa, mydielka, voňavky, ale rýchlo si pripomeniem, že za to všetko som musela zaplatiť. U Chrisa je to iné. On si na to všetko zarobil, patrí mu to, zaslúži si to a ja viem, že mňa láka presne to isté. Tiež si túžim zarobiť a vytvoriť si kúsok takéhoto života.

Zaženiem tieto pocity, rýchlo sa vycikám, umyjem si ruky a pritom sa zahľadím do zrkadla. Pery mám spuchnuté a bez rúžu, hnedé vlasy strapaté. Vyzerám, akoby ma práve niekto poriadne pretiahol, a ani mi to nie je divné. Vyzerám tak dobre ako už dávno nie. Niekto ma totiž pretiahol. Nie pomiloval. Usmejem sa na seba do zrkadla. Užívam si slobodu, ktorú mi moje nové ja prinieslo. Je to sexi. On je sexi. V živote som sa necítila väčšmi sexi.

„Tak poď už, ženská!“ zakričí Chris, ja sa zasmejem a vyjdem z kúpeľne.

„Prečo ženám všetko tak trvá?“ opýta sa, keď si k nemu prisadnem na gauč.

„A prečo sú muži takí netrpezliví?“ doberám si ho, no nosné dierky sa mi pri nádhernej vôni pečeného cesta, korenín a paradajkovej omáčky rozšíria.

„Lebo ste si nás tak naučili.“

Odfrknem si. „Myslíš, že chlapov je možné niečo naučiť? Tak to ťažko.“

Otvorí jednu škatuľu a pred nami sa objaví kopa šťavnato vyzerajúceho syra.

„Vyzerá a vonia to skvelo. Asi teraz prežijem aj to, že uvidíš, koľko toho dokážem pojesť.“

Podá mi tanier a ja si naň s radosťou naložím poriadny kus. „Vyzeráš, že sa do teba nevprace viac ako jeden, dva kúsky.“

„Vidím, že vieš, ako žene polichotiť. Hlavne, keď si ju videl, ehm, nahú,“ usmejem sa a nechápem, ako je možné, že dokážem byť v prítomnosti tohto slávneho a príťažlivého muža taká prirodzená. „Ale ver tomu, že zjem viac.“ Odhryznem si a zavzdychám. „Och… mhmmm.“

„Dobrá, však?“ opýta sa a tiež si odhryzne.

„Fantastická,“ súhlasím a zoberiem si servítku z čajového stolíka. „Odbehnem si síce pár kilometrov navyše, ale stojí mi to za to.“

„Chodievaš behať?“

„Je to moja forma kardio cvičenia a môžem ho robiť aj z domu. Nemám veľmi rada skupinové aktivity a davy v posilňovniach priam neznášam.“

„Na štvrtom poschodí je súkromná posilňovňa. Aj preto ma táto budova zaujala.“

„Veď máš celé jedno poschodie pre seba, divím sa, že tu nemáš vlastné fitko.“

„Priestor využívam ako ateliér. Keď dojeme, ukážem ti ho.“

Dostanem sa do ateliéru Chrisa Merita a hneď si spomeniem, čo za hviezdu mám po boku. „Nesprávaš sa ako svetoznáma osoba.“

„Nevnímam sa tak.“

Dojem a položím tanier. Teraz, keď už som utíšila najväčší hlad, pripadá mi ešte zaujímavejší. Vyložím si jednu nohu na gauč. „Ale si. Musíš to predsa vedieť.“

Pokrčí plecami a zoberie ďalšie dva kúsky pizze, pre každého jeden. „Ja som skrátka ja.“ Podá mi tanier.

Zamyslene si ho od neho zoberiem. „Si jeden z najmladších a najúspešnejších žijúcich maliarov na svete. Si fantastický, Chris.“

„A keďže ja viem, že ty moju prácu naozaj obdivuješ, má to pre mňa význam. Ale ver mi, keď si v centre záujmu verejnosti, motá sa okolo teba plno ľudí zo všelijakých čudných dôvodov.“

Odhryznem si z pizze a pozorujem ho. On si už berie ďalší kúsok. Odhryzne si, no ja z neho nespúšťam zrak.

Nad mojím záujmom len zdvihne obočie. „Prečo sa na mňa tak pozeráš?“

„Ty nemáš rád, keď ľudia o tebe vedia, že si slávny, však?“

„No, nechodím po ulici a nevešiam to každému na nos.“

Zamračím sa, lebo odrazu mi čosi docvakne. Teda aspoň si myslím, že som na dačo prišla. „Tak moment. Ty dávaš zámerne na verejné stránky fotky svojho otca, priznaj sa!“

Pery sa mu pomaly zvlnia do úsmevu. Doje, čo má na tanieri, a nakloní sa ku škatuli. „Dáš si ešte?“

Položím svoj tanier na stôl. „Už nie. Nevykrúcaj sa.“

Otočí sa ku mne a s jednou nohou tiež vyloženou na gauči si škrabe sánku a tvári sa, akoby ho pristihli pri čine. „Áno. Nie je žiadne tajomstvo, že občas niekomu podstrčím jeho fotku.“ Žmurkne. „Dostal som ťa, čo?“

„Tvoj otec vyzerá na tých fotkách na čosi vyše štyridsiatky, myslela som si, že si len tak zostarol.“

„Inými slovami, dostal som ťa.“

Stisnem pery a uznám mu to. „Dostal si ma.“

Pozeráme na seba a veselá nálada sa zmení. Atmosféra odrazu oťažie vzájomnou príťažlivosťou. To erotické dobrodružstvo pri okne nás vôbec neukojilo, len nás rozdráždilo. Ako tu tak sedím a pozorujem ho, utvrdím sa v niečom, čo mi napadlo už predtým. Chris je veselý a zábavný, to áno, ale tá jeho veselosť nie je prirodzená. Ak mi niečo nechce povedať, jednoducho to zatají. Nie je taký, ako sa javí navonok, a práve to, čo kde-tu prenikne na povrch, ma zaujíma.

Pohľad mi padne na jeho rameno, na červevno-modro-žlté tetovanie draka. Prisuniem sa k nemu, dotýkam sa ho nohou a ten dotyk je priam elektrizujúci.

Sťažka preglgnem, natiahnem ruku a prstami mu poláskam tetovanie. Cítim, ako sa mu pod mojimi prstami napnú svaly a pomyslenie na to, že takto reaguje na mňa, má pre mňa neuveriteľný význam.

Pomaly k nemu zdvihnem zrak, oči má ako dva žeravé uhlíky. „Je to veľmi… sexi.“ Prekvapí ma, ako ľahučko to zo mňa vyjde. V koketovaní som mizerná, ale pri Chrisovi som akási iná.

„Teší ma, že si to myslíš.“

Skĺznem dlaňou na predlaktie, kde mi chytí ruku, akoby nechcel, aby sa kontakt medzi nami prerušil. „Prečo práve drak?“

„Symbolizuje moc a bohatstvo, dve veci, po ktorých som ako mladý chalan veľmi túžil.“

„Túžil si v takom mladom veku po bohatstve a moci?“

„Áno.“

Chcela by som vedieť prečo, ale pripadala by som si ako detektív. „A teraz?“

„Teraz ich mám a vďaka nim sa cítim istejšie.“

Uvažujem nad tým, ako hral na tú istotu proti Markovi, ako aj nad temnejšou stránkou jeho povahy, ktorú som dnes pri ňom zažila. Chris má moc rád, ale nie v abstraktnom zmysle slova ako Mark. Vydobyl si ju vlastným pričinením.

„Na mojich prvých obrazoch sú draky. Mám ich v osobnej zbierke. Nikdy som žiadneho nepredal a vlastne som to ani neskúšal.“

„Máš ich tu?“ opýtam sa dychtivo. „Veľmi rada by som ich videla.“

„V Paríži.“

„Aha, jasné.“ V Paríži je naozaj doma. Ešte raz pozriem na tetovanie. „Robil to niekto dosť šikovný.“

„Šikovná.“

Srdce sa mi zovrie. Žena, ktorej dovolil použiť vlastné telo ako umelecké plátno, ktorá ho sama k umeniu inšpirovala.

Nežne mi odhrnie vlasy za ucho a ja len-len že sa nezachvejem. „Čo by si chcela vedieť?“ opýta sa.

Kto bola. Chcem vedieť, kto bola tá žena. „Aj tak mi povieš len to, čo uznáš za vhodné.“

V očiach mu zaihrá prekvapenie. „Ty ma vždy tak trochu prekvapíš, Sara McMillanová.“

„To aj ty mňa.“

Hlas mu znežnie. „Dievča, ktoré mi urobilo tetovanie, mi pomohlo prežiť ťažké časy.“

Zatajím dych a ani neviem prečo. 
„Patrí minulosti,“ dodá. „Teraz si tu ty.“

Pomaly vydýchnem. Viem, že to myslel dobre, ale slovo teraz mi akosi nesadlo. Nemám poňatia, čo mi na ňom prekáža, či prečo sa mi zovrel žalúdok. Veď záleží len na tom, čo je práve teraz. Priveľmi sa nad tým zamýšľam. Nechcem sa zamýšľať. Vyštverám sa mu do lona a on sa uvoľnene oprie. Drzo sa na ňom rozkročím a položím mu ruky na plecia.

„Tak nech sa páči, využi to.“

Pár sekúnd len sedí a ani sa ma nedotkne. Vyžaruje z neho napätie a preniká aj do mňa. Nereaguje a ja dnes večer prvýkrát pocítim neistotu.

Odrazu mi prsty jednej ruky ovinie okolo hrdla a pritiahne si ma k perám. „Vieš, čo sa s tebou stane, keď rozdráždiš draka? Zhoríš zaživa, zlatko. Zahrávaš sa s ohňom.“

Pohladím ho po líci a nesmelosť je odrazu preč, zabudnutá. „Hovor si, čo chceš. Ja sa nebojím. Myslím, že ma chceš odradiť len preto, lebo ty sám sa bojíš.“

Schmatne ma za vlasy a silno drží. Pri tom drsnom zovretí zavzdychám. „To je všetko? Viac nevieš?“ opýtam sa a zarazí ma, že prahnem po niečom drsnejšom. Nech je to čokoľvek, čo chcem, dať mi to môže len on. Nebojím sa. Som vzrušená. Som pripravená.

Zavŕta sa do mňa očami. Tvári sa nemilosrdne, zmyselne. „A ja som si myslel, že si malá, slušná pani učiteľka.“

„Pokazil si ma,“ zahlásim, „a tuším sa mi to celkom páči.“ Ani to nestihnem dopovedať a už sa na mňa pritíska perami a nespútane, spaľujúco ma bozkáva. Zakúšam len kúsok z toho Chrisa, ktorého chcem spoznať, ktorého sa on sám bojí. Neviem sa dočkať, kedy sa už dozviem viac. Možno má pravdu. Možno sa naozaj zahrávam s ohňom, ale nedokážem to zastaviť. Akoby som prišla o rozum. Budem naňho tlačiť dovtedy, kým mi všetko neprezradí.

V

náram sa mu do úst, jazyk má taký žiadostivý, až zastonám, privádza ma do šialenstva. Dlaňami mi prejde po chrbte a vkĺzne pod košeľu, ochotne zodvihnem ruky a dám sa vyzliecť. Ešte ani nestihnem zložiť ruky a už ma chytá za prsia. Bože dobrý, ústami sa mi prisáva na bradavku a líže ju. Rukami sa mu zaborím do vlasov a on na mňa zdola pozerá. Krúži mi jazykom okolo bradavky, pozoruje ma. Slastne sa uhryznem do pery, vtom sa natiahne a olizne ma tam, kde som sa práve uhryzla, a pritisne sa mi hruďou o nahé prsia.

Rukou sa mi znova ovinie okolo hrdla. Rád ma drží v zajatí. Tuším veľmi rád. A myslím, že aj mne sa to páči. „Nemáš poňatia, do čoho ideš, Sara,“ zavrčí.

„Chcem to,“ zašepkám a už pekne dávno som nič nemyslela tak vážne. Rukami mu prejdem na boky, pokožku má horúcu, viac než pevnú, svalstvo napnuté.

Znova sa domáha mojich pier, rozkazujúco a… aj výstražne? Možno. Zrejme. Ale mňa to len väčšmi rozpaľuje a vzrušuje. Odolávam túžbe potiahnuť ho za vlasy. Rukami mi prechádza po celom tele, zmocňuje sa ma, ach áno, chcem, aby sa ma tento muž zmocnil.

„Zakloň sa,“ prikáže mi, rukami mi oblapí driek a zakláňa ma dovtedy, kým sa rukami nedotýkam stola za sebou.

Prsia mám zdurené, pevne stoja, on sa do mňa nenásytné vpíja očami. Keď mi prstami vkĺzne medzi stehná a začne ma hladiť, zastonám.

„Si nádherne vlhká,“ hlas má jemne zachrípnutý, zastretý túžbou. „Celá žeravá.“ Skúma mi ohanbie, dráždi ma, vsunie do mňa prst a ja sťažka dýcham. Teraz je to iné ako vtedy, keď som ho nevidela. Pozerá na mňa a ja pred sebou vidím muža, skúseného milenca a z vášnivého lesku v jeho očiach dokážem vyčítať, že som mimo svojej ligy, hoci nechcem byť.

Nakloní sa nado mňa, zubami sa mi pustí do bradavky a mne dôjde, že teraz som ešte väčšmi v jeho zajatí ako pri okne. Ak sa za ním natiahnem, spadnem. Vsunie mi dovnútra ďalší prst a pritom mi cmúľa bradavku tak silno, až to zabolí, prenikne mnou zmyselná, slastná bolesť. „Chris,“ dychčím a vôbec netuším, čo vlastne chcem povedať.

„Pamätáš, ako som ti hovoril, že ťa dnes celú oblížem, Sara?“ opýta sa, jemne mi pritom hryzie miesto medzi prsami a necháva mi vlhkú a boľavú bradavku pulzovať túžbou po jeho perách.

„Áno,“ zašepkám. „Áno.“

Palcom mi zatlačí na klitoris, rozotiera mi po tom najcitlivejšom kúsku na tele šťavy rozkoše. „Chceš, aby som ťa lízal tu?“ opýta sa, jednou rukou mi pohladí brucho, druhou ma spracúva, vráža ju dnu a von.

Zaklipkám riasami a zakloním hlavu. „Pozri na mňa, Sara,“ prikáže mi drsným tónom, ktorý ma prinúti zdvihnúť hlavu.

„Chceš, aby som ťa lízal tu dole?“

Už skoro budem. Orgazmus už visí na vlásku. „Áno, ale… Nemyslím, že… to vydržím. Teraz nie.“ Zastonám, lebo odrazu zo mňa vytiahne prsty a zodvihne ma. Kým sa vôbec stihnem spamätať, už ležím na gauči s nohami vyloženými na jeho pleciach. Pritisne sa ku mne perami a mňa odrazu zaleje teplo. Dorážajú na mňa vlny vzrušenia, okamžite ma pohltia a blíži sa vyvrcholenie. Chcem ho zastaviť, ale nejde to. Tento muž, tento nádherný, sexi, temný, impulzívny muž mi len pred chvíľou povedal, že ma celú oblíže a teraz má ústa na tom najintímnejšom mieste môjho tela. Lapám po dychu a sekundu predtým, ako mnou zalomcuje rozkoš, mi celé telo stuhne. Vkĺzne do mňa prstami, ukája moju túžbu, zapĺňa ma.

Len čo sa môžem znova nadýchnuť, prebehne mnou triaška a trochu mi schladí pokožku. Chris si to všimne, celým telom sa na mňa zvalí a začne ma bozkávať. Ústa mu voňajú mnou, sú slané aj sladké zároveň a ja viem, že chce, aby som sa cítila. Uvedomím si, že ho nikam netlačím. Robím len to, čo mi sám dovolí. Odrazu sa postaví, odíde a nechá ma roztúženú, akoby mi chcel dať za pravdu.

Stojí nado mnou, vyzúva si čižmy, a keď si uvedomím, že sa obnažuje, srdce sa mi prudko rozbúši. Posadím sa, pozorujem ho, v ústach mi od očakávania vyschlo. Džínsy aj so spodnou bielizňou má dole akoby naraz. Možno bol naostro. Je mi to fuk. Je nahý, pevný a horúci, hrubý a od vzrušenia žilnatý penis mu vyčnieva dopredu. Ja som ho tak vzrušila. Chcem sa ho dotknúť, ale skôr než sa stihnem pohnúť, otočí sa, schmatne džínsy a prehľadá vrecko. Začujem trhanie papiera, ale sotva ho registrujem. Som očarená jeho zadkom, a keď džínsy hodí na zem a posadí sa ku mne, stále naňho hľadím.

Podá mi kondóm, v očiach ma tichú výzvu. „Tak nech sa páči, využi to.“

Posadím sa, zoberiem od neho kondóm a zažmurkám. Keď ide o moju rozkoš, hovorí mi, čo mám robiť, ale keď ide oňho, nepovie nič. Som z toho zmätená. Rozkazovali mi pri sexe aj predtým, prikazovali mi kľaknúť si, robiť aj to, čo mi bolo odporné. Vtedy som mala pocit, že je to pod moju dôstojnosť a o nejakom vzrušení nemohlo byť ani reči. Lenže nech by mi Chris prikázal čokoľvek, myslím, že by ma tým dostal do raja slasti. Chcem s ním robiť všetko možné a už len predstavy tých nemravností ma rozpália a celá zvlhnem.

Mám pocit, že mám v rukách moc, cítim sa sexi. Páči sa mi to. Zahľadím sa dole na jeho penis, potom späť na neho. „Chceš, aby som ti to nasadila hneď, alebo ti ho mám najprv pocmúľať?“

Oči mu stmavnú. „Ale, ale... moja malá pekná pani učiteľka. Začínam uvažovať, kto tu vlastne koho kazí?“

Nemôžem ho kaziť, pretože mi nie je vydaný na milosť, čo sa o mne nedá povedať. Vlastne ani neviem, či sa mi vôbec niekedy celkom oddá, ale viem, že ak sa tak nestane, nikdy ho skutočne nespoznám. Túžba ukázať mu, že zvládnem akúkoľvek výzvu, je semienko, ktoré začína zapúšťať korene.

Položím kondóm na gauč, jednu ruku mu priložím na stehno a na dlani ma dráždivo pošteklia chĺpky jeho ohanbia. Som šialene vzrušená a cítim mravčenie na celom tele. Voľnou rukou mu oblapím vztýčený penis. Je pevný ako oceľ a potiahnutý jemnučkou pokožkou. Nakloním sa nadeň a zlížem z neho sladko-slanú šťavičku vzrušenia. Tá chuť mi zaplaví chuťové poháriky a on zastoná. Zvuk jeho vzrušenia rozpáli vo mne túžbu. Oliznem ho dookola a zovriem medzi pery.

Na dlani cítim, ako sa mu naplo svalstvo na stehne. Som vo vytržení z predstavy, že ho dokážem obšťastniť, ale túžim, aby ma schmatol za hlavu, aby po tom túžil tak veľmi, až si nebude vedieť predstaviť, že prestanem. Poháňaná týmto cieľom mu začnem pomaly kĺzať hore a dolu po celej dĺžke a jeho boky sa hýbu spolu so mnou. Takmer cítim, ako si ma chce pridržať, ale neurobí to. Väčšmi pritlačím, schádzam čoraz nižšie a naschvál sa mu prsníkom obtieram o nohu.

Z úst sa mu vyderie hlboký ston. „Dosť,“ rozkáže, načiahne sa za mnou a vytiahne ma k sebe.

Nie, kričím v duchu, pretože som bola rozhodnutá priviesť ho až k vyvrcholeniu, ale už je neskoro. Je príliš silný, aby som s ním zápasila. Už si ma pritíska k hrudi, zabára mi ruky do vlasov, perami sa prisáva k mojim. Bol ničivý, bol ako droga… aj napriek tomu, že myseľ mám teraz v extáze vzrušenia, vybavia sa mi slová z prvého denníka. Chris je veľmi návykový, stáva sa drogou, ktorej nikdy nebudem mať dosť.

Na zadku cítim tlak jeho erekcie. Otočím sa a chcem ho pohladiť. Hladká mi prsia, dráždi bradavky. „Nasaď mi kondóm, zlatko.“

„Nepotrebujeme ho,“ zašepkám, tak veľmi ho chcem mať v sebe, až to bolí. „Mám antikoncepciu.“

Prestane ma bozkávať a úplne stuhne. Dlane mu priložím na hruď a neviem, komu bije srdce rýchlejšie, či mne alebo jemu. Jeho reakcia ma vyplaší a tuším, čo mu napadlo. Odsotím ho a zazerám po ňom.

Bije sa vo mne hnev aj krivda. „Hádam si nemyslíš, že beriem hormóny preto, aby som sa mohla s hocikým vychrápať? Tak to je gól! Aby si vedel, nespala som s nikým už… dosť dlho… a ani dnes už nebudem.“ Snažím sa mu vymaniť, ale pevne ma drží. „Pusť ma, Chris.“

„Ani náhodou,“ núti ma podvoliť sa tak, že mi rukou prejde po chrbte a oblapí ma okolo hrdla, ale tentoraz sa mi to nepáči. „Povedal som ti, že nie som pripravený na to, aby si utiekla, a myslím to vážne.“

„Pusť ma,“ mykám sa. Celá horím a nielen od hnevu, čo ma vyburcuje ešte väčšmi.

„Nekomplikuj to, Sara. Chcem si dať kondóm, pretože sa chcem chrániť. Užijem si sex s niekým a niekto si ho zase užije so mnou. To som ja, som takýto. Varoval som ťa.“

Sú to hrubé slová a mne je odrazu všetko celkom jasné. Sklopím zrak a zdá sa mi, že sa rozpadnem na tisíc kúskov. Má pravdu. Zbytočne do toho ťahám city a nechrániť sa by bola hlúposť. Čo mi to vôbec napadlo? Ide o únik z reality, ide len o sex.

Chce ma prinútiť, aby som sa na neho pozrela, a tak mi zapletie prsty do vlasov a chytí mi tvár do dlaní. Z očí mu srší divoká vášeň, nepokoj, ktorý je v absolútnom protiklade k tým chladným slovám, a mne to vyrazí dych. „Do pekla aj s tebou,“ zasyčí. „Čo mi to robíš?“ Pritlačí si čelo k môjmu a hlasom zachrípnutým od večného boja prizná: „Keď si povedala, že máš antikoncepciu, bezpečný sex bolo to posledné, čo mi napadlo. Napadlo mi, kto bol ten chlap, čo ťa mal a stratil, a pritom by mi to malo byť jedno. Chcem, aby mi to bolo jedno. Nechcem to vedieť.“

Ale nie je mu to jedno. To sa mi snaží povedať a odrazu môžem znova dýchať. „Patrí minulosti.“ Odpoviem mu rovnako ako on mne, keď šlo o ženu, ktorá mu urobila tetovanie.

„Aká dlhá ja tá minulosť, Sara? Ako dlho si nikoho nemala?“

„Naozaj to chceš vedieť?“ srdce sa mi silno rozbúši. „Lebo keď ti to poviem, tak si budeš…“

„Ako dlho?“

Stiahne mi hrdlo. „Päť rokov. Neprestala som brať tabletky, lebo… som ich, skrátka, neprestala brať.“

Odtiahne sa, aby si ma prezrel. „Nemala si nikoho päť rokov?“

Odvrátim pohľad. „Nechcem o tom hovoriť.“ Zopakujem znova. „Je to minulosť a teraz si tu ty.“

Skĺzne mi rukami na tvár, pozoruje ma, sekundy sa zdajú ako hodiny. Bojím sa, že si začne myslieť, že tento nezáväzný vzťah nezvládnem. „Presne tak, zlato.“ Zašepká nakoniec. „Teraz som tu ja.“ Pobozká ma a jazyky sa nám v okamihu žiadostivo prepletú.

Rukami mi prejde dole na chrbát, ten dotyk mi s telom robí nevídané veci. Každučký centimeter pokožky mám napnutý a ako v ohni.

„Potrebujem byť v tebe,“ zavrčí mi do ucha, na krku cítim jeho teplý dych a nato mi perami pohladí citlivé miesto na šiji.

Telo mi pri tých slovách stuhne. V tomto momente som vzrušená ako nikdy v živote, hoci sa to zdá nemožné, keď zvážim, koľkokrát ma už tento muž priviedol do varu. „Áno,“ zašepkám. „Prosím.“

Nadvihne mi zadok a zatlačí do mňa. Zavzdychám, keď cítim, ako do mňa vstupuje, rozpína sa vo mne, tlačí čoraz hlbšie. Zmocňuje sa ma – silno, intenzívne a úplne, do hĺbky.

„Je mi v tebe skvelo, zlatko,“ hlas má drsný, opojený vzrušením. A mne znovu napadne, že je to kvôli mne. Tá myšlienka mi je neskutočne príjemná.

Jednou rukou mi majetnícky skĺzne dole na chrbát, akoby si ma značkoval, a poriadne si ma nasadí. Ohnem sa v tom pohybe, penisom mi kĺže citlivým vnútrom, zmyselne sa s ním hrá.

Zľahka mi hryzie spodnú peru a potom mi to miesto olizuje. „Chutíš ako med a slnko.“ Zamrmle, ale potom ma prekvapí, lebo v náruživej chvíli, ako je táto, sa zasmeje a dodá, „a pizza.“

Zasmejem sa a oliznem mu spodnú peru. „A ty chutíš ako…“

„Ty,“ dokončí za mňa a mne sa z tých slov až stiahne žalúdok. Nežne dodá, „chutím ako ty, Sara.“

Vzduch okolo nás akoby oťažel a to prepojenie, ktoré medzi nami cítim od začiatku, sa vyvinie do niečoho živého, dýchajúceho. Riadi nás to. Podriaďuje si nás to. Už viac nie sme sami sebou, dve zničené, premýšľajúce bytosti, ktoré sa dokážu ovládať a mať pod kontrolou vlastné myšlienky a činy. Sme len dvaja ľudia, ktorí celkom zabudli na okolitý svet a žijú len pre tento divoký, vášnivý moment.

Lepíme sa k sebe ústami, jazyky sa nám prepletajú v šialenom, emóciami nabitom bozku, aký ešte ani jeden z nás nezažil. Ten bozk mi preniká do každej bunky v mojom tele a odrazu sa v hrudi ozve známy pocit. Je mi jasné, že je nebezpečné čosi také cítiť voči Chrisovi. Zaľúbiť sa do neho by bola chyba, ktorú nemienim a nechcem urobiť, ale ten pocit si ma načisto podmaňuje. Nedokážem sa ubrániť citom, ktoré vo mne vyvoláva, no na druhej strane ani nemám pocit, že by som robila niečo pre to, aby som sa ubránila.

Hýbeme sa ako jeden vo víre vášnivého tanca sexu, túžobne, prudko sa hladíme a ja mám chuť vliezť mu až pod kožu. Rastie vo mne zúfalstvo, cítiť ho z mojich dotykov, z toho, ako ho bozkávam, ako sa k nemu pritláčam. Vzrušenie sa mi z pohlavia šíri do nervových zakončení. Vedie ma tam, kam túžim ísť, no zároveň mi je to ľúto, pretože nechcem, aby sa to skončilo.

Vyvrcholenie príde priskoro a bez upozornenia. Nalepím sa na Chrisa, ponorím mu tvár do krku. Keď mu dosadnem na penis, zastoná a prudko do mňa naposledy vrazí. Ovinie sa okolo mňa rukami, pevne ma drží a chveje sa v orgazme.

Keď sa obaja upokojíme, som z vína a rozkoše taká omámená, že sa nevládzem ani pohnúť. Chris nás oboch poutiera, potom si ľahne na gauč a privinie si ma. V uchu mi búši jeho srdce, kozub príjemne hreje a mne v sekunde oťažejú viečka.

Dnes v noci som mala pocit, že som ho konečne znovu našla. Bol iný. Boli sme iní. Boli sme sami v jeho herni. Tak sa mi uľavilo. Už som bola unavená z toho, ako sa o mňa delí. Bolí ma, keď sa o mňa delí, keď mám pocit, že mu nestačím. Hovorí, že to nie je preto. Že spĺňam všetky jeho predstavy. Že som dokonalá otrokyňa.

Túto noc si navždy zapamätám. Zviazané som mala len ruky a stála som v strede miestnosti. Bol nahý a hovoril mi, čo mám robiť, a práve toto sú tie momenty, keď splním všetko, o čo ma žiada. Bola som vlhká a túžila som po jeho dotyku, až mi konečne, konečne predsa len pohladil prstami líce, prešiel na krk a potom na prsník a bradavku. Chvela som sa pritom a naskočila mi husia koža. Až takú moc má nad mojím telom.

Prstami sa mi vrátil na tvár, prechádzal mi po perách. „Líž,“ rozkázal mi a ja si vložím jeho prsty do úst, olizujem ich jazykom. Oči mu horia a…

O

drazu začnem precitať, prudko otvorím oči a zažmurkám do slnečného jasu. Snívalo sa mi to. Napadne mi… Už zase sa mi snívalo o jednom z denníkov. Sťažka prehltnem, lebo v hrdle mám sucho a medzi stehnami túžobne vlhko. Odrazu akoby ma niekto oblial studenou vodou. Preboha. Veď ja nie som doma, som u Chrisa a sníval sa mi erotický sen a on sa mohol stať svedkom toho, ako rozprávam alebo vzdychám zo sna alebo… rýchlo sa posadím.

Deka, o ktorej si nepamätám, že by som sa ňou zakrývala, sa mi zošuchne k bokom a v tej istej chvíli si všimnem Chrisa. Stojí chrbtom ku mne a na rozdiel odo mňa, lebo ja som celkom nahá, on je oblečený vo vyšúchaných džínsach a hnedom tričku. Rukou sa dotýka okna a hľadí na nádhernú červenožltooranžovú panorámu nového rána, ktorú teraz naozaj nedokážem poriadne oceniť. Lebo prišlo obávané ‚ráno po‘, ktoré aj samo hýri farbami, a navyše sa mi ešte aj sníval mokrý sen, a ja len dúfam, že som sa oň bez môjho vedomia s nikým nepodelila.

Chris zrejme vycítil, že som hore, a začne sa otáčať. Hneď si uvedomím vlastnú nahotu, automaticky sa opriem hruďou o kolená a deku si pritiahnem až k brade.

Hoci mi je nepríjemne, nijako to neovplyvňuje fakt, že tento muž ma fascinuje. Vyzerá nádherne. Opájam sa ním ako dobrým vínom, vychutnávam si každý dúšok. Má na sebe motorkárske čižmy, ktoré mal v kaviarni, a tričko s nápisom Harley. Na tvári má tieň jednodňového sexi strniska a polodlhé, svetlohnedé, mierne vlhké vlasy mu lemujú peknú tvár. A jeho oči, tie inteligentné oči sa mu v slnečnom jase trbliecu zelenou a zlatou farbou.

Tiež si ma obzerá a vyzerá neúprosne, nečitateľne. Chcem, aby niečo povedal, aby povedal jednu zo svojich vtipných, ľahkovážnych poznámok, ktoré ma vždy upokoja. Lenže on mlčí a ja nemám ďaleko od tárania, ktorým sa v takýchto situáciách snažím zachrániť a ktorého by som sa v novom živote rada zbavila.

„Ahoj,“ poviem, keď už to ticho nemôžem zniesť a mám chuť si zagratulovať. Je to síce iba jedno slovo, ale aj to je niečo.

Opiera sa o okno a zjavne sa vôbec nebojí, že by mohlo pod jeho váhou puknúť ako ja včera. Teda chvíľu som sa bála. Len čo sa ma začal dotýkať, na strach som veľmi rýchlo zabudla. Spomienka na včerajšiu spoločnú noc, ako ma pritlačil o okno, na jeho ruky, prsty, ústa a telo mám hneď ako v ohni. Prsia mi odrazu oťažejú, bradavky zabolia. Na líca mi vystúpi červeň.

Chris je, naopak, studený ako kameň a vôkol neho sa šíri napätie. Vo vlnách sa ženie miestnosťou a ja mám pocit, že ma udusí. Starý dobrý zvyk je preto moja jediná záchrana. Spustím teda nesúrodú reč. „Ehm, no, je ráno, aj slnko už svieti a tak, hmm, no tuším som… nešla domov.“

Prejdú ďalšie nepríjemné sekundy a ja by som mohla odprisahať, že počujem, ako mu tikajú hodinky. Potom sa opýta: „Chcela si ísť domov, Sara?“

Na tú otázku som nebola pripravená a neviem, čo povedať. Som načisto vyvedená z konceptu. Chcela som? Nuž, nie. Dostalo sa mi uspokojenia, o akom sa mi ani nesnívalo, a z čistej ženskej slasti som upadla takmer do mdlôb. Šla by som, keby som sa zobudila skôr? Nie. Nechce sa mi od Chrisa odísť, ale bojím sa, že muž, ktorého by som údajne nedoviedla domov ukázať mamičke a ocinkovi, by pri takom priznaní spravil divadlo. „Ani… neviem.“

„Ja som nechcel,“ povie jemne, šúcha si pritom tvár a zdá sa z toho priznania trochu nervózny, no hneď vlastnej reakcii protirečí, pozrie mi do očí a na rovinu povie: „Ja som nechcel, aby si šla domov, Sara.“

Tieto novinky ma napĺňajú šťastím a zmätením, ale… moment. Nemala by som byť šťastná. Či áno? Je to len úlet, flirt. Odletí si do Paríža a bude po všetkom. Mala by som si užívať, kým sa dá, neupínať sa na neho.

„Ty si nechcel, aby som šla domov?“ opýtam sa, potrebujem sa jednoducho uistiť, potrebujem od neho viac. Viac čoho? To je otázka. Iba rozkoše, sľúbim si. Celá táto záležitosť je len o rozkoši.

Nesmierne dlho si ma obzerá a ja sa začnem obávať, že si zase pustím jazyk na špacírku a začnem tárať. Našťastie nás oboch toho ušetrí. „Nevodím si sem ženy, Sara.“ Oznámi mi tvrdým, chrapľavým, takmer nahnevaným hlasom. „Nemávam sex bez ochrany a nezaujímam sa o minulosť svojich mileniek. A za žiadnych okolností neprezrádzam nič o sebe.“

Vzhľadom na fakt, že sa naše dobrodružstvo snažím vnímať ako niečo nezáväzné, pokúsim sa ignorovať to, čo mi najmenej dáva zmysel. Bohužiaľ, nedá sa to. Zamračím sa. Naozaj sa mi tu snaží naznačiť, že mi niečo o sebe prezradil? Lebo ak áno a ľutuje to, tak potom čokoľvek, čo by som ja považovala za relevantnú informáciu, bude už vyslovene zločin.

Pozorujem ho a začína sa vo mne tvoriť nepríjemný pocit, ktorý sa rozpína a naberá tvar. Zdá sa naozaj rozčúlený, akoby… Obviňuje ma z toho, že kvôli mne robí niečo, čo nechce? Obviňuje. Vidím mu to na tvári. Panebože. Obviňuje ma. Ten nepríjemný pocit v mojom vnútri sa rozhorí naplno.

Zložím nohy na zem a pridržím si deku. „Mala by som ísť.“

„Prosím ťa, nechoď,“ povie potichu a mňa zarazí krehkosť tej žiadosti. Na peknej tvári sa mu zračí skutočná bolesť a mne zrejme tiež.

„Som z teba zmätená, Chris.“

„Tak to sme dvaja, zlatko,“ povie a pohne sa od okna. „Počkaj chvíľku.“ Prejde okolo mňa, vybehne po schodíkoch do vyvýšenej predsiene a nechá ma tam len tak sedieť.

Čo? Kam sa vybral? Otočím sa a vidím, ako odchádza cez chodbu. Ešte väčšmi sa zamračím, pohľadom hľadám svoje veci, ale márne. Nevidím ani len tú jeho košeľu. Som v zajatí. Nemôžem odísť. A chcem vôbec? Napadne mi, že by som asi mala. Alebo nemala? Tento chlap vo mne vyvolal celý vír… pocitov? Citov? Vášne. To je pre to asi ten najneškodnejší výraz. Naozaj najneškodnejší?

Začujem za sebou kroky, Chris zbehne schodíkmi a v okamihu je pri mne. Čupne si predo mňa, je blízko a vonia sviežo ako les a na moje veľké prekvapenie mi okolo pliec prehodí asi o tri čísla väčší tmavomodrý župan. Správa sa veľmi pozorne a ja si naozaj nie som istá, či už som sa niekedy cítila tak príjemne a žensky ako teraz. Hoci sme si takmer cudzí, nikdy som sa so žiadnym mužom necítila viac v bezpečí a s tým, za ktorého som sa takmer vydala, už vôbec. Odrazu sa mi zdá, že byť s ním a zabúdať na minulosť je to správne. Preto som tu.

Stále držím deku a Chris si ma odhora nadol premeriava a mlčky ma núti pustiť ju. V podbrušku sa mi ozve jemná túžba, ktorá stúpa ďalej do nôh a rúk. Chcem ho. Chcem ho tak, ako si ho asi ani nie som schopná vziať.

Stretnú sa nám pohľady, hľadíme na seba a ja si v hĺbke jeho očí všimnem akýsi tieň a napadne mi… Napadne mi, že ma k sebe pustil. Hruď sa mi zovrie pri tom vedomí, pri tom ubezpečení. Nechám deku padnúť do jeho rúk a stojím pred ním nahá, no mám pocit, že aj on je nahý. Nevodím si sem ženy. Medzi nami niečo je a ja sa modlím, aby som sa včera mýlila. Modlím sa, aby to nebol začiatok toho, ako sa dvaja zničení ľudia celkom znivočia. Niečo vo mne Chrisa potrebuje. Možno sa potrebujeme navzájom.

Prejdú ďalšie nekonečné sekundy, stojíme bez pohnutia, mlčky. Pohľad mu padne dole, pomaly a vášnivo mi ním kĺže po prsiach. „Bože, ty si nádherná.“ Zamrmle zastretým, zmučeným hlasom, ktorým vysloví viac než len kompliment.

Tými slovami vo mne vyvolá nával citov a to ma prekvapí. Áno. Ach áno. Niečo sa s nami určite deje, niečo sľubné, no zároveň niečo, čo mi môže zlomiť srdce, ale je mi to akosi jedno. Rukami mu vojdem do vlasov, hladím ich, chcem, aby šiel ku mne, aby bol so mnou.

„Obleč si to, zlatko,“ nakáže mi a ja cítim, že v ňom prebieha vnútorný boj, že sa nechce podvoliť a dotknúť sa ma. Urobím teda, čo mi prikáže, zamotám sa do županu a zaviažem si ho.

Potom na mňa pozrie a nech už cítil čokoľvek, zdá sa, že si našiel pre to skrýšu. Pohľad má veselší, trochu sa upokojil. „Urobím omeletu. Dáš si?“

Táto zmena nálady ma minie bez ujmy. Už som to pri ňom zažila viackrát a začínam si zvykať. Radšej sa teším, že ho dokážem rozosmiať.

Usmejem sa. „Stále ma niečím kŕmiš.“

„Hm, ale veľmi sa nám nedarí tie jedlá dojedať,“ mierne sa otočí a ukáže na škatule od pizze na stole za ním. „To si tá pizza nezaslúžila.“

„Nie, ale mal si pravdu. Bola naozaj skvelá.“

Uškrnie sa. „Na našu obhajobu môžem povedať len toľko, že sme mali na práci iné veci.“ Aj by som sa bola začervenala, lebo keď povážim, čo som sa s ním včera nastvárala, mám aj dôvod, ale našťastie mi na rozpaky nenechá priestor. Postaví sa, potiahne ma za ruku a keď sa nado mnou vztýči, opäť si uvedomím, aký je vysoký, a pochopím, prečo mi z jeho županu vôbec nevytŕčajú ruky.

„Spravím omeletu, ak ty urobíš kávu,“ vyjednáva.

„Prečo nie, len si najprv musím nájsť ruky,“ predpažím a ukážem len bavlnenú látku.

Zasmeje sa a začne mi vyhŕňať jeden rukáv. „Strácaš sa. Naozaj ti treba dať najesť. Nebolí ťa hlava?“

„Myslíš z toho vína? Očividne nie,“ a nedá mi, aby som ho trochu nepodpichla. „Dúfam, že si len nevyužíval príležitosť, že som opitá.“

Nezasmeje sa, ako som si myslela. Ruky mu na rukáve zmeravejú a zdvihne zrak. „Nie som svätý, Sara. Povedal som ti to.“

„Áno,“ prisvedčím jedovato. „A neraz.“

„Lenže ty si sedíš na ušiach.“

„Počula som veľmi dobre každé tvoje slovo.“

„Možno som ti nepovedal dosť.“

To teda určite, pomyslím si. „Povedal si len: ‚drž sa odo mňa ďalej‘ a ‚nechoď preč‘, to je všetko.“

Najprv sa trochu zamračí a potom usmeje. „Ty si nedávaš servítku pred ústa, čo?“

„Pri tebe zjavne nie. Alebo… hmmmm… keď si vypijem.“ Keď si spomeniem na včerajšiu noc, stuhnem. „Keď si odišiel, naozaj som sa vyznamenala. Zašla som za Markom a povedala som mu, že nechcem, aby ste ma zaťahovali do toho… ach jaj…“ chytím sa za hlavu. „Nechápem, ako som to mohla povedať.“

Nadvihne obočie. „Tak teraz začínam byť zvedavý.“

Spustím ruku a odvážim sa zopakovať slová, ktoré akoby som naozaj ani nebola povedala ja. „Povedala som mu, že nechcem, aby ste ma zaťahovali do toho zápasu dvoch kohútov na smetisku, čo máte medzi sebou.“

Chris vybuchne smiechom. „Tak to by som naozaj chcel vidieť, ako ste sa obaja pri tom tvárili.“ Vyberie sa do kuchyne. „No poď, dievča. Treba ti dať najesť.“ Načiahne sa za škatuľami od pizze a zjavne nemá najmenší záujem ten zápas dvoch kohútov na smetisku vysvetliť či poprieť. Prečo? Čo medzi sebou tí dvaja majú?

„Musím ísť do kúpeľne,“ poviem a ukážem na miestnosť, v ktorej som bola už včera. „Prídem do kuchyne za tebou.“

Odrazu ma schytí a pritiahne k sebe. Jeho teplý dych sa zleje s mojím. „Len aby bolo jasno. Žiadne ,medzi‘ neexistuje.“ Len tak to medzi nami iskrí. Som si istá, že ma pobozká, a neviem sa dočkať jeho chuti. Trasiem sa ako osika. Prosím. Teraz. Bozkaj ma.

Čakám, čo príde, keď ma zvrtne ku kúpeľni a capne po zadku. To gesto ma prekvapí, zjajknem a hneď si spomeniem, ako mi to isté včera robil na holý zadok. Rozohní ma to. Prisaje sa mi perami takmer na uchu. „Bež. Nechávať čakať hladného muža nikdy nie je dobrý nápad, Sara. To si navždy zapamätaj.“

Zhlboka sa nadýchnem a neviem prečo, ale hneď začnem konať, akoby som musela splniť jeho rozkaz. Zastavím sa len preto, aby som schmatla kabelku, keď ju zazriem na zemi. Stále je za mnou, pozoruje ma, sleduje každý môj pohyb. Každučký centimeter môjho tela cíti jeho dychtivý pohľad, reaguje na jeho slová, dotyk. Prečo ma to capnutie po zadku tak rozpálilo, dofrasa? Ako to, že Chris ma len za pár dní zmenil tak, že samu seba nespoznávam? A čo, doparoma, myslel tým, že žiadne ‚medzi’ neexistuje?

19

[image: image19.jpg]



Z

avriem sa v kúpeľni, opriem o dvere, vydýchnem si a pomyslím na Chrisovo varovanie. Nechávať čakať hladného muža nikdy nie je dobrý nápad, Sara. Ďalšie varovanie a z tohto vyviera akýsi zmyselný zážitok, vzrušujúci trest, ktorý ma neminie, ak sa nepoponáhľam a… nuž, neviem síce, čo ma čaká, ale viem, že to veľmi rada riskujem, nechám ho čakať a zistím to. Zdvihnem kútiky úst. Fakt mu to strašenie ide mizerne. Mark si potrpí na tresty. Z ničoho nič si spomeniem na Amandine slová a zovrie sa mi žalúdok. Prvý raz odvtedy, čo som si vínom dodala odvahy a zašla na kus reči so šéfom, ma obleje príslovečný studený pot a trochu schladí Chrisom rozpálené telo. Napriek tomu, že Mark tú odmenu schválil a ja by som nemala mať problémy, robím si starosti. Potrestá ma? Prišla som o šancu robiť pre Riptide? O šancu do budúcnosti, keď sa tento úlet s Chrisom skončí?

Zostanem úplne zmätená. Chris mi síce zabezpečil železnú rezervu, ktorú môžem využiť a vytvoriť si budúcnosť, ktorá sa mi bude páčiť, ale ohrozil tiež možnosť, ktorú som už dostala. Ako sa mu zavďačím, čo musím, no zároveň sa poistím, že za túto čiaru viac neprejde? Netuším. Fakt nie. Ba dokonca sa zdá nemožné nejako sa z toho elegantne vymotať, keďže som v jeho byte, jeho župane a želám si, aby sme obaja zase boli, ako nás Boh stvoril. Zostáva mi jediná možnosť. Pochutím si na raňajkách, ktoré mi pripraví tento príťažlivý, talentovaný maliar, a vyčkám na vhodnú príležitosť, kedy to celé vytiahnuť. A nemôžem to nechať tak, za tú províziu sa mu jednoducho musím poďakovať.

Zhlboka sa nadýchnem a vydýchnem a čelím pravde ukrytej hlboko v mojom vnútri, na ktorú akosi pričasto zabúdam. Áno, prijala som skromný život, ale šanca zarobiť si a ísť za svojím cieľom ma stále nadchýna. Až sa bojím tomu uveriť, kým tie peniaze nemám. A Chris… Chris to spravil kvôli mne. Dlhujem mu viac ako len slovné ďakujem, a hneď mi napadne tisíc spôsobov, ako sa mu odvďačiť. Len keby mi to dovolil. Skutočný Chris je veľmi opatrný a introvertný na niekoho, kto sa zachová tak priateľsky a srdečne.

Odrazu sa neviem dočkať, kedy už zase budem pri svojom zložitom umelcovi, teda svojom ako svojom, a tak sa odrazím od dverí a pozriem do zrkadla. Panenka skákavá, nie som ja tá nočná mora z Elm Street? Na hlave mám hniezdo namiesto vlasov a po mejkape ani stopy, teda až na riasenku rozmazanú pod očami. Tak toto je skvelé. Som s tým najfantastickejšie vyzerajúcim chlapom pod slnkom a ja vyzerám, ako by som sa chystala na metalový koncert. A ešte sa nad všetkým aj polhodinu zamýšľam. Chris ma o chvíľu začne hľadať.

Hrabem sa v kabelke, hľadám kefu na vlasy, no pohľad mi padne na Rebeccin denník a stuhnem. Sťažka preglgnem, keď si spomeniem na ten konkrétny úryvok, ktorý sa mi dnes sníval. Nie. Nevnímala som ho ako sen, bolo to ako naozaj. Vyfantazírovala som si vlastný svet zo slov inej ženy, zatiaľ čo Chris stál len kúsok odo mňa a možno počul moje vzdychy, stony a ktovie čo ešte, a stiahne mi hrdlo.

Zhlboka sa nadýchnem, schmatnem denník, položím ho na poličku, zízam naň a odolávam pokušeniu prečítať si presne tú časť. Vždy keď nejakú stranu prečítam druhý raz, začne mi jej obsah dávať väčší zmysel a kúsky skladačky o Rebecce začnú do seba zapadať. Ignorujem ten nápad a schmatnem kefu.

Rýchlo si ňou prejdem cez vlasy a zvažujem, že si urobím mejkap, ale nakoniec si len umyjem tvár a nanesiem krém. S mejkapom na tvári by to vyzeralo, že si dávam na sebe priveľmi záležať. Spomeniem si na bozk, ktorý som od Chrisa tak veľmi chcela a on mi ho nedoprial, a neskutočne si zatúžim umyť zuby. Zo zúfalstva chcem použiť len prst a vodu. Ale čo čert nechcel? Márna je moja snaha, nemám predsa pastu. Zoberiem si teda len vreckovku, prejdem si ňou po zuboch a potom ich znova vypláchnem.

Potom to bez ďalšej snahy vzdám a vyjdem z kúpeľne. Zastavím sa pri čajovom stolíku, položím naň kabelku a zoberiem taniere a poháre, ktoré sme tam včera nechali. Takto naložená zamierim do kuchyne, a keďže tento byt je obrovský, ani necítim, že by sa niečo varilo.

Prejdem klenutou chodbou, ktorá spája kuchyňu s obývačkou, a Chrisa síce nevidím, ale zato zbadám masívny obdĺžnikový kuchynský pult zo sivočierneho mramoru a nad ním aj pod ním nádherné poličky zo sivého dreva. Idem za zvukom krokov do rohu napravo a zdá sa, že som práve prešla časť miestnosti do tvaru L. Pritom mi neujde oválny jedálny kútik s oknom od podlahy až po strop a s ďalším prekrásnym výhľadom na mesto. Je to nádherná kuchyňa. Celý tento byt je nádherný.

Zabočím do spodnej časti L-ka a dostanem sa do obdĺžnikovej miestnosti na jednej strane s pultom a drezom z nehrdzavejúcej ocele. Naproti nemu je ďalší pult so sporákom, s chladničkou a so sexi majiteľom bytu, ktorý si ku sporáku práve kladie soľ, korenie, taniere a iné suroviny.

„Táto kuchyňa je snom každého šéfkuchára,“ polichotím mu a vložím riady do drezu oproti nemu.

„Je súčasťou bytu, takže nech ti ani len nenapadne myslieť si, že viem dobre variť,“ otvorí luxusnú chladničku s dvojitými dverami a položí na pult vajíčka a syr. „Nepoznám sa s ľuďmi z okolitých reštaurácií len tak náhodou.“

Postavím sa oproti nemu a sledujem, ako rozbíja vajíčka do misky. Prechádzam mu pohľadom po rukách a nemôžem si nespomenúť, ako obratne sa dotýkal môjho tela, ako obratne maľuje. Ako obratne ma vzrušoval a potom si ma vzal.

Pozrie na mňa a ja mám pocit, že mi číta myšlienky. V kútiku duše túžim po tom, aby som prijala tú výzvu, ale moje staré ja – skutočné ja? – sa bezdôvodne ponáhľa zamaskovať nemravné myšlienky. „Ja akurát tak viem, kde je v supermarkete oddelenie s mrazeným jedlom, a to je všetko. Moja mama bola… my… sme nevarili.“

Rozšľahá vajíčka v miske, pridá mlieko, soľ a korenie. „Nemala čas alebo len nerada varila?“

Ako som s touto témou vôbec začala, ako som ju vôbec mohla dopustiť? „Otec nechcel, aby varila, tak nevarila.“

Položil ruku na pult. „Takže varil on?“

„Ale kdeže, otec nerobí domáce práce.“

Zapáli horák a na panvicu dá trochu oleja. „Tak kto potom varil? Ty alebo tvoj súrodenec?“

„Som jedináčik a ja nevarím.“ Šibne po mne pohľadom, tvári sa zmätene a ja viem prečo. Dokážem jednoduchú otázku zbytočne skomplikovať, ale to robím vždy, keď ide o môjho otca. „Mali sme kuchárku.“ Keď uvidím ten prekvapený výraz na jeho tvári, oľutujem, že som to vôbec povedala, a obrátim sa ku kávovaru oproti mne. „Pustím sa do práce.“

Na chvíľu zaváha a myslím, že by zo mňa najradšej ešte niečo vyžmýkal, ale, vďakabohu, rozmyslí si to. „Taká bola dohoda. Ja uvarím jedlo. Ty spravíš kávu.“

„Vykonám, kapitán,“ zažartujem, načiahnem sa za dózou na kávu a na spodku drahého strieborno-čierneho kávovaru si všimnem svetielkujúce hodinky. Je len pol ôsmej. Fakt dosť priskoro, aby sa mi sťahoval žalúdok pre rodinné záležitosti, ktoré som ani nechcela prezrádzať.

Otvorím dózu, vsajem do seba arómu kávy a hneď si spomeniem na Avu. Keď som ju vtedy v galérii objala, voňala kávou. A možno som bola len príliš opitá a zrádzal ma vlastný nos aj ústa, z ktorých vyletelo to o tých kohútoch. „Vonia to ako… Cup O’Café.“
„Ohohó, tak to ani náhodou,“ nesúhlasí Chris, pristúpi ku mne a keď sa dotkneme plecami, neuveriteľne ma prekvapí, ako to na mňa zapôsobí, a zároveň som rada, že už nemám stiahnutý žalúdok. Nedotýkame sa ani len holou pokožkou, a čo to so mnou robí.

Vdýchne vôňu kávových zrniek a potom mi pridrží dózu pri nose, aby som mohla urobiť to isté. „To je vôňa francúzskej zmesi Malongo v Paríži. Nosím si ju do Štátov so sebou. Zbožňujem túto kávu.“

„Už sa neviem dočkať, až ju vyskúšam,“ poviem a myslím to vážne. Zbožňuje kávu, pizzu a Toma Hanksa. A ja zase zbožňujem to, aký je nadšený z toľkých vecí. Aj zo mňa? Aspoň nateraz? To beriem, rozhodnem sa. Jeho nadšenie je nákazlivé.

„Na jednu kanvicu daj štyri lyžičky,“ vysvetlí mi.

Prikývnem a pustím sa do práce, vedľa mňa prskajú dve panvice. Nalejem do kanvice vodu a zarazí ma, aké neskutočne príjemné a nečakané je byť takto s Chrisom v kuchyni. To nedávne priznanie, že si domov nikdy nevodí ženy, mi nahovára, že aj on je na neznámom území. Nevodí si domov ženy? Určite mal na mysli, že málokedy si nejakú dovedie. Alebo nie?

Pozriem na zatiaľ nevyplnené a nezložené, ale zato dokonale vytvarované omelety. „Tak tie vyzerajú naozaj ako od šéfkuchára.“

Šibne po mne pohľadom, oči mu veselo žiaria. „Teraz budem v strese, že musím podať skvelý výkon.“

Odfrknem si. „Ty a stres? Neverím.“

Pokrčí perami, ale nepoprie to. Verí si. Ak ho aj niečo škrie, nezasiahlo to jeho sebavedomie.

Vezme zeleninu a hodí ju na omeletu. „Dám tam aj cibuľu a papriku?“

„Prečo nie? Veď nemám zubnú kefku. Už teraz by ma mohli použiť ako biologickú zbraň.“

Zasmeje sa hlbokým mužným smiechom, z ktorého sa mi zvláštne zovrie v hrudi. Mám chuť naňho, nie na omeletu. „Zavolaj si na recepciu, ak chceš,“ navrhne mi. „Funguje to tu tak trochu ako v hoteli. Ak niečo potrebuješ, zoženú ti to.“

„Vážne?“ prekvapí ma to, ale aj poteší. „Ako tam zavolám?“

Ukáže naľavo. „Ten telefón za chladničkou je prepojený s recepciou.“

Pri myšlienke na zubnú kefku mi srdce zaplesá, a tak sa vyberiem k chladničke, opriem sa o malý pult a chcem zdvihnúť slúchadlo, no zaváham. „Čo im mám povedať, kto som?“

Chris nechá jedlo jedlom, postaví sa predo mňa a celkom ma zovrie svojím nádherným, mohutným telom, bokmi sa intímne dotýka mojich bokov. Okamžite sa vzruším, no povedzme si rovno, pri ňom to už asi inak nebude.

„A čo by si im chcela povedať, kto si?“ v jeho slovách je jasná výzva.

Doparoma, a zase tu máme jednu z tých jeho nálad, zase tá jeho odvrátená strana. Takýmto štýlom si čochvíľa vykrútim krk.

Prstami mu krúžim po pevnej, teplej hrudi. Skúša ma, ale ja nebudem hrať jeho hry. Odkedy som odišla od otca a, áno, aj od Marka, naučila som sa jedno – ja som ja. Nemôžem byť niekto iný a nemám v pláne to zmeniť ani kvôli Chrisovi, nech aj vyzerá ako boh.

„Nič im nechcem povedať,“ odvetím. „Čo je ich do toho?“

Pozoruje ma, z tváre mu nedokážem nič vyčítať, ale cítim, že všetko sa ešte len začne. Nemám poňatia, akú reakciu od neho očakávať.

„Keď som povedal, že si sem nevodím ženy, Sara, myslel som tým nikdy. V zmysle žiadnu ženu.“

Tak toto je ďalšia z absolútne nečakaných poznámok. Predpokladám, že s tým telefonátom na recepciu nejako súvisí, ale ešte sa len dozviem ako. Tuším som vplávala do zradných vôd a zvažujem, či nie je načase vrátiť sa na breh, teda do vlastného bytu.

„Áno,“ odvetím. „To si povedal a ak mi to budeš stále opakovať, začnem si myslieť, že sa mi tým snažíš naznačiť, aby som odišla.“

„Hovorím ti to preto, aby si vedela, ako veľmi chcem, aby si tu ostala.“

„Aha.“ Takže on ma tu chce. Popravde mi to napadlo, ale keď to vysloví, prekvapí ma to a poteší omnoho viac, ako by sa patrilo. „Chcem, aby si to cítila rovnako,“ dodá.

Opäť som prekvapená a z hlasu mu skôr vycítim ako počujem neistotu. Nakloním hlavu a pozorujem ho. Áno. Stráca pôdu pod nohami a tuším na to nie je zvyknutý.

„Veď aj chcem,“ zašepkám. „Chcem tu byť.“

„To je dobre,“ pohladí ma dvoma prstami po líci, odhrnie mi vlasy za ucho a mne z toho nabehnú zimomriavky. Som uchvátená a chvejem sa. Nikdy som pri nikom inom necítila nič podobné a snažím sa pochopiť, čím ma tak hlboko zasahuje. Príťažlivých mužov som poznala aj predtým. Poznala som talentovaných, nadaných a silných mužov, ale žiadny nebol ako Chris. Žiadny nebol taký komplikovaný, taký nepochopiteľne neodolateľný.

„Nebude sa ti na mne všetko páčiť, Sara,“ zamrmle zlovestne.

„Ďalšie varovanie?“ upozorním ho. „Už si prekročil hranicu, za ktorou varovania nemajú nijaký účinok.“

„Nie je to varovanie. S varovaniami som skončil, inak by si mi odišla.“

„Odkedy sme sem včera prišli, povedal si mi ich už celú kopu.“

„Áno,“ prizná. „Tuším áno. Tak by som ti mohol dať ešte jedno.“

„Posledné?“

„To asi nie.“

„Posledné pre dnešok?“

Ignoruje moju otázku plnú očakávania. „Nič sa nezmenilo, Sara. Stále nie som chlap, ktorý ti v sobotu bude s láskou kosiť trávnik pred domom.“

„Chvalabohu.“

„Som od podobných záležitostí na hony vzdialený a nebude sa ti páčiť všetko, čo o mne zistíš, a zrejme ti to nebude dlho trvať.“

Roztiahnem mu prsty na hrudi a pomaly prechádzam po pevných svaloch. „Mám to teda chápať ako návrh, aby som o tebe niečo zistila?“

Skôr než mi odpovie, zavrie oči a zdá sa, že bojuje sám so sebou. „Proti svojmu najlepšiemu presvedčeniu a pretože som, zdá sa, neschopný držať sa od teba ďalej.“

Chris Merit je neschopný držať sa odo mňa ďalej?

„Čo sa stane medzi nami, ostáva medzi nami, Sara,“ povie, skôr ako stihnem zareagovať. „Musím vedieť, že to chápeš. Som v podstate uzavretý človek a mám na to svoje dôvody, ktoré sa nezmenia. Nech ťa nepletú tie príležitostné priateľstvá po okolí a fajnová budova s izbovou službou. Vyberám si, čo a komu na seba prezradím a tunajší zamestnanci mi v tom pomáhajú.“

Rozmýšľam, či si tak ako ja pustil do života tých nesprávnych ľudí a popálil sa alebo bol rozumnejší. Nikdy im nedal šancu? „Som rada, že si uzavretý. Keby si nebol, ani ja by som tu zrejme nebola, Chris.“

Pozeráme na seba a on ma skúma tak pozorne, až mám pocit, že mi prešiel pod kožu, prenikol do duše a hľadá dôkaz, že hovorím pravdu. Prečo alebo kvôli komu je taký nedôverčivý? Kto alebo čo mu ublížilo? A záleží na tom? Máme toho spoločného viac, než som si myslela. Rozumiem mu a vôbec nepotrebujem vedieť, kto, čo, kedy a ako.

Zdvihnem ruku a pohladím ho po líci. „Čokoľvek sa medzi nami stane, ostane len medzi nami.“ Hovorím potichu, zachrípnuto. Tento muž ma zasahuje v toľkých rovinách, že mi to jednoducho musí začať dochádzať.

Prižmúri oči, pohľad mu znežnie a ja vidím, ako sa mu z tváre vytráca napätie a v očiach mu zaihrajú škvrnky zlatého ohňa. Atmosféra medzi nami sa zmení a mne sa v podbrušku zavlní už známa túžba, rozpína sa a hrozí, že ma celkom pohltí. Odrazu ma premkne nečakaná panika, ktorá začne rásť. Nechcem raňajky, tých pár minút normálneho stavu. Z nepochopiteľného dôvodu ich zatúžim celkom vynechať.

Chytí ma okolo pása, vrýva sa do mňa cez tenkú látku a na tvári mu vidieť, že aj on si uvedomuje, ako rýchlo by ma mohol vyzliecť donaha.

Zameria sa na otvor v župane a mne okamžite stvrdnú a scitlivejú bradavky. „Uvedomuješ si, ako veľmi ťa teraz chcem?“ opýta sa, prstami skĺzne do výstrihu županu a začne ho otvárať.

Chcem ho, túžim po ňom ako po ďalšom nádychu, ale v hlave sa mi ozve zvolanie – ešte nie. Až po raňajkách. Schmatnem župan, zakrútim sa do neho a aby som ho zadržala, priložím mu ruku na hruď. „Nie, nie. Kým si nedám kávu, nenajem sa a neumyjem si zuby, nebude nič.“ Zodvihnem slúchadlo telefónu na stene. „A, mimochodom, nehorí nám omeleta?“

„Vypol som sporák,“ povie a zvuk jeho hlbokého a zvodného smiechu sa premieša so zvonením v telefóne. Nakloní sa a dá mi bozk na ucho. Na krku pocítim jeho horúci dych. „Dúfal som totiž, že by som ťa mohol nalákať. No nič, trochu viac sa posnažím po raňajkách.“ Keď sa v slúchadle ozve recepčná, odstúpi odo mňa. „Ako vám môžem pomôcť, pán Merit?“

Hľadím na Chrisove široké ramená, ktoré sa venujú raňajkám. Je nádherný a ja odrazu neviem, prečo boli, doparoma, raňajky pre mňa také dôležité.

„Pán Merit?“ opýta sa žena v telefóne a vytrhne ma zo zasnenia.

„Áno, zdravím. Mohli by ste pánu Meritovi priniesť zubnú kefku a pastu?“

„Pravdaže,“ odvetí žena. „Hneď ich pošlem.“

Zložím a vyberiem sa ku kávovaru. Zo skrinky nad ním vyberiem dve šálky. Žmurknem na Chrisa, ktorý naberá na taniere svoj výtvor, usmeje sa na mňa a oči mu nezbedne a veselo žiaria. Veľmi dobre vie, že vo mne rozdúchal oheň, a užíva si to.

„Páčiš sa mi v tom župane,“ zdvihne obočie. „A ešte viac sa mi páčiš bez neho.“

Zaleje ma teplo a ja viem, že nesála zo sporáka. Je taký šarmantný a sexi. „Vyzerala by som lepšie umytá a oblečená ako ty.“

„Myslím, že to je vec názoru.“

Z tej jeho pozornosti som celá hotová. Veď ako by mohla byť nejaká žena ľahostajná voči komplimentom Chrisa Merita? „Čo si dávaš do kávy?“

„Kopu smotany. Je v chladničke.“

Príde mi to smiešne.

„Čo je také smiešne na smotane v chladničke?“ zamračí sa.

„Čakala by som, že piješ čiernu kávu. Vieš ako, taký motorkár a svetoznámy umelec ako ty. Myslela som si, že piješ takú silnú a čiernu kávu, až ti z nej narastú ďalšie chlpy na hrudi.“

„Na hrudi mám chlpov viac než dosť, čo ti iste neuniklo, a navyše, jed si rád prisladím.“

To je zvláštna poznámka a myslím, že tak ako mnohé iné Chrisove poznámky aj táto má nejaký skrytý význam. Premýšľam nad tým, či budem v jeho blízkosti dosť dlho, aby som ho dokázala pochopiť, a zisťujem, že dúfam, že áno. To moje predsavzatie užiť si s Chrisom len túto chvíľu sa veľmi rýchlo mení na túžbu prežiť s ním aj ďalšiu.

Mal pravdu. Je nebezpečný. Teda, možno to priamo nepovedal, ale keďže neviem, prečo ma pred sebou tak vystríha, poviem to za neho. Je nebezpečný a ja som nikdy v živote nechcela väčšmi riskovať.

ár, minút nato mi už poslali kefku s pastou cez kĺzačku v stene pri chladničke, ktorá pripomína prejazdné bankomaty pre autá. Zabehla som si umyť zuby ešte pred raňajkami, čo Chrisovi pripadalo smiešne, a už som aj späť.

Teraz sedím s Chrisom pri kuchynskom stole, obaja máme kávu osladenú smotanou s príchuťou lieskových orieškov, ktorú má najradšej a v Paríži ju zjavne len tak nezoženie.

„Lieskovoorieškovú príchuť som ešte nemala,“ priznám sa. „Asi radšej lížem klasickú smotanu,“ zavtipkujem, ale hneď mi dôjde, že som mu riadne nahrala do karát.

Chris sa usmeje. „Nuž, tak to by som ťa mal nahovoriť na nejaký smotanový pokus,“ zodvihne hlavu a pozrie na moju šálku. „Vyskúšaj ju.“

Ach bože, musí do toho rýpať? Na druhej strane, ja som začala. Rozmýšľam, čo je preňho klasická smotana. Ja nalepená na okne? Bola to naozaj klasika? Pre mňa isto nie, keďže nič iné ako klasiku som vlastne nezažila. Ale teraz je s tým koniec a ja konečne dostanem od života viac.

„Alebo mi namiesto toho povedz, na čo práve myslíš,“ navrhne mi Chris.

„Hm?“ zažmurkám a uvedomím si, že som sa asi priveľmi zamyslela a zrejme mu je jasné, nad čím. „Nie, myslím, že toto si nechám pre seba.“

Zdá sa, že je zvedavý, ale nevšímam si to, a namiesto odpovede si len odchlipnem z teplého orieškového nápoja. „Je to chutné, fakt chutné.“

Zatvári sa súhlasne a to, čo povie, znie ako neslušný návrh. „Vedel som, že tvoja budúcnosť nebude o lízaní klasickej smotany.“ 
Líca mi pri tej poznámke zahoria.

„Pozrimeže, naša slušná, malá pani učiteľka sa nám červená?“ doberá si ma. „Ty si chodiaci protiklad, Sara, však?“

Má, prirodzene, pravdu. Mám pocit, akoby som plávala medzi dvoma brehmi. Na jednom je nemastný-neslaný život, na druhom tajomná erotika a akosi sa mi nedarí dosiahnuť ani jeden z nich. „Tuším som.“

„Tuším si.“

Keď sa pustíme do jedla, iskrí medzi nami šteklivé napätie a ja som zrejme bola hladná väčšmi, ako som si myslela, lebo hneď pri prvom hlte mi žalúdok aj chuťové poháriky ožijú. „Tá omeleta je skvelá! Dávam ti za ňu desať bodov.“

„To už by som musel byť ozaj antitalent, keby som aj omeletu pokazil.“

„Tak to si ešte nejedol moje omelety,“ ubezpečím ho a keď sa zasmeje, pozriem von oblokom. Výhľad vyzerá ako skutočná maľba – ranné mesto s nádhernou blankytne modrou oblohou, za ním kilometre vody, ktoré dokonale dotvárajú zubaté vrcholky kopcov a budov, roztrúsené tu a tam. „Sme tu ako na vrchole sveta. Nedotknuteľní.“ Podložím si bradu rukou a túžobne dodám: „V každom prípade sa to nedá porovnať s mojím výhľadom na parkovisko.“ Pozriem na Chrisa. „Aj v ateliéri máš takýto výhľad?“

„Áno, ak chceš, neskôr ti ho ukážem.“

Pri predstave, že uvidím, kde pracuje, sa celá roztrasiem od radosti. „Áno, to by som veľmi chcela.“

„Pre výhľad z ateliéru som si vlastne kúpil celý tento byt. Je veľmi inšpiratívny, keďže toto mesto milujem. Je to môj domov a vždy bude.“

„Kedy si sa presťahoval do Paríža?“

„Otec nás presťahoval, keď som mal trinásť.“

Zvraštím obočie a snažím sa spomenúť si, či som sa dočítala niečo aj o iných členoch jeho rodiny okrem otca, a zisťujem, že nie. „A tvoja mama je…“

„Mŕtva.“

„Ach,“ prestanem sa opierať o ruku a narovnám si ju. Tá jednoslovná odpoveď mi povie viac ako celé príbehy. „To ma mrzí.“

„Aj mňa mrzí tvoja mama,“ hlas mu znežnie a zosmutnie.

Pozorujem ho, snažím sa pochopiť jeho apatický výraz a tak veľmi mu túžim porozumieť, že mu položím otázku, ktorú by som si za iných okolností nedovolila položiť. „Koľko si mal rokov, keď umrela?“ zatajím dych a čakám na odpoveď, ktorú možno ani nedostanem. Napokon, priznal predsa, že nerád vešia na nos osobné veci ženám, s ktorými… chodí? Spáva? Nie som si istá. V tejto konkrétnej etape svojho života si vlastne nie som istá všeličím.

„Umrela pri autonehode, keď som mal päť rokov.“

Vychrlí zo seba bezmyšlienkovite, akoby ani nehovoril o sebe, lenže ja viem, o čo tu ide. Hovorí zaňho obranný mechanizmus. Veľmi dobre ho poznám. Buď sa vyrovnáte s ranami osudu tak, že ich kdesi vo svojom vnútri zahrabete, alebo vás zničia.

„Ja som mala dvadsaťdva, keď zomrela moja mama,“ poviem namiesto sústrastných slov. Viem, aké to je. Súcit nepomôže. „Dostala infarkt v deň mojich promócií.“

Hľadíme na seba a delíme sa o pocit porozumenia a straty. Obaja vieme, že viac sa povedať nedá. Obaja sme prežili niečo smutné. Obaja sa desíme súcitných rečí od ľudí, ktorí sa to práve dozvedeli. Obom nám je to jasné a chápeme sa navzájom. Jednoducho… vieme, aké to je.

Ubehne niekoľko sekúnd a ja mám pocit, že som tomuto mužovi toho o sebe prezradila toľko ako nikomu. Viac som povedala len mame. Chápeme sa tak, ako sa chápe málokto.

Ticho preruší Chris, keď sa natiahne za vidličkou a ukáže na môj tanier. „Jedz, kým ti to moje veľdielo nevychladne.“

Prikývnem a potom sa obaja v tichosti chopíme vidličiek a zamyslení a mĺkvi sa pustíme do jedla. Chcela by som sa ho na toľko vecí opýtať, ale neurobím to. Moje otázky by boli osobné, a to si teraz nemôžem dovoliť, ak si vôbec niekedy budem môcť. Prezradil mi toho viac, než som čakala, a so mnou je to podobné. Lenže, keď teraz viem o jeho mame, ešte viac ho túžim spoznať.

„Prečo si začal maľovať?“ opýtam sa. „Prečo si sa radšej nedal na šport alebo nezačal hrať na klavíri ako tvoj otec?“

Trochu sa mu napne čeľusť. Je to sotva viditeľné, ale aj tak mi to neunikne, a premýšľam prečo. Na akú citlivú strunu som mu zahrala?

„Bol som výbušný, a preto som sa v škole často bil. Môj otec vtedy chodil s jednou známou umelkyňou, a tá sa rozhodla, že by mi možno pomohli nejaké mimoškolské aktivity.“

„Čože? Ty si bol bitkár? To sa mi k tebe nehodí,“ ale keď sa tak nad tým zamyslím, veľkého a nedotknuteľného Marka dokázal uzemniť iba pár slovami.

„Bol som v puberte, prišiel som do nového mesta, nevedel som po francúzsky a pre všetky decká som bol divný. Mal som len dve možnosti – buď zmlátim ja, alebo zmlátia mňa. Nemám rád, keď ma mlátia. Tak som sa začal biť, ale problém bol v tom, že neskôr som už len hľadal dôvody, aby som s bitkami nemusel prestať. Nechcel som byť v Paríži, chcel som sa vrátiť domov. Bil som sa dovtedy, kým ma nevylúčili.“

„Ach jaj, a čo na to tvoj otec?“

„Ten o tom ani nevedel. Tá žena, čo s ňou chodil, tá umelkyňa, sa do toho zamiešala a podarilo sa jej donútiť ľudí v škole, aby ma prijali späť. Potom si ku mne sadla a povedala, že je vo mne hnev, ktorý sa potrebuje dostať von. Podala mi štetec a nakázala mi namaľovať niečo, na čo sa bude dať pozerať.“

„A čo si namaľoval?“

Zasmeje sa. „Freddyho Kruegera z Nočnej mory z Elm Street. A musím podotknúť, že je to jedna z mojich najlepších prác. Chcel som trochu provokovať.“

Zasmejem sa. „Ty a provokovať? Nikdy,“ poviem ironicky.

„Myslíš, že som provokatér?“

„Pýtal si si pivo na ochutnávke vína.“

„No, ale musíš priznať, že Markova reakcia stála za to.“

Veľmi si želám, aby sme sa týmto rozhovorom dopracovali k včerajšiemu večeru v galérii, ale radšej chcem vedieť, ako to bolo ďalej. „Nechcem mať s tým, čo je medzi vami dvoma, nič spoločné. Čo bolo potom, keď si jej ukázal Freddyho?“

„Skonštatovala, že ten hnev vo mne stále je, ale že mám talent ako hrom a ak ho nemienim využiť, pošle na mňa Freddyho Kruegera.“

„Takže takto sa to začalo,“ poviem nežne. Ten príbeh vo mne vyvolá súcit a premýšľam, kto mohla byť tá umelkyňa. Lenže teraz už viem, že Chris nikdy nerobí niečo len tak, takže aj to, že priamo nepovedal jej meno, má nejaký význam.

„Takže takto sa to začalo.“

Uprene ma pozoruje, vidím, že premýšľa, a pri predstave, čo za vyšetrovanie ma čaká ako odplata za moje otázky, ma až zasvrbí pokožka.

„Nuž, Sara,“ začne pomaly. „Aký bohatý je tvoj otec, prezraď.“

Zhlboka sa nadýchnem a odsuniem tanier. Povedal mi o sebe viac, než som čakala, viac, než vraj povedal komukoľvek inému. Nemôžem ho len tak poslať dofrasa a nič mu nepovedať, aj keď viem, že ho nezaujímajú peniaze, ale to, prečo som od otca odišla.

Vyložím si nohy na stoličku, oblapím kolená a veľký župan mám na sebe ako plášť, ako nejaké brnenie. „Je výkonným riaditeľom v Neptune Technologies.“

Zdvihne obočie. „To akože v tej spoločnosti na káblové siete?“

„Presne tak.“

Oprie sa o operadlo stoličky a pozorne sa na mňa zahľadí. „A ty bývaš v skromnom byte a žiješ z učiteľského platu?“

„Presne tak.“

„Tak veľmi ho nenávidíš.“

Nie je to otázka, a tak neodpovedám. Vstanem, vyberiem sa ku kanvici na kávu a vrátim späť k stolu. Pridržím ju pred ním. Nadvihne šálku a ja mu nalejem. Znova si ma skúmavo obzrie. „Ďakujem.“

Prikývnem, nalejem aj sebe a skôr než si sadnem, vrátim kanvicu na miesto. Pridám si smotanu, zamiešam ju a snažím sa vyhnúť Chrisovmu pohľadu.

„Rozprávaš sa s ním?“ vypytuje sa a zjavne ho vôbec netrápi, či na mňa náhodou netlačí ako ja v jeho prípade.

Usrknem si z kávy, dávam si načas, no nakoniec sa priznám. „Vôbec. A nerozprávam sa ani o ňom, Chris,“ a doložím jeho obľúbené slovíčko na zdôraznenie. „Nikdy.“

Moju potrebu zmeniť tému očividne veselo ignoruje. „Kedy si ho videla alebo sa s ním bavila naposledy?“

„Obom som dala zbohom na maminom pohrebe,“ chlipkám kávu a želám si, aby to bola upokojujúca horúca čokoláda a nie pomletá zrnková káva, čo ma len väčšmi rozruší. Položím šálku a Chris ma stále sleduje pohľadom.

Vyzerá zmätene. „Zomrela na infarkt, áno?“

Prikývnem.

„Tak prečo mám pocit, že z jej smrti viníš otca?“

Zovriem pery. „Viním ho za to, aký hrozný život s ním prežila.“

Vtedy to pochopí. „Odišla si od neho bez haliera. Jednoducho si si zbalila veci a odišla.“

„Presne tak,“ v hrdle mi navrie hrča. „Čo mi pripomína včerajšiu noc. Neviem, čo je medzi tebou a Markom, ale…“

„Nie sme žiadne dva kohúty na smetisku,“ doberá si ma a myslím, že sa snaží odľahčiť atmosféru.

Trhne ma pri spomienke, ktorá sa nedá vrátiť. „Och bože, ako som mu to mohla povedať?“

„Nie sme nepriatelia,“ dodá a odpovie mi tak na otázku, ktorú som mu síce nepoložila, ale chcela som. „Jednoducho ho poznám a viem, aký je. Nechcel som… nechcem… aby tebou manipuloval.“

„Som len zamestnankyňa, ktorá sa snaží získať trvalý pracovný pomer, a zároveň niekto, kto sa v teréne vyplatí lepšie ako stážistka.“

„A on to veľmi dobre vie, ale aj tak… Nemôže tebou manipulovať. Ak si myslí, že máš čo ponúknuť, nech ti to miesto v Riptide dá, no nedovolím, aby ti vymýval mozog.“

„Môj otec je majster sveta v zneužívaní ľudí a zvládam ho celkom dobre. Zvládnem aj Marka, Chris.“

„U svojho otca si skončila bez haliera, Sara. Nezvládla si ho ‚celkom dobre‘. Každý foter, ktorý za niečo stojí, sa o svoju dcéru postará, aj keby bola neviem aká tvrdohlavá a nechcela mu to dovoliť. A ty za to úsilie stojíš.“

Vzkypí vo mne hnev a postavím sa. „Nemáš právo takto…“

Aj on vstane a vztýči sa nado mnou. „A čo ak chcem mať právo?“

„Ty predsa nie si stály typ, Chris, a preto som tu. Nehľadám nikoho stáleho. Žiadne kosenie trávnika pred domom po sobotách nebude, pamätáš? Taká bola dohoda a ty si s ňou prišiel. Takže si spolu v pohode môžeme užívať, ale nestaraj sa mi do života. Dostala som šancu dokázať, že môžem ísť za vlastným snom presne tak ako ty. Vážim si tú províziu. Naozaj. Viac než si vôbec dokážeš predstaviť, ale na veci to nič nemení. Pretože mne nejde len o peniaze, to sa už rovno môžem vrátiť k otcovi a robiť mu za peniaze fackovacieho panáka.“ Som od hnevu bez seba. „A teraz sa musím obliecť a ísť domov.“ Odchádzam.

„Už utekáš? Tak rýchlo si sa zľakla?“

Ostanem stáť ako obarená, v hrudi mi horí plameň. „Neutekám,“ precedím cez zuby, obrátená chrbtom k nemu.

„Mne sa zdá, že áno. Poviem prvú vec, čo ti nie je po chuti, a hneď vybuchneš.“

„Tých pár orgazmov včera z teba ešte nerobí odborníka na môj život.“

„Vieš čo, zlatko, ja som na tom možno zle, no ak si myslíš, že chlap, ktorý ťa môže zneužiť, ale namiesto toho sa rozhodne ťa chrániť, ti chce zničiť život, tak na tom nie si o nič lepšie. To, že si od svojho otca odišla, ešte neznamená, že si ho zvládla, len si pred ním utiekla.“

Zatína mi do živého a mieri naozaj presne. „Ale veď ty si chcel, aby som odišla z galérie a od Marka, a to sa ti nezdá ako útek?“

Zamračí sa, natiahne sa za mnou, prudko ma strhne k sebe a rukou mi vojde do vlasov. „Lenže Mark ťa chce pretiahnuť, Sara, a ja sa s nikým nemienim deliť. Buď si moja, alebo nie. Rozhodni sa teraz.“

Tým mi vyrazí dych. On žiarli. Chris žiarli. Je to takmer nemysliteľné a to ma ešte väčšmi rozpáli, čo zrejme znamená, že má pravdu. Som na tom zle. Napokon, to som predsa vedela aj predtým. Ale v niečom sa predsa len mýli. Nebudem nikomu robiť handru. Raz som to skúsila, prešla som tým a nikdy viac to nechcem zažiť. „Ak ma chceš, Chris, zmier sa s tým, kde pracujem, a podpor ma.“

„A čo som podľa teba včera robil, keď som sa ťa snažil vyslobodiť spod Markovej kontroly? Dofrasa, Sara, povedz, čo potrebujem počuť. Povedz, že ho nechceš.“

„Nechcem, chcem len teba,“ a odrazu sa nám spoja pery, jazykom sa mi prederie cez zuby, nájde môj jazyk a kĺže sa po ňom, až kým nestratím hlavu. Nevieme sa jeden druhého nabažiť, dotýkame sa, bozkávame a ja ani nezaregistrujem, ako zo mňa spadne župan.

„Dofrasa aj so ženskou! Pripravíš ma o rozum,“ zavrčí, pritlačí ma ku stene, prstami mi hladí prsia, dráždi bradavky, hltá ma perami.

Cítim, ako si sťahuje nohavice. „Rýchlo,“ zakňučím. „Potrebujem…“

Pobozká ma. „Aj ja, zlatko. Aj ja.“

A odrazu je vo mne. Ach bože. Áno. Cítim ho v sebe, hrubého a tvrdého. Už ma viac netlačí ku stene, už nestojím na zemi. Nadvihol si ma a ja sa mu nohami ovíjam okolo pása. Vráža do mňa, pritláča si ma čo najnižšie a odťahuje tak ďaleko, až sa mi zdá, že spadnem, no on ma pevne drží. Zviera ma okolo drieku, pritíska sa ku mne mocným telom, vášnivými očami mi hltá prsia a drží ma. Nepustí ma a pri tej myšlienke, pri tej istote vyvierajúcej z môjho najhlbšieho vnútra, sa uvoľním. Uvoľním sa, všetky obavy hodím za hlavu a oddám sa pocitom. Dávam sa pohltiť vášňou, týmto momentom a tým, že je vo mne. Rozkoš z toho, ako sa vo mne hýbe, je väčšia, než dokážem zvládnuť. V nečakanom a ohlušujúcom výbuchu mi telom zalomcuje orgazmus, pevne sa doňho zavesím. On zastoná a, bože, ten ston je synonymom erotiky. Zacítim teplé a vlhké vzrušenie jeho vrcholu a keďže môj vrchol prišiel o čosi skôr, môžem s jasnou hlavou vychutnať jeho krásnu tvár, na ktorej sa zračí rozkoš, čo som mu poskytla. Som fascinovaná tým pohľadom, je mi drahá každučká sekunda jeho vyvrcholenia. Pozorujem, ako mu napätie v tvári pomaly povoľuje.

Pritiahne si ma k sebe, zaryje mi tvár do krku a len ma tak chvíľu drží. Stále stojí a drží aj moju, aj vlastnú váhu. Pohľadom prejdem k oknu a vidím modrý oceán a nádheru mesta pod nami. Cítim, že som tu hore našla bezpečie, možno len na krátku chvíľu, ale našla.

Chris ma pomaly spustí na zem a podá mi servítku. Trochu sa zahanbím a ostýchavo si ju od neho vezmem. Mal pravdu, v týchto dňoch som ako chodiaci protiklad. Chris si napraví nohavice, potom zodvihne župan a zabalí ma doň.

„Chcel by som ťa niekam zobrať a niečo ti ukázať. Myslím, že by sa ti to páčilo,“ navrhne. „A ostali by sme tam aj na noc, ak ti to nebude prekážať.“

Ostať niekde na noc s Chrisom? Ten nápad sa mi pozdáva väčšmi, ako by sa mal, a znova si pripomeniem, že si len vyhadzujem z kopýtka. Užívaj si, kým sa dá. Nenaviaž sa. Nezamiluj. „A kam?“ opýtam sa.

„To znamená áno?“

Prikývnem. „Áno.“

„Tak potom sa daj prekvapiť. Bude sa ti to páčiť, sľubujem,“ mrkne na hodinky. „Ale ak chceme stihnúť všetko, čo mám v pláne, mali by sme ísť.“

„Lenže ja najprv musím ísť domov, dať si sprchu, vziať nejaké veci. Veď tam ani nemám v čom ísť.“

„Osprchuj sa u mňa a s oblečením si nelám hlavu.“

„Chris…“

Zodvihne ma a ja zjajknem. „Čo to stváraš?“

„Beriem ťa do sprchy. Ja Tarzan. Ty Jane. Robiť, čo poviem.“

Tá jeho pochabosť ma rozosmeje a napadne mi, že ak je tu niekto chodiaci protiklad, je to on. Na jednej strane sa tvári ako tvrdý, drsný chlap ako hora a zároveň sa jaší ako decko.

Prejdeme okolo čajového stolíka. „Čakaj! Potrebujem kabelku.“

Vráti sa a nakloní ma, aby som na ňu dočiahla. Zoberiem si ju. „Ešte sukňu...“

„Oblečenie nechaj na mňa,“ povie, vystúpi pár schodíkov z obývačky do foyeru pri výťahu, potom prejde ďalšou chodbou, ktorú som si predtým ani nevšimla, a nato hore po točitom schodisku, ktoré sa končí v nádhernej spálni. Na podstavci stojí mohutná čierna posteľ a je z nej nádherný výhľad, ale keďže okolo neho len presvištíme, nemám sa kedy pokochať. Napokon ma vysadí na biely mramor v kúpeľni veľkej asi ako celá moja spálňa.

„Nechávam ťa tu a zavriem zvonku, lebo ak by som sa k tebe pridal, nedostali by sme sa odtiaľto ani poobede.“

Chcem niečo namietnuť, ale už je neskoro. Rýchlo a silno ma pobozká na ústa, vyjde von a zavrie za sebou. Osamiem v kúpeľni Chrisa Merita a jediné, na čo sa zmôžem, je úsmev.

oužijem Chrisovo mydlo a šampón. Voňajú santalovým drevom, ktoré mi ho pripomína, a len čo ho zacítim, zatúžim, aby bol v sprche so mnou. Spomienky na to, čo sme spolu robili, na náš rozhovor sa mnou valia ako horúca voda zo sprchy. Chris ma po každej stránke mätie. Alebo že by bol problém vo mne? Kým sa nezačal tento bláznivý týždeň, bola som presvedčená, že mám celý život dôkladne premyslený. Ak som sa vzdala celého môjho minulého života, znamená to, že ma otec pokoril? Čosi vo mne nesúhlasí. Ušla som s vlastnou identitou. Postavila som sa za to, čomu verím. Láska k umeniu bola pre mňa presne to čo pre mamu, len výstredný koníček, nie kariéra. Hrala by som presne rovnakú rolu ako moja mama, bola by som otrokom vlastného otca a neskôr aj Michaela.

Ozýva sa však vo mne aj iný hlas, ktorý zachmúrene priznáva, že som radšej ušla, ako by som sa mala otcovi postaviť a žiadať ho, aby prijal, kto a čo som, a že nie som tým, čo odo mňa chcel. Vždy som túžila, aby sa mu mama vzoprela, a čo som urobila ja? Tiež som sa nevzoprela, akurát som odišla. Ušla. Chris má pravdu. Niet divu, že som mala sto chutí mu vylepiť. Donútil ma uvidieť trpkú, nepríjemnú pravdu o sebe. Donútil ma želať si, aby som bola statočnejšia, donútil ma vidieť, že som stratila päť rokov života, ktoré mi nikto nevráti. No napriek tomu svojho otca nechcem vidieť. Nechcem jeho sprosté peniaze. Nemám istotu, že to rovnako budem cítiť aj neskôr, ale radšej sa pobijem za vlastný sen, ako by som sa mala pred všetkým skrývať. Neodišla som práve preto? Aby som sa stala sama sebou? Nadýchnem sa a znova vydýchnem. Sama sebou. Veď ani neviem, kto vlastne som.

Zovrie mi žalúdok a vypnem vodu. Ušla som. To sa nedá poprieť. Dopekla, som za to na seba naštvaná. Lenže teraz sa mi to môže podariť, možno si vytvorím vlastný úspešný život, keď som sa konečne rozhodla. Hlboko v duši sa mi vytvára predsavzatie, v tej duši, ktorá už dlho nič nepocítila… kým som nestretla Chrisa. Prijmem tú šancu, ktorá sa mi ponúka, vrátane víkendu s Chrisom. Chris je môj únik a nová práca je mojou nádejou.

Zatlačím na sklenené dvere, zabalím sa do mäkkého bieleho uteráka, ktorý som našla v skrinke, a zatúžim po šatách. Dajme tomu, že mi Chris nájde nejaké tričko, ale veď aj on predsa musí vedieť, že na celý víkend toho budem potrebovať viac. Musíme si nájsť čas a zájsť ku mne, čo sa mi teda ktovieako nepáči. Ku mne. Do mojej nory asi vo veľkosti Chrisovej spálne a kúpeľne. Viem, že by mi to malo byť fuk, ale z neznámych príčin nie je.

Pristúpim k toaletnému stolíku a sušič nájdem rýchlo, leží rovno predo mnou na poličke z leštených bielych kachličiek. Základom je mať pekné vlasy. S touto myšlienkou otvorím veľkú skrinku na lieky a hľadám nejaké prípravky na vlasy. Nájdem však len Chrisov elektrický strojček a všakovaké hygienické potreby vrátane kolínskej a telového mlieka. Po prípravkoch na vlasy niet ani stopy. Má predsa skvelé vlasy dlhé až po bradu, musí mať predsa aspoň nejaký gél.

Začnem zatvárať skrinku a zaváham. Chytím kolínsku, vystreknem z nej trochu do vzduchu a do nosa mi udrie Chrisova vôňa – nádherná, srdečná a vonia tak intenzívne ako nikdy predtým. Ja som na tom možno zle, no ak si myslíš, že chlap, ktorý ťa môže zneužiť, ale namiesto toho sa rozhodne ťa chrániť, ti chce zničiť život, tak na tom nie si o nič lepšie. Ach áno, pomyslím si. Presne tak. Som na tom zle. Aj on je. Navzájom sa zničíme a je to len otázka času. On je moja droga, od ktorej som už závislá. Presne ako Rebecca od svojho muža v denníku.

Strasiem zo seba tú myšlienku a vrátim kolínsku do skrinky. Keďže som nenašla nič na vlasy, sústredím sa na mejkap. Načiahnem sa za kabelkou, vytiahnem denník, aby som sa dostala k mejkapu, položím ho na poličku a pozerám naň ako na časovanú bombu. „Kde si?“ zašepkám potichu, ale nie som si istá, či sa prihováram jej alebo sama sebe. Takmer som sa stratila v jej živote a uvažujem, či vôbec chcem, aby ma našli. Chce Rebecca, aby ju niekto našiel? Nech už je kdekoľvek. Unikla do nového života tak ako ja?

Myslím na Rebeccu a snažím sa vyčarovať mejkapom jemný, prirodzený vzhľad, ktorý zavŕšim leskom na pery. Zapnem sušič a dala by som čokoľvek za kvapku vyrovnávacieho séra. O desať minút neskôr mám vlasy suché, no trochu divoké. Za žehličku na vlasy by som vedela zabiť.

Zhodím zo seba osušku, zabalím sa znova do župana a som pripravená hľadať svoje veci. Zastavím sa ešte pri skrinke na lieky, znova ju otvorím a navoniam sa Chrisovým parfumom. Vdýchnem tú zemitú vôňu a usmejem sa. Páči sa mi voňať ako Chris.

Nesmelo otvorím kúpeľňové dvere, dvere na spálni sú otvorené, no Chrisa nikde nevidím. Bosými nohami stúpim na dlážku z tvrdého dreva a oči mi spočinú na masívnej posteli. Leží na nej zo sedem či osem tašiek dvoch luxusných značiek, o ktorých náhodou viem, že majú predajne vo vedľajšej budove. Na podlahe je cestovný kufrík od Louisa Vuittona, za ktorý si v pohode mohli pýtať aj 2 500 dolárov.

Vyschne mi v krku a pichne ma z toho pri srdci. Vyberiem sa k posteli a len čo sa dostanem až k taškám, vidím, že sú plné oblečenia, topánok, ba dokonca vecí do kúpeľa, a ešte aj žehlička na vlasy. Je to veľmi drahá žehlička, popri ktorej tá moja vyzerá ako čínska hračka.

Sprchovala som sa asi trištvrte hodinu a Chris medzitým toto všetko nakúpil. A možno len zavolal na recepciu a všetko to sem dal podonášať. Sú to drahé veci v hodnote niekoľko tisíc dolárov.

Srdce sa mi v hrudi prudko rozbúši. Do tých obchodov som kedysi chodievala aj ja. Obchody, kde som si vždy niečo našla. Isteže, nechala som peniaze peniazmi, ale skromný život nebol žiadny med. Našla som v sebe miestečko, kde som zamkla túžbu po niečom lepšom, aj ostatné kúsky mojej minulosti. Presvedčila som sa, že mi to neprekáža, že tieto veci aj tak nepotrebujem. Že je mi to fuk. No pri pohľade na všetky tie tašky ma vnútri čosi zabolelo a ja viem, že to nesúvisí len s tou nádherou, čo je v nich. Je v tom aj to všetko ostatné, čoho som sa vzdala. Minulosť na mňa tak ľahko zabudla, hoci ja som ju stále nosila v sebe.

„Ak sa ti niečo nepáči, môžeme to po návrate vymeniť.“

Otočím sa a zbadám Chrisa opierať sa jedným plecom o zárubňu. Vyzerá sexi a mužne. „Chris, to nemôžem prijať.“

Odrazí sa od zárubne. „Prečo by si nemohla.“

„Nie. Nemôžem,“ cítim, ako sa ma zmocňuje panika.

Zastane predo mnou. „Sara…“

„Len sa kratučko zastavíme u mňa a ja sa zbalím.“

„Rezervoval som pre nás niečo výnimočné. Cesta autom bude trvať vyše hodiny. Musíme ísť hneď.“

„Chris,“ poviem a nedokážem zakryť zúfalstvo v hlase. „Tieto veci si nemôžem od teba zobrať.“

„Sara, zlatko, ak je to kvôli peniazom, tak na to sa vykašli. Chcem ich minúť na teba,“ chytí mi tvár do dlaní. „Strávila si päť rokov bez vecí, na ktoré si bola zvyknutá odmalička. Dovoľ mi, aby som to pre teba urobil. Túžim to pre teba urobiť.“

„Chris…“

„Hádam mi nechceš nahovoriť, že ti to nechýbalo?“

„Skromný život mi vyhovuje.“

„O to nejde. Musí ti to chýbať.“

Chcem mu odporovať, ale príliš pozorne ma sleduje, a na to, aby prehliadol pravdu, je priveľmi inteligentný. „Zíde z očí, zíde z mysle. To je moja stratégia.“

Pohladí ma po vlasoch. Je nežný a ja sa veľmi túžim k nemu pritúliť, ale viem, že tým by som ohrozila svoju samostatnosť. „Ty si myslíš, že si pri mne privykneš na pekné veci a ja potom odídem?“

„Viem, že áno, Chris.“

Pritisne si čelo na moje a hladká ma po líci. „To ty utečieš, nie ja. Už som ti to povedal.“

Ja? Utiecť od neho? Stále to opakuje, ale teraz mi to už naozaj nejde do hlavy. Pán, ‚ktorý mi v sobotu nepokosí trávnik pred domom‘ a chce byť bez záväzkov, sa teraz tvári, ako keby on mal v pláne posunúť náš vzťah na stálejšiu rovinu, nie ja. Protirečí si a hlboko vo mne sa z toho začína tvarovať a narastať túžba. Vzťah s Chrisom, ktorý by nebol len o sexe, začína byť príliš skvelý, aby bol v pohode. Nechcem sa do neho zamilovať. Nechcem samu seba presvedčiť, že medzi nami je viac, ako je. „Chris…“

Pobozká ma. Dá mi dlhý, vášnivý, opojný bozk, po ktorom celkom stratím dych. „Obleč sa, zlato.“ Zaborí sa mi do krku, potom sa odtiahne a vyzerá prekvapene. „Navoňala si sa mojím parfumom?“ Z očí mu zablčí vášnivý oheň a spáli všetky námietky, ktoré som mala proti jeho darom.

„Áno,“ zašepkám. „Páči sa mi voňať ako ty.“

Tie žlté škvrnky, ktoré na jeho očiach tak milujem, vzplanú takmer do oranžová. „Aj mne sa to páči.“ Znova ma pobozká. Skôr ako ma od seba odtiahne, hlboko, nežne a dráždivo sa do mňa zaborí jazykom. „Obleč sa, lebo ešte chvíľu a už ti to nedovolím.“ Otočí sa, vyjde z dverí a zavrie za sebou.

Pozerám za ním a som ako omráčená, moje zmätenie je nekonečné. Naozaj chce, aby som si tieto veci nechala? A nielen to, zdá sa, že chce nimi potešiť mňa, nie seba. Keď som prvý raz videla tie tašky, v kútiku duše som si myslela, že len chce, aby som tam, kam ma berie, vyzerala, ako sa patrí. Zažila som to, robila som to, žila som na mieste, kde sa nemohlo chodiť na verejnosť len tak. Vždy bolo treba vyzerať, ako sa patrí.

Ale nie. Neverím, že si zo mňa Chris potrebuje urobiť dokonalý doplnok. Cítila som, že mi tie veci dáva z úprimného srdca. Vzplanú vo mne emócie. Prvý raz od smrti mojej mamy mám pocit, že na mne niekomu naozaj záleží. Je to dôležité. Chris začína byť pre mňa dôležitý. Musím tie dary od neho prijať.

Pohľad mi padne na tašky. Možno budem tieto veci potrebovať. Budú ma motivovať v štúdiu a dopomôžu mi k miestu v Riptide. Už to nie je ako predtým, keď šanca, že by som si zarobila niečo pomimo, prakticky neexistovala. Áno. To zvládnem. Chris ma motivuje.

Keď sa však začnem prehŕňať taškami a baliť sa, aj tak mi zovrie žalúdok. V taškách totiž nájdem niekoľko šiat, jedny čižmy, spodnú bielizeň a hygienické potreby. Spodná bielizeň je nádherná a luxusná, a len čo si predstavím, ako si ju kvôli Chrisovi oblečiem, som ako v ohni. Keďže pôjdeme autom a ja netuším kam, rozhodnem sa pre niečo ležérne, aby sa to hodilo k Chrisovým motorkárskym handrám.

Pár vecí si vyskúšam, hneď aj viem, ktoré z nich budú moje obľúbené, a napokon sa rozhodnem pre obtiahnuté džínsové legínsy a elegantnú žltohnedú blúzku s flitrami. Doplním to členkovými čižmičkami na zaväzovanie a na vysokých opätkoch. Pod tým mám krémovú podprsenku ozdobenú kamienkami a tango nohavičky, z ktorých som strhla visačku s absurdne vysokou sumou.

Tá žehlička na vlasy ma fakt poteší, neváham a použijem ju, pričom mi neunikne, že na neskôr mám aj kulmu. Teraz mi však vďaka kvalitnej žehličke a niekoľkým stajlingovým prípravkom padajú na plecia lesklé hnedé vlny. Mrknem na dva parfumy, no nakoniec sa rozhodnem pre ďalšiu kvapku Chrisovej kolínskej.

Konečne som hotová a s kufríkom Louisa Vuittona, ktorý ťahám za sebou, sa poberiem do obývačky. Chris sedí v koženej fotelke, nohy má vyložené na pohovke a v ruke drží skicár. Len čo ma zočí, odloží skicár a postaví sa.

„Vyzeráš nádherne, Sara.“

„Ďakujem. Nevedela som, čo si mám obliecť.“

Kráča, ku mne a je stelesnením príťažlivosti a uvoľnenosti. „Vyzerala by si dokonale aj vo vreci. Ty si dokonalá.“

To mi zatiaľ povedala len mama. Teraz to hovorí Chris a z očí mu žiari uznanie, ktoré ma hreje pri srdci omnoho viac ako slová.

Odhrnie mi prameň vlasov za ucho, čo je pohyb, na ktorý si uňho už pomaly začínam zvykať, ale aj tak sa z nehy toho dotyku zachvejem. „Ideme?“

„Áno, ale kam vlastne?“

Uškrnie sa. Bože, tie jeho dokonalé pery. „Už som ti povedal, že to je prekvapenie, zlatko.“

Začína sa ku mne ešte s väčšou intenzitou vracať pocit zo spálne. „Chris…“

„Neďakuj mi, len buď so mnou, Sara.“

„Veď som, chcem byť.“

Usmeje sa. „To je dobre,“ ukáže na dvere. „Tak padáme, čo povieš?“

Zasmejem sa. „Padáme.“

Vyberieme sa k výťahu. Ja ťahám za sebou kolieskový kufrík od Vuittona, on si cez plece prehodí čierny kožený kufrík. Vládne medzi nami radosť a uvoľnená atmosféra. Pozrieme na seba a usmejeme sa. Takto príjemne mi zatiaľ s nikým nebolo. Odrazu sa cítim ľahká a slobodná. Toto je dobrodružstvo. Chris je moje dobrodružstvo.

Vyjdeme do garáže a ja si okamžite všimnem nie jednu, ani dve, ale tri motorky Harley a zostanem stáť ako prikovaná. „No to ma podrž! A to sú všetky tvoje?“

Zaškerí sa. „Hej, už si na nejakej sedela?“

Pokrútim hlavou.

„To čoskoro napravíme,“ stlačí gombík na kľúčenke a svetlá na porsche zablikajú.

Podídeme bližšie a ja obdivným pohľadom prechádzam po prerobenom, nebovomodrom klasickom mustangu. „Aj toto je tvoje?“ opýtam sa a zastavím sa pri ňom.

„Mám tak trochu úchylku na prerábanie starých mustangov.“

„Koľko ich máš?“

„Päť.“

Prekvapene zažmurkám. Viem, že je bohatý, a viem, že predal kopu obrazov, ale aj tak. „Aký si bohatý, Chris?“

Vybuchne do smiechu, oči mu žiaria. Dovtípil sa, že som použila jeho vlastnú otázku o mojom otcovi proti nemu. „Otec bol uznávaný a veľmi dobre platený hudobník. Mama bola Danielie Wrightová, čiže zakladateľka kozmetiky, ktorá stále existuje.“

Tak tomu sa povie terno. Nielenže dobre zarába, ešte aj zdedil poriadny majetok. „Ty si majiteľom kozmetiky Danielie Wright?“

„No, v zasadačkách sa necítim ktovieako vo svojej koži, takže som ju pred rokmi predal a investoval do vecí, v ktorých som viac doma.“

Omráčená je slabé slovo pre to, ako sa cítim. „Si nechutne bohatý, však?“

Zasmeje sa. „Záleží na tom, čo považuješ za nechutné, miláčik.“ Zdvihne obočie a otvorí dvere na porsche.

„Nevedela som, že si až taký bohatý. Teda, očividne netrieš biedu, ale nesprávaš sa ako boháč.“

„To má byť kompliment alebo urážka?“ nezdá sa urazený, skôr pobavený.

Dlho ho pozorujem a snažím sa nájsť na ňom niečo, čo mi predtým možno len uniklo. Nejaký náznak, že je ako môj otec alebo Michael, ktorý sa zviezol na otcovej priazni a pritom sa tváril, že si všetok ten úspech sám vydrel. Nič takého však nenachádzam. Nespráva sa k ľuďom pohŕdavo. Keď mi tie veci dával, mala som pocit, že sa teší, že ich budem nosiť, a nieže mi tým robí nejakú láskavosť.

Nakloním sa k nemu, postavím sa na špičky a pobozkám tie dokonalé sexi pery. „Je to kompliment, Chris, a to v každom možnom smere.“ Znova sa odtiahnem, nasadnem do auta a skôr než jemná koža sedačky klesne pod mojou váhou, všimnem si na jeho tvári prekvapenie. Povedal mi, že ho vždy tak trochu prekvapím. Ten istý pocit mám ja pri ňom. Keď sa Chris usadí za volantom, naštartuje porsche, ktoré jemne zavrčí, môj otec a jeho 911 je to posledné, na čo si spomeniem. Chris, mužný a sexi, dostane luxusné auto šikovne až na hlavnú cestu a ja sa naňho neviem vynadívať.

Kľučkujeme niekoľkými bočnými uličkami a Chris pustí rádio, z ktorého sa ozve stará odrhovačka AC/DC Back in Black, čo mi príde smiešne. „Starý dobrý rock? To sa celkom hodí k tej tvojej úchylke s mustangmi.“

„Maľujem pri hudbe a táto vec mi pripomína jedno konkrétne dielo, na ktorom som nerobil zase až tak dávno.“

„Ku každej maľbe sa ti viaže nejaká pieseň?“ neviem sa dočkať, ako ma zasvätí do tajov svojho tvorivého procesu.

„Niekedy som počúval dookola len jednu, inokedy zase výber viacerých pesničiek.“

„A Back in Black sa ti viaže s čím?“

„S Nočnou búrkou v San Franciscu. Predal som ten obraz minulý rok na aukcii.“

Práve prechádzame cez most Bay Bridge a začínam byť čoraz zvedavejšia, kam to vlastne ideme. No v porovnaní s tým, aká som zvedavá na Chrisa, je to nič. Temné more, poviem, pretože presne viem, ktorú zbierku má na mysli.

Úkosom na mňa pozrie. „Ty sa vyznáš v dielach umelcov, ktorí ťa zaujímajú, čo?“

Usmejem sa, ponorím sa hlbšie do sedadla a premýšľam, či tohto konkrétneho umelca vedľa seba niekedy naozaj spoznám. „Dostal si za ňu neuveriteľnú kopu peňazí, Chris.“ Bolo to až sedemciferné číslo.

„Áno,“ prisvedčí. „Veru poriadnu kopu.“

Otočím sa k nemu a z profilu ho pozorujem. „Aké to je, keď ti ľudia za tvoju prácu dajú pokojne aj milión?“

„Presvedčí ma to.“

Takú odpoveď som nečakala. „Hádam mi nechceš povedať, že potrebuješ, aby ti niekto prácu odobroval? To už máš za sebou, či nie?“ Vyvedie auto z mesta na hlavný ťah.

„Pracujem v súkromí a potom to všetko, čo som dal na plátno, ukážem celému svetu. Navyše, nie všetky veci sa predávajú za veľké peniaze. Veľa vecí vôbec nepredám.“

„Zarábaš na svojich dielach milión ročne, Chris. To je veľa peňazí.“

„Peniaze nie sú všetko. Aj tak väčšinu z nich dávam na charitu.“

„Dávaš peniaze z predaja na charitu?“

„Presne tak.“

„A akú?“

„Pred pár rokmi ma nahovorili na jednu akciu v Detskej nemocnici v Los Angeles. Keď som videl všetky tie odvážne deti a rodičov, ktorí tam dnu umierali spolu s nimi, hlboko to mnou otriaslo. Uvedomil som si, že im musím pomôcť, ako len viem, a odvtedy to robím.“

Vzdá sa svojich peňazí, aby tým zachránil umierajúce deti. Tento muž je záhada. Temná, hlboká, úžasná záhada. Viem, že sa mu niečo stalo. Viem, že je zničený. Viem, že tá potreba pomáhať deťom pramení z inej časti jeho duše, z oškretej, krvácajúcej časti. Čo sa jej stalo?

„Tušíš, kam ideme?“ opýta sa, kým nájdem slová, ktorými by som vyjadrila obdiv nad tým, čo robí.

Poobzerám sa okolo seba a uvedomím si, že sme na diaľnici číslo 29 a ideme na sever. „Do údolia Napa Valley?“ Vtedy mi zapne. Berie ma do vinárskych závodov, aby mi dokázal, že ma podporuje.

„Už si tam niekedy bola?“

Zasmejem sa. „Nie. Nežartovala som, keď som vravela, že o víne neviem ani ň. Vlastne, teraz už o ňom čosi viem, ale ktoviečo to nie je.“

„To napravíme,“ sľúbi mi.

Usmejem sa. Prvý raz v živote uvidím vinárske závody. Vždy som si myslela, že by to mohla byť fajn exkurzia. „Teším sa, Chris. Ďakujem.“

Chytí ma za ruku, pobozká ju a šibalsky sa na mňa usmeje. „A ja sa teším, že budem s tebou sám a pohostím ťa dobrým vínom.“

Zahryznem si do pery. „Och, ty si ale gavalier. To si budem pamätať.“

„Spolieham sa na to.“

„Veľa si toho v noci nenaspala,“ podotkne. „Zdriemni si trochu, aby si z toho naozaj niečo mala.“

„A čo ty? Veď si spal ešte menej.“

„Spal som dosť. Oddýchni si, zlatko. Toto je jediné miesto, kde ti tento víkend naozaj dám pokoj.“

Usmejem sa. „Dám teda na teba.“ Zatvorím oči a cítim jemné vibrovanie auta. Odrazu si uvedomím, že s Chrisom za volantom som taká uvoľnená ako už dávno nie.

„V

stávaj, zlato. Už sme skoro na mieste.“ 
Zažmurkám a cítim na pleci Chrisovu nežnú ruku. „Kde?“

„V hoteli.“

„Ani neviem, ako som zaspala,“ priznávam. „Ako dlho som spala?“

„Asi polhodinu, ale ako drevo.“

Zívnem si, posadím sa, a keď sa trochu ponaťahujem a zahľadím na panorámu, v bruchu mi zaškvŕka. Užasnuto hľadím na kilometre a kilometre nádherných zelených kopcov a krajinu. „To je nádhera. Totálna krása.“

„Pohorie Mayacamas Mountains a, áno, sú nádherné.“

„Udivuje ma, že sa nepretavilo do tvojich malieb.“

„Veď vieš, že nie som krajinkár. Nechápem, ako je možné, že si tu ešte nebola. Bývaš predsa v San Franciscu od výšky, nie?“

Prikývnem. „Áno, len… patrí to do toho vreca ‚zíde z očí, zíde z mysle‘,“ a potom, učiteľský plat, dodám v duchu, keď očami spočiniem na nádhernom hoteli a na značke s jeho názvom. Auberge du Nuit – hotel pre bohatých a slávnych, ako je Chris. Raz som si o ňom čítala v nejakom časopise, ktorý som potom hodila do koša, lebo pri predstave, čo všetko som nemohla robiť a vidieť, sa mi chcelo umrieť.

„Mienim s týmto tvojím ‚zíde z očí, zíde z mysle‘ urobiť krátky proces, drahá moja. Len počkaj a uvidíš,“ zahne na dlhú príjazdovú cestu a ja sa snažím ovládnuť napätie, ktoré vo mne vyvolali jeho slová. Nebudem si už teraz zvykať na to, že odíde. Dôležitá je len a len táto chvíľa a sen, za ktorým som sa rozhodla ísť.

Sotva čo porsche zastane pod prístreškom pred hlavným vchodom, dvere mi otvorí hotelový sluha v elegantnom čiernom obleku. Vystúpim a Chris urobí to isté.

„Rád vás vidím, pán Merit,“ povie sluha na privítanie. Chris prejde okolo kapoty a hodí mu kľúče. „Nieže mi s tým autom niekde zdrhneš, Rich.“

„Nebojte sa, pane,“ ubezpečí ho Rich a zazubí sa. Chris mu dá prepitné a ja dám pokojne ruku do ohňa za to, že je to stodolárová bankovka. Tak paráda, dostane šestinu môjho týždňového platu len za to, že zaparkuje. „Batožina je v kufri.“

„Hneď ju prinesiem, pane,“ uistí ho Rich. „Máte v galérii nejaké podujatie, o ktorom neviem?“

„Tentoraz nie,“ odvetí mu Chris. „Teraz som tu len a len súkromne.“ Chris ma chytí za ruku a zamáva mu.

Vyberieme sa k recepcii. „Podujatie?“ opýtam sa zvedavo.

„Majú tu aj galériu.“

Oči sa mi rozžiaria. „Zdá sa, že umenie a víno idú ruka v ruke.“

„Áno, a na môj vkus až priveľmi,“ zamrmle si popod nos a nie je to prvýkrát, čo mám pocit, že mu toto spojenie nevonia.

Na recepcii sa k nám správajú ako k členom kráľovskej rodiny, teda aspoň k Chrisovi. Je milé, ako si ma stále drží po boku, ako sa ma neustále dotýka, akoby si nevedel predstaviť, že by som sa mala od neho vzdialiť.

Keď vojdeme do výťahu a vezieme sa do strešného apartmánu, oprie sa o stenu, pritiahne si ma k svojim slabinám a hneď sa začnem roztápať ako maslo a roztekať ako syr. Tak sa vyjadrila Ella, keď prvýkrát stretla toho svojho doktora. Znie to síce trochu čudne, ale situáciu to vystihuje. Ella. Chýba mi. Kiež by sa mi tak ozvala. Lenže Chris ma hladí po chrbte a pritíska si ma bližšie, takže myšlienky na Ellu sú hneď za horami, za dolami.

Nosom sa mi mazná s hrdlom. „Neviem sa dočkať, kedy už budem s tebou sám.“

Ruky mu priložím na pevnú hruď a pozriem na neho. „Myslela som, že máme niečo rezervované.“

„To máme,“ opäť sa mi perami prisaje k uchu a ja som si istá, že tam všade musia byť kamery a nahrávacie zariadenia. Jasné, že sú. „A práve preto to bude len taká rýchlovka. Neskôr trochu spomalíme.“

Pri tých slovách zalapám po dychu, lono sa mi zovrie, nohavičky zvlhnú. Rýchlovka. Ach áno. Prosím.

Zacengá zvonček a dvere sa otvoria. Chris ma chytí za ruku a ťahá chodbou. Zdá sa nekonečná, asi ako nora, cez ktorú sa Alica dostala do krajiny zázrakov. Kým kartou odomkne dvere a vojdeme dnu, prejde celá večnosť. Nestihnem ani žmurknúť a Chris ma už jemne tlačí ku stene, hlce ma perami a na bruchu cítim jeho tvrdú erekciu.

Zastonám mu do úst. Chutí žiadostivosťou, priam hladom po mne. Po mne. Tá myšlienka ma rozpaľuje väčšmi ako to, že ma hladí po celom tele, dlaňami zviera prsia a bradavky. Tak veľmi cítim, že po mne túži. Tak veľmi cítim, ako ma potrebuje.

„Ešte žiadna mi tak nepomotala hlavu ako ty, Sara. Úplne sa prestávam ovládať.“ To priznanie dosvedčí ďalším vášnivým bozkom, a, ach áno, načisto sa roztápam.

Na dvere ktosi zaklope. „Hotelová služba.“

„Doriti,“ zavrčí Chris a oprie sa rukou o stenu. Vidím, že sa snaží ovládnuť. Odrazu zúfalo zatúžim po tom, aby sa neovládol. Odrazu mi je jasné, že tohto muža spoznám jedine vtedy, ak ho ovládnem ja.

„Príďte neskôr,“ zvolám a pritlačím sa perami ku Chrisovi. Rukou mu skĺznem na boky, prejdem dopredu a dlaňou mu cez džínsy šúcham tvrdý penis.

Z hrdla sa mu ozve zavrčanie, odtrhne sa odo mňa a oči má ako čierne rozbúrené jazerá. Hnevá sa. Doparoma, priam šalie. „Prestať sa ovládať a prenechať kontrolu tebe sú dve rozdielne veci, Sara. Už to nikdy viac neurob.“ Odtrhne sa odo mňa, prejde k dverám a zapíska na hotelovú službu.

Stojím pri stene a som otrasená. Temný Chris, nebezpečný, zničený Chris, na ktorého stále zabúdam, je späť. Čím som ho tak rozhnevala? A prečo ma to, dofrasa, vzrušuje?

Vo dverách sa zjaví chlapík z hotelovej služby, ja stojím ako socha. Cítim, že na mňa pozerá a som si istá, že som strapatá až hrôza. Nejako sa mi podarí upriamiť pozornosť na apartmán. Zameriavam sa na nádherné detaily. Nado mnou je klenutý strop, napravo vidím obývačku spojenú s kuchyňou, naľavo obrovskú posteľ, pred ňou v rohu štukový kozub a za ním súkromnú terasu s výhľadom na pohorie.

Dvere sa zatvoria a Chris zamkne. Srdce mi v hrudi prudko búši. Nemôžem sa naňho ani pozrieť. Myslím, že ani nechce, aby som sa naňho pozrela. Neviem prečo, ale mám taký pocit.

Do stredu miestnosti položí môj kufrík, vytiahne z neho krémové remienkové lodičky na vysokých opätkoch, položí ich na zem a keď kufor zaklapne, položí navrch svetložlté šifónové šaty. „Obleč si ich.“

Donútim sa pozrieť mu do očí. „Chceš, aby som…“

„Áno.“

Oliznem si suché pery. Fajn. Chce, aby som sa nahodila. To znie ako dobrá výhovorka odísť a trochu si premyslieť taktiku. Človeče, zmena taktiky by mi teraz celkom bodla. Pohnem sa, schmatnem šaty a chcem sa pobrať do kúpeľne, nech už je v tejto izbe kdekoľvek.

„Tu,“ hlesne Chris. „Chcem sa na teba pri tom pozerať.“ 
Vyvalím naňho oči a chcem si to ujasniť: „Ty sa chceš…“

„Áno, chcem.“

Sadne si na posteľ a mne dôjde, že sa mieni pozerať, ako sa vyzlečiem a zase oblečiem. Chce si tým dokázať, že má navrch a že ja ho musím počúvať. Potrebuje to. Hlboko v temnom vnútri to potrebuje a ja mu to neodopriem. Zatiaľ síce neviem prečo, ale neprekáža mi podriaďovať sa Chrisovi. Srdce mi však našepkáva, že takto si odo mňa drží odstup. Kontrola je jeho múr, bariéra, sú to dvere do jeho duše. Začínam uvažovať, či sa za ten múr vôbec niekedy dostanem. Teraz ho však veľmi rada nechám vyhrať.

Sťažka preglgnem, v hrdle mi vyschlo, som vlhká a roztúžená. Táto situácia a čokoľvek, čo Chris urobí, ma vzrušuje. Natiahnem sa za šatami.

„Nie,“ zakáže mi to. „Najprv sa vyzleč.“

Prikývnem, opriem sa o stenu, aby som si rozviazala čižmičky, stiahnem si ich a ponožky tiež. Zíza mi na nohy, nechty mám nalakované naružovo. Panebože, ešte aj to ma vzrušuje. Rozopnem si nohavice, stiahnem si ich cez boky a odhalím luxusné krémové nohavičky so zlatými ozdobami.

Na rade je blúzka, a tak si ju stiahnem cez hlavu, hodím na zem a ostanem stáť pred Chrisom len v nohavičkách a podprsenke.

Premeria si ma pohľadom, vášnivým, spaľujúcim pohľadom. Oči má tmavé, privreté. „Vyzleč si všetko.“

Zblednem. „Ale…“

„Všetko. Nechcem, aby mi niečo zavadzalo, keď budem mať na teba chuť. A obaja vieme, že na teba môžem mať chuť hocikedy a hocikde.“

Pri tej poznámke ma zaleje horúčava. Myslí tým aj na verejnosti? Mala by som povedať nie. Namiesto toho sa mi však od túžby podlamujú kolená. Vsuniem prsty za tenké prúžky tango nohavičiek a stiahnem si ich.

Chris to sleduje pohľadom. Očami mi prechádza po pokožke a mňa z toho zalieva také teplo, akoby to robil rukami. Vystúpim z nohavičiek a nemám najmenší záujem tam len tak stáť a čakať na ďalší rozkaz.

Rozopnem si podprsenku a hodím ju doňho. „Teraz si už spokojný?“ Opýtam sa.

Zdvihne obočie a tuším sa trošičku usmeje, ale možno sa mi to len zdá. A možno aj nie. „Neskúšaj moju trpezlivosť, Sara. Nebudú sa ti páčiť následky.“
„A možno budú,“ možno ho ovládnem, možno sa mu dostanem pod kožu a zbúram ten múr, čo nás delí.

„Nebudú,“ odsekne príliš tvrdo a príliš sebaisto, aby mi to bolo príjemné.

Postaví sa a ja v duchu zapištím od radosti. Dotkni sa ma. Je mi jedno ako, len to urob. Podíde ku mne a potom zastane. Zohne sa po šaty, premeria si ma, až sa mi z toho zvraštia bradavky, prsia stvrdnú na kameň a túžia, aby sa ich čím skôr dotýkal perami.

Podá mi šaty. „Obleč si ich.“

Obleč si ich? Bez toho, aby sa ma dotkol? To hádam nemyslí vážne. „Hneď?“

„Hneď.“

Vieš, že ťa musím potrestať, ozvú sa mi v hlave Rebeccine slová. Trestá ma, totálne ma mučí. Núti ma zaplatiť za to, že som si dovolila prevziať kontrolu. Niečo som sa však vďaka tomu dozvedela. Musela som ten múr medzi nami naozaj takmer zbúrať, inak by to nerobil. Toto zistenie mi pomáha zniesť tie muky.

Načiahnem sa za šatami a neunikne mi, že si dáva pozor, aby sme sa náhodou nedotkli. Pretiahnem si šifónovú látku cez hlavu a jemný materiál ma pošteklí na bradavkách a pokožke. Som taká vzrušená, že by stačilo, aby ma pobozkal na to správne miesto a ja by som sa hneď urobila. A tých správnych miest je momentálne pomerne dosť.

Napravím si šaty a pritom zo seba s Chrisom nespúšťame zrak. „Topánky.“

Obujem si ich. Chris ma obíde, ostro, prenikavo si ma pritom obzerá a nakoniec sa zastaví predo mnou. „Si nádherná, zlato. Úplne mi vyrážaš dych.“

Zdvihnem bradu. „Ale nie dosť nádherná na sex, však?“

„Viac než nádherná na sex, ale ešte nie,“ nakloní sa ku mne, perami sa mi dotýka ucha, ale dáva si pozor, aby sa ma nikde inde nedotkol. „Lebo keď na to príde, budeš taká vlhká a vzrušená, že necháš so sebou robiť, čo budem chcieť. A ver mi, zlato, ja chcem toho veľa.“

„Chceš ma potrestať?“

Pozrie na mňa, pohľad mu znežnie a hánkami mi prejde po ramene. Naskočí mi husia koža. „Bolí ťa to?“

Cítim sa skôr ako v raji. „Nie.“

„Takže odpoveď už máš.“

Vyjdeme na chodbu, a keď ma Chris chytí za ruku a pozrie mi do očí, som si istá, že vidí, ako sa mi uľavilo. V očiach mu žiari jantárová vášeň a ako tak kráčame dolu chodbou, je ako stelesnená mužná zmyselnosť a prirodzená sila. Vie presne, ako na mňa, a mne sa zdá, že každá sekunda v jeho blízkosti je plná skutočného života.

Pri výťahu čaká ďalší pár a dovnútra nastúpime za nimi. Chris sa oprie o stenu a pritiahne si ma zozadu k sebe. Bol síce ku mne zlý, ale dám sa tým obmäkčiť. Prstami mi obopne driek a začne ma hladkať. Cez jemnú látku mi presvitajú stvrdnuté bradavky a mne okamžite dôjde, že pod šatami som celkom nahá.

Muž oproti mi prejde pohľadom po prsiach a najradšej by som mu za to vylepila namiesto tej ženy, čo je s ním. Zvrtnem sa k Chrisovi a ukážem mu len chrbát.

„Kam ideme?“

„Vzhľadom na nedávne udalosti mi napadlo, že by nebolo na škodu veci, keby sme sa pred ochutnávkami trochu najedli.“

„Áno, prosím.“

Výťah zacinká a najskôr vystúpi ten pár. Chris ma chytí za ruku, no ja stlačím tlačidlo a chcem dvere zase zavrieť. „Musím ísť hore.“ Šibnem pohľadom na šaty, z ktorých mi veľmi okato vytŕčajú bradavky.

Zaškerí sa. „Už som zariadil, aby ti doniesli štólu a plášť, ktorý ti bude ladiť k šatám, ak by sa zozimilo.“

Uľaví sa mi. „Ďakujem.“

„Len nechaj celý tento večer na mňa,“ chytí ma pod pazuchu a vykročíme do vstupnej haly. Nechať celý večer na Chrisa. Skutočne napínavá a nebezpečná predstava, ale aj tak je to to jediné, po čom túžim.

O

dprevadia nás do oddelenej okrúhlej jedálne. Chris mi pridrží stoličku a ja sa usadím k oválnemu oknu s výhľadom na zelené hory a nádhernú modrú oblohu. Zavesím si kabelku na operadlo a užasnuto sa obzerám. „Je tu nádherne.“

Chris prejde k stoličke oproti mne a vyzlečie si koženú bundu, ktorú na seba hodil pri odchode z izby. „Aj kuchyňa je tu skvelá, ale keďže tam, kam máme namierené, dostaneme k vínu aj ovocie a syry, navrhujem, aby sme si dali len niečo ľahké. Ale čo keby sme sem zajtra pred odchodom zašli na neskoré raňajky?“

„Áno, súhlasím so všetkým. Znie to dokonale.“ Celé toto miesto je veľmi romantické a aj Chris sa správa ako romantik. Nedaj sa tým uniesť, nakážem si v duchu. Nie sme tu na romantickom výlete. Obom nám ide o sex. Napokon, nemám na sebe ani nohavičky, ani podprsenku.

„Oslovilo ťa niečo?“ opýta sa Chris, keď chvíľu pozeráme do menu.

„Všetko. Som hladná ako vlk.“ Už sú skoro tri a od rána sme nič nejedli.

Zjaví sa čašník a Chris na mňa pozrie so zdvihnutým obočím. „Máš vybraté?“

„Ja áno. Dám si zeleninový šalát.“

Chris podá čašníkovi obe naše menu. „A pre mňa dobre prepečenú fašírku. A prineste nám k tomu aj fľašu dobrého vína, Robert Craig Zinfandel, výber nechám na vás.“

Čašník sa jemne ukloní. „Hneď to bude, pán Merit.“

„Nedáš si pivo?“ opýtam sa, keď sa čašník vzdiali.

„Miešať alkohol nie je najlepší nápad, navyše, mám v týchto končinách pár priateľov, ktorí by boli pekne naštvaní, keby ma videli s pivom.“

Zaráža ma, že je tu Chris taký známy, ako aj to, že hotelový sluha aj čašník ho poznajú po mene. Nepáči sa mi to. Povedal, že si nikdy nevodí ženy domov. Vodí si ich sem? A tu ich nakŕmi a napojí až tak, že si samy pred ním stiahnu nohavičky? „Ako často sem chodíš?“

„Párkrát do roka,“ bystro na mňa pozrie prižmúrenými očami. Som si istá, že presne vie, čo mi napadlo. Hnevám sa na seba, že sa neviem pretvarovať, že sa mi zviera žalúdok a že vôbec takto reagujem. Bojím sa, že sa na Chrisa naviažem, a nechcem, aby mi ublížil.

Chris predo mňa posunie z kraja stola nejakú brožúrku. „Pre toto sem chodím.“

V dolnom rohu je nejaká reklama na miestnu galériu. Sťažka preglgnem, keď uvidím medzi menami hlavných umelcov aj Chrisovo. Robím unáhlené závery a ešte aj takto okato.

„A ak to chceš vedieť, Sara, doteraz som si sem nedoviedol žiadnu ženu.“

Šibnem po ňom pohľadom: „Nikdy?“

„Nikdy.“

„Tak prečo som tu ja?“

„To mi povedz ty. Prečo si šla?“

„Lebo si ma požiadal.“

„Kopa chlapov si predsa s tebou chcela užiť a možno sa o teba aj postarať a ty si ich odmietla, tým som si istý.“

To je pravda. Od výšky som mala len zopár rande a aj to boli katastrofy. „A ja som si zase istá, že kopa ženských chcela od teba viac.“

Dlhú chvíľu ma pozoruje. „Prečo až päť rokov, Sara?“

Z tohto nečakaného vyšetrovania sa mi zrýchli pulz. „Nehovoril si, že ťa osobné záležitosti nezaujímajú?“

„Pri tebe ma zaujíma všeličo, čo inokedy nie.“

„Prečo?“

„Lebo ty si ty.“

„A čo to má znamenať?“

„To neviem ani ja, ale dúfam, že to zistím.“

Hruď sa mi čudne zovrie. Ozval sa vo mne cit? Nemám záujem do tohto celého zaťahovať city, ale on ma k tomu núti. „Povieš mi, keď na to prídeš?“

Nádherne sa usmeje a ja razom prestanem byť nervózna. „Dozvieš sa to ako prvá.“ Hneď však zvážnie. „Kto to bol, Sara?“

„Koho máš na mysli?“ opýtam sa, ale dobre viem, koho myslí.

„Ten chlap, kvôli ktorému si päť rokov žila v celibáte.“

Objaví sa čašník a zachráni ma pred odpoveďou. Nechce sa mi hovoriť o Michaelovi. Nechce sa mi loviť v pamäti spomienky na neho. Je to za mnou.

Čašník pred nás postaví dva poháre a potom vytiahne zo striebornej nádoby plnej ľadu vychladené víno. Pustí sa ho otvárať, ale Chris ho úplne ignoruje. Oprie sa dozadu a podrobne ma skúma.

Odzátkuje fľašu a naleje Chrisovi trochu do pohára na skúšku. Ovonia ho a odpije si. „Skvelý výber.“ Pochváli ho. „Pozdravte odo mňa človeka, ktorý tu má na starosti víno.“

Čašník nám naplní poháre, jemne sa ukloní a odchádza. „Spoľahnite sa, pán Merit, určite ho pozdravím.“

Jemne si odchlipnem a chuťové poháriky mi v okamihu zaplaví štipľavá ovocná chuť s jemným náznakom dubového dreva, čo ma príjemne prekvapí. Chris na mňa uprene pozerá. „Kto to bol?“ hovorí potichu, napäto.

Zostra sa nadýchnem a položím víno na stôl. „Je to minulosť. Nevŕtaj do toho.“

„Nie.“

„Chris…“

„Kto to bol, Sara?“

„Bol to miláčik môjho otca. Syn, ktorého nikdy nemal,“ vykĺzne zo mňa bezmyšlienkovito priznanie.

„Ako dlho ste boli spolu?“

„Pol roka.“

„Bolo to vážne?“

„Dostala som zásnubný prsteň.“

Prekvapene vyvalí oči. „To je dosť vážne.“

Prejdem si rukou po napätom čele, lebo opäť som niečo nechcene vytresla.

„Milovala si ho?“

„Nie,“ poviem okamžite a spustím ruku. „Pomotal mi hlavu. Bol o päť rokov starší, úspešný a sebavedomý. Bol… presne taký, ako si môj otec predstavoval.“

„A čo na to tvoja mama?“

„Tá chcela všetko, čo chcel otec. To už nie som ja… tá osoba, ktorá by… preňho… spravila čokoľvek,“ nemôžem sa prinútiť vysloviť Michaelovo meno, no nie preto, že by mi na ňom ešte záležalo. Jednoducho sa mi nepáči spomínať na to, čo zo mňa urobil, alebo skôr, čo som mu dovolila, aby zo mňa urobil.

„Čokoľvek?“

Meravo prikývnem. „Hoci som sa potom za to nenávidela.“

„Hovoríme tu o sexe, Sara?“

Zavriem oči a snažím sa zo seba dostať odrazu ťažký vzduch. „O všetkom.“

„Takže odpoveď je áno. Nútil ťa robiť to, čo si nechcela,“ skonštatuje.

Otvorím oči. „Taký jednoducho bol, správal sa ku mne, ako keby som bola jeho majetok, ktorý je na tomto svete na jeho osobné použitie.“

Pozoruje ma, tvári sa nezúčastnene, črty má akoby vytesané z kameňa. „A ako sa cítiš pri mne?“

„Mám pocit, že žijem,“ zašepkám bez zaváhania. „Pri tebe mám pocit, že žijem.“

Odrazu nás oboch zaplaví príjemný pocit. „Presne tak sa ja cítim s tebou.“

Toto nečakané priznanie vyvolá vo mne zmes zvláštnych pocitov. Skutočne sa tak pri mne cíti?

„Nech sa páči, tu je vaše jedlo,“ zahlási čašník hrdý na dobré služby, ktoré však neprichádzajú v najvhodnejšej chvíli.

Postaví predo mňa obrovskú porciu šalátu a potom položí pred Chrisa fašírku. Odchlipnem si z chladného vína, čo mi pomôže trochu prekonať nepríjemný nával tepla.

„Majú tu inak prvotriednu vínnu kartu,“ podotkne Chris. „A tiež odborníčku na víno, normálne je tu zamestnaná ako školiteľka. Takže ak chceš, môžeš sa s ňou zajtra ráno trošku porozprávať, zariadim to.“

„To by bolo skvelé,“ súhlasím a uvedomujem si, ako veľmi sa mi snaží dokázať, že ma v mojej práci podporuje. To je dôležité, pomyslím si znova. Chris stále robí to, na čom mu záleží.

Pustíme sa do jedla a on mi začne rozprávať všelijaké zaujímavosti o víne z tejto oblasti. Razom je to všetko zaujímavejšie, ako keď som si len memorovala názvy odrôd a vinárskych závodov.

„Ak chceš pochopiť víno, musíš tak trochu rozumieť aj oblasti, v ktorej sa vyrába. Talianske vína sa tešia veľkej obľube najmä vďaka pôde a podnebiu. Údolie Napa Valley je jedno z mála miest, ktoré môže v týchto dvoch veciach Taliansku konkurovať, teda aspoň podľa mňa. Tunajšie podnebie tu sa označuje za takzvané stredozemné. Môžu sa ním pochváliť len dve percentná zemského povrchu. Vďaka dlhým letám a miernym zimám tu hrozno rastie prakticky po celý rok.“

„No áno, vinič síce rastie celý rok, ale aký vplyv to má na chuť vína?“

„Maximálny. Pred desiatimi miliónmi rokov vytvorila kolízia tektonických platní a množstvo sopečných erupcií toto pohorie a vôbec terén. Vďaka tomu je tu vyše sto typov pôdy a každá z nich má vplyv na chuť a štruktúru hrozna.“

Nevychádzam z údivu nad jeho vedomosťami, a tak mu neprestávam klásť otázky. „Ako to, že o víne toho toľko vieš?“

Odrazu vo vzduchu cítiť mierne napätie. „Môj otec bol expert na víno a ako vidíš, napriek tomu, že s tým veľmi nesúhlasím, víno a umenie sa dosť často prelínajú.“

Jeho otec. Mám pocit, že keď príde reč na jeho otca, je trochu napätý a dala by som azda aj ruku do ohňa za to, že on je dôvodom, prečo má Chris radšej pivo ako víno.

„Už na vás čaká auto, pán Merit,“ ohlási čašník, ktorý sa objaví pri stole.

„Hneď sme vonku,“ odvetí mu Chris. „Večeru nám pripíšte k účtu za izbu.“

Táto novinka ma prekvapí. „Ty nebudeš šoférovať?“

„Radšej si budem vychutnávať víno s triezvym šoférom, ktorý nás potom zavezie späť do hotela.“ Chris vstane, pohne sa ku mne, odtiahne mi stoličku a pomôže mi vstať. Odrazu si ma k sebe pritiahne, rukou si ma pritisne k telu a nežne dodá: „Aj teba si lepšie vychutnám.“

Vyjdeme von a mňa hneď prekvapí, ako môžu dve hodiny jazdy autom ovplyvniť podnebie. V San Franciscu od oceána duje vietor neskorého leta, no v Calistoge, v oblasti Napa, kde sa práve nachádzame, niet po vetre ani stopy.

Pred vchodom parkuje limuzína a vôbec ma neprekvapí, keď zistím, že je pre nás. Hoci som nikdy nebola na vínnej ceste, viem, že limuzína, ktorá premáva medzi jednotlivými vinárskymi závodmi, je tu pomerne bežná vec. Čo však vôbec nie je bežné, je hotelový sluha, ktorý mi podáva úhľadne poskladanú krémovú štólu s decentnými korálikmi.

„Ak by vám náhodou bola zima, slečna. Predpokladám, že cestou späť do mesta budete potrebovať aj bundu. Ten na vás čaká v izbe. V meste zvyčajne býva pomerne chladno.“

„Ďakujem,“ pri pohľade na štólu sa mi uľaví, napriek tomu, že vonku je možno aj 27 stupňov. Vinári zrejme budú mať klimatizáciu a keďže nemám podprsenku, mohla by som pútať nechcenú pozornosť.

Chris sa na mňa zaškerí, ja hrdo zdvihnem bradu a skôr než si k nejakým cudzím ľuďom prisadnem do auta, obkrútim si štólu okolo pliec.

„Ideme?“ opýta sa, keď som už dôkladne zabalená. 
„Môžeme.“

Hotelový sluha mi otvorí dvere, sadnem si k opačnému oknu a zistím, že som v aute celkom sama, až kým nenasadne aj Chris. Usadí sa vedľa mňa a dvere sa za ním zatvoria. „Pôjde s nami ešte niekto?“ opýtam sa.

„Nie, budeme tu len my,“ oznámi mi Chris a ja premýšľam, prečo som si myslela, že by to malo byť inak. Má predsa peniaze a otvorene priznal, že má rád súkromie.

Okno medzi nami a šoférom sa pomaly stiahne, ale keďže sedím rovno za ním, nezistím, ako vyzerá, kým sa trochu nenakloním. Odrazu mi Chris vlezie rukou pod šaty, prstami mi obomkne holé stehno a ja zalapám po dychu.

„Moje meno je Eric, pán Merit,“ predstaví sa šofér. „Dnes vás budem sprevádzať. Môžeme sa teda vybrať do vinohradov, pane?“

„Áno,“ odvetí mu Chris. „Neviem sa dočkať, kedy slečne McMillanovej ukážem pivnice Château Cellar, ktorých víno môže pokojne konkurovať tým najlepším parížskym vínam.“ Mrkne na mňa a hoci odpovedá pomerne vecne, oči mu horia takou vášňou, že by z toho vzbĺkla aj sedačka. „Vďaka sídlu Château je údolie Napa Valley vo vinárstve tým, čím je dnes. Notoricky známa je ochutnávka naslepo z roku 1976, keď degustátori, ktorí nedali dopustiť na vlastné vinohrady, ocenili jedno z vín nášho sídla.“

Sklopí sa pred nami stolček, ale ja sa dokážem sústrediť len na Chrisove prsty, ktoré ma lenivo hladia pod sukňou. Objaví sa fľaša vína s dvoma pohármi a Eric rýchlo vysvetľuje: „To je Cabernet Sauvignon z pivníc Château Cellar, ročník 2002. Je to jedno z našich najlepších vín. Majitelia by ho radi podarovali vám, pán Merit, i slečne McMillanovej za dlhoročnú podporu nášho podniku.“

Chris sa nakloní a naleje do pohárov víno, no pritom ani na okamih nepustí prsty z môjho stehna. „Určite im za to zo srdca poďakujem.“

Zdvihne pohár, odchlipne si a potom mi ho pridrží pri ústach. „Vyskúšaj ho,“ jemne mi roztiahne nohy a víno je naozaj tá posledná vec, ktorú mám na mysli.

Motor limuzíny zavrčí a pohneme sa. Srdce mi búši až v ušiach. „Chris.“ Prosím ho a neviem, či o to, aby sa ma dotýkal, alebo aby s tým prestal. Tuším oboje.

„Pi, Sara,“ nariadi mi nežne, no nekompromisne. Všetko je tu v jeho réžii, stále mi to dáva najavo. Šofér je blízko, tak strašne blízko, a Chris mieni zájsť ďalej, ako sa mi páči. Vytláča ma z komfortnej zóny, tuším ma zase skúša. Skúša ma. Stále ma len skúša a ja ani neviem, aké mám zatiaľ hodnotenie, ani o čo sa vlastne snažím.

Napijem sa presne odtiaľ, odkiaľ pil Chris, a v ústach sa mi rozleje sladká slivková chuť. Chris mi prstami masíruje lono a ja ledva dokážem prehltnúť.

„Tak čo, aké je?“ opýta sa.

„Dobré,“ zašepkám.

„Len dobré?“ nalieha a prstom mi tlačí na citlivé miesto. „Daj si ešte.“

Vo vzduchu visí nebezpečenstvo. Riziko, že nás šofér uvidí je priveľké. Na verejnosti som si takéto niečo ešte nikdy nedovolila a som z toho zdesená, ale čo je ešte zarážajúcejšie, aj vzrušená.

Odchlipnem si z krvavočerveného nápoja a Chris do mňa vojde prstami. Pohľad zabodnem na sedadlo predo mnou, a hoci šoféra nevidím a on nevidí mňa, mám pocit akoby ma videl.

Chris sa znova napije a potom mi pridrží pohár pri ústach. „Ešte,“ prikáže mi jemne, úsečne.

Kým so mnou nespraví, čo sa mu chce, z tohto auta neodídem. O tom som presvedčená. Nechcem, aby prestal. Nechcem byť dievčaťom, ktoré sa nikdy nevedelo oddať okamihu. Povedala som mu, že pri ňom mám pocit, že žijem, a je to pravda. Vezmem ponúkaný pohár a dopijem ho.

Hrdelne sa zasmeje. „Dodávaš si odvahy?“

„Áno,“ priznám sa.

„Chutí vám?“ zavolá Eric.

Chris postaví pohár na stolček a stále si ma nemilosrdne doberá. „Chutí vám, slečna McMillanová?“

Som už takmer v osídlach orgazmu, a tak len na neho zazriem a vzrušeným, zachrípnutým hlasom zvolám: „Je… výnimočné.“

„To rád počujem,“ súhlasí Eric žoviálne. „Blížime sa k vstupu do vinohradov.“ Začne nám rozprávať o histórii tohto územia, ale ja ho vôbec nevnímam. Mám čo robiť, aby som nevzdychala, lebo Chris mi palcom dráždi klitoris a vsunie do mňa ďalší prst. Túžba sa mi šíri telom a vrcholí. Čaká ma orgazmus v limuzíne so šoférom, ktorý sa na to v podstate pozerá. To hádam ani nie je pravda.

„Ak sa pozriete napravo, uvidíte dôležitý kúsok dejín tohto sídla, slečna McMillanová,“ poúča ma Eric. „Vidíte to jazero?“

„Áno,“ vyrazím zo seba trhane a ani sa tam nepozriem. Zvíjam sa Chrisovi okolo prstov. Zahryznem si do pery a otočím hlavu do okna, pretože sa bojím, že by ma Eric mohol zazrieť v spätnom zrkadle. Neprestáva mi vykladať ten príbeh. Lenže jediné, čo dokážem vnímať, je slastná únava môjho tela.

„Nie je to nádherný príbeh?“ opýta sa Eric a zakončí tak čokoľvek, čo mi práve rozpovedal.

„Áno,“ dostanem zo seba znova a už trochu súvislejšie dodám: „Krásny.“

„Však?“ opýta sa Chris a v zelených očiach mu tancujú nezbedné plamienky. Ešte chvíľu hladí klzké záhyby môjho citlivého miesta a pomaly vysunie prsty.

Hľadíme si do očí, nato si priloží prsty k ústam a oblizne ich. „Lahodné,“ zamrmle a pri tom nehanebne erotickom geste sa mi posledný raz stiahne lono.

„Som nesmierne rád, že vám to víno chutí,“ vyhlási Eric.

Žmurkneme s Chrisom na seba a rozosmejeme sa. Netuším, ako sa mi podarilo prejsť z temnej, zakázanej vášne k takejto ľahkosti bytia, o ktorú sa spolu s Chrisom teraz delíme. Jedno však viem určite: nikdy som sa necítila väčšmi živá.

očas štyridsaťpäťminútovej prehliadky vinohradov som si dala pohár vína a začínam byť trochu rozpálená a rozjarená, čo nie je len tým Chrisovým bezbožným nápadom. Prehliadka sa mi páčila a dala mi za tú chvíľu viac ako celé hodiny samoštúdia.

Limuzína dorazí k sídlu. Je to naozajstný zámoček z devätnásteho storočia, po ktorom sa nahor kamennými múrmi a okolo masívnych drevených dverí ťahá vinič takmer po celej výške budovy.

„V sedemdesiatych rokoch prešlo sídlo rekonštrukciou,“ prezradí nám Eric, „a celý pozemok s rozlohou dvestopäťdesiatšesť akrov sa zmenil na moderný podnik na výrobu vína.“

Chris sa začne presúvať po sedačke a ja za ním. Keď sa Eric ku mne obráti, zastanem. Prvý raz ho uvidím. Má okolo päťdesiatpäť rokov, jemne prešedivené vlasy a bystré modré oči, ktoré všetko vidia.

„Ďakujem vám za nádhernú okružnú jazdu, Eric.“

Nakloní hlavu. „Potešenie je na mojej strane.“ Pri tých slovách ma mykne, lebo tvár mu síce neprezrádza nič, ale ja viem, že tento muž je príliš vnímavý, aby mu uniklo moje potešenie na zadnom sedadle. „Užite si zámoček, slečna McMillanová.“

Chris si už dávno vyzliekol bundu a kým vystúpil z auta, hodil ju na zadné sedadlo. Idem za ním a hneď pochopím, prečo si ju neberie. Hoci popoludňajšie slnko už pomaly zachádza, je stále príjemný, teplý deň, čo sa nedá ani len porovnať s chladným mestom na pobreží, ktoré som si tak obľúbila.

Vložím Chrisovi ruku do dlane, aby mi pomohol vystúpiť, a prekvapí ma, ako elektrizujúco ten obyčajný dotyk zapôsobí na celé telo. Stretnú sa nám pohľady a ja viem, že to cíti rovnako. Som si takmer istá, že aj jeho prekvapuje, ako okamžite na seba reagujeme. Napokon, medzi dvoma stratenými dušami hľadajúcimi únik by malo byť spojenie, napadne mi.

Opatrne si stiahnem šaty, postavím sa a podľa toho, ako sa Chris tvári, viem, že myslí na to, čo sme robili na zadnom sedadle. A ja na to myslím tiež.

Chytí ma pod pazuchu a spolu prejdeme cez masívne drevené dvere, ktoré vyzerajú skôr ako z filmu a nie z reálneho života. Vstúpime do chladného vestibulu s vysokými stropmi a kamennými múrmi.

Privíta nás zamestnankyňa, milé, asi dvadsaťročné žieňa s dlhými plavými vlasmi a pekne tvarovanou postavou vo svetloružovom kostýme. Obdivným pohľadom si premeria Chrisa. S blondínkami mám trochu problém. Vždy som mala. Teda, od strednej školy. Mala som najlepšiu kamarátku so švédskymi koreňmi, ktorá vďaka dlhým, prirodzene svetlučko plavým vlasom a krivkám na tých správnych miestach padla do oka každému chlapcovi, okolo ktorého sme prešli. Ja som bola tá zlatá a ona tá krásna. Aj pri tejto dievčite sa tak začínam cítiť.

„Ja som Allison, pán Merit,“ predstaví sa a podá mu ruku. „Sme poctení vašou návštevou. Dnes vás budem sídlom sprevádzať ja.“ Pozrie na mňa, ale ruku mi nepodá. „Vitajte v našom podniku.“

Chris ma chytí okolo pása, takmer akoby vycítil moju neistotu. „Ďakujem za privítanie, Allison. Toto je Sara a som tu dnes kvôli nej. Chcem, aby zistila, prečo je toto miesto také výnimočné.“

Rukou ma majetnícky, ochraňujúco drží za pás. Navrie mi z toho v hrdle hrča. Mám pocit, že keď som s Chrisom, akoby nik iný neexistoval, a tak som sa ešte necítila s nikým. Moje obavy z toho, že som len zlatá, a nie nádherná, sa pomaly vytratia.

Začneme prehliadku a chodíme po rôznych degustačných miestnostiach so štukovými kamennými múrmi a s bohatou kultúrou, kam sa len pozriem. Prehliadku zavŕšime v chladnej vínnej pivnici a ja si odrazu uvedomím, že mám na sebe len tenučké šaty a žiadnu spodnú bielizeň.

Allison nás vedie k schodisku, no skôr než sa za ňou pustíme, Chris si ma pritiahne k sebe a chrbtom mi zacloní výhľad na ňu. „Je ti zima?“ opýta sa, pritíska si ma k sebe a rukami mi skĺzne pod štólu, prejde po hrudnom koši až k prsiam a už zdureným bradavkám.

„Už nie,“ priznám bez dychu.

„Dnes večer vyzeráš nádherne, Sara. Už sa neviem dočkať, čo všetko s tebou spravím, keď sa mi naskytne príležitosť.“

Keď sa naskytne príležitosť, teda nie keď sa vrátime do apartmánu. Chce to mať pod kontrolou. Všetko chce mať pod kontrolou a ja som mu na tú výsadu dnes už skoro siahla. Nepáčilo sa mu to a teraz si dáva skutočne záležať, aby som ani na okamih nezabudla, že som mu vydaná na milosť a nemilosť. Viem, že potrebuje mať pocit, že má veci pod kontrolou, a viem, že práve táto stránka jeho osobnosti ma neskutočne vzrušuje, ale aj tak sa mi hlboko vnútri ozýva protestné volanie, že sa nemienim len tak ľahko vzdať toho, o čo som päť rokov bojovala – mojej vlastnej kontroly.

„Možno by si mal myslieť skôr na to, čo s tebou spravím ja,“ odvážim sa povedať.

Oči mu stmavnú vášňou a prekvapí ma, keď sa ku mne nakloní a zašepká mi do ucha: „Na to myslím odo dňa, čo som ťa stretol.“

Čakala som nejaký boj o moc, a možno to je boj o moc alebo aj čosi viac, pretože som okamžite celkom zvlhla. Srdce mi búši ako zvon a ihneď ma zaleje horúčosť. Keď sa odo mňa odtiahne, chytí ma za ruku a vedie k schodom, cítim z neho vyžarovať drsnú, mužnú silu a nekonečne po ňom zatúžim. Áno. Má to tu pod kontrolou a ja mu to ani neberiem. Toto je boj o moc a on je jeho víťaz.

Hore na schodoch sa stretneme so starším párom, asi tak okolo šesťdesiatpäťky. Žena má na sebe jednoduché modré puzdrové šaty a muž čierne voľné nohavice a bielu košeľu na gombíky.

„Chris! Tak rada ťa vidím, chlapček môj,“ zvolá žena. „Bože, svoje krstniatko som nevidela celú večnosť,“ objíme ho ako matka, ktorá už roky čaká na svoje dieťa, a je zrejmé, že sú si blízki.

Potom objíme Chrisa aj pán. „Vídavame ťa tak zriedka, synku.“

Chris ho potľapká po chrbte a potom ho pustí. „Viem. Posnažím sa chodiť častejšie.“ Chytí ma okolo pása. „Mike a Karie Wickermanovci, predstavujem vám Saru McMillanovú.“

„Veľmi nás teší, Sara,“ Katie žiari a podáva mi ruku. Má hladké sivé vlasy a priateľsky sa usmieva. Je to pekná žena.

„Ďakujem,“ poviem a podám jej ruku. Má srdečný stisk ruky a aj ona sama je taká. Páči sa mi. „Teším sa, že som tu.“

„Vitaj, Sara,“ zvolá dychtivo Mike. „Už bolo načase, aby si nám sem doviedol nejakú ženu.“

Začervenám sa a potrasiem mu pravicou, no on ma stiahne k sebe a objíme. Potom sa odtiahne a pozorne si ma poobzerá. „Nože sa mi ukážte. Nie, nie, nie… nevyzeráte ako deva nikdy nedotknutá vínom.“

Líca mi ešte väčšmi zahoria a zasmejem sa. „Všetko to tuším zachránil vynikajúci cabernet v limuzíne.“

„S ním ste prišli o panenstvo, však?“

Zasmejem sa a aj Chris sa zasmeje, potom ma chytí okolo pliec, nakloní sa mi k uchu a zašepká: „A ja som si myslel, že to so mnou.“

„Mike!“ skríkne naňho Katie. „Veď len teraz ste sa spoznali, ešte si nezvykla na tvoj špeciálny humor.“ Naznačí, aby sme sa pohli. „Prichystala som pre nás špeciálnu degustačnú miestnosť, ale Mike sa na to všetko bude môcť len pozerať.“

Pustíme sa za nimi. „Páčiš sa im,“ pošepne mi Chris.

„Ty si ich krstňa?“

„Boli blízki priatelia mojich rodičov a nikdy nemali vlastné deti.“

Tá správa mi vyrazí dych. S úžasom si uvedomím, že Chris ma nepriviedol na miesto, kam so ženami bežne nechodí. Ukazuje mi kúsok svojej minulosti, čo je viac, než by som od neho čakala. Ukázal mi kúsok svojho sveta, aspoň nepatrný.

Trochu zneistiem, keď vojdeme do miestnosti s obrovským niekoľkometrovým dreveným stolom s asi desiatimi stoličkami po každej strane. V strede sú nachystané podnosy so syrom a s ovocím.

Chris a ja si sadneme vedľa seba na jednu stranu, Katie a Mike oproti nám. Katie si ma so záujmom obzerá a ja si tesnejšie oviniem štólu okolo pliec, aby som si príliš viditeľnými bradavkami nepokazila panenský prvý dojem. „Chris nám povedal, že ste prednedávnom začali pracovať v galérii v San Franciscu,“ začne Katy.

„Áno, v galérii Allure v centre, Chris tam vystavuje svoje diela. Tam sme sa aj stretli.“

„To ja dobre viem,“ poznamená Katie. „A predtým ste pracovali ako učiteľka na strednej, však?“

Prekvapuje ma, koľko jej o mne Chris povedal. „Pracovala, vlastne stále pracujem. Mám diplom z dejín umenia, a to je to, čo ma skutočne baví. Uvidíme, ako sa vyvinie toto leto. Môj šéf do mňa vkladá veľké nádeje, ale zdá sa, že si myslí, že by som mala toho vedieť ešte viac o víne, ak sa chcem vo svete umenia naozaj uchytiť.“

Mike pobúcha po stole. „A má svätú pravdu, o víne by mal niečo vedieť každý.“

„Chris si to nemyslí,“ dovolím si podotknúť.

Katie pozrie na svojho krstného syna. „Tak prečo sa potom v miestnej galérii podáva víno?“

„Lebo sme v údolí Napa Valley.“

„Presne tak,“ súhlasí Katie. „Víno a umenie idú ruka v ruke.“

Mike zamáva na čašníka. „To chápem ako signál, že je načase začať s ochutnávkou. Aspoň sa všetci trochu uvoľníme.“ Žmurkne na mňa. „Len tak sa naozaj spoznáme.“

Chris vyzerá pobavený. „Chvalabohu, že ja sa neviem tak ľahko uvoľniť.“ Štuchne do mňa. „Ale ty hej, prezradíš nám nad vínom všetky svoje tajomstvá?“

„Počkaj si na dobrý ročník, zlatko moje,“ pošepne mi Katie tajnostkársky. „Nech to nemá zadarmo.“

Pozriem na Chrisa a ten sa zaškľabí. „Povedz si ročník a ja si za tajomstvá veľmi rád priplatím.“

„Ja predsa s priznávaním nemám problémy,“ pripomeniem mu. „Možno by sme tebe mali zohnať basu piva.“

„Také čosi sa tu nenájde,“ ubezpečí nás Katie.

Chris sa ku mne nakloní. „Tak na to budeš potrebovať o dosť viac ako jednu basu.“

Áno, tuším budem. Ja som sa mu otvorila, ale on mne zatiaľ nie, a predsa som tu s ním, zdá sa, že v kruhu jeho jedinej rodiny, a znova mám pocit, že je to dôležité. Neodvážim sa ani len pomyslieť na to, ako sa mi podarilo prejsť z úniku od reality do štádia, keď sa zameriavam na veci, ktoré majú nejaký význam alebo kam by to celé mohlo viesť.

Keď začnem ochutnávať jednotlivé vína, zobkám syr a počúvam Mika a Katie rozprávať príbehy o tom, ako začínali, čas akoby prestal existovať. Ani ma tak veľmi neprekvapí, keď sa dozviem, že Chrisovho otca spoznali na slávnej parížskej degustácii v roku 1976, ktorou sa oni sami, ako aj celé údolie Napa Valley zapísali na vinársku mapu.

„Chrisovi rodičia cestovali s nami ako podpora,“ vysvetľuje Katie. „Danielia, Chrisova mama, bola ako náš anjel strážny. To žieňa malo zvláštny dar, prisahám, že každého dokázala rozosmiať. Ešte aj Parížania, ktorí nás Američanov v súťaži vôbec nechceli, nedokázali odolať jej šarmu.“

Veľmi by som chcela vidieť, ako na Katine spomienky reaguje Chris, ale je to ťažké, keď sedí vedľa mňa. Ďalšie vzorky prídu priskoro a zmení sa aj téma rozhovoru. Okno do života Chrisovej rodiny sa aspoň nateraz uzavrelo.

Pri každej vzorke si vypočujem príbehy o tom, s akou zručnosťou Katie a Mike pomocou pôdy, podnebia a spracovania vytvárali špecifické chute. Len tak sršali historkami o bohatých a slávnych ľuďoch, ktorí sem za nimi prišli a zachutila im každá odroda.

„Ale náš Chris je aj tak naša najväčšia hviezda,“ vyhlási Katie.

Chris odfrkne a odchlipne si. „Ja som len…“

„Slávny umelec,“ dokončím zaňho a pobozkám ho na líce.

Pohladí mi vlasy a pobozká ma na čelo. „Ja,“ dopovie a pozerá na mňa. „Ja som len ja.“

Usmejem sa a cítim, že som toho vypila už naozaj dosť. „Hmmm, áno, iba ty.“

Zdvihne obočie. „O čo ti ide?“

Príde čašník a Katie a Mike sa s ním dajú do reči. Stlmím hlas. „Páčiš sa mi ‚len ty‘.“ 
Chrisovi stmavne pohľad. „Čo nepovieš?“ 
Usmejem sa. „Si predstav.“

„Je presne ako jeho mama,“ povie Katie a znovu nás vtiahne do rozhovoru. Otočíme sa k nej a počúvame, ako dodá: „Tá žena bola skromnosť sama. Nikdy by vám nenapadlo, že zdedila celé impérium, presne ako pri Chrisovi, že je uznávaný umelec.“

„Zato jeho otec bol namyslené hovädo,“ zavrčí Mike, „ale aj tak som ho mal rád.“ Postaví sa. „Poď, synku, niečo ti dám, skôr než zabudnem.“

Pozriem na Chrisa a snažím sa mu z tváre vyčítať, čo si o tej poznámke na adresu jeho otca myslí. Odvetí na otázku, ktorú som ani len nevyslovila. „Bolo to namyslené hovädo, zlato.“ Pohladí ma po líci. „Správaj sa slušne. Hneď som späť.“

„Ale pravdaže,“ ubezpečím ho. „Len sa pokúsim z Katie vypáčiť nejaké tvoje temné a hrôzostrašné tajomstvá.“

Zatvári sa trochu napäto. „Ešteže Katie nič nevie.“

„Ale no, nejaké pikantnosti by som predsa len našla,“ zamieša sa do toho Katie nezbedne.

Chris nevyzerá nadšene, ale aj tak sa postaví. Mike čosi zašomre o ženách, Chris do toho niečo dobrosrdečne zahundre a odídu.

Katie sa oprie lakťom o stôl a bradu položí na dlaň. „Ste preňho dobrá.“

„Vážne… som?“

„Áno, ste. Ten chlapec je taký uzavretý, až som si o neho robila starosti, ale pri vás je iný. Taký uvoľnený. Som šťastná, keď vidím, že k sebe konečne niekoho pustil. Nemal ľahké detstvo, ale to už určite viete.“

Tento drahocenný kúsok informácie vo mne len vzbudí zvedavosť. Otvorím ústa, aby som sa dozvedela čosi viac, ale vtom dovnútra vbehne Allison a čosi Katie zašepká do ucha. „Preboha! Sara, zlatko, musím ísť niečo vyriešiť. Hneď som späť.“

Som sklamaná. Katie je jediná osoba, ktorá by mi mohla o Chrisovi niečo prezradiť, teda ešte je tu Mike, ale s tým sa nedá rátať. Odrazu som sama a predo mnou je niekoľko pohárov vína a podnos so syrmi a s ovocím. O pätnásť minút neskôr som to všetko dopila a už mi je jasné, že som to nemala robiť. Krúti sa mi hlava, a preto sa rýchlo pustím do syrov. Z toho pitia som očividne vyhladla a na kalórie vôbec nemyslím. Vlastne bude asi najlepšie, keď dám čosi do žalúdka.

Skôr cítim, ako vidím, že Chris sa vracia. Mravčenie, ktoré cítim v jeho prítomnosti, nemôže utlmiť ani množstvo vína, čo som popila. Zdvihnem zrak na dvere a vidím, ako vchádza do miestnosti a Mike ide hneď za ním. Vyzerá zmätene. „Kde je Katie?“

„Tuším musela ísť riešiť niečo súrne s nejakým hosťom.“

Mike sa zamračí. „Ako dlho je preč?“

„Odišla hneď po vás.“

„Doparoma,“ zanadáva. „Radšej pôjdem za ňou.“

Chris je ticho a ja naozaj netuším, na čo myslí. Som príliš popletená. Podíde ku mne, čupne si a otočí mi stoličku tak, aby som k nemu bola tvárou.

Položí mi ruku na stehno. „Potrebuješ ísť na vzduch?“

„Vzduch by mi urobil dobre,“ priznám. Pomôže mi na nohy a ja pozorujem jeho tvár a v duchu preklínam víno. Má po dobrej nálade, to je jasné, a vyžaruje z neho akési napätie, čo tu dnes ešte nebolo. Nech už sa s Mikom bavili o čomkoľvek, má to na svedomí zmiznutie môjho bezstarostného umelca.

Pohladím ho po líci. „Čo sa deje?“

Tesne si ma privinie, rukami ma chytí zozadu za krk a mne akoby sa spustil alarm. Ten temný Chris je späť v plnej paráde. „Vidíš toho priveľa, Sara.“

„A ty, Chris, mi nedovolíš vidieť dosť.“

Neodpovedá, nehýbe sa. Stojíme ako dve sochy a ja sa strácam v jeho búrlivom pohľade, preniká mnou jeho silný nepokoj. Keď ma chytí za ruku, aby ma odviedol k zadným dverám, trochu sa tackám. Víno a Chris nejdú veľmi dokopy, napadne mi, a keď vyjdeme do záhrady, je to to jediné, na čo sa dokážem sústrediť. Víno a Chris nejdú dokopy. Prečo? Zaumienim si zistiť to.

eď vychádzame cez bočné dvere sídla, cítim, ako sa mi Chris vzďaľuje, ako sa medzi nami zdvíha múr, nehľadiac na to, že ma stále pevne drží za ruku a zmysly mi možno otupilo víno. Prejdeme krátkym tehlovým chodníčkom na drevený most klenúci sa ponad veľké jazero. Je noc a na stĺpikoch namontovaných na drevené zábradlie sa pohojdávajú oranžové lampáše. Čierna, jasná obloha bez mrakov je posypaná hviezdami. Vdýchnem horúci vzduch. Dúfala som, že mi hlavu prečistí svieži vánok, ale márne. Horúca noc ma zadúša celkom tak ako napätie, ktoré vyžaruje z Chrisa.

Vedie ma po drevenom moste k besiedke a do nosa mi udrie sladká vôňa ruží. Tie kvety ma prenasledujú, kamkoľvek idem. Okolo previsu sa vinie zeleň ružových kríkov a z listov vykúkajú drobunké púčiky. Myslím, že tiež čoskoro vykvitnem, že sa ním dám viest, kamkoľvek bude chcieť. Tak sa cítila Rebecca s mužom, o ktorom písala. Aj ja sa tak cítim s Chrisom.

V polovici chodníka zakopnem a Chris ma pridrží. Okolo pása mi ovinie silné paže, priložím mu ruky na hruď. „Nič sa ti nestalo?“

„Nie, nič,“ nepozriem na neho. Už je to druhý raz v priebehu dvoch nocí, čo ma musí opitú pridŕžať. Cítim sa trápne. Takto som naposledy pila na maminom pohrebe.

Keď už sme v besiedke, oprie sa o zábradlie a ja len čakám, že sa odo mňa odtiahne. Uľaví sa mi, keď si ma namiesto toho privinie. Položím mu ruku na hruď, na srdce a pod dlaňou cítim jemné búšenie. To šumenie v hlave mi ide na nervy, nedokážem preň poriadne posúdiť Chrisovu náladu.

„Čo ťa tak nahnevalo?“

„Kto hovorí, že som nahnevaný?“
„Ja.“

„Ako som povedal. Vidíš toho príliš veľa.“

Ignorujem tú poznámku. „Zdalo sa mi, že Mike sa nevie dočkať, aby ti niečo dal. Myslela som, že sa vrátiš celý šťastný, a nie rozladený ako klavír.“

„Rozladený ako klavír?“

Usmejem sa. „Áno, rozladený ako klavír.“

Pozoruje ma prižmúrenými očami, riasy má ako ťažké závoje, ktorými sa ukrýva pred mojím zvedavým pohľadom. Vo svetle hviezd je nádherný, a víno, alebo možno aj sám Chris, ma zbavilo zábran.

Zodvihnem ruku a prechádzam mu po plných, zmyselných perách, ktoré dokážu mučiť aj privádzať do extázy. Pozorujem ho. Prstami ho hladím po tvári, obťahujem vysoké a výrazné lícne kosti a prejdem na jemné strnisko hranatej sánky. Predstavujem si, ako mi tým strniskom škriabe holú pokožku. Som pobláznená jeho krásou, talentom, dôvtipom… telom. Ale chcem ho spoznať.

„Rozprávaj sa so mnou, Chris,“ požiadam ho, keď sa ticho zdá už nekonečné.

Chytí mi ruku a pobozká ju. „To nie je až také jednoduché, keď sa ma dotýkaš.“ Odhrnie mi vlasy za ucho. „Najmä keď si pila a ja nemôžem robiť to množstvo vecí, ktoré som si naplánoval, kým nemáš nohavičky.“

Pomaly sa usmejem. „Ani podprsenku.“

„Vďaka, že si mi to pripomenula. Nebudem ťa do ničoho nútiť, keď si opitá.“

Nútiť? Tak toto si dám naozaj rada vysvetliť. „Ale, ale... pán Janiesomsvätý bol vysvätený?“

„Nie, ale zjavne má svoje hranice a tie určuješ ty.“

Som si stopercentne istá, že už nehovorí o víne a ten nemilosrdný výraz v tvári mi to len dosvedčuje. „Nemám až také tesné hranice, ako si myslíš.“

„Myslím, že to sa ešte len uvidí.“

Zamračím sa. Je síce hravý ako vždy, no predsa z neho cítim napätie, ktoré sa ho drží ako kliešť. „Čo ste robili s Mikom?“

„A to má čo znamenať? Nejako rýchlo meníš tému.“

„A ty sa vyhýbaš odpovedi.“

„Na to, že si taká opitá, si dosť neodbytná.“

„Keď som pila naposledy, pustila som sa do kohútov na smetisku s mečmi,“ pripomeniem mu. „Takže, áno, zrejme som.“

Usmeje sa. „Ach, pravdaže, ako som mohol zabudnúť?“

„Čo sa stalo s Mikom?“ zopakujem.

„Dal mi niečo, čo patrilo otcovi. Myslel si, že ma to poteší.“ Prekvapí ma, že mi naozaj odpovedal. Nesmelo sa pýtam ďalej. „Ale nepotešilo, či áno?“

„Veru nie.“

„Povedal si mu to?“

„Nie.“

„Čo to bolo?“

Siahne rukou do vrecka, vytiahne drobnú laminátovú kartičku a podá mi ju. Pozorne si ju prezriem a tuším je to osvedčenie vínneho znalca, na ktorom je meno Chrisovho otca.

Pozriem naňho. Vidím jeho zaťatú sánku a cítim, že trpí, cítim jeho nepokoj a bolesť. „Prečo si to nechcel?“

„Lebo Mike a Katie nevedia, že víno je droga, ktorú si vybral môj otec. Tak sa snažil zabudnúť na deň, keď sedel za volantom auta, v ktorom umrela mama.“

Prudko vydýchnem. „On šoféroval?“

„Áno. On šoféroval a nikdy si jej smrť neodpustil. Skrýval sa za ochutnávky a stoly posudzovateľov a postupne sa upil na smrť.“ Mám pocit, akoby ma niekto kopol do brucha. V ten tragický deň nestratil Chris len matku, ale aj otca. „Och, Bože, Chris, je mi to ľúto.“

Vybuchne hnevom. „Ale no tak, Sara, ty zo všetkých ľudí musíš najlepšie vedieť, že ľútosť naozaj nepotrebujem.“

„Áno, to viem. Máš pravdu.“ Dofrasa aj s vínom, neviem preň už ani viesť normálny rozhovor. To, že sa mi s tým zdôveril, je veľký pokrok. Zúfalo bojujem s opitosťou, snažím sa mu vysvetliť, že som tu preňho. „Ak je toto to strašné, temné tajomstvo, pre ktoré si myslíš, že od teba utečiem, tak ver, že nie je. Nikam nejdem.“

Začne sa trpko smiať a zvrtne ma tak, že sa opieram o zábradlie. Ruky mi položí na plecia, telom sa ma už nedotýka. Zlý Chris je späť a je neľútostnejší a britkejší ako kedykoľvek predtým. Stíši hlas a keď prehovorí, cítiť to ako plesnutie bičom. „Ak je toto pre teba nejaké zlé a temné tajomstvo, tak potom naozaj nemáš ani šajnu o tom, aký zlý život naozaj môže byť.“

„Ako to môžeš vedieť, keď mi to ani neskúsiš prezradiť?“

„Nezvládla by si to,“ precedí. „Ani ti nemienim dávať šancu presvedčiť ma o opaku. Porušil som pri tebe pravidlá, dôležité pravidlá, ktorými som sa doteraz riadil, a ty si to odskáčeš. To nedovolím. Nemal som ťa sem vodiť.“ Odrazí sa od zábradlia. „Odchádzame.“ Zdrapí ma za ruku, a keď mi zbadá v ruke tú kartičku, šmarí ju do jazierka. Snažím sa s ním držať krok, ale trochu sa zapotácam a pri pohľade na ten drobný kúsok jeho otca, ktorý sa trepoce na hladine, sa mi zovrie žalúdok. Podpätok sa mi zachytí medzi drevá a znova sa zatackám.

Chris sa otočí a zachytí ma. „A nepi už toľko toho vína.“

Tá výčitka sa ma nepríjemne dotkne a bránim sa útokom. „Veď ty si mi to víno nalieval, ty… debil!“

Ruka, ktorou ma drží za rameno, sa napne a pritiahne si ma k sebe. „Tak už ti to konečne došlo? Presne tak, som debil. A toho si ty vôbec nezaslúžiš.“ Schytí ma za ruku a pohne sa dopredu. Lenže správa sa presne ako debil, za ktorého sa aj sám vyhlásil, pretože kráča prirýchlo a ja za ním nestíham.

Obídeme budovu, vôbec nevojdeme dnu a ideme rovno k limuzíne zaparkovanej vedľa príjazdovej cesty. Otvorí dvere. „Nastúp.“

„A čo Katie a Mike?“

„Nastúp, Sara.“

V hrdle mám hrču a zvažujem, že nenastúpim, ale celý svet sa mi krúti, a nie len pre to víno. Nasadnem do auta a posuniem sa k oknu na opačnom konci. Vidím, ako sa Eric posadí a začne sa naťahovať. Očividne spal.

„Je všetko v poriadku, pane?“ opýta sa, keď sa usadí aj Chris.

„Vraciame sa do hotela,“ odsekne Chris. Buchne dverami a tentoraz si ku mne neprisadne.

Sme si na hony vzdialení.

Cesta späť je rýchla a napätá, no trvá dosť dlho na to, aby vo mne vzkypela zlosť. Ako som mohla Chrisovi dovoliť, aby mi za týždeň prevrátil život naruby? Veď je to šialené. Toto je presne to, čo som žiadnemu chlapovi už nikdy nechcela dovoliť.

Len čo auto zastane, otvorím si dvere a vystúpim. Eric rýchlo urobí to isté. „Ďakujem vám za prehliadku, Eric.“ Otočím sa na podpätku a nechám ho, aby za mnou zavrel dvere.

Chris počká, kým prejdem okolo kufra, z očí mu vyžaruje dravosť, vášeň a túžba. Naštve ma to. Čo som ja nejaká korisť? A nie som ani žiadny žetón, ktorý si môže len tak pohadzovať. Zamotám sa do štóly, prekrížim si ruky na hrudi, nedám mu tak najmenšiu šancu, aby ma chytil za ruku, a poberiem sa rovno do hotela.

Dohoní ma a potichu mi naznačí, čo mi je už dávno úplne jasné. „Ľudia sa na nás pozerajú, vidia, že si nahnevaná.“

„Vážne? Akí sú len všímaví!“ Kráčam k výťahu a viem, že sa trochu tackám. Som na mol, čo ma ešte väčšmi vytočí. Znamená to, že som dôverovala Chrisovi, že sa o mňa postará. Ja predsa nepotrebujem, aby sa o mňa niekto staral. Nechcem, aby sa o mňa niekto staral.

Vojdeme do výťahu a on sa oprie o stenu, čo najďalej odo mňa, pozoruje ma. Otočím sa a pozerám rovno naňho. Kĺže po mne pohľadom, zoblieka ma očami a, dofrasa, je mi nanič z toho, ako túžim, aby sa ma dotkol. Nenávidím pocit, akú moc má nado mnou.

Je ticho a ja tiež. Vo vzduchu visí erotický náboj, ale ja sa radšej sústredím na hnev. Nezvládla by si to. Už mám po krk toho, ako mi chlapi hovoria, čo zvládnem a čo nie.

Dvere sa otvoria, vyjdem na chodbu a zapotácam sa. Chris ma chytí okolo pása a mňa hneď zaleje horúčosť. „Nechaj ma,“ zasyčím a ani naňho nepozriem. „Nepomáhaj mi a nedotýkaj sa ma.“

Pustí ma a ja sa znova dám do kroku. Chodba je dlhá a kým Chris kartičkou otvorí dvere, mám pocit, že prešla celá večnosť.

Len čo vojdeme do izby, vybuchnem zlosťou, ktorú som v sebe poslednú polhodinu dusila. Odkopnem topánky, aby som sa toľko netackala, a na zem zhodím kabelku, o ktorej som ani nevedela, že ju držím.

Chris ani nestihne zavrieť dvere, už sa k nemu prirútim a vyletím naňho. „Ja sa z teba zbláznim, Chris. Nebudeš mi kosiť trávnik, nehovorme o minulosti, a aj tak sa vypytuješ, čo a ako, zoberieš ma sem, zoznámiš so svojimi krstnými rodičmi, o ktorých vieš, že mi niečo na teba prezradia. Nič som od teba nečakala, iba to, že sa mi odrazu vrútiš do života, poriadne si spolu užijeme a ty potom zdúchneš do Paríža. Nič viac! A s tým by som aj vystačila. Nespala som s nikým päť rokov. Potrebovala som sex a nie toto… toto šialenstvo, čo tu predvádzaš.“

Skôr než sa stihnem spamätať, stiahne ma k sebe, jednou rukou mi vojde do vlasov, pritiahne mi hlavu k svojej a druhou mi hladí prsník a bradavku. „Chceš si užiť? To je to, čo chceš, Sara?“ 

„Áno,“ zašepkám, ale viem, že by mi to už nestačilo, pri Chrisovi nie. „Chcem…“ odrazu mi príde zle a priložím mu ruku na hruď. „Panebože!“ Odtískam sa od neho a on ma pustí. Zúfalo sa snažím nájsť kúpeľňu, ale nemám poňatia, kde by mohla byť. Chris ma odvedie popri posteli a ja si nejasne uvedomujem, že vchádzame do malej miestnosti, že odrazu zasvieti svetlo, no celá moja pozornosť sa sústredí na toaletu.

Nezaváham ani sekundu. Padnem pred ňou na kolená a to, čo nasleduje nie je nič pekného. Chris podíde ku mne, ale ja ho rukou odháňam. „Choď preč,“ poviem priškrtene. „Nechcem, aby si ma takto videl.“

„Tak na to zabudni,“ kľakne si ku mne. „Ja som ťa do tohto stavu dostal, takže kým ti to neprejde, postarám sa o teba.“ Podá mi uterák, ja ho dychtivo a pevne zovriem a viac sa s ním nehádam. Neustále dávim a on mi pridŕža vlasy a hladká ma po chrbte, až kým sa nezvalím na niečo s lesklým bielym povrchom, čo asi bude vaňa.

Potom si ma k sebe privinie a kolíše ma. „Musíme z teba stiahnuť tieto šaty. Vyzerajú strašne.“ Začne mi ich vyzliekať. Som slabá ako mucha a ledva dokážem zodvihnúť ruky, aby mi ich pretiahol cez hlavu.

Ležím nahá na podlahe kúpeľne, Chris ma jednou rukou chytí popod stehná, druhou za chrbát a zdvihne ma. Začína sa mi vracať jasný úsudok. Vložila som do Chrisa dôveru, myslela som, že sa o mňa postará, a on sa naozaj stará. Lenže keď sa zamyslím nad tým, čo sa práve stalo, znova sa mi chce vracať.

Odhrnie periny, uloží ma do postele a prikryje. Potom si ku mne kľakne. „Donesiem ti trochu vody.“

Než odíde, schmatnem ho za ruku: „Chris… to ako som sa opila po tom, čo si mi povedal…“

„Nič zlé si dnes nespravila. Je to moja vina.“

„Nie,“ protestujem, pretože som si v tej svojej opitej hlave zaumienila, že nesmie brať vinu na seba, ale prečo vlastne nie, to nedokážem vysvetliť. „Chris.“ A dôjde mi reč. Je mi príliš zle a som príliš slabá. „Ja… my…“

„Spi, Sara. Keby si niečo potrebovala, som tu.“

Otázne je, či tu bude aj zajtra. A mala by som to vôbec chcieť? No zdá sa, že je úplne jedno, čo by som mala chcieť. Jednoducho chcem, aby tu bol.

ažmurkám do slnka a preglgnem, hoci mám celkom vyprahnuté hrdlo. Najprv pocítim strašnú bolesť hlavy, potom odpornú pachuť v ústach a nakoniec si uvedomím, že sa ma dotýka niečo teplé. Ležím nahá, zakrytá dekou, a Chris má na mne ruku.

Chvíľu len tak ležím a spracúvam všetky tie dojmy a komplikácie, ktoré odrazu tvoria náš vzťah, a spomínam si na tú škaredú hádku. Bolo to hrozné, ale Chrisovo objatie celú tú situáciu zmierňuje. Lebo Mike a Katie nevedia, že víno je droga, ktorú si vybral môj otec. Môj úbohý zničený umelec. Toľko si toho vytrpel a hoci to Mike so svojím darom myslel dobre, namiesto toho mu dal úder pod pás. Ja som si to potom odniesla, a keďže som bola opitá, zvládla som to absolútne mizerne.

Prázdny a boľavý žalúdok sa mi zovrie od viny, keď si spomeniem, ako som včera objímala záchod a vracala presne z toho istého nápoja, ktorý zničil jeho otca. No napriek tomu sa o mňa nežne staral ako môj rytier.

„Už si hore?“ Telo mi zahorí pri zvuku drsného, ranného chrapotu jeho hlbokého hlasu a prekvapí ma, ako ľahko ma dokáže tento muž vyburcovať. 
„A je mi trápne.“

Pošúcha ma po krku. „Nemá ti byť prečo.“

„Ale áno, má.“

Chce ma otočiť, ale ja sa donútim posadiť, potiahnem deku so sebou a posuniem sa k čelu postele. „Som rádioaktívna a nebezpečná, kým si nedám sprchu a neumyjem zuby.“ Zamračím sa, keď si všimnem, že má na sebe veci zo včerajška a na tvári husté tmavoplavé strnisko. Vyzerá drsne a sexi a na hlave má príťažlivé strapaté hniezdo. „Si úplne oblečený.“

„Lebo ty nie si a ja som nechcel byť necitlivý, keď ti bolo tak zle.“

„Aha,“ to by fakt mal na mňa chuť aj vtedy, keď som práve vracala? To ťažko.

„Aha,“ zopakuje po mne a zaškerí sa.

Obliznem si suché pery a vtom pocítim v hlave strašnú ranu. Priložím si k spánku dva prsty a z úst sa mi vyderie ston. „Ach môj bože, mám strašnú opicu. Neumriem z toho?“

Chris mi prelezie cez nohy, zhrabne fľašu vody a nejaké tabletky. „Ešte včera som zavolal na recepciu a vypýtal som pre teba niečo od bolesti hlavy. Lenže si zaspala, skôr ako som ti ich stihol dať.“

Som unesená toľkou starostlivosťou. Dotknem sa mu sánky a poškriabem si prsty o jeho strnisko. „Ďakujem.“ Ruka mi klesne a zaplaví ma neha. „Tuším si debil naozaj len vo výnimočných situáciách.“

Dá si moje prsty medzi pery, jemne ich hryzká a usmeje sa na mňa jedným z tých svojich úsmevov, ktoré ma roztápajú na kolomaž. „Ale ktoré to sú, to dám posúdiť tebe.“

Prehltnem pilulky. „Na mňa sa môžeš spoľahnúť.“ Zodvihne sa mi žalúdok a predstavím si, ako strašne asi vyzerám, isto som celá zelená. „Nemala som opicu už…“ zastavím sa, skôr než prezradím, že naposledy to bolo pred piatimi rokmi, čo by prezrádzalo viac, než je potrebné. „Už roky. Ak si svet umenia vyžaduje, aby som sa spíjala, tak potom to asi nie je džob pre mňa.“

Nesúhlasne sa zamračí, odtiahne sa nabok a oprie o lakeť. „Svet umenia nepotrebuje, aby si sa spíjala alebo vyznala vo víne. Rozhodne sa však nezaobíde bez nadšencov, ako si ty. Nepáči sa mi, že Mark v tebe vyvolal pocit, že je to naopak, a to je jeden z dôvodov, prečo by som ti rád pomohol nájsť nejaké iné možnosti.“

„V Riptide by som si pekne zarobila, Chris. To sa mi zíde, ak chcem pracovať vo sfére umenia.“

„Pekný zárobok ti viem zohnať aj inde.“

Mám zmiešané pocity. Ak si teraz zvyknem na to, že mi Chris so všetkým pomáha, čo bude so mnou, keď sa odrazu vyparí? „Vážim si tvoju pomoc. Naozaj. Ale toto musím zvládnuť sama.“

„Ale veď ja za teba nič nespravím. Nepomáhal by som ti, keby som v teba neveril.“

„To, že vo mňa veríš, pre mňa znamená viac, než si vieš predstaviť, ale to akoby chcel za teba niekto odhaliť tvoj nový obraz. Ak to teraz zvládnem sama, dodá mi to sebavedomie, že to zvládnem aj v budúcnosti.“

„Keď ma už nebude.“

Z tých slov ma zabolí srdce a len-len že nezatnem päste. „To som nepovedala.“

„Ale myslela si na to.“

Neochotne to pripustím. „Nemám nikoho, Chris, a taký život som si slobodne vybrala, ale s tou voľbou prišla aj nutnosť robiť rozumné rozhodnutia.“

„Vieš, koľko ľudí by skočilo po možnosti využiť moje peniaze a styky?“

„Chceš povedať, koľko ľudí by ťa využilo?“ Nečakám na odpoveď. Nemusím. Michael bol jedným z takých ľudí. „Áno, viem.“

„Neustále ma prekvapuješ, Sara,“ zaváha a myslím, že chcel povedať ešte niečo, ale namiesto toho zmení tému. „Ako je na tom tvoj žalúdok?“

„Ako na vode.“

„Aj som si myslel,“ pozrie na hodinky na nočnom stolíku. „Už je jedenásť. Mali by sme vstať. Objednám ti čaj a sucháre, malo by ti to pomôcť.“

„Jedenásť?“ otočím sa, aby som sa uistila, že je naozaj už toľko hodín. „To sme fakt tak dlho spali?“ Zamrzí ma, že sme pre víno premárnili toľko času na takom krásnom mieste. „Nemala som sa stretnúť s tým odborníkom na víno? Nezdržala som ho? Či ju?“

„Volá sa Meredith a poznám ju už roky. Ja som vstal už o ôsmej a zrušil som to, ale vravela, že ak chceš, môžete sa stretnúť o štvrť na jednu.“

„To by som rada, ale… je to spojené s ochutnávkou? To by som asi nezvládla.“

„Nie,“ zasmeje sa, skotúľa sa na kraj postele, postaví sa a začne si naťahovať dlhé, svalnaté telo. Pane na nebi, opica-neopica, mužná nádhera ma zase rozpaľuje. „Nie je to spojené s ochutnávkou.“

„Neviem, či chcem ešte niečo vedieť o víne.“

„Lebo ti je zle, ale keď sa ti polepší, budeš ľutovať, ak premrháš šancu. Navyše, Meredith je síce odborníčka na víno, ale na žiadnej akcii v hoteli či galérii som ju s pohárom nevidel. Môžeš sa jej opýtať, ako to robí.“

„Vyzná sa vo víne, ale nepije ho?“

Preloží si ruky cez širokú, prvotriednu hruď. „Pýtal som sa jej na to ešte predtým, ako som s ňou dohodol to stretnutie, a povedala mi, že nedokáže aj piť, aj zostať profesionálna.“

Zrazu ma to stretnutie začne zaujímať. „Zdá sa, že presne takúto osôbku potrebujem stretnúť.“ Nechtiac sa mi vybaví včerajší večer a napriek okolnostiam ma pichne pri srdci. „Včera… si povedal, že si ma sem nemal vodiť.“

Výraz tváre sa mu nezmení, ale odpovedá pomaly, hlas má nežný. „Veď som ti povedal, že pri tebe robím veľa vecí, ktoré inokedy nerobím, Sara.“

„Tak zruš to školenie a odvez ma domov.“

„Netáraj,“ mrkne na hodinky. „A ak si chceš predtým dať sprchu a raňajky, mala by si vstať.“

„Takže sa o tom včerajšku neporozprávame?“

„Môžeme sa o ňom porozprávať cestou domov, aby si neprišla o školenie, čo povieš?“

„Radšej by som si to ujasnila hneď.“ Nechať to celé tak a premýšľať, či ho dnes vidím naposledy, tak to naozaj nemusím.

Chris si prisadne ku mne na posteľ a vezme mi ruky do dlaní. „Pozri, zlatko, včera sme to obaja trochu prehnali. Alkohol a emócie vždy narobia zmätky.“

Spomeniem si, ako letela do vody kartička jeho otca, aj ako sa tváril, keď mi povedal, aby som toľko nepila. Emócie. Dal sa nimi uniesť pre tú kartičku, to už mi je jasné, ale trápi ma ešte niečo. Ľutuje, že som bola pri ňom v slabej chvíľke?

„Včera si povedala, že ideš zo mňa zošalieť,“ pripomenie mi a vráti ma z myšlienok späť do neistej reality.

„Tomu ver, Chris.“

„No, ale to aj ja z teba.“

„Týmto sa mi snažíš uľaviť?“

„Vôbec sa ti nesnažím uľaviť, som k tebe len úprimný. Sara, zlatko,“ pohladí ma po líci, „celá tá ,šialená‘ vec, ktorú cítim, je to najlepšie, čo sa mi za poriadne dlhú dobu stalo. Nie som pripravený nechať ťa ísť. Neviem, čo to so mnou robíš, Sara, ale prosím… neprestávaj.“

Nie je pripravený nechať ma ísť. Toho sa chytím, z tých slov sa dá usúdiť, že zostane so mnou aj v budúcnosti.

„Zase ma mätieš, Chris,“ zašepkám. „Ak nám ide len o vášnivý sex, tak si to skrátka iba rozdajme a neťahajme do toho všetko ostatné.“

„Prečo to musíme hneď riešiť, Sara? Tešme sa jeden z druhého pekne deň po dni a časom spoločne prídeme na to, čo ďalej.“

Deň po dni. Prečo sa mi to teraz celé zdá také nemožné? No pravda je, že s ním chcem byť aj zajtra. Potrebujem byť trochu sama, u seba doma, aby som si utriedila myšlienky. Možno tak sa mi všetko ujasní a rozhodnem sa, čo vlastne chcem a potrebujem.

„Dobre teda,“ prisvedčím. „Spravme to tak.“

„Fajn,“ usmeje sa a pozrie na hodiny. „Musíš sa začať hýbať, ak to chceš stihnúť. Počkaj chvíľočku.“ Odíde do kúpeľne a vráti sa s hotelovým županom, ktorý mi podá. „Ak ťa tu uvidím pobehovať nahú, ver tomu, že sa na žiadne školenie nedostaneš.“

Vášeň v jeho očiach začne robiť divy s mojou opicou, a tak radšej rýchlo vkĺznem do županu. Nežartovala som, keď som povedala, že som rádioaktívna. Teraz nie je čas na milovanie, nech to znie akokoľvek lákavo.

Prevalím sa na kraj postele a pohľad mi spočinie na topánkach a kabelke, čo ležia v strede izby. Vedľa nich leží denník, ktorý mi vypadol z otvorenej kabelky. Odrazu ma zachváti panika, postavím sa, zhrabnem kabelku a napchám denník späť.

Počujem, ako Chris zdvíha telefón, čo mi napovie, že sa nepozerá a denník ho nezaujíma. Denníkom aj Rebeccou som tu posadnutá jedine ja, napriek tomu sa mi však do krvi vyplaví adrenalín. O pár centimetrov ďalej mám kufor a kým Chris objednáva raňajky, zazipsujem ho a odtiahnem do kúpeľne.

Len čo zmiznem v kúpeľni, zavriem dvere a opriem sa o ne. Čo by si Chris pomyslel, keby vedel, že som si čítala Rebeccin denník? Pochopil by to? Veril by mi, že som mala o Rebeccu strach? A ak som si o ňu robila také starosti, tak prečo som sa, dofrasa, viacej nesnažila, aby som ju našla? Tak som sa zamotala do jej života, že som aj zabudla, že sa o ňu vlastne bojím. V duchu sa zaprisahám, že pre ňu spravím viac. Musím ju stoj čo stoj nájsť. A v hĺbke srdca viem, že to, čo zistím, nezostane bez následkov.

Je pár hodín neskôr. Som už dávno osprchovaná, mám na sebe čierne džínsy a čerešňovočervený vršok s flitrami, ktoré má môj osobný nákupca zjavne v obľube a ja tuším tiež. Strávila som niekoľko hodín v jedálni s výhľadom na pohorie Mayacamas, zatiaľ čo Meredith, veľmi sympatická žena po tridsiatke, ma dokázala zasvätiť do obrovského sveta vína zaujímavým a nanajvýš jednoduchým spôsobom. Ba čo viac, podarilo sa mi tú svoju opicu predýchať až natoľko, že sme si všetci traja mohli dať to najúžasnejšie jedlo, aké som kedy jedla.

Lenže teraz je už takmer päť hodín a nastal čas pobrať sa domov. Chris mi pomôže nasadnúť do porsche a kým sa usadí za volant, príde mi ľúto, že náš spoločný víkend sa končí.

Zaborím sa do sedadla a telo i myseľ mi opantá sýte jedlo, ale aj pozostatky opice. Chris šikovne vedie auto bočnými uličkami k výjazdu na diaľnicu a medzi nami sa rozhostí prekvapivo príjemné ticho.

„V utorok ráno musím ísť do Los Angeles,“ oznámi mi asi po pätnástich minútach.

Tá novinka mi nespraví dobre. Chris odchádza a hoci som vedela, že sa to stane, nečakala som, že to bude tak skoro. Nejde predsa do Paríža, pripomeniem si.

„Cez víkend tam mám dobročinné podujatie pre detskú nemocnicu a sľúbil som im, že sa budem zúčastňovať aj na pridružených podujatiach počas týždňa. Vrátim sa až v pondelok.“

Napätie vo mne poľaví.

„Poď so mnou, Sara.“

Chris chce, aby som šla s ním? To pozvanie ma prekvapí a poteší. „Rada by som, ale dobre vieš, že nemôžem. Musím ísť do roboty.“

„Mohol by som sa opýtať Marka, či…“

„Nie,“ narovnám sa. „Chris, toto sme si vyjasnili. Nech máte s Markom medzi sebou čokoľvek, nechcem, aby to ovplyvňovalo moju prácu.“

„Jeho galéria by sa dostala do novín.“

„Nie,“ zopakujem. „Chris, prosím ťa, nič mu nehovor. Vysvetlila som ti, ako to je. Túto prácu si chcem vydobyť sama, potrebujem to.“

Zatne svaly na sánke a ja vidím, že bojuje sám so sebou. „Nezavolám mu.“ Úkosom na mňa pozrie. „Ale auto máš v galérii a ja bývam blízko, takže ak nechceš ísť so mnou, aspoň u mňa ostaň cez noc. Môžeme sa cestou zastaviť u teba a môžeš si zobrať, čo budeš potrebovať.“

Dúfala som, že budem trochu sama a utrasiem si myšlienky, ale predstava, že ho toľko dní neuvidím, mi vôbec nerobí dobre. Poznáme sa len chvíľku a ja už mám pocit, že nemôžem bez neho byť, ako je to možné?

„Áno, rada ostanem s tebou.“ Ale ku mne sa mi veľmi nechce, a je to sčasti preto, lebo nechcem, aby Chris videl, ako skromne žijem. Nie, opravím sa, to nie je celé. Môj byt je symbolom môjho starého života, z ktorého sa mi podarilo na pár dní uniknúť, a mám strach, že doň zase spadnem. Obzerám si Chrisa z profilu, kochám sa jeho mužnou krásou a z hĺbky srdca sa vynorí ešte jedna obava. Obava z toho, že nikdy nebudem naozaj patriť do tohto života, do jeho života. Lenže toto predsa vôbec nie je o mne. Dôležitá je Rebecca. Nezabúdaj, ako sa to celé začalo. Potrebujem tie papiere, ktoré som si priniesla zo skladu, aby som sa dopátrala, kde je.

Musíme ísť ku mne.

eď zastaneme pred budovou, v ktorej mám byt, slnko už zapadá. Chris odstaví svoje porsche medzi omnoho skromnejšie vozidlá a určite mu to neuniklo.

„Nebudem dlho,“ poviem a ponáhľam sa von z auta. Kým sa postavím, Chris už obchádza kufor. Takže tento plán úniku mi veľmi nevyšiel. „Nemusíš ísť so mnou.“

„Ale ja chcem,“ povie neústupčivo, prepletie si prsty medzi moje a potiahne ma. „Kadiaľ?“

Vzdám dopredu prehratý boj a s Chrisom po boku sa vyberiem k budove z červenej tehly. Rýchlo prídem k svojim dverám. Vytiahnem z kabelky kľúče a zaváham. Na čajovom stolíku mám denníky. Chris si ich určite všimne. Určite.

Chris sa cezo mňa natiahne a zoberie mi kľúče. Odomkne a otvorí si dvere.

Do krvi sa mi vyplaví adrenalín, rýchlo vbehnem dnu a vrhnem sa na čajový stolík. Začnem denníky ukladať na seba a jediné pozitívum celej situácie vidím v tom, že v stave súčasnej paniky mi ani nenapadne trápiť sa pre tuctovú hnedú pohovku a jedáleň za päť stovák.

Počujem buchnúť dvere a tak ma to vykoľají, až mi dva denníky zhrmocú na zem. Chris je bleskovo pri mne a už aj mi ich pomáha zdvíhať.

Klesnem do gauča a kým si od neho zoberiem dva spadnuté denníky, položím tie ostatné na stolík. Sedí pri mne a pozoruje ma. Denníky, jediná vec, ktorá mi vŕta hlavou, sú mu úplne ukradnuté. „Čo sa deje, zlato? Prečo ťa tak trápi, že som tu? Je mi jedno, ako to tu vyzerá. Záleží mi na tebe.“

Vyvalím oči. Záleží mu na mne. Teda pripúšťa, že medzi nami nie je len sex. „Je v tom veľa vecí, ale máš pravdu, nechcela som, aby si videl túto moju kuticu.“

Neprestáva si ma obzerať až príliš skúmavým pohľadom. „Čo ešte? A nevrav, že nič, lebo už si naznačila, že to nie je len pre byt.“

Pohľad mi padne na denníky a odrazu mám sto chutí sa Chrisovi zdôveriť. „Neviem, ako budeš reagovať, keď ti to poviem.“ Pozriem na neho. „Povedzme, že je to tajomstvo a keď ti ho poviem, utečieš.“

„Neutečiem, Sara,“ preloží mi nohy cez svoje, akoby ma chcel uväzniť. Zvažujem, či to robí náročky a mám taký pocit, že áno. Chris má rád veci pod kontrolou, mňa má rád pod kontrolou. „Hovor.“

„Tieto denníky patria Rebecce,“ vypadne zo mňa a uľaví sa mi. „Sú to jej osobné denníky a sú v nich tie najintímnejšie veci.“

„Máš Rebeccine denníky,“ zopakuje po mne jednotvárne a z tváre ani hlasu sa mu nedá nič vyčítať. „Máš ich z galérie?“

„Moja susedka kúpila na dražbe jeden sklad. Dajú sa takto kúpiť sklady, za ktoré niekto nezaplatil, a môžeš na tom zarobiť, keď popredáš veci, čo tam nájdeš. Aj ona to mala v pláne, akurát že sa vychytala vydať do Paríža za toho svojho bohatého lekára, ktorého ani poriadne nepozná. Mala som sa o ten sklad postarať.“

„Máš sklad plný Rebecciných vecí?“

„Presne tak. Nedokázala som sa ich len tak zbaviť. Chcela som ju nájsť a všetko jej vrátiť. Tak som sa dostala k jej denníkom a naše životy sa mi zdali také podobné, že som si zaumienila, že ju nájdem.“

„Takže si šla do galérie.“

Z hlasu sa mu vytratí jednotvárnosť. Je ostrý ako britva. Tvár má chladnú, čeľusť napätú a mne sa z tejto zmeny stiahne žalúdok. Nepáči sa mu, čo hovorím. Nemala som s tým začínať. „Bála som sa o ňu,“ obhajujem sa. „Stále sa bojím ale… ale celé sa to nečakane domotalo.“

Položí mi nohy na zem, narovná sa a nespúšťa z denníkov oči. Sekundy ubiehajú, nálada v izbe sa zmení, začne hustnúť a ja mám pocit, že nás čochvíľa zadlávi.

Keď zoberie do ruky jeden z denníkov, obleje ma studený pot a keď ho len tak otvorí, už ani nedýcham. Začne si ho čítať, telo mu stuhne a svaly na sánke sa mu striedavo napínajú a uvoľňujú. Nemôžem sa hýbať, cítim, že sa blíži pohroma, ale neviem, čo spraviť, aby som ju zastavila.

Kým na mňa pozrie, minie sa niekoľko minút. „Toto ťa zaujalo?“

„Neviem, ktorú konkrétnu pasáž máš na mysli, ale čítala som skoro všetko. Bála som sa o ňu a hľadala som niečo, čo by mi ju pomohlo nájsť.“

Podá mi denník. „Prečítaj to nahlas.“

„Čože?“

„Doriti, Sara, prečítaj to. Chcem vedieť, že rozumieš tomu, čo tam je napísané.“

„Rozumiem,“ zašepkám. Ruky sa mi trasú. 
Hlas má tichý, strašný. „Čítaj.“

Otvorím ústa a chcem namietať, ale pri pohľade do jeho lesklých očí mi slová zamrznú na jazyku. Nechápem, prečo takto reaguje ani prečo mám potrebu robiť, čo mi prikáže, ale nechám to tak. Pomaly sklopím zrak a začnem čítať.

Dnes v noci ma potrestal. Nedalo sa tomu vyhnúť. Vedela som to. Keď sa tak nad tým zamyslím, rozmýšľam, či ten môj flirt s niekým iným nebola len obyčajná provokácia. Skrátka… nechápem, ako sa môže o mňa deliť a zároveň ma vlastniť. Keď som kľačala na kolenách s rukami priviazanými o pódium a čakala na prvú ranu na moju holú pokožku, už vtedy som si bola istá, ako nikdy predtým, že ho nechám robiť si so mnou, čo len chce. Existovala pre mňa len táto miestnosť, len to, čo mi chcel urobiť. To, čo som chcela, aby mi urobil. Nikdy predtým som tak netúžila po bolesti, ktorú mi mohol poskytnúť. Bolesť. To je môj únik. Keď cítim na pokožke kožu, necítim nič iné. Žiadne bôle minulosti. Žiadne…

Chris mi denník vytrhne z ruky a šmarí ho na stolík. Zdrapí ma k sebe a prstami sa mi ovinie okolo krku tak, ako to robí v situáciách, keď chce mať prevahu. „O tomto fantazíruješ, Sara?“

„Nie, ja…“

„Klameš!“

„Ne… neviem, čo chceš odo mňa počuť.“

„Nemáš šajnu, do čoho sa môžeš zapliesť.“

Ale on áno. Inštinkt mi to napovedá. „Nie som…“

Nemilosrdne, vášnivo a zvodne ku mne pritisne pery a dlhými ťahmi mi jazykom hladí môj, až takmer nedýcham. Keď konečne poľaví, drsne ma chytí za prsia, s perami stále na mojich. Dych má horúci, takmer vrčí.

„Ani nevieš, ako ma láka dať ti príučku, na ktorú by si do konca života nezabudla.“

Áno. Áno, prosím. Daj mi príučku. Každý kúsok môjho tela túži po ňom a po tom, aby splnil, čím sa vyhráža. Necítim strach. Cítim len spaľujúcu, zúfalú túžbu. „Urob to.“ Pobádam ho. „Urob to, Chris.“

Postrčí ma k pohovke a pritlačí sa na mňa. „Nevieš, s čím sa zahrávaš, Sara.“

„Tak mi to ukáž,“ sťažka dýcham. „Aby som pochopila.“

Dá mi ruky nad hlavu. „Dofrasa, Sara. Mal by som. Mal by som ťa na smrť vyplašiť a tie sprosté denníky niekam vyhodiť.“ Zaborí sa mi hlavou do krku, no vzápätí sa odtiahne a zanechá ma nenaplnenú a dychčiacu.

Sadnem si, lono mám vlhké a rozboľavené. Telo mi volá po neznámej rozkoši, ktorú mi odoprel. Chris je ku mne otočený chrbtom a rukou si hrabne do dlhých vlasov. „Dofrasa.“ Zahreší a otočí sa ku mne. „Čo mi to robíš, ženská?“

Je rozčúlený a mňa by zaujímalo, čo je na druhej strane jeho sebaovládania. Horím takou túžbou, o akej sa mi nikdy ani nesnívalo. Postavím sa, podídem k nemu a ani mu nedám čas zareagovať. Kľaknem si na kolená a šúcham hrubý výbežok jeho erekcie. Chce ma. Predstava, že mi dáva príučku, ho vzrušila a mňa tiež.

„Čo to robíš, Sara?“

„Robím ti dobre ako ty mne,“ nadvihnem mu tričko, pritisnem mu pery na brucho a pritom mu rozopnem gombík.

„Sara,“ zašepká a drsné sfarbenie jeho hlasu ma poteší. Veľmi ma poteší. Predstava, že ho vzrušujem rovnako ako on mňa, ma privádza do raja. Rozopnem mu džínsy, zájdem rukou do boxeriek, uchopím jeho horúci a tvrdý penis a opatrne ho vyberiem.

Hľadí na mňa zvrchu pohľadom plným telesnej túžby. Páči sa mi to. Šialene sa mi to páči. Držím v ruke jeho horúci, tvrdý penis. Hore má trochu šťavy, čo len dosvedčuje, aký je vzrušený. Pozriem hore a s očami zabodnutými do jeho mu jazykom oliznem špičku penisu. Privrie oči, napne všetky svaly, ale ruky nechá voľne visieť pri tele. Ovláda sa, ja nie. Prejdem mu jazykom po obvode erekcie a on vtom jemne, pridusene zastená. To ma povzbudí, no vezmem mu do úst len kúsoček, lebo viem, že to mu nebude stačiť.

Jazykom mu pohládzam spodnú časť a úspech nedá na seba dlho čakať. Rukami ma chytí za hlavu. „Prestaň sa so mnou zahrávať,“ nariadi mi drsne. „Vezmi ho do úst celý.“

Pohlavie mi zapulzuje. Mám rada, keď mi rozkazuje. Túžim mať prevahu, ale keď si ma podmaní, vzruší ma to a som ochotná mu vo všetkom vyhovieť. Skĺznem mu po celej dĺžke, beriem si ho hlbšie do vlhkých záhybov vlastných úst a neviem sa dočkať, kedy bude vo mne celý.

„Presne tak, zlatko, zober si ho celý.“

Ústami prejdem až k miestu, kde si ho pridŕžam rukou a začnem ho cmúľať a kĺzať hore a dolu. Svaly na nohách sa mu stiahnu, nakláňa sa ku mne a čoraz silnejšie mi zviera hlavu.

Aj Michaela som fajčievala, pretože ten ma strašne rád videl pred sebou na kolenách, ale nikdy som z toho nič nemala. Teraz som však nenormálne vlhká, bradavky mám stvrdnuté a boľavé a prsia také ťažké a citlivé, až si ich začnem hladiť sama, aby som ich trochu uvoľnila.

„Pritlač,“ nariadi mi. „Hlbšie.“

Zatlačím teda, načo sa mu z hrdla vyderie hlboký ston, telom mu zalomcuje a ja v ústach zacítim slanú chuť jeho vyvrcholenia. Ten ston ma takmer privedie k orgazmu. Vzrušuje ma vedomie, že ho dokážem plne uspokojiť. V ústach cítim šťavu jeho rozkoše a prvý raz v živote ju sama od seba prehltnem. Napijem sa z neho, pretože ten slastný mok som mu priniesla ja. Chcem… Chcem to tak veľmi, až to bolí.

Telo sa mu upokojí, napätie v nohách povolí a skôr než si vôbec uvedomím, čo sa deje, postaví ma na nohy a vytiahne mi blúzku aj s podprsenkou. Sekundu nato som už pri pohovke, chrbtom ku Chrisovi, ktorý mi sťahuje džínsy, ale čižiem sa ani nedotkne.

Zozadu si ma pritisne na hruď, jednou rukou mi drží prsník, druhou vkĺzne do horúčavy mojich stehien. „Páčilo sa ti to?“

„Áno,“ zasyčím.

„Myslela si pritom na to, že som v tebe, Sara?“ Hladí mi celé telo, dráždi klitoris, ach bože, a je mi trápne, ako blízko mám k orgazmu.

„Áno,“ naznačím perami, lebo samotné slovo nedokážem vysloviť. A je to tu… Telo mi zmeravie a premôžu ma kŕče. Podlomia sa mi kolená, no Chris ma pridrží rukami, ktoré má na mojich prsiach. Pred očami mám len tmu posypanú bodkami. Rozplyniem sa v slastnom telesnom ohni, stratím pojem o čase, no len čo sa začnem Chrisovi uvoľňovať v náručí, uvedomím si, že mám nohavičky na členkoch.

Rukami mi pohládza paže, oprie ma o pohovku a natiahne mi nohavičky. Keď odo mňa odstúpi, líca mi zahoria červeňou od hanby, ale hneď je aj späť a preťahuje mi cez hlavu blúzku.

Sadne si na pohovke, posadí si ma do lona a oprie si hlavu o moju. Neviem, ako dlho takto sedíme, ale viem, že by som tak dokázala ostať naveky.

„Vieš o tom, že Rebeccu v tom zápise mučili a úplne stratila hlavu, však?“

Tak ako ja, napadne mi, ale nevyslovím to. Odtiahnem sa a pozriem naňho. „Áno, a presne to ma trápi, Chris. Tie denníky nie sú len o sexe. Je na nich čosi tajomné. V galérii mi povedali, že Rebecca šla len na dovolenku a pritom má všetok svoj majetok v sklade. Nedáva to zmysel. Niečo sa jej stalo a zdá sa, že nikomu nechýba.“

„Fakt si o ňu robíš starosti,“ skonštatuje.

„Áno, robím. Keby sa niečo stalo mne, tiež by som bola rada, keby sa aspoň niekto o mňa bál.“

Silnejšie ma oblapí okolo pása. „Tak potom zistíme, čo sa s ňou stalo.“

„Zistíme?“

„Áno, my dvaja. Najmem súkromného detektíva.“ 
Vyrazí mi to dych. „Naozaj?“

„Ak si naozaj myslíš, že sa jej niečo stalo, tak to musíme zistiť.“ 
Pobozkám ho. „Ďakujem.“

„Poďakuj mi tak, že ma tu necháš cez noc. Objednáme si činu alebo hocičo, čo máš rada, a pozrieme si film.“

„Nepôjdeme teda k tebe?“

„Asi by si mala chvíľu ostať vo vlastnom svete, urobí ti to dobre. A mne tiež.“

„Ale ja tu nemám všetky tie vymoženosti, na ktoré si zvyknutý.“

„Si tu ty, Sara. To je jediné, na čom mi záleží.“

pondelok ráno vletím do galérie sekundu predtým, ako tam mám byť, a ledva potlačím úsmev, keď si v duchu dám nový záväzok. Odteraz už žiadne ranné sprchovanie s Chrisom, keď mám ísť do roboty.

„Dobré ráno, Sara,“ pozdraví ma Amanda a venuje mi spoza recepcie krátky pohľad. „Vyzeráš fantasticky. Otvor si bundu, nech vidím aj zvyšok!“

Stiahnem si drahú koženú bundu, ktorú mi dal Chris v údolí Napa Valley, a predvediem jej jednoduché bledoružové šaty od Channel. Jeden z mnohých darov od neho. Sú ležérne elegantné a zbožňujem ich. Zastanem pred jej stolíkom. „Sú nádherné a majú skvelú farbu.“

„Ďakujem,“ zažiarim. „Ráno je hneď krajšie, keď ti niekto polichotí.“

„Vyzeráte skvelo, slečna McMillanová.“

Zodvihnem zrak a zazriem stáť za Amandou Marka, ktorý má na sebe tmavý oblek s jemným prúžkom a vyzerá tak dobre a pôsobivo ako nikdy.

„Ďakujem,“ dostanem zo seba a rozmýšľam, prečo mám pocit, že sa musím brániť. Takto sa v poslednom čase cítim nejako pričasto.

Markovi zažiari v očiach akési pobavenie, ktoré je tuším na môj účet. „To je ďalší kompliment na ráno.“

„Dúfam, že to znamená, že dnes bude môj šťastný deň a predám toho až-až,“ trúfnem si.

Pokrčí perami. „Tým som si takmer istý. V piatok sa pri mne pristavil istý klient, ktorý tvrdil, že ste mu sľúbili súkromnú prezentáciu Riccovej kolekcie. Prázdne sľuby nerobia ktovieaké meno ani vám, ani mne, slečna McMillanová.“

Ale netrep. „Napadlo mi, že ak je Ricco váš známy a vystavuje u nás, mohli by sme ho nahovoriť na návštevu.“

„Nuž, slečna McMillanová, verím, že sa vám zadarí,“ pozrie na Amandu. „Daj jej Riccovo číslo a vy, slečna McMillanová, môžete byť aj v teréne, ale to neznamená, že sa vyvlečiete z testov o víne, čo na vás čakajú v mailoch.“ Už je takmer na odchode, no ešte sa zastaví. „Ak sa vám Ricca podarí nahovoriť, máte moju poklonu.“

Pozerám, ako odchádza, a Amanda sa za ním obzrie cez plece. „Uf, Ricco, Sara? Už si ho stretla?“

Cítim, ako blednem. „Nie.“

Zapíska. „Predstav si Marka a vynásob si ho tisícpäťsto. Je arogantný a nepríjemný a…“

„Viem si predstaviť,“ otočím sa k dverám kancelárie a vojdem.

Amanda sa zatočí na stoličke. „Tu máš jeho vizitku.“

Zoberiem si ju a ona tichšie dodá: „Ricco mal slabosť pre Rebeccu. To ona zorganizovala ten charitatívny večer, ale odkedy je preč, nedoniesol Markovi vôbec nič. Ak sa ti ho podarí získať, spravíš na Marka dojem.“

Rebecca. Je všade, kam sa obzriem, ale aspoň vidím iskierku nádeje v tejto inak bezútešnej situácii. „Vďaka, Amanda. Urobím, čo budem môcť.“

Usmeje sa. „Do toho, Sara. Len do toho.“

Ešte som si ani poriadne nesadla, keď sa vo dverách objaví Ralph s papierom, na ktorom je napísané DO TOHO, SARA a pod tým smajlík, a už ho zase niet.

Zasmejem sa a rozhodnem sa zavolať Riccovi, skôr ako si to celé rozmyslím. Chcem vytočiť číslo na služobnom telefóne, no zadrnčí mi mobil. Vytiahnem ho z kabelky a usmejem sa, keď uvidím, že mi píše Chris, a keď si spomeniem, ako mi sám uložil svoje číslo včera večer do mobilu.

Zložím slúchadlo služobného telefónu a otvorím správu.

Horúca sprcha má od dnešného rána pre mňa nový význam.

Zasmejem sa a odpíšem:

Pre mňa aj studená.
Svätá pravda. Pôjdeme spolu na obed?
Už mu chcem odpísať, že áno, keď si spomeniem na Avu.
Mám sa s niekým stretnúť. 
Zruš to.

Je to lákavá ponuka, ale pri pohľade na ružovú sviečku si spomeniem na Rebeccu. Dúfam, že by som sa od Avy mohla niečo dozvedieť.

Nemôžem.

Do večere umriem od hladu.

Veselo zagúľam očami.

Neboj, vdýchnem do teba život.

Budem sa na to tešiť. Prídem po teba o ôsmej.

Hodím mobil späť do kabelky, vytočím Riccovo číslo, ale ozve sa mi odkazovka. Zložím, lebo viem, čo to znamená, že musím zavolať neskôr.

Zabzučí mi interný telefón, zodvihnem. „Čaká na vás prvý zákazník, slečna McMillanová,“ oznámi mi Mark. „Tak nech môžem byť na vás hrdý.“

Som tou výzvou nadšená. „Budete.“

Chvíľku je ticho. „Teším sa, ako mi dokážete, že som sa vo vás nemýlil.“ Zloží a ja sa postavím. Zatiaľ sa mi dnes darí.

Okolo obeda už mám predaný jeden obraz, k ďalšiemu predaju sa schyľuje a mám z toho dobrý pocit. Iróniou je, že Ava navrhla, aby sme zašli na obed do Diego Maria’s.
Vojdem do reštaurácie a vidím, že sedí pri tom istom stole, kde sme minulý týždeň sedeli s Chrisom.

„Sara!“ postaví sa a v čiernom nohavicovom kostýme vyzerá útlo a skvelo. Čierne vlasy jej padajú na plecia. Objíme ma a mne napadne, že Ava sa tak ako ja rada objíma. Hoci sa skoro vôbec nepoznáme, mám pocit, že sme kamarátky.

Sadneme si a pri stole sa objaví Maria. „Vitajte, seňora Sara. Vidím, že sme vás tými papričkami nevyplašili.“

„Nie, to bola Chrisova chyba, nie vaša.“

„To je dobre, dúfam, že ste si tie spálené ústa dali preplatiť.“

Zasmejem sa. „Tak tomu môžete veriť.“

Zatlieska. „Výborne. V tom prípade, milé dámy, dostanete tacos a omáčku na účet podniku.“

Ava zdvihne obočie. „Šípim niečo zaujímavé.“

Narýchlo jej vyrozprávam, ako to s tou predchádzajúcou návštevou bolo, a pustíme sa do nezáväzného rozhovoru. Rozpovie mi všetky klebety z okolia a keďže hľadám príležitosť, ako zvrtnúť rozhovor na Rebeccu, snažím sa ju pozorne počúvať.

Ava stíši hlas. „Diego ide do Paríža, to si vedela?“

„Áno, hovoril to Chrisovi, keď sme tu boli.“

„Ide tam za jednou babou. Je to študentka, čo tu bola na výmennom pobyte a chodievala sem. Lenže ona ho vôbec nebrala vážne, Sara. Zoznámila som sa s ňou a sama mi to povedala.

Diego ju chce požiadať o ruku. Bude to strašné, lebo v Paríži sa človeku od toľkej romantiky až pomúti rozum.“

Pomyslím si na Ellu, ktorej som sa včera pokúšala dovolať, ale márne. „Musíš mu to povedať, Ava.“

„Ani náhodou, už by ma sem nikdy nepustil a ja to tu zbožňujem.“

Zažmurkám. Myslí to vážne. Pre pár tacos ho nechá padnúť na hubu. Musím sa o tom porozprávať s Chrisom, možno bude vedieť Diegovi dohovoriť.

„A navyše,“ dodá Ava, „čo ak sa mýlim? Myslela som si, že ten Rebeccin sexi boháč si s ňou chce len užiť a dá jej pekne zabrať. Varovala som ju pred ním a iba čo sa nahnevala. A aha, teraz si kdesi užíva a ty za ňu robíš. Ak si myslíš, že môžeš zaľúbeným ľuďom niečo vyhovoriť, tak sa preber. To je nemožné.“

Zarazí ma to. Nikdy mi nenapadlo, že ten boháč naozaj existuje. Nie je ten chlap z denníkov Mark? „Stretla si sa s ním?“

„Iba raz a úplne mi stačilo. Je to sexi riťka, to ti poviem. Naletela by mu každá. Vraždila by som za noc s ním a pochybujem, že je na svete žena, čo by ho odmietla.“

„Je to umelec?“

Pokrúti hlavou. „Nejaký investičný analytik v New Yorku, s ktorým sa stretla, keď niečo robila pre Marka. Je to Markov známy. Veď uznaj, že už to je zlé znamenie. Mark je studený ako psí ňufák a zároveň horí ako fakľa. Ako sa to hovorí? Kto chce s vlkmi žiť, musí s nimi vyť? Tí dvaja sú dravci. Alebo, čo ja viem…“ zasmeje sa. „Majú v hlave skrátka len peniaze, vzťahy a záväzky im veľmi nevoňajú.“

S vlkmi? Čo tým chcela povedať? Alebo nič konkrétne? Narážala na nebezpečný sex? Znamená to, že toto je ten muž z denníkov a delí sa s Markom o Rebeccu?

Prinesú nám jedlo a k účtu prihodíme štedré prepitné, ale o Rebecce už nepadne ani slovo. Najradšej by som sa nakopala za to, že som sa nespýtala, ako sa ten chlap volá. Cestou späť do galérie ešte trkoceme, ale sú to len také jalové reči. Dohodneme sa, že zajtra sa stavím na kávu, a poberiem sa do kancelárie.

„Na stole ťa čaká prekvapenie,“ žiari Amanda.

„Čo je to?“

„Prekvapenie,“ zopakuje. „Choď a uvidíš.“

Prejdem k dverám kancelárie, a len čo uvidím kyticu červených ruží, ostanem stáť na prahu ako skamenená. Všade v mojej izbe sú ruže a ja si pripadám ako princezná, čo našla svojho princa. Z tej sladkej vône sa mi trochu zovrie žalúdok, a keď podídem k stolu, nohy sa mi podlamujú. Sadnem si na stoličku, hľadím na dvanásť púčikov a nedokážem sa prinútiť otvoriť venovanie. Čoskoro rozkvitnú. Odrazu strašne zatúžim vedieť, od koho sú. Schmatnem obálku a roztrasenou rukou vytiahnem venovanie:

Pod tým ružovým kríkom som sa správal ako debil, 
ale mal som šťastie, že som tam bol s tebou. Chris.

Vyrazí mi to dych. To venovanie je úplne dokonalé. Neviem sa naň vynadívať. Pozriem na obraz s ružami a to spojenie s Rebeccou ma znepokojí. Schytím mobil, že Chrisovi napíšem, ale odrazu sa mi vybaví ďalší denníkový zápis.

Niekedy je tvrdý, náročný, ale cítim sa pri ňom v bezpečí. Cítim sa výnimočne. Myslím, že som pripravená zabudnúť na strach z toho, čo odo mňa žiada, a urobiť ďalší krok.

Desí ma to viac ako ruže. Desí ma podobnosť citov, ktoré ona prechovávala k tomu neznámemu mužovi a čo ja cítim ku Chrisovi. Ale nie sme rovnaké. On nie je muž z denníkov. Nič tomu nenasvedčuje. Teda až na ten štetec. Nie. Nie. Nie je to Chris. Ava povedala, že sa s ním stretla. Vie, kto to je.

Zabzučí mi interný telefón a pri tom zvuku sa trhnem. „Ten zákazník z rána si prišiel po obraz,“ ohlási mi Amanda.

Hodím mobil do zásuvky a postavím sa, celá šťastná, že môžem uniknúť pred vlastnými myšlienkami a citmi.

Len čo zákazníka vybavím, Amanda mi oznámi, že Mark ma čaká v kancelárii. S dvoma predanými obrazmi na konte mi to predvolanie nenaháňa až taký strach.

„Zatvorte dvere,“ prikáže mi spoza masívneho stola, keď vstúpim. „A sadnite si, slečna McMillanová.“

Ach jaj, cítiť sa s Markom príjemne je naozaj nadľudská úloha. Tuším som si všetku priazeň nového šéfa vyčerpala niekedy minulý týždeň, keď som si v jeho prítomnosti odmietla sadnúť a vytresla som tú kravinu s kohútmi na smetisku. Teraz teda nerobím drahoty a posadím sa rovno pred neho. Ach, a aby som nezabudla, o jeho priazeň ma určite pripravil aj môj milenec, a nie frajer, ktorý mi vybavil päťdesiattisícovú províziu. Myslím, že dnes radšej všetky príkazy do bodky splním.

Najprv ma celú večnosť hodnotí oceľovým pohľadom a keď už-už chcem začať tárať hlúposti, spustí: „Vidím, že ste dostali kvety.“

Zaujímavé. Čo to má znamenať? „Áno.“ Zakážem si k tomu čokoľvek dodať, ale nejde to. „Je to pekný spôsob, ako začať týždeň, a náramne sa hodia k obrazu, čo ste zavesili na stenu.“ Pre Kristove rany, sklapni už a ani s tým nezačínaj!

„Zrejme ste to s Chrisom ešte neukončili, mám pravdu?“

Hoci som si sľúbila sekať dobrotu, nemôžem to nechať len tak. „Nechápem, aký to má súvis s mojou prácou.“

„Naozaj?“

„Naozaj.“

„Ten človek vám vo svojom mene vybavil tučnú odmenu a vy nechápete, aký to má súvis?“

Nuž, tak to som bola ozaj pekne naivná, keď som si myslela, že mi to len tak prejde. „Ak ide o tie peniaze, tak…“

„Vždy ide o peniaze, slečna McMillanová, a keďže nemám problém štedro vás zaplatiť, očakávam od vás, že nebudete mať problém zostať mi verná, aspoň kým ste v robote.“

„Ako prosím?“ pulz sa mi zrýchli. „Nechápem, kam tým mierite.“

Natočí ku mne obrazovku, spustí prehrávanie, a keď uvidím záznam z bezpečnostnej kamery, skoro sa povraciam. Som na ňom ja a Chris pri toaletách. Dotýka sa ma. Bozkáva ma.

„Stačilo!“ poviem a posuniem sa na koniec stoličky.

Vypne to. „Veru stačilo.“

„Správala som sa nemiestne a už sa to nikdy nebude opakovať,“ rýchlo prisľúbim.

„Máte pravdu. Nebude. Nalejeme si čistého vína, Sara. Táto galéria patrí mne a kým ste tu alebo robíte obchody, patríte mne, nie Chrisovi Meritovi.“

„Patrím vám?“ zopakujem.

„Patríte mne. Spoľahnite sa na to a na mňa, nie na Chrisa. Myslíte, že nevedel, že sú tam bezpečnostné kamery a že sa ma nesnažil len provokovať? Skúste sa nad tým zamyslieť ešte raz.“

Chris vedel o tých kamerách? Keď si uvedomím, čo z tohto zistenia vyplýva, srdce sa mi zovrie. Jasné, že to vedel. Toto je jeho život, jeho svet. Malo mi to napadnúť. A vlastne mi to aj napadlo. „Mrzí ma to.“ Chcem mu vysvetliť, že to bolo vďaka vínu, ale zrejme by si pomyslel, že to je len môj ďalší problém. „Už vás nesklamem.“

Pozoruje ma tými tvrdými, vypočítavými očami a mne sa zdá, že to trvá nekonečne dlho. „Slečna McMillanová, upokojte sa. Som na vašej strane. Nemám v pláne vás vyhodiť.“

Nevyhodí ma. To je dobre. To som chcela počuť. Prikývnem, ale aj tak som od nervozity celá meravá.

„Sara, upokojte sa.“

Chcem mu vyhovieť. Chcem mu dokázať, že som dôveryhodný partner a dobrá zamestnankyňa, ale adrenalín vo mne robí svoje. Zhlboka sa nadýchnem a pomaly vydýchnem. Prinútim sa uvoľniť a opriem sa o stoličku.

„Zvládneme to,“ povie Mark nezvyčajne nežne. „Čaká nás skvelá budúcnosť.“

„Myslíte?“

„Áno. Verím vo vás, inak by ste tu neboli, ale mojou prácou je ochraňovať tak vás, ako aj túto galériu. Musíte si uvedomiť, že umelci vedia ľudí zmanipulovať. Môže sa stať, že využijú nejakú láskavosť, ako napríklad súkromnú prezentáciu, akú budete chcieť od Ricca, proti vám. Potrebujem sa uistiť, že viete, že na prácu v tejto galérii vám stačí len a len profesionalita, nič viac. My sa tu nikomu neprosíme a vy sa nedáte nikým zmanipulovať. A bodka. To je celé. Umelci vedia, že takéto nezmysly netolerujem a len čo zistia, že patríte mne, dôjde im, že ani vy ich nebudete tolerovať. Takže keď hovorím, že patríte mne, Sara, myslím to vážne.“

Patrím jemu. Pravda, dalo sa to síce povedať aj inak, ale čo ja môžem vedieť. V tejto chvíli asi nedokážem niečo objektívne posúdiť. Pozriem sa na fresku za Markom a som si istá, že ju robil Chris. Verila som mu. Manipuloval mnou? Využíval ma proti Markovi? Takéto niečo mi nenapadlo prvý raz.

„Je vám to jasné, Sara?“ dožaduje sa odpovede Mark.

Opäť obrátim pozornosť na Marka, na jeho oceľový pohľad, ktorý mi ponúka ochranu, dobrú prácu, budúcnosť. „Áno, je mi to jasné.“

Už ani neviem, o čom sme sa bavili potom. Len čo som späť v kancelárii, schytím mobil a napíšem Chrisovi. Tú večeru ruším. A vypnem sa.

vyšok dňa sa vlečie a z Chrisa mi ide prasknúť hlava. Cítim bolesť, hnev, zmätenie. To všetko a ešte aj viac. Ku koncu dňa som v kancelárii a snažím sa sústrediť na prácu, ale nejde mi to. Čakala som, že mi Chris zavolá na služobné číslo, a nestalo sa tak. Evidentne ho tá zrušená večera zase až tak netrápi. Isto vedel, že ma čaká toto poníženie a že som mu neušla. Nepredpokladám, že by mu Mark povedal, o čo ide.

Ako ma Chris mohol takto zhodiť? A určite to urobil. Je príliš inteligentný, aby nevedel, čo robí, a napätie medzi ním a Markom poriadne bije do očí. Som žetónom v ich hre a je mi to tak strašne ľúto. Ako sa z toho môjho malého dobrodružstva mohlo stať takéto trápenie?

Keď konečne odbije osem hodín, som ako klbko nervov, ale zostanem sedieť za stolom. Čo ak je Chris vonku a čaká na mňa? A čo ak nie? Ozve sa mi v hlave protiotázka. Napadne mi, že som nemala vypínať telefón, ale radšej som mu mala hneď zavolať a skončiť to s ním. Správne. Jednoducho ho pustiť k vode. To by som mala zvládnuť ľavou zadnou. Namiesto toho sa mu radšej zbabelo neozvem, lebo viem, že pristúpim na všetko, čo mi povie. Som do neho príliš pobláznená. A to je ten problém. Som pobláznená. Odmietam to nazývať nejako inak po tom ponižujúcom videu.

O štvrť na deväť sa vo dverách zjaví Mark bez saka, len v košeli s dvoma vrchnými gombíkmi rozopnutými. Ale aj tak vyzerá ako biznisový kráľ zvodnosti, chlap, ktorého každá žena chce a ktorým chce byť každý muž. Teda chce ho každá žena okrem mňa.

Oprie sa o zárubňu. „Nie je už načase ísť domov, slečna McMillanová?“

„Z dôvodov, ktoré by som radšej nerozoberala, sa mi dnes strašne chce pracovať.“

Ignoruje narážku na poobedňajší incident. „Nepáči sa mi, že vás tu mám nechať samu.“

„Máte kamery.“

Zasmeje sa, čo sa nestáva, a čo je ešte zvláštnejšie, vzhľadom na moje správanie, zdá sa, že sa pri mne cíti uvoľnenejšie. „To je fakt,“ uzná a napriami sa. „Ste vtipná, slečna McMillanová, aj zákazníkom sa to na vás páči. Nechám vás teda pracovať, ale nechcete si radšej preparkovať auto dopredu, aby ste nemuseli ísť na parkovisko sama?“

Taxíky pre zamestnancov po ochutnávkach, starosti o moju bezpečnosť, o to, že mnou niekto manipuluje. Mark je tvrdý a náročný, ale začínam ho vidieť ako dobrého šéfa, ako niekoho, kto sa mi snaží pomôcť preraziť v tomto svete. „Preparkovala som ho asi pred hodinou, keď odišla Amanda.“ Pretože som vedela, že tam ho Chris bude hľadať.

„Dobre teda, tuším môžem ísť, ale nezabudnite, že galéria má automatický bezpečnostný zámok. Keď raz vyjdete, späť sa už nedostanete.“

„Áno, viem. Vyjdem von, len keď už naozaj budem chcieť odísť.“

„Fajn. Tak to by bolo všetko. Mimochodom, tie testy ste zvládli bravúrne. Klobúk dole.“

„Celý víkend som sa pripravovala.“ A zároveň sa zaplietla s umelcom, z ktorého som teraz úplne mimo.

„Je to vidieť,“ ukáže na kvety a prvýkrát sa zaškerí. „Aspoň že tie kvety vie vybrať.“ Nedá mi čas na odpoveď. „Dobrú noc, slečna McMillanová.“

„Dobrú noc, pán Compton.“

Nehýbem sa, počujem v diaľke miznúť jeho kroky a hľadím na kvety, čo mi celý deň dráždili zmysly a pripomínali Chrisa. Natiahnem sa za venovaním, ale opanujem sa. Romantické rečičky na obyčajnom bielom papieri nemôžu odčiniť, čo urobil. Vlastne mi celý ten víkend a kvety pripadajú, akoby sa nimi snažil len zakryť pravé pohnútky. Hlas logiky a srdca sa začnú biť ako dvaja neľútostní gladiátori. Ale veď ťa predsa pustil do svojho sveta. Povedal ti to, čo si inak necháva pre seba. Zaškrípem zubami a pripomeniem si, že sa mi otvoril len preto, lebo ho Mike zaskočil. Jednoducho som bola v správny čas na správnom mieste, aj keď podľa Chrisa asi skôr v nesprávny čas. Ale veď ťa zoznámil s krstnými rodičmi.

Nie som si istá, ako dlho som tam takto sedela a hádala sa sama so sebou, ale je mi pod psa a som nervózna až hrôza. Nejako sa mi však podarí otriasť a v snahe byť ešte trochu produktívna sa natiahnem za telefónom. Asi po deviaty raz dnes vytočím Riccovo číslo a dúfam, že večerná hodina mi hrá do karát. Dúfam zbytočne. Znova sa ozve odkazovka. Hm, ktovie, či sa mu ukazujú čísla zmeškaných hovorov. Vezmem do ruky mobil a pozerám na prázdny displej. Túžim ho zapnúť a zistiť, či mi Chris odpísal. Prečo chcem vedieť, či mi odpísal? Zahráva sa s mojím životom a kariérou. Logika znova vystrčí svoju škaredú a praktickú hlavu a pripomenie mi, že týmto som už raz prešla. Druhý raz to nemienim podstupovať a ani nebudem.

Vrátim mobil do tašky, vytiahnem zopár papierov s poznámkami, ktoré som si spravila o Rebecce počas dňa a vopchala do zásuvky. Na jednom z nich je telefónne číslo na manažéra budovy, v ktorej býva. Teda ak tomu dobre rozumiem, tak už v nej nebýva.

Mrknem na služobný telefón a zvažujem, že mu zavolám, ale nakoniec to zavrhnem. Dostala som predsa príučku s kamerami.

Nezabúdaj, že Mark je muž z denníkov. Nezabúdaj, že Rebecca zmizla, a nerob z neho hrdinu len preto, lebo ti Chris ublížil. Po Rebecce musím pátrať mimo pracoviska. Tá budova nie je ďaleko odtiaľto. Skúsim sa tam zastaviť zajtra cez obed.

Stále sa mi nechce odísť domov, do prázdneho bytu a k mučivým myšlienkam. Pustím sa teda do kôpky papierov s údajmi o klientoch za posledný rok, ktoré sa ku mne dostali v priebehu dňa. Do polhodiny si ich zoradím podľa perspektívnosti do budúcnosti a ku každému pripíšem poznámku.

Keď odbije deväť hodín, cestu k autu a prázdny byt plný myšlienok na Chrisa už viac nemôžem odkladať. S kabelkou a kufríkom prehodeným cez plece a v koženej bunde od Chrisa zastanem pred vchodovými dverami galérie. Prudko zažmúrim oči a neviem, či sa obávam viac toho, že Chris vonku bude alebo že tam nebude. Možno to neurobil naschvál. Možno som sa len unáhlila v záveroch. Prevrátim oči, znechutená vlastnými myšlienkami. Keď ide oňho, akoby som ani nemala vlastnú vôľu.

Narovnám sa, vykročím do chladného večerného vánku a počkám, kým sa dvere za mnou nezacvaknú. Očami nervózne prečesávam ulicu. Pozerám, aké autá stoja pri parkovacích hodinách, a sledujem aj náhodných chodcov, no Chrisa hľadám márne. Som sklamaná a trpko sa zasmejem nad vlastnou naivitou. Ako som si mohla myslieť, že príde, že sa o mňa pobije, že ma bude chcieť presvedčiť, že som sa mýlila? Zvrtnem sa naľavo a vyberiem sa hore kopcom na nenápadné miesto, kde som zaparkovala, a celý čas si nadávam. Sara, ty si taká ťava. Chceš ho ešte aj po tom, čo z teba spravil pomaly pornoherečku.

O dva bloky ďalej zájdem za roh do ulice, ktorá síce predtým prekypovala životom, ale teraz je tam ako po vymretí. To som nečakala. Pridám do kroku a vytiahnem kľúče. V polovici cesty zbadám svoje auto a ostanem s prudko búšiacim srdcom meravo stáť. Vedľa môjho auta stojí elegantné Porsche 911. Zaplaví ma azda každý pocit, aký existuje. Zmätená je slabé slovo pre to, ako sa cítim. Tlkot v hrudi zosilnie na hrmenie, silno a hlasito mi rezonuje v ušiach.

Napokon sa však predsa len donútim ísť ďalej, v duchu si prikážem byť silná a nedať sa len tak. Slabosť je tentoraz neprípustná. Chris prejde okolo kapoty a zakráda sa ku mne ako predátor. Je nádherný, polodlhé vlasy má príťažlivo rozstrapatené. V džínsoch, ktoré mu obopínajú pružné krivky, a v motorkárskych čižmách je neskutočne sexi. Neznášam sa za to, že ho tak veľmi chcem.

Do nepríčetnosti sa na seba nahnevám, že naňho takto reagujem. Ani nepozdravím a hneď naňho vyletím. „Vedel si, že v galérii majú kamery a aj tak si ma pritlačil ku stene a začal bozkávať. Donútil ma pozrieť si záznam z bezpečnostnej kamery, Chris. Ako si mi to mohol urobiť?“

Zahreší a poškrabe sa po brade. „To ti fakt ten magor pustil záznam z kamery?“

Hoci by som to veľmi chcela poprieť, nemôžem. Príde mi to ľúto a celá vzbĺknem. „Áno. Musela som sa na to pozerať. Mám pravdu? Vedel si, že sú tam tie kamery?“

Prehrabne si rukou vlasy a peknú, no strápenú tvár osvetlí svetlo nad ním. Príliš strápenú tvár. Vedel to. Vidím mu to v očiach.

„Ak ti ide o to, či som sa s tebou bozkával len pre tie kamery, tak sa mýliš. Vtedy som na ne vôbec nemyslel.“

To mi nestačí. „Ale vedel si o nich.“ Nepýtam sa, len konštatujem.

„Áno, neskôr mi to napadlo.“

„Prečo si mi to nepovedal?“

„Ale veď už aj tak si bola pre prácu celá hotová.“

„To nie je odpoveď. Povedz mi, že si to neurobil naschvál. Povedz mi to, Chris. Musím to počuť.“

„Neurobil som to naschvál, Sara,“ hlas má tichý, pevný a plný presvedčenia, po ktorom tak prahnem. „Vtedy,“ pokračuje, „som nedokázal myslieť na nič iné, len na to, ako veľmi ťa chcem. Toto so mnou robíš.“ Pery má ako tenkú čiaru. „Ale nebudem ti klamať, keď mi napadlo, že to asi uvidí, fakt mi to bolo jedno. Vlastne som v to dúfal.“

To už mi mohol rovno vraziť nôž do hrude. „Potreboval si si pred Markom niečo dokázať?“ V hrdle sa mi vytvorí guča, ledva dokážem hovoriť. „Preto si to urobil, Chris? Alebo si chcel, aby ma vyhodil?“

„Prečo by som ťa bral na víkend do Napa a pomáhal ti splniť tie jeho absurdné požiadavky, keby som chcel, aby ťa vyhodil?“

„Lebo nevieš, čo s peniazmi? Aby si ho naštval?“ pýtam sa urážlivo a zatrpknuto. A tak sa aj cítim.

„Toto si nezaslúžim, Sara, a dobre to vieš,“ zasyčí nahnevane na tie obvinenia.

Hlboko vnútri túžim po tom, aby jeho hnev niečo znamenal, chcem mu veriť, ale neverím už ani sama sebe. Neverím vlastnému úsudku. „Ak si chcel, aby ma vyhodil, nevyšlo ti to. Mark sľúbil, že ma bude chrániť a naučí ma obchodu.“

„Chrániť ťa,“ príkro a monotónne odvrkne a odrazu znervóznie. „Chceš, aby ťa Mark chránil? Veď mne si povedala, že žiadneho ochrancu nepotrebuješ!“

„Chcem len robiť svoju prácu.“

„V tvojom prípade Markovi o prácu vôbec nejde.“

„To nemôžeš vedieť.“

„Čítala si tie denníky, Sara. S kým myslíš, že si Rebecca užívala bondáž? No Ralph to isto nebol.“

„Bol to muž, s ktorým je na dovolenke.“

„Aha, takže včera si sa bála, že je mŕtva, a dnes už dovolenkuje?“

„To som nikdy nepovedala.“

„Naznačila si to,“ zhlboka sa nadýchne a vydýchne. „Vieš čo? Zrejme ti treba zložiť tie ružové okuliare, zlatko.“ Schytí ma za ruku. „Poď so mnou.“

Vzpieram sa. Odomkne auto. „Vlez do toho sprostého auta, Sara, lebo prisahám, že ťa zdvihnem a vopchám ťa tam sám. Ukážem ti, kto a čo vlastne Mark je, a potom sa možno prestaneš tváriť, že to nevieš aj sama.“

„A keďže si povedal, že si ešte horší ako on, zrejme sa dozviem aj to tvoje veľké a nechutné tajomstvo, čo?“

Zatne zuby. „Hej, aj to.“

Pohnú sa vo mne city a hnev sa pominie. Namiesto toho sa mi žalúdok zovrie od strachu. Blíži sa veľké odhalenie, po ktorom by som vraj mala od neho utiecť.

Podídem k autu a nastúpim.

O

päť minút neskôr je ticho v aute omnoho dusivejšie ako tma. Nepadlo medzi nami jediné slovo a to ma ubíja. Zožiera ma pocit viny, že som Chrisa súdila tak prísne. Bol ku mne naozaj úprimný a priznal, že ho vôbec nemrzí, že Mark videl ten bezpečnostný záznam. Takže určite neklamal, keď vravel, že ma pred kameru nedostal náročky.

Pozerám z okna, ale v skutočnosti nič nevidím. Cítim Chrisa vedľa seba, je tak blízko, že by som sa ho mohla dotknúť, no predsa na míle vzdialený. Pokožka mi reaguje na jeho prítomnosť. V mysli si premietam, ako ma bozkával na ústa, ale aj na intímnejšie časti môjho tela. Myslím na to, ako mi hladil prsia, na jeho hravé prsty medzi mojimi stehnami.

Ticho medzi nami pretrváva a mne začína byť jasné, že ideme k mostu Golden Gate a do luxusnej štvrte, kde namiesto striech a električiek vidieť samé stromy, zeleň a neuveriteľne drahé vily s nádhernými výhľadmi. Náš cieľ sa nachádza v elitnej štvrti Cow Hollow, ktorú poznám len z počutia. Chris zastaví pred bránou rozľahlého pozemku a naťuká kód. Vari býva aj tu? Obzerám si ho z profilu a chcem sa niečo opýtať, ale drží si odstup a tvári sa odmerane, a tak si to rozmyslím. Brána sa otvorí a my prejdeme na dlhú cestu pozemku s rozlohou očividne niekoľko kilometrov.

„Čo je to za miesto?“ opýtam sa, keď zbadám štukový dom a už viac nedokážem ovládnuť zvedavosť.

„Súkromný klub,“ odpovie a ani na mňa nepozrie, zabočí na kruhovú príjazdovú cestu a zastane pred vchodom.

Muž v čiernom obleku a s náušničkou v uchu mi otvorí dvere. Chris prejde okolo deväťstojedenástky a hodí mužovi kľúče. „Rád vás vidím, pán Merit,“ podotkne ten. „Už dlho ste tu neboli.“

Chris nevyzerá veľmi nadšený. „Nechajte to auto vpredu, dlho sa nezdržím.“ Postaví sa ku mne a sníme mi z pleca kabelku. „Nechaj si ju v aute.“ Podá ju ochrankárovi. Chcem namietať, no keď si všimnem, že ochrankár si ma premeriava žiadostivým, nesúhlasným pohľadom, úplne zabudnem, čo som chcela povedať. Uškrnie sa, ako keby vedel niečo, čo ja nie. Isteže vie a v každom smere ma to rozčuľuje.

„Aj koženú bundu,“ dodá Chris a už mi ju aj zoblieka. Tentoraz sa ani nesnažím namietať a jednoucho ju podám mužovi, ktorý už drží aj moju kabelku.

Chris ma chytí za ruku a mne z toho zabrní celé rameno. Je napätý a tuším sme na tom obaja rovnako. Nepozrie na mňa a ja nadobudnem pocit, že na mňa čaká nepríjemné prekvapenie.

Vyjdeme pár schodov k dvojitým červeným dverám. V polovici cesty Chris povie: „Nie si členom, čiže sa s nikým nedávaj do reči a drž sa pri mne.“ Uprene sa na mňa zahľadí – prvýkrát odkedy sme dorazili. „Myslím tým absolútne s nikým, Sara.“

„Chápem.“ Pre boha živého, čo je to za miesto?

Keď vystúpime na posledný schod, dvere sa otvoria. Pri vchode sa objaví ďalší muž v čiernom obleku s náušničkou a Chris sa neunúva pozdraviť. „Súkromnú izbu.“

„Jama levova je voľná.“

Jama levova? To teda neznie ktovieako útulne.

Chris prikývne a vstúpime do domu. Len čo uvidím vysoké stropy, drahé maľby na stenách a točité schodisko s červeným kobercom, uľaví sa mi. Je to elegantné miesto, miesto pre elitu, presne ako sa dalo čakať vzhľadom na štvrť. Niet sa čoho báť.

Zahneme do dlhej chodby po pravej strane. Mám pocit, že sme v hoteli, a znova sa ma zmocnia obavy. Míňame dvere za dverami, kráčame po luxusnom, mäkkom koberci.

Chris zastane pri dverách na konci chodby a do panela na stene naťuká kód. Pozná to tu a oni tu poznajú jeho. Zlá predtucha je späť a je ešte silnejšia.

Otvorí dvere a naznačí mi, aby som vošla, ale skôr než tak urobím, schytí ma za ruku. Má tvrdý pohľad a zaťatú sánku. „Musíš vedieť dve veci, Sara. Odídeme hneď, ako budeš chcieť, a toto miesto patrí Markovi.“

Takže toto je ich jablko sváru. Musí byť. Sťažka preglgnem. „Rozumiem.“

„To, čo zistíš, sa ti nebude páčiť.“

To už hovoril aj predtým a ja sa tým uistím. Odhalím jeho temné tajomstvo a toto zistenie ma naplní odvahou. „To čoskoro uvidíme.“

Uprene na mňa hľadí, nehýbe sa a pevne, neústupčivo mi zviera ruku. „Ak sa mám dostať dovnútra, budeš ma musieť pustiť, Chris.“ Pomaly povolí zovretie a ja vstúpim.

Len čo vojdem, zacítim chladný vzduch a ocitnem sa v miestnosti, v ktorej tlmené bodové svetlá sfarbujú celý priestor do pôsobivého jantárového oparu. Hneď ako si uvedomím, kde som, vzruší ma to a priložím si ruku na hrdlo.

Napravo je podstavec a na ňom masívna drevená posteľ s veľkými striebornými putami pripevnenými k čelu postele. Na stene vedľa je pribitá doska s bičíkmi, reťazami a všemožnými vecami, ktoré som jakživ nevidela. Aj naľavo je pódium s akýmsi oblúkom a ďalšími putami.

Chris sa postaví za mňa. Na krku cítim jeho teplý dych, no nedotýka sa ma. Ukáže na pohovku pred čímsi, čo vyzerá ako filmové plátno v životnej veľkosti.

„Dnes sme tu ako diváci. Nech sa páči, sadni si.“

Postavím sa za koženú pohovku, neprejdem dopredu. Rukami sa zapriem do jemného materiálu a podopriem sa, pretože cítim, že sa mi podlamujú kolená. „Radšej postojím.“

Chris sa postaví vedľa mňa. „Ako chceš. Uvidíš živý vstup zo skupinovej herne, ktorá sa nachádza v druhej časti vily.“ Zodvihne ovládač, ktorý odkiaľsi zobral, a plátno ožije.

Pri pohľade naň zalapám po dychu. Na plátne je nahá žena v maske priviazaná o piedestál v strede pódia a okolo nej sedí publikum, takisto v maskách.

Ženu obchádza muž v kožených nohaviciach a zdá sa, že v ruke drží jazdecký bičík. Tá scéna sa hodí na jeden z popisov v Rebeccinom denníku, ale nie som si celkom istá. Dráždi ju, koženým končekom bičíka jej prechádza po bradavkách, hore a dolu. Vzrušuje ju to a na môj údiv, aj ja cítim, ako mi telo reaguje. Podbruško mi zalieva žiadostivé teplo.

Zíde bičíkom nižšie a ja si všimnem, že je na ňom viacero strapcov. Hladí ju po bruchu a medzi nohami. Podíde k nej, šúcha jej kožou vo véčku medzi stehnami a zároveň ju ťahá za bradavku. Odrazu som vlhká a žiadostivá a je mi z toho trápne. Žena zavzdychá, načo muž zmeravie, akoby sa mu to nepáčilo. Odstúpi od nej a už sa jej nedotýka ani rukou, ani bičíkom.

Obíde ju, zastaví sa za ňou a na moje zdesenie ju prudko šľahne bičom. Trhne ma a zalapám po dychu. Bičuje ju rýchlo a, bože dobrý, zdá sa, že aj poriadne silno.

Otočím sa k Chrisovi. „Ubližuje jej.“

„Presne po tom túži, a ten chlap vie, kedy má prestať. Ak už bude pritom priveľmi trpieť, povie dohodnuté slovo a on hneď prestane.“

Zamrazí ma pri myšlienke, že presne vie, ako to celé prebieha.

„Pozeraj, Sara.“ Je to rozkaz – tichý, prísny a nekompromisný. „Musíš pochopiť, že toto je miesto, kam ťa chce Mark dostať.“

Lenže mňa Mark nezaujíma. Teraz ide o Chrisa a to ma donúti otočiť sa späť k obrazovke.

Na pódiu teraz stojí ďalší muž a v ruke drží palicu. Prudko sa nadýchnem, keď ňou ženu udrie až tak, že sa prehne. „Vypni to!“ Zrevem, otočím sa a Chris si ma k sebe privinie. „Dosť. Stačilo mi.“ Bolo to omnoho drsnejšie ako opisy v denníkoch, až priveľmi drsné. „Chcem ísť preč. Chcem okamžite odísť.“

Chris na mňa pozrie, ale nevypne to. Stále počujem tú ženu kričať. Tvár má nekompromisnú a oči také chladné ako doteraz nikdy. „Teraz už chápeš, prečo som chcel, aby Mark vedel, že teba do toho nemá ťahať? Prečo som povedal, že ťa chcem chrániť?“

Hľadím na neho, na jeho peknú tvár a snažím sa v nej nájsť toho nežného, usmievavého muža, ktorého som spoznala, ale márne. „Klub je Markov, ale ty si členom.“

„To je pravda.“

„Ty… biješ ženy?“

„To nie je bitie, Sara. Je to forma rozkoše. Niektorí ľudia sa len tak dokážu vzrušiť natoľko, aby dosiahli uspokojenie.“ 
Zovrie sa mi žalúdok. „A ty to dokážeš?“

„Áno.“

„A páči sa ti to?“

„Chápem tú potrebu.“

„Akú potrebu? Ako môžeš potrebovať bolesť?“

„Je to droga. Potlačia sa tým iné pocity.“

„Hádam mi nechceš povedať, že máš rád, keď ťa to bolí?“

„Nejde o to, či to mám rád, ide o to, že to potrebujem, Sara, hoci už menej ako kedysi.“

„Čo tým chceš povedať?“

„Boli časy, keď to bolo jediné, čo ma dokázalo udržať pri živote.“

„A teraz?“

„Už nie tak často.“

„Dáš sa takto verejne zviazať a zbičovať nejakou ženou?“

„Nie. Chodím len do súkromných miestností.“ 
Pokoj, ktorý sa mi doteraz podarilo zachovať, sa pomaly rozplýva. Odtlačím ho. „Chcem odísť.“ 
Pevne ma drží. „Chceš povedať utiecť?“

„Doriti, Chris, povedal si, že môžem odísť, kedy sa mi zachce.“

Chytí ma rukami za hrdlo a pritisne si ma k perám. „A ty si povedala, že neutečieš.“

„Ja len… potrebujem odtiaľto vypadnúť, Chris. Musím odtiaľto okamžite odísť.“

Znenazdania odo mňa odstúpi. Sála z neho bolesť a ja zatúžim ísť k nemu a objať ho. Chcem mu povedať, že ho asi milujem, ale že ten muž, ktorého som spoznala, a ten, ktorý je súčasťou tohto sveta, akosi nejdú dokopy.

„Zober ma k autu, prosím.“

Pozorujem ho, pohľad má ľadový, tvár ako z ocele a ja cítim, ako sa predo mnou uzatvára. Alebo som to tentoraz ja, kto sa vzďaľuje. Som zmätená, celá sa chvejem. Chytí ovládač, vypne premietanie, hodí ho na zem a potom ukáže na dvere. Nedotýka sa ma a mne sa zdá, že cesta chodbou trvá celú večnosť. Ignorujem tých dvoch chlapov v oblekoch, nemám chuť vidieť ten posmešný výraz v ich očiach. Čoskoro zase sedíme v tmavom aute a medzi nami sa rozhostí dusivé a ťaživé ticho. Som ochromená, neschopná súvislé premýšľať. Keď Chris zaparkuje za mojím autom, som totálne zmätená.

„Poď ku mne,“ prekvapí ma. „Poď ku mne a dovoľ mi to vysvetliť, Sara.“

Srdce ma zabolí ako ešte nikdy. „Nemôžem byť tým, čo potrebuješ.“

Otočí sa ku mne a začne sa ma dotýkať, ale zaváha a prestane. „Ty si to, čo potrebujem. Pri tebe mám pocit, že žijem.“

Keď použije moje vlastné slová, spraví sa mi v krku hrča a zaštípu ma oči. Pozorujem ho, skúmam jeho tvár. „Môžeš mi úprimne sľúbiť, že už nikdy viac nebudeš potrebovať bolesť?“

„Toto je pre mňa nové, Sara. Tamten životný štýl bola droga, ktorú som si vybral. Pomáhala mi nič necítiť. Ibaže teraz niečo cítim. Cítim to s tebou a cítim to k tebe. Už nikdy mi to nemôže dávať to čo predtým.“

Je to všetko, čo chcem počuť, a predsa nie dosť. „Ale nevieš, či ešte niekedy nebudeš potrebovať… to miesto.“

„Ty mi môžeš dať čokoľvek, čo budem potrebovať.“

Pokrútim hlavou. „Nie, nie, nemôžem.“ Natiahnem sa za kľučkou a on ma chytí za ruku. Prebehne mnou vzrušenie a ja sa ho odrazu túžim dotýkať, cítiť ho vo svojej blízkosti. Ten pocit si ma podmaňuje, mätie ma.

„Prosím, neutekaj, Sara.“

Pozeráme na seba a niečo sa medzi nami zlomí. Neviem, kto začal prvý, ale stretneme sa vo vášnivom, spaľujúcom bozku. Cítim jeho ruky vo vlasoch, dotýkajú sa ma a zdá sa, že to je všetko, čo potrebujem – a predsa nie dosť.

Keď sa mi čelom pritisne na čelo, prerývane dýcham.

„Poď ku mne.“

Povedať áno by bolo to najjednoduchšie, ale ja som zmätená a neistá. „Keď som s tebou, nedokážem myslieť, Chris. Nedokážem, a potrebujem o tom porozmýšľať.“

„Ráno odchádzam.“

„Viem.“ A nechcem, aby odišiel, čo len potvrdzuje, aká som zmätená. Chcem čas a priestor, no zároveň aj to, aby bol so mnou. „Myslím… žiada sa mi trocha času na rozmyslenie. Potrebujem… čas.“

Odtiahne sa a cez tiene v aute hľadá moju tvár. „Dobre teda.“ Pustí ma a bez jeho dotyku som odrazu akási studená a stratená.

Dobre teda. Pustil ma a hoci presne o to som ho žiadala, aj tak ma to zabolí. Hmatám po kabelke a kufríku. Mám ich pod nohami. Chris mi pomôže a mne sa podarí prehodiť si oba remienky cez plece. Natiahne sa za bundou, ale to nechcem. Musím sa z auta dostať, skôr ako zmením názor.

Otvorím dvere, postavím sa na roztrasené nohy a zatvorím Chrisa v aute. Takmer sa rozbehnem k autu, odomknem si a vleziem dovnútra.

Len čo som dnu, zapnem motor a vyletím z parkovacieho miesta. Vycúvam na cestu a odchádzam od Chrisa, po lícach sa mi kotúľajú slzy. Utriem si ich, aby som videla na cestu.

Kým sa dostanem do bytu, som klbko zmätku. Zamknem dvere, zosuniem sa po nich a pustím sa do plaču. Príde mi správa, no ignorujem ju. Bezmyšlienkovite sa postavím a dám si horúcu sprchu.

Nemám poňatia, koľko je hodín. Chytím do ruky telefón a schúlim sa na posteli.

Odvážim sa prečítať si správu, ktorá je určite od Chrisa. Pozriem na displej:

Daj mi vedieť, že si dobre došla, prosím. 
O desať minút neskôr:

Sara, daj mi vedieť, že si v poriadku. 
Správy pokračujú a pred piatimi minútami prišla posledná:

Ak mi okamžite neodpíšeš, prídem sa presvedčiť sám.

Som v pohode.

Odpíšem, hodím mobil na posteľ, ale necítim sa v pohode ani náhodou.

V utorok ráno sa ledva pozbieram z postele, a keď pozriem na hodinky, viem, že Chris je preč, v lietadle, na ceste do iného mesta. Mám týždeň na premýšľanie, týždeň na to, aby mi chýbal. Aby som si to v hlave ujasnila. Nad kávou uvažujem, čo mi povedal. Dovoľ mi to vysvetliť. Tá spomienka ma zasiahne ako delová guľa, úplne mnou otrasie. Túži po bolesti, aby necítil iné. Čo iné? Hlboko vnútri si začínam byť istá, že stále o ňom neviem všetko. Čo si asi vytrpel? A ako ho môžem súdiť, keď neviem, aké to musí byť strašné?

Pristúpim k posteli, kde na mňa čaká čierna sukňa a béžová blúzka, no zrazu zatúžim byť blízko Chrisa. Prejdem preto ku kufru a vytiahnem z neho posledné darované šaty. Sú to smotanové šaty so zvonovou sukňou.

Som na odchode, no keď otvorím vchodové dvere, zastanem na prahu a meravo hľadím na zem, na veľkú žltú obálku s mojím menom napísaným Chrisovým písmom. Srdce sa mi zovrie, načiahnem sa za ňou a trasúcimi rukami ju otvorím.

V obálke je kresba, ktorá mi vyrazí dych. Je to čiernobiela skica, na ktorej som zobrazená, ako sa opieram o okno v jeho byte, a v pozadí je nádherné nočné mesto. Ku skici je pripevnený papierik: Si všetko, čo potrebujem.

Priložím si ho k očiam a snažím sa zadržať slzy. „Ach, Chris,“ zašepkám. Milujem ho. Zdravý rozum mi hovorí, že je priskoro na takéto city, ale srdce tento boj vyhráva. Takmer s istotou viem, že kým sa toto celé skončí, Chris mi vytrhne srdce z hrude, ale ja sa ho aj tak nedokážem vzdať.

Prídem do práce a prvý ráz odvtedy, čo som bola v klube, sa začnem obávať stretnutia s Markom. Amanda mi však oznámi, že Mark bude takmer celý deň mimo galérie. Lepšie správy som si ani nemohla želať. Môžem sa pripraviť.

Keďže potrebujem zabudnúť na Chrisa aj Marka, rozhodnem sa ponoriť do práce a začnem tým, že z mobilu zavolám Riccovi. Okamžite to zodvihne. „Dobrý deň, pri telefóne je Sara McMillanová z galérie Allure.“
Zabľaboce čosi po španielsky a ja dám ruku do ohňa, že každé druhé slovo je niečo nepríjemné. „Nemám čas na tento rozhovor, slečna McMillanová.“

„Mám tu klienta, ktorý by si želal súkromnú prezentáciu vašich diel. Je obdivovateľom vašej tvorby aj vás, rovnako ako mnohí iní v tejto galérii.“

Nastane ticho. „Vy obdivujete moje diela?“

„Nesmierne. Bola som na vašom charitatívnom podujatí a dúfala som, že sa mi podarí s vami stretnúť. Bola by to pre mňa česť. Keby sa to podarilo teraz, bolo by to úžasné.“

Znova nastane ticho. „Príďte zajtra o siedmej do mojej súkromnej galérie. Ak budem mať pocit, že ste kompetentná, pozvem na ďalšie stretnutie aj vášho klienta.“

„Výborne. Ďakujem, budem tam.“

„Neberte so sebou Marka, slečna McMillanová,“ zavesí.

Marka. Nie pána Comptona. Na chrbte ma nepríjemne zamrazí a obávam sa, že aj on je nejako spojený s Markovým súkromným klubom.

Stále držím mobil v ruke, keď mi príde správa. Ťuknem na ňu a prečítam si ju.

Bránim sa tomu, ale, doparoma, už teraz mi chýbaš.

Neutekaj odo mňa, Sara.

Nadýchnem sa, aby som potlačila cit, ktorý mi zalomcoval v hrudi a viem, že mu nemôžem sľúbiť, že neutečiem.

Chýbaš mi.

Napíšem a, panebože, je to naozaj pravda.

Tak príď a buď so mnou. 
Nemôžem. To predsa vieš. 
Čakám na odpoveď a potom ešte chvíľu. Nakoniec mi príde jednoduché: 
Viem.

Viem? Čo to má akože znamenať? Mám pocit, že ho musím nejako upokojiť, ubezpečiť, že som tu a snažím sa ho pochopiť. Obliznem si pery a odpíšem.

Ale želám si, aby som mohla.

Neodpovie a ja neviem, čo si mám o tom myslieť.

Keď nadíde obed, ponáhľam sa do budovy, v ktorej Rebecca bývala. Dozviem sa však len toľko, že mi nemôžu poskytnúť žiadne súkromné údaje a že tam už aj tak nebýva. Nedám sa tým odradiť. Dostanem sa k nej nejako inak. Návšteva Markovho klubu ma donútila zamyslieť sa nad tým, že Rebecca sa veľmi ľahko mohla zapliesť do niečoho priveľmi temného, priveľmi vášnivého, a ktosi jej pokojne mohol ublížiť. V mojom rozhodnutí nájsť ju sa ozve nová a odvážna túžba po pomste.

Zastavím sa v kaviarni v nádeji, že nájdem Avu a rovno sa jej opýtam, ako sa ten Rebeccin priateľ volal. Ale zase je mimo mesta. Zvyšok obeda teda strávim tým, že volám na rôzne čísla, ktoré som našla v Rebeccinom adresári, ale nikam to nevedie. Keď dnes skončím, bude ešte skoro, rozhodnem sa teda znova zájsť do skladu a trochu sa tam pohrabať.

Je neskoré popoludnie, Chris sa stále neozval a ja idem z toho zošalieť. Ani by som nevedela, že Mark je v galérii, keby mi odrazu nenakukol do kancelárie.

„Mary vracia na záchode a ja musím ísť na ďalšie stretnutie. Potrebujem, aby ste tu dnes ostali dlhšie.“

„Áno, jasné.“

„Vďaka,“ a už ho niet.

Pozriem sa, dokedy sú sklady otvorené, a zistím, že ak vypadnem presne o ôsmej, budem sa tam môcť kutrať ešte hodinu.

Ku skladom sa dostanem o štvrť na deväť a od Chrisa stále nemám žiadne správy. Idem sa z toho zblázniť. Idem sa zblázniť z neho, preto sa mienim pustiť do prehľadávania Rebecciných vecí a nájsť nejaké odpovede a dúfam, že vďaka tomu budem mať pocit, že robím niečo zmysluplné.

Len čo zaparkujem a uvidím betónovú budovu s oranžovými dverami, spomeniem si, ako to tam nenávidím. Pripomeniem si však, že o mňa tu nejde. Nikdy o mňa nešlo. Rebecca zmizla a určite nie je na dovolenke. Načo by sa kvôli dovolenke vysťahovala z bytu a všetko preniesla sem? Nedáva to zmysel. Prečo by si prenajala sklad? Na druhej strane by sklad mohol znamenať aj to, že sa rozhodla konať a jednoducho odišla. Prečo však tomu neverím?

Spomeniem si na svoju poslednú návštevu a na to, ako som sa snažila odniesť niekoľko vecí naraz. Napadne mi nechať si kabelku v aute, aby som toho potom nemala v rukách priveľa. Vystúpim z auta s kľúčmi v ruke, postavím sa pod blikajúcu lampu a všimnem si, že nablízku niet ani živej duše. „Už tu chýba len strašidelná hudba,“ zamrmlem, keď vykročím a zasmejem sa nad vlastným absurdným strachom.

Vonkajšie dvere sú otvorené, a tak prejdem k Rebeccinmu skladu, odomknem ho a načiahnem sa za vypínačom. Pri pohľade na úhľadne zbalené osobné veci mi naskočí husia koža. Všetko je tak, ako som to tu nechala.

Na chvíľku koketujem s myšlienkou zavrieť dvere, ale keď si predstavím, že by som sa tu nedajbože nejako nešťastne zamkla, rozmyslím si to. Nestrácam čas, schytím jednu škatuľu, sadnem si na ňu ako na stoličku a zatúžim po nohaviciach.

Práve sa prehrabávam v kope papierov, keď sa ozve hlasná rana. Zachmúrim sa, zmeraviem a započúvam sa. Zrazu je v sklade akosi chladnejšie. Postavím sa a od nervozity som celá bez seba.

Znova čosi buchne a vzápätí zhasnú svetlá. Ponorím sa do čiernej tmy. Otvorím ústa a chcem začať kričať, ale inštinkt mi napovie, aby som ani nemukla.

Ozve sa ďalšia rana.

Krok.

Niekto je tu so mnou.

Lisa Renee Jonesová

Keby som bola tebou

